
PROLOG 
Somerset — 1973 


Coşciugul fusese scos din biserică şi congregația îl 
urma, tăcută şi ciudată, de-a lungul potecii acoperite cu dale 
spre curte. Doi bărbaţi încheiau cortegiul, unul dintre ei înalt 
şi slăbănog. Arătă cu mîna către grămezile ordonate de lemne 
din faţa uşii şi murmură către însoţitorul său: 

— Dumnezeule, cît de englezească este toată chestia asta! 
A fost spion? 

— A fost şeful serviciului de spionaj MIS. 

— Cele două roluri nu sînt neapărat incompatibile. 

Cuvintele fură rostite cu un puternic accent scoțian şi 
vorbitorul clipi atunci cînd ieşi la lumină. Deasupra sa, piatra 
galbenă a clopotniţei strălucea în lumina soarelui: de 
octombrie, dar un vînt puternic bătea tăios peste înălțimile 
din Somerset şi el tremura sub stofa subțire a pardesiului: 
negru. 

Sicriul fusese aşezat în dric. 

— Mergem la crematoriu, David? 

— Nu, cred că-i treaba familiei şi a prietenilor. 

Bărbatul mai mic de statură se uită la el întrebător. 

— Avea prieteni? În afară de ăia din Moscova? 

Părăsiră poteca şi se îndreptară către cimitir. Dricul se 

îndepărta, urmat de o întreagă procesiune de maşini negre, 
strălucitoare. 

— Şi l-am făcut şi cavaler pe ticălosul ăsta! Hristoase, 
cred că şi-au rîs de noi pînă la Lubyanka. 

— Nu există dovezi că ar fi fost agent sovietic. Noi doi 
ne-am pierdut trei ani încercînd să-l prindem fără să 
descoperim nimic. Acum nu mai avem nici O şansă să 
demonstrăm ceva — a murit într-un moment prost. 

— Sau, poate, exact atunci cînd trebuia? Era în sicriu, nu?! 

Prietenul lui rise. 

— Da, ne-am uitat cînd era la firma de pompe funebre. 
Era cu siguranţă în cutie. 

— Şi acum...? 

— Miine întocmim raportul final pentru comisie. ŞI apoi, 
mă întorc la mine pentru noi ordine. După rateul ăsta, probabil 
că mă vor trimite în Angola. Tu te întorci pe Curzon Street? 

— Cred că da! Sughiţă. L-ai văzut pe Fell în biserică? 

— Nu. Trăieşte ca un ascet de cînd a ieşit la pensie. Chipul 
i se crispă din pricina încruntării. Oricum, nu cred că ar fi 
venit la serviciul religios. Carteret l-a crucificat. Probabil 
că-l urăşte de moarte. 

Celălalt bărbat se întoarse şi aruncă o privire peste 
pămînturile mlăştinoase ce se învecinau cu biserica. 

— Nu putem să o lăsăm aşa, David. Trebuie să găsim un 
răspuns. Cum va mai putea avea Biroul credibilitate dacă nu 
o facem? 

— Biroul tău, Jim, nu al meu... 

Ajunseră la un Ford Cortina albastru şi un şofer în 
uniformă le deschise uşa din spate. Şoferul se uită la bărbatul 
înalt cu o privire întrebătoare: 

— Încotro, domnule Nairn? 

— Ia-o pe dumul spre Bridgwater, te rog, şi, dacă domnul 
Simon este de acord, uită-te după un bar decent. 

Bărbatul cel scund dădu din cap aprobator. 

După ce maşina se îndepărtă, tînărul reporter de la ziarul 
local îşi schimbă poziţia pe zidul bisericii. În ciuda faptului 
că pardesiul său era destul de gros, îi era frig. Închizînd caietul 
de notițe, privi spre o tînără care stătea aplecată deasupra 
unui mormînt, cu atenţia încordată. Probabil că şi ea era 
jurnalistă, dar pentru ce ziar lucra? Ciudat! Dar cît de 
plictisitor era totul! Sir Jack Carteret — un funcţionar public 
prin vreun minister, care activase în consiliul local după ce 
ieşise la pensie. Era sătul de înmormîntări şi mai mult de 
jumătate din cei ce asistaseră la aceasta refuzaseră să-şi de- 
cline identitatea. Oricum, nu era un subiect prea interesant. 


PARTEA ÎNTÎI 
] 
Insula Pelicanilor 


Însula se ivi din ceaţă, o stîncă destul de colțuroasă în 
mijlocul golfului. Stîncile negre se înălțau spre un platou 
mai înalt, acolo unde foişoare de pază şi un gard de sîrmă 
ghimpată înconjurau o închisoare ce arăta ca un cub. Jos, 
valurile înspumate se spărgeau de țărm şi apoi se răsuceau 
pentru a se întîlni cu Oceanul Pacific. 

Feribotul se lovi uşor de pilonii putrezi ai pontonului 
de acostare. Motoarele diesel dădură înapoi, doi bărbați 
îmbrăcaţi în salopete aruncară parîmele şi apoi un şir de 
oameni cobori pe țărm. Se înghesuiau unii în alţii, alunecînd 
pe suprafața udă. În afară de zgomotul valurilor, nu se auzea 
nimic. O persoană în uniformă se apropie de grup şi se uită 
la toţi cu o privire încruntată. 

— Bine aţi venit în Fortăreaţă. 

Era o femeie masivă, îmbrăcată într-un hanorac strîns 
pe trup şi care reuşea să acopere cu vocea ei vuietul valurilor. 

— Eu sînt Debbie, ghidul dumneavoastră de la Serviciul 
Parcurilor Naţionale, zona de recreare Golden Gate. 

Umezeala era din ce în ce mai mare şi bărbatul înalt din 

coada grupului îşi ridică gulerul pard&siului. Nu avea mai 
mult de patruzeci de ani, dar părul său era deja grizonat şi 
afişa un aer de încredere deplină. Undeva în lume, acest 
bărbat era o persoană importantă. Aruncă o privire celorlalți 
turişti, sperînd ca individul care trebuia să-l contacteze să 
nu fie printre ei. Pînă acum, nu-şi asumase nici un risc serios, 
doar un apel scurt către FBI de la un telefon public de pe 
Market Street, dar, în curînd, avea să fie prea tirziu să mai 
dea înapoi. 

— Aşadar, sînteţi din Germania de Est? Dar vreţi să treceţi 
la noi? 

Accentul de persoană educată în Ivy League nu trăda 
nici un fel de sentimente, nici bune, dar nici suspiciune. 

— Nu veniţi aici. Puteţi ajunge la Fisherman's Wharf în 
două ore? Luaţi vaporul de ora două spre Alcatraz. Se auzi 
un rîset scurt. Alcatraz — un loc care să vă aducă aminte de 
acasă. Bineînţes că închisoarea a fost dezactivată, e un fel 
de muzeu. Pentru a vă putea recunoaşte trebuie să aveţi un 
exemplar din Examiner sub braţul stîng. Un coleg de-al meu 
se va întîlni cu dumneavoastră acolo. 

Grupul de douăzeci de persoane se adăpostise pe insulă 
sub o pancartă pe care scria: 


PENITENCIAR AL STATELOR UNITE 
Accesul permis doar navelor oficiale 
Celelalte vase trebuie să se menţină la o 
distanță de 180 de metri. 


Incepură să urce poteca îngustă care ducea către celule, 
trecînd pe lîngă clădiri în ruină şi garduri de sîrmă ghimpată 

căzute. Un turn de apă se ridica din ceață. Est-germanul se 
dădu înapoi şi un bărbat între două vîrste se strecură lîngă 
el. Era îmbrăcat în costum, avea pe deasupra o manta de 
ploaie verde închis, iar pe cap purta o pălărie ecosez. Neamţul 
simţea că-i creşte iritarea. Îşi luase măsuri să nu fie urmărit — 
urcînd pe feribot în ultima clipă, cu cîteva secunde înainte 
de a se ridica ancora —, dar acest idiot arăta exact ca un agent 
al FBI-ului ce încerca să se deghizeze în turist. 

— Spaniolii au numit-o Insula Pelicanilor, spuse 
americanul privind drept în față. Eu sînt O'Brien. Din toate 
numele din lume ăsta 1 se potrivea cel mai puţin. Tu eşti 
nemţălăul care a sunat la noi? 

Neamţul ignoră jignirea aparent întîmplătoare. 

— Da. 

— Cum te numeşti? 

— Peter. 

— Peter şi mai cum, pentru numele lui Dumnezeu? 

— Peter Werner. 

— Doctorul Peter Werner? 

— Da. 

Americanul mormăi mulțumit, ca şi cum lucrurile 
începeau să se potrivească. 

— Şi zici că eşti om de ştiinţă est-german? Şi aici participi 
la o conferinţă? 

— Da, exact. 

— În ce domeniu? 

— Fizică nucleară. Lucrez la un institut ce aparţine de 
Universitatea Humboldt din Berlinul de Est. 

Bărbatul se uită la el gînditor şi puţin dispreţuitor. 

— Şi acum vrei să te muţi în confortabilul Vest? Să faci 
bombe pentru noi, în loc să le faci pentru comunişti? 

— Nu sînt specialist în armament, dar, da, vreau să rămîn. 

— Cîţi sînteți din Germania de Est la conferința asta? 

— Doi. Nu ieşim din ţară decît pereche. 

— Mda, tipule. Pare logic. 

Ajunseseră pe platou, unde vîntul bătea tăios peste 
întinderea de beton ce separa puşcăria de turnul alb al unui 
far. Printr-un gol în ceaţă vedeau zgîrie-nonii din oraş şi pinza 
roşie de metal a podului Golden Gate. O sirenă de ceață 
sparse tăcerea ce se aşternuse peste golf. 

— Ai familie, Peter? 

— Nu. Sînt divorțat. 

— Asta uşurează lucrurile. Cînd trebuie să te întorci la 
Berlin? 

— Peste cinci zile. Am permisiunea să mă opresc două 
zile la Bruxelles, ca să fac o vizită unei prietene care 
locuieşte acolo de un an de zile împreună cu soţul ei. El 
lucrează cu noi. 

— Aşadar vrei să dezertezi în Bruxelles? 

— Corect, dar apoi vreau să locuiesc în America. Prietena 
mea vrea să-şi părăsească soțul şi să vină şi ea împreună cu 
familia. 

— Cu familia? 

— Are doi copii. 

Americanul pufni. 

— lisuse Hristoase, mai e şi altcineva? 

Ceilalţi turişti intrau pe porțile închisorii abandonate. 

— Mulţi oameni cer azil, Peter, dar nu pentru un autobuz 
de persoane. Ar putea dura ceva să facem toate aranjamentele. 

Făcu o mică pauză. Ai ceva special să ne oferi, dacă nu te 
ocupi de armament? Spionaj? Probleme de securitate? întrebă 
el, ridicînd din sprîncene şi rizînd. 

— Am spus că sînt un om de ştiinţă. Dar, da, am ceva să 
vă ofer informaţii pentru care CIA şi serviciile britanice de 
spionaj şi-ar da o mină şi un picior ca să le obţină. 

— Da? Americanul părea sceptic. Ploaia se oprise şi 
femeia care servea drept ghid le făcea semne din poartă pentru 
a se grăbi. Razele soarelui de iarnă străluciră pe fațada crăpată 
a închisorii, pe care se mai vedeau două rînduri de ferestre 
şi vulturul american ce străjuia de deasupra porții. 

Neamţul îl apucă brusc de mînă. 

— Ajută-mă, pentru numele lui Dumnezeu, ajută-mă! 
Vocea căpăta tonalități mai înalte. Promit să vă ofer informații 
despre spioni care au penetrat pînă în structurile de vîrf ale 
spionajului britanic — informaţii de mare folos pentru 
guvernul tău. 

Americanul o ignoră pe femeie şi privi fix în ochii 
neamțului, foarte sceptic. 

— Mai spune, amice. 

— Mai am informaţii despre agentul sovietic — un foarte 
puternic şi bine plasat agent sovietic — care este responsabil 
de această penetrare. 

Americanul căscă de parcă ar mai fi auzit lucrurile astea 
înainte. 

— Dacă asta-i ce ai de spus, ar fi bine ca totul să fie 
adevărat, Peter. Unde te pot suna diseară? 

— Dar mă vel ajuta? Aproape că striga. Vreau să dezertez. 
M-am expus unui pericol foarte mare discutînd cu tine. 

Dintr-o dată, americanul rînji încurajator. 

— Dacă nu ai mințit te vom ajuta, o facem întotdeauna. 
Îmi pare rău dacă ţi s-a părut deplasat, dar trebuie să fim 
siguri. Voi trimite un raport la Washington şi voi primi 
răspuns în această seară. S-ar putea să nu fie răspunsul 
definitiv. Unde te pot suna? 

— Nu mă poţi suna! replică neamțţul tăios, fricii luîndu-i 
locul mînia. Împart aceeaşi cameră cu colegul meu — din 
motive de securitate. Nu ştiai asta? Spune-mi un număr unde 
te pot suna eu pe tine. 

— Prea bine. Scormoni în buzunar, scoase un pachet gol 
de țigări şi mîzgăli un număr de telefon. Sună după ora opt. 

Neamţul rupse pachetul în două şi scrise şi el ceva; apoi 
îl dădu agentului FBI. 

— Am scris numele de cod al agentului sovietic. 
Transmite acest nume la cartierul general de la Washington. 
Va însemna mult pentru ei. 

Celălalt bărbat ridică din umeri şi apoi rînji din nou. 

— Sigur, sigur, aşa voi face. Sună-mă diseară. Se întoarse 
şi plecă grăbit pe alee, alunecînd pe pietrişul ud. 


2 
Londra 


Sir James Simon se ridică şi zîmbi cînd Nairn intră în 


birou. 

— David, îți mulțumesc că ai venit. Mă bucur să văd că 
arăţi din nou bine. Probabil că se datorează glandelor de 
maimuţă. 

— A fost o operaţie de by-pass, dar se pare că a reuşit. 

Accentul scoţian nu se schimbase, la fel cum nu se 
schimbase nici aspectul lui slăbănog. Nairn se aşeză într-unul 
din fotolule de piele şi aruncă o privire împrejur, în timp ce 
Simon turna sherry în două pahare. Camera era zugrăvită 
într-un crem murdar, nu era îmbrăcată în lemn precum cea 
de la Cabinet Office —, dar în încăpere se găsea un birou 
frumos, procurat de la antichități, şi o masă de conferințe, 
aşa cum dorise coordonatorul serviciilor de spionaj, omul 
căruia îi dădeau raportul şefii serviciilor MIS şi MI6, sau 
căruia ar fi trebuit să-i dea raportul. Simon se descurcase 
destul de bine, se gîndi Nairn cu ranchiună, în ciuda ratării 
comune ce se terminase în curtea bisericii din Somerset, în 
urmă cu treisprezece ani. Cu toate astea, acel birou şi acel 
sherry erau prea bune ca să fie puse la dispoziţie de stat şi 
probabil că erau ale lui. Ferestrele dădeau spre Whitehall, 

unde demonstrau cîteva mii de persoane, împotriva rachetelor 
Cruise, scandînd lozinci şi huiduind poliţia care bara intrarea 
spre Downing Street, unde se afla locuinţa primului-ministru. 

— De cît timp te-ai întors la serviciu, David? 

— Cam de şase luni. 

— Şi eşti în formă? Nu mai ai de gînd să ieşi la pensie 
mai repede? 

— Nici n-am avut de gînd vreodată. Walker a fost cel 
care dorea ca eu să plec. 

— Da, cred că dorea. 

Simon zîmbi şi privirea lui Naim întîlni ochii lui blînzi, 
căprui. Ascundeau o mare înțelepciune şi experienţa de viață 
a unui băiat născut în districtul Ottakringer din Viena, în 
1927, predestinat să rămînă orfan într-un lagăr de concentrare 
şi care ajunsese fără un sfanț în Southampton, în 1946. Iar 
acum era foarte, foarte englez! 

— Rămîn în oraş în seara asta, spuse el. Rachel merge la 
o întrunire. Vrei să cinăm împreună la Athenaeum? 

— Bucuros. Nairn locuia singur într-un apartament amărît 
din Chiswick. Presupun că vrei să discutăm despre ceva. 

— Sigur, dar mai întîi sînt anumite probleme pe care nu 
le putem discuta decît în acest birou. Se ridică şi închise 
fereastra, ca şi cum mulțimea gălăgioasă de afară ar fi putut 
auzi ce discutau ei. Am de gînd să fiu puţin indiscret — nu 
mă vei dezamăgi? 

Nairn dădu din cap şi zîmbi în sinea lui. Lucrau 
împreună, sporadic, de mai bine de douăzeci de ani, dar încă 
îl mai amuza să-l vadă pe prietenul său devenind dramatic şi 
avînd un aer conspirativ, de parcă ar fi copiat un personaj 
din cărți polițiste. 

— Primul-ministru se gîndeşte pe cine să numească în 
locul lui Alexander pentru şefia Serviciului de Securitate, 
atunci cînd acesta se va retrage, peste cîteva luni. 

— Mă gîndeam că adjunctul lui va prelua funcția. 

— Nu şi de data asta, prietene. Doamnei prim-ministru 
i-a ajuns. Serviciul 5 trebuie pus la punct. A fost în 
degringoladă prea mult timp. Pe vremea mea, toţi parcă aveau 
paranoia, se ocupau doar de imaginea lor, încercînd să 
acopere scandalul Carteret. Ar trebui să se ocupe cu 
descoperirea spionilor, cu supravegherea sovieticilor infiltraţi 
şi cu alte chestii din astea. Pentru Dumnezeu, s-a ajuns la 
punctul unde IRA poate arunca în aer jumătate dintre membrii 
guvernului fără a fi suspectati înainte sau descoperiți după. 

— Bomba aia nu a fost vina celor de la 5. 

— Nu? De ce dracu nu? Cu ochii scăpărînd, nasul coroiat 
şi părul argintiu, Simon semăna perfect cu neguţătorii din 
Levant, al căror urmaş mai mult ca sigur că era. Treaba lor 
este asigurarea securității teritoriului. Dar ei sînt neputincioşi 
de ani de zile. Penetraţi de Moscova, dar nefiind capabili să 
găsească trădătorii şi să extirpe cancerul. Carteret a fost 
trădător acum douăzeci de ani şi dacă da, atunci pe cine a 
lăsat în urma sa? Cine este trădătorul de acum? De ce pro- 
duce sistemul eşec după eşec, an după an? 

— Poate a fost penetrat, dar eu nu am fost niciodată sigur 
de asta. Poate că moralul lor a fost aşa de distrus după acei 
ani de vînătoare de vrăjitoare, că acum Serviciul nu mai poate 
funcţiona eficient. 

— Dar, David, prietene, vorbim de Serviciul de Securitate 
națională! Celebrul MI 5. Trebuie să fie eficient. Inamicii 
nu mai vin călare pe tancuri, ci prin podea. 


17 


MICHAEL HARTLAND 


— AL spus că primul-ministru va numi un nou director. 
Cine e? 

— Ah, da, noul şef de la MIS. Păi, sînt mai multe nume 
propuse şi nu ar trebui să-ți spun asta, David, dar în capul 
listei este cineva pe care-l cunoşti foarte bine. 

— Tu, Jim? 

Simon negă. 

— Nu, nu eu. Făcu un gest teatral şi zimbi ca un presti- 
digitator, care scoate un iepure din pălărie. De fapt, tu eşti 
acela, mon vieux. 

Nairn nu avu nici o reacție. Ieşirile impulsive ale lui 
Simon îl făceau mereu să se comporte mai rezervat decît era 
în realitate. În cele din urmă, îşi goli paharul. 

— Ce ciudat! Nu am lucrat niciodată pentru 5. Nu am 
idee nici măcar despre jumătate din activităţile lor... nu le 
va plăcea să li se impună cineva din afară... şi nici eu nu mai 
vreau această responsabilitate. Peste cîțiva ani împlinesc 
şaizeci. Cred că a luat-o razna doamna prim-ministru. 

— De fapt, a fost ideea mea. 

— Atunci tu ai înnebunit. 

— Ba deloc. Ea vrea pe cineva bun şi în care poate avea 
încredere. Doar cîțiva ani vor trece pînă cînd locul ăla se 
pune din nou pe picioare. O să o faci, David, ştii asta. 

— O s-o fac? 

— Da, dacă ţi-o va cere ea. Nu vrei să ieşi la pensie, nu-i 
aşa? Şi ce vei face în fiecare zi acolo în Chiswick? Desigur, 
adăugă el, răsfoind hîrtiile pe care le avea în faţă, nu s-a luat 
nici O decizie încă. Mai sînt şi alte propuneri... şi e cam greu 
de ales. Nu vom cunoaşte rezultatele pentru un timp. Dar 
m-am gîndit că trebuie să ştii. Şi acum uită că ţi-am spus. 

— Bineînţeles. 

Simon se ridică în picioare şi mai turnă puţin sherry. 

— Mai este un lucru pe care vreau să-l discutăm. 

Nairn se uită la el îngrijorat. 

— Nu am încredere în tine cînd vii cu daruri, Jim. Nu 
cred că vreau să mai aud nimic. 

— E în legătură cu Carteret... Comisia Sanctuarului. 

— Oh, Doamne, nu! spuse Nairn, după care izbucni în 
rîs. M-am săturat de mult de chestia asta. Sînt sigur că această 
comisie a fost dezafectată după ce a murit Carteret. 

— Nu s-au mai întîlnit, dar încă mai există. Cazul nu a 
fost niciodată închis pentru că nu am reuşit să ajungem la 
nici o concluzie. Ştiai că lui Fell i se mai fac vizite lunare? I 
s-a ofenit imunitate dacă mărturiseşte. 

— Pentru numele lui Dumnezeu! Vrei să spui că i-au 
stat pe cap mai mult de douăzeci de ani? Este inuman. Era 
complet nevinovat. Carteret l-a folosi pe post de momeală. 

Simon ridică din umeri. 

— O necesitate neplăcută. Din nefericire, Carteret este 
mort, dar Fell este în viață. Îţi garantez însă că totul este 
făcut cu foarte mare discreție. Dar nu despre asta vreau să 
vorbim. 

Îi întinse o telegramă pe care Nairn o citi atent. 

— Este adevărată chestia asta? Expresia de pe faţa lui 
Nairn se schimbă brusc. Un dezertor care o poate acuza pe 
Sonia? După atîta timp şi chin, chiar am putea termina acest 
caz? Dumnezeule!... 

— Exact, băiete. Bărbatul pretinde că este fiul ei, nici 
mai mult, nici mai puţin. S-ar putea ca, în cele din urmă, să 
aflăm adevărul, exact în momentul în care tu vei prelua friiele 

şi vei curăța grajdul. Să mergem pînă la club. Se ridică în 
picioare şi puse toate hîrtiile de pe biroul său într-un seif. 
Apropo, spuse el uitîndu-se peste umăr, vreau să te ocupi de 
asta, fără să mai fie implicate şi MIS şi 6. Şi vreau să te 
întîlneşti cu tipul ăsta. În Belgia, mîine. Închise uşa subțire 
de oțel şi umblă la combinație, pînă cînd se auzi declicul de 
închidere. 

— Bine, presupun că sînt multe zboruri zilnice. 

— Secretara mea a rezervat deja două bilete spre 
Bruxelles, la ora zece şi cinci. Îmi închipui că vrei să iei pe 
cineva cu tine ca să te acopere! 

— Nu iroseşti deloc timpul, nu-i aşa, Jim? Şi cam ce-ar 
trebui să-i spun tipului ăstuia, atunci cînd îl voi întilni? 


PARTEA A DOYA 
1930 - 1946 
3 
Shanghai — 1930 


Vnu dintre capetele tăiate încă mai sîngera. Era 


înfipt într-un par pe care se scurgeau două firişoare roşietice 
de sînge. Faţa contorsionată, ochii deschişi în care se citea 
teroarea erau ale unei femei cu părul negru, cam de vîrsta lui 
Ruth. Câţiva metri mai încolo erau şi cele două corpuri de- 
capitate, în jurul cărora roiau muştele. Caracterele chinezeşti 
scrijelite pe o pancartă anunțau că bandiții, doi la număr, 
erau comunişti. 

Lui Ruth îi veni să vomite, dar strînse mai tare poşeta 
în mînă şi reuşi să-şi ţină capul sus în timp ce trecea prin 
mijlocul mulțimii de chinezi. Dacă erai confuz, aproape 
leşinat de căldură şi gata de a izbucni în lacrimi, cel mai bun 
lucru pe care-l puteai face era să procedezi exact ca un 
european. Un chinez cu o ricşă aştepta la colțul străzii. 
Împotriva tuturor principiilor pe care le avea, ea se urcă în 
ricşă şi ceru să fie dusă în cartierul internațional, încercînd 
să uite acea oribilă imagine a morţii. Bătrînul chinez apucă 

minerele ricşei. Era îmbrăcat doar cu o pereche de pantaloni 
scurți albaştri, sub care picioarele lui osoase dar pline de 
muşchi începuseră deja să tropăie pe stradă. 

O jumătate de oră mai tîrziu, Ruth se afla pe veranda 
umbrită a micii căsuțe de cărămidă, de unde se vedeau în 
depărtare zgîrie-norii de pe malul rîului. Copacii care se 
unduiau în bătaia vîntului miroseau mai mereu a zahăr ars 
din port. Luă o înghiţitură de ceai verde şi încercă să-şi pună 
gîndurile în ordine. Două lumi diferite, la distanţă de o 
călătorie cu ricşa una de alta, iar ea nu aparținea nici uneia 
din aceste lumi. De şase luni locuia în confortul pe care-l 
oferea acest cartier european, jucînd tenis zi de zi cu alte 
soții plictisite, iar seara luînd cina cu Rolf la club. O tînără 
evreică din pătura superioară a societății berlineze, acum 
căsătorită cu un arhitect cunoscut care-şi continua cariera 
lucrînd pentru consiliul oraşului Shanghai. Şi totuşi, la doar 
cîțiva kilometri depărtare, o ţară uriaşă se dezintegra datorită 
războiului şi revoluţiei. Războiul civil dintre comunişti şi 
Kuomintang făcea ravagii în China de peste trei ani. Shang- 
hai era un oraş naționalist, dar executase atîția comunişti 
încît era de aşteptat ca aceştia să aibă o reţea subterană foarte 
mare. 

Ruth se lăsă uşor pe spate în balansoar şi îşi întinse 
picioarele. Erau lungi şi subțiri şi încheieturile îi trosniră. 
Aerul fierbinte şi umed o moleşea, dar nu mai avea nici o 
urmă de îndoială în care dintre lumi se potrivea cel mai bine. 
În sufletul ei ştiuse lucrul ăsta de cel puţin zece ani. 


Se trezi brusc. Era semiîntuneric şi îi trebuiră cîteva 
secunde pentru a se obişnui cu lumina slabă. Apoi îl văzu — 

un bărbat de înălțime medie, îmbrăcat cu un costum de in şi 
cu o pălărie panama. Îi zîmbi din afara verandei: avea un 
chip cu puternice trăsături slave, păr negru, scurt şi des şi o 
privire pătrunzătoare. Ea se ridică încet, neştiind ce să facă. 

— Pot să intru? întrebă el în germană. 

— Sigur, dar cine sînteți? Ce doriți? Soţul meu va veni 
în curînd. 

— Ştiu. Răspunsul era ciudat şi o tulbură. Urcă scările 
şi apoi o urmă în camera de zi. La lumină, observă că ochii 
îi erau zimbitori şi pătrunzători;, şi mai era şi incredibil de 
arătos. Îndepărtă ciudata senzație pe care o simţea în tot 
corpul şi deveni serioasă precum o adevărată hausfrau 
nemţoaică. 

— Doriţi ceva de băut? 

— Mulţumesc, poate o bere? 

Se aşezară în scaunele de nuiele care scîrțiiau şi Ruth 
întrerupse tăcerea: 

— Cine sînteţi? Ce doriți? 

El zîmbi. 

— Avem o prietenă comună, Agnes Smedley. Nu v-a 
spus că voi veni? 

— Agnes? Nu. 

— O cunosc pe Agnes de ceva timp şi mi-a spus că e 
posibil să mă puteți ajuta. 

— Dar cine sînteţi? 

— Pe moment, nu contează cine sînt. 

Ea roşi. 

— Și atunci cum aş putea să vă ajut? Vocea îi era calmă, 
în ciuda nesiguranţei pe care o resimțea. El se uită la ea 
gînditor, iar ea luă o poziţie marțială, cu călcîiele lipite. 

— Sînteţi Ruth Kuczynski. Era o afirmaţie, nu o 
întrebare. 

— Sînt doamna Ursula Friedmann. 

— Născută Kuczynski, în Berlin, acum douăzeci şi patru 
de ani şi preferaţi să vi se spună Ruth. Ea se foi stînjenită. Şi 
v-aţi înscris în Liga Tineretului Comunist la şaptesprezece ani. 

— Da, tata ne-a crescut pe toți în spirit marxist, dar noi 
am fost cei care am decis să intrăm în partid. 

El încuviinţă. 

— Ştiu. 

— Dar cum se face că ştiţi atîtea despre mine? Puterea 
animalică pe care o radia era deranjantă, aproape 
înspăimâîntătoare. 

— Nu am timp acum să vă explic, soțul dumneavoastră 
chiar se va întoarce în scurt timp. Agnes mi-a spus că sînteți 
pregătită să fiți mai activă şi v-am urmărit o vreme. Chiar 
cred că mă aşteptaţi. 

— Serios? Noţiunea de a fi fost urmărită o înfuria, nu o 
înspăimînta. 

— Şi eu sînt german. Şi tovarăş. Şi am nevoie de ajutor. 
Privirile li se întîlniră brusc. Eşti de acord să lucrezi cu mine, 
Ruth? 

— Să lucrez cu tine? Îmi cer scuze, spuse ea şoptit. Chiar 
nu înţeleg ce vrei să spui. 

— Ai acceptat disciplina partidului, ştii chiar foarte bine 
ce vreau să spun. 

Simţea un amestec de excitare şi teamă. Era atît de 
diferit de întîlnirile în camerele prăfuite din cafenelele 
berlineze! Era real. Tot nu-i aflase numele şi nici nu avea să-l 
mai întrebe încă o dată, dar simțea că prezenţa lui acolo era 

normală, iar el părea atît de încrezător şi de puternic. Apoi 
îşi aminti de cei doi chinezi decapitaţi şi avu un moment de 
ezitare, dar el deja se ridicase. 

— Pot să revin mîine, la zece dimineaţa? 

— Da. Nu era complet decisă şi i se părea că altcineva 
vorbise. Da, la zece este foarte bine. 


Shanghai — 1931 


Motocicleta tîşni pe drumul prăfuit şi apoi încetini şi 
făcu o întoarcere scurtă la vreun sfert de kilometru depărtare. 
Se lăsă periculos de mult pe o parte, dar motociclistul reuşi 
să păstreze echilibrul şi să se întoarcă într-o linie dreaptă, ca 
să oprească răscolind pietrişul, cu braţele perfect întinse şi 
cu picioarele atingînd pămîntul pentru a ține motocicleta 
drept. 

Apăru din umbra copacilor rîzînd din toată inima. 

— Bravo, Ruth, foarte bine! Ţi-a fost frică? 

Zimbi şi ea la rîndul ei. 

— Nu. Hmm, poate doar puțin la început. 

El ținea motocicleta în vreme ce femeia se dădea jos, 
apoi urcară amîndoi, de data aceasta, Ruth în spate. Ambală 
motorul Şi porni în sus spre culme, trecînd prin locuri însorite 
sau prin zonele şoselei umbrite de palmierii ce creşteau pe 
marginea drumului. 

Trecuse mai mult de un an de cînd se întîlniseră. După 
ce se văzuseră prima dată, el revenise şi o rugase să livreze 
un colet, noaptea, la o casă din cartierul chinezesc. Ştia că 
era un test şi toată după-amiaza şi-o petrecuse într-o stare de 
teroare, enumerînd toate posibilele pericole: furt, viol, 

arestare de către cămăşile albastre, ca fiind agent străin, 
tortură, execuţie. În cele din urmă, începuse să ridă de ea 
însăşi. Se îmbrăcase cu o pereche de pantaloni pentru a 
semăna cît mai mult cu o chinezoaică şi plecase pe bicicletă. 
După ce teama îi dispăruse, totul devenise ciudat de plăcut 
şi apoi se întorsese triumfătoare, în mai puțin de o oră. 
După aceea avură loc o serie de alte teste. A trecut mai 
mult de o lună pînă cînd, în cele din urmă, i-a spus cum îl 
cheamă — Richard Sorge — şi că lucrau amîndoi pentru Biroul 
Patru al Armatei Roşii. Părea natural, ca şi cum o forță 
superioară o adusese în China tocmai în acest scop. După 
două luni, Richard se întîlnea în secret cu comunişti chinezi 
şi tovarăşi de la Moscova, într-o cameră la etaj, în casa ei, în 
vreme ce Rolf era la lucru. În aceste luni, deveniseră amanți 
şi acum i se întîmpla să stea adesea lungită în pat lîngă Rolf, 
cu ochii deschişi, minunîndu-se de bucuriile ei secrete 
deoarece, dintr-o dată, la vîrsta de douăzeci şi patru de ani, 
Ruth Kuczynski descoperise cele două mari angajamente ce 
aveau să-i dicteze felul în care urma să-şi ducă viața. 


După o jumătate de oră, se opriră într-un sat micuţ, 
despre care Sorge îi spusese că se numea Ming-on. În fața 
unei clădiri lungi din lemn, acoperită cu țiglă roşie, şase femei 
stăteau aplecate la nişte măsuţe, muncind ca nişte maşini 
automate. Feţele lor nu aveau nici o expresie, ochii le erau 
adînciţi în orbite, iar miînecile zdrenţuite şi suflecate lăsau 
să se vadă brațele subțiri, urîțite de muşchi noduroşi. Degetele 
li se mişcau atît de repede, încît era imposibil să-ți dai seama 
ce făceau, putînd doar să vezi că activitatea lor implica lemn 

şi cuțite. Un supraveghetor se învirtea prin preajmă, cu un 
bici lung în mînă. 

— Fac chibrituri, îi spuse Sorge. O mie pe zi şi nu sînt 
biciuite. 

— Cu cît sînt plătite? 

— Echivalentul a cincisprezece pfenigi pentru 
paisprezece ore de muncă. 

— Dar asta înseamnă aproape nimic — e barbar! 

Sorge încuviință. 

— Cam aşa ceva. Şi deşi par bătrîne, sînt toate fete tinere, 
de mai puţin de douăzeci de ani, unele-s chiar copile. Acesta 
este unul din motivele pentru care partidul are aşa de mulți 
susținători în Shanghai. 

Merseră pe o stradă prăfuită pînă ajunseră la o ceainărie, 
o cocioabă unde nişte amăriți îmbrăcaţi doar cu veste şi 
pantaloni scurți, albaştri stăteau chirciţi pe scaune, cu cîte o 
ceaşcă de ceai în față, fiecare. Cîţiva dintre ei devorau orez, 
cu bolul într-o mînă şi cu beţigaşele în cealaltă, înghițind 
rapid, de parcă ar fi fost ultima mîncare de pe pămînt. 

Chinezii se uitau la cuplul european cu multă 
curiozitate. Mînă-n mînă, săriră peste șanțul de scurgere de 
la intrare, prin care curgea o apă maronie, iar ea rise cînd 
simţi că parcă nasul i-o lua din loc din cauza mirosului. Se 
aşezară la umbră. O pereche frumoasă. El avea trăsături 
puternice şi un aer autoritar. Chipul ei era vesel, mai degrabă 
rotund decît oval, cu un surîs larg şi păr scurt, negru şi în 
neorînduială. Avea un trup subțire şi delicat. Cînd chelnerul 
le aduse ceştile cu ceai şi o farfurioară de nuci, toate pe o 
tavă, ea se aşeză picior peste picior, iar bumbacul albastru al 
fustei se ridică lăsînd să se vadă picioarele-i lungi şi elegante, 


28 


A TREIA TRĂDARE 


arse de soarele Chinei. Mişcările ei erau aproape orientale, 
senzuale şi lascive. 

— Ai citit raportul meu şi pe cel de la IG-Farben? se 
interesă el. 

— Citesc tot ceea ce-mi dai tu, Richard, adesea acasă, 
în pat, cînd Rolf e plecat. Patul este universitatea mea. 

Sorge izbucni în rîs, iar ea roşi, apoi se uită țintă la el, 
provocator, dar brusc chipul lui deveni foarte serios. 

— Este foarte important să continui să citeşti în acelaşi 
ritm. Într-o bună zi, vei fi pe cont propriu, şi Centrul îţi va 
da însărcinări importante. 

Ea tresări şi el zimbi, aplecîndu-se şi mîngîind-o pe 
coapsă. 

— Ți s-au înecat corăbiile? 

Ea îi îndepărtă uşor mîna, aruncînd o privire plină de 
înţeles chinezilor ce se uitau la ei. 

— Nu pot să suport ideea că vom fi despărțiți. De fiecare 
dată cînd mă atingi îmi spun că este pentru totdeauna. Se 
uită în altă parte, melancolică. Proverbul acela rusesc este 
foarte adevărat: „unde este dragostea mea, acolo este şi viața 
mea“. 

— Dar sîntem în armată, Ruth. În curînd, Centrul ne va 
trimite pe drumuri separate. Şi noi ne vom supune. 

— Atunci ar trebui să fim împreună cînd vom fi bătrîni, 
mult prea bătrîni pentru a mai lupta... în Moscova sau într-o 
Germanie socialistă. 

— Ar fi bine. 

Glasul lui suna ciudat şi era gata să mai spună ceva, dar 
tocmai atunci se auziră strigăte ascuţite. Se ridicară în 

picioare, iar chinezii dispărură în fugă din ceainărie. Din 
celelalte colibe ieşeau oameni. Doi bărbaţi tîrau o tînără în 
mijlocul străzii. 

— Probabil că este o neînțelegere de muncă la fabrica 
de chibrituri, spuse Sorge apucînd-o pe Ruth de braţ. Orice 
ai simţi, nu poți să faci nimic pentru a o ajuta. Pentru numele 
lui Dumnezeu, taci din gură şi învaţă. 

Fata tot mai tipa, înspăimîntată, atunci cînd căzu cu 
faţa în praf. Unul dintre bărbaţi se aplecă şi-i ținu braţele în 
vreme ce altul îi dădu jos pantalonii negri. Ea lovea zdravăn, 
dar acesta o apucă de glezne, în vreme ce mulțimea, din ce 
în ce mai mare, se uita cu gura căscată la coapsele ei goale şi 
la picioarele îndoite. Un al treilea bărbat îmbrăcat într-o haină 
cu modele, lungă pînă la pămînt, se apropie şi puse mari 
bucăţi de cîrpă ude pe fesele dezgolite ale fetei. Se dădu 
înapoi şi ridică nuiaua de bambus pe care o avea la el. 
Mulțimea amuți. 

— Femeile nu ar trebui să fie tratate în acest fel! şopti Sorge. 

Nuiaua lungă vîjîi prin aer şi apoi căzu cu putere pe 
şoldul fetei. Şocul o făcu să se oprească din țipat şi un firicel 
subţire de sînge îi apăru pe haină. Mulțimea murmură. Cînd 
băţul se abătu asupra ei a doua oară, victima scoase un icnet 
scurt care se transformă într-un sunet şters. Ruth tremura şi 
se ţinea strîns de Sorge. 

— Este atît de crud. Nu putem face nimic pentru a-i 
opri? 

El o scoase de acolo şi se îndreptară spre motocicletă. 

— Mi-aş dori să fie ceva ce-am putea face. Taci din gură 
sau te vor trata la fel ca pe ea. Îmi pare rău, dar acest loc nu 
este pentru europeni. 

Zgomotul loviturilor îi urmări, însoţit de strigăte 
animalice de durere. 


Ajunseră pe înserate pe un deal mic din preajma Shang- 
hai-ului. Oraşul se întindea tăcut de-a lungul rîului 
Whangpoo, iar soarele palid scălda cu ultimele raze sîngerii 
zgîrie-norii de pe mal. Sorge opri şi ridică motocicleta pe 
suport. Se aflau la umbra unor copaci şi el o luă în braţe. 

— Rolf este tot la Pekin? 

Ea îşi ridică brusc privirea spre el. 

— Da, poţi să rămîi peste noapte. Servitoarea s-a 
obişnuit. Se desprinse din îmbrățişare, dar continuă să-i țină 
mîna în a sa. Mai tirziu, iubitule. Nu pot să mi-o scot din 
minte pe acea biată fată. 

El încuviinţă cu blindeţe. 

— Înţeleg. Atunci, ne vom folosi de acest moment pentru 
a discuta nişte probleme, Sonia. 

Ea zîmbi atunci cînd îl auzi pronunţind numele de cod 
pe care i-l dăduse Centrul. 

— E un englez în Shanghai care lucrează pentru o 
companie de tutun, dar care în trecut a fost jurnalist. Ne-ar 
putea fi util şi vreau să aflu totul despre el. Încearcă să intri 
în legătură cu el dacă poți. 

— De ce eu? 

— Pentru că frecventează cluburi internaţionale ca şi 
tine şi Rolf, şi cred că trăieşte în cartierul european. 

— Cum îl cheamă? 

— Carteret. Jack Carteret. Vezi ce poţi să faci, s-ar putea 

Se auzi un zgomot puternic în aer şi se întoarseră 
instantaneu cu faţa spre oraş. 

— Dumnezeule, strigă Sorge. Un raid aerian. Japonezii 
sînt mai la sud decît credeam. 

Ruth se lipi strîns de el. Un grup mic de avioane se 
învîrtea pe cer şi se auzea bine zgomotul exploziilor. În cîteva 
secunde, o linie galbenă de flăcări se întinse de la un capăt 
la celălalt al oraşului, luminînd linia orizontului, pînă cînd 
aceasta fu înghițită de valurile înecăcioase de fum. Armata 
imperială a Japoniei invadase Manciuria în urmă cu şase 
luni. Acum, japonezii se îndreptau spre sud, eficienți şi 
brutali, zdrobind acest popor amărît şi divizat. Pînă în acea 
seară, Shanghaiul fusese cruțat. 


pa 


2 
Shanghai — 1932 


Raun îşi dorea să se poată opri din tremurat. Zîmbi 


spre bebeluş şi mişcă leagănul de lemn, revenind la realitate. 
Michael — Mişa — avea să împlinească un an în februarie, 
peste doar două săptămîni. Oraşul era extrem de agitat. 
Cămăşile Albastre ale lui Chiang colindau oraşul împuşcînd 
oameni suspectați de a fi comunişti, chiar dacă japonezii erau 
doar la cîțiva kilometri depărtare. Mincare nu se prea găsea 
şi în fiecare zi mai murea cîte un cerşetor pe stradă. 

Pe fereastră putea vedea că era în plină desfăşurare un 
alt raid aerian. Bombardierele japoneze erau la aşa mare 
depărtare, că nici nu prea auzea bombele căzînd sau 
zgomotele exploziilor. Parcă era un film mut. Dar în acea 
dimineaţă văzuse clădirile în ruină şi corpurile ce putrezeau 
pe stradă. Era pe bicicletă şi grupuri ale armatei naționaliste 
o întorseseră din drum lîngă Chiapei, pentru că la doar şase 
sute de metri mai încolo soldaţii erau angajați într-o luptă cu 
japonezii. Pentru prima dată în viaţa ei auzise bubuiturile 
artileriei, simțise pămîntul zgilțiindu-se şi fumul acru care-i 
invada plămînii. Şi văzuse şi bărbaţi ce sîngerau, luaţi pe 
tărgi din linia întîi. 

Richard era sus, într-o întîlnire secretă cu cîţiva agenţi 

chinezi, Ozaki, japonezul, şi doi europeni pe care nu-i mai 
văzuse niciodată. Era datoria ei să stea de pază şi asta o agita 
foarte tare. Într-un oraş în pragul războiului, toată lumea era 
nervoasă şi prea mulți inamicii la care trebuia să fii atent: 
poliția municipală, gorilele lui Chiang, soldaţii naționaliști. 
Europenii se aflau într-un în pericol la fel de mare ca şi 
chinezii. Doar cu cîteva luni în urmă, un alt agent al 
Cominternului, Hilaire Noulens, fusese arestat şi condamnat 
la moarte împreună cu soţia sa. În cele din urmă, Centrul 
trimisese douăzeci de mii de dolari pentru a mitui judecătorii 
chinezi şi sentinţele lor fuseseră comutate în închisoare pe 
viață, lăsînd să se înţeleagă că în scurt timp aveau să fie 
eliberaţi şi deportaţi la Moscova. Dar avuseseră noroc. Acum, 
cu japonezii la marginea oraşului, nu avea să fie deloc uşor 
pentru cineva care va fi prins. 

Privise ceva vreme bebeluşul care dormea, aplecîndu-se 
pentru a atinge perfecțiunea mînuţei sale care se agățase de 
marginea leagănului. Soniei nu-i mai era frică de moarte, 
dacă ar fi fost necesar, dar Ruth avea motive serioase de a 
rămîne în viață. Făcu din nou vînt leagănului şi apoi ieşi în 
curte pentru o scurtă patrulare de recunoaştere. 


Afară era frig şi-şi puse o haină pe umeri, pentru a se 
mai încălzi. Strada mărginită de copaci era tăcută ca de obicei, 
cu excepţia unui grup de oameni, la vreo optzeci de metri 
depărtare. Erau vreo opt, fiecare cu cîte o puşcă cu baionetă, 
strigînd şi vociferînd, de parcă erau beţi. Doi dintre ei loviră 
uşa unei case europene, pînă cînd aceasta cedă şi căzu. Intrară 
în interior şi Ruth auzi zgomot de lemn rupt şi sticlă spartă. 

Îngheță de spaimă. Cămăşile Albastre veneau doar 

rareori în cartierul internațional. Probabil că era un grup care 
se îmbătase şi plecase la jefuit. Dar nu erau atît de beți, încît 
să nu aresteze un grup de chinezi şi europeni comunişti ce 
aveau o întîlnire conspirativă sau, mai degrabă, să-i împuşte. 
Nici nu avu timp să pîndească înainte ca ei să intre toți pe 
poartă, în grădină. Nu se lăsă intimidată şi li se adresă în 
puţina chineză pe care o ştia. 

— Nu aveţi dreptul să intraţi aici. Arătaţi actele. Ce vreți? 

Liderul bandei era bine făcut şi ţinea în mînă o carabină. 
Cămaşa îi era desfăcută pînă la talie şi era legat în jurul 
capului cu un steag naționalist. Se apropie, iar ea se dădu 
înapoi din faţa ochilor vicioşi şi a mirosului cumplit de bere 
şi dinți stricați. 

— Dă-te la o parte, spuse el, agitînd carabina 
amenințător. 

— Nu, nu ai dreptul să intri aici! Această casă aparține 
unui diplomat german. Nu era adevărat, dar merita să încerce. 
El nu se dădu dus, aşa că femeia ţipă din nou la el. Ai auzit 
ce-am spus! Ieşiți de aici! Bratul bărbatului se smuci din 
umăr şi o clipă mai tîrziu simți o palmă pe obraz. 
Înnăbuşindu-şi lacrimile, se întoarse din nou cu faţa la el. 
Cum îndrăzneşti?! Jeşi afară, pînă nu chem poliția! El 
răspunse culcînd-o la pămînt dintr-o lovitură. Îşi ascunse 
capul între braţe, în vreme ce ei treceau pe lîngă ea. O cizmă 
o lovi tare în umăr. Apoi se auzi o împuşcătură şi se aşternu 
o linişte de moarte. 

Ridicîndu-se în genunchi, îl văzu pe Richard pe verandă 
ținînd în mînă un pistol. Simti mirosul de praf de puşcă, după 
ce el trase din nou. Acum avea pistolul îndreptat spre lider, 
dar nici unul dintre chinezi nu ripostă. Cobori în viteză 

treptele şi agită pistolul, în vreme ce vorbea repede într-un 
dialect local. Spre marea ei uimire, Cămăşile Albastre se 
întoarseră imediat, se buluciră către poartă şi apoi o luară la 
sănătoasa. Richard trase două focuri în pămînt pentru a le 
grăbi goana. 

Îi căzu în braţe şi-l sărută, simțind căldura metalului 
pistolului pe spatele ei. 

— Mulţumesc lui Dumnezeu că ai venit! 

— Eşti rănită? 

— Nu, doar cîteva vinătăi. 

— Sigur? 

— Absolut. 

Zîmbi. 

— Sînt mîndru de tine, Ruth. Ai fost foarte curajoasă. 

— Dar cum de nu au tras în tine? 

— Ori erau prea beţi, ori nu aveau gloanțe. Cămăşile 
Albastre nu prea mai au muniţie de săptămîni întregi şi am 
riscat, gîndind că armele lor erau doar pentru a impresiona. 
Pînă la urmă, s-au dovedit doar nişte bandiți, probabil dezertori. 

— Dar ai fi putut fi ucis. 

— Am fi putut fi ucişi amîndoi, spuse el solemn. Şi acum 
trebuie să scap de ceilalți. Ticăloşii ăia nu se mai întorc, dar 
s-ar putea să apară poliția pentru a investiga. 

Zece minute mai tîrziu, oftă uşurată cînd îi auzi părăsind 
casa la intervale regulate, pe uşa din spate. Urcă treptele 
pentru a i se alătura lui Sorge, rămas singur. Se aşezară pe 
perne, lîngă fereastră, uitîndu-se spre rîu, acolo unde raidul 
se terminase, lăsînd în urmă obişnuiţii nori de fum negru. 

— Este cineva afară? 

— Nici poliţie, nici altcineva suspicios. Cred că sîntem 
în siguranță. 

Băură ceai verde şi tensiunea ultimei jumătăţi de oră 
începu să se evapore. 

— Dacă eşti sigură că nu eşti deloc rănită, crezi că putem 
vorbi puţin despre domnul Carteret? 

— Sigur. 

— Spune-mi ce ştii despre el. Poate că e momentul să 
trimitem un raport la Moscova. Cîţi ani are? 

— Cam douăzeci şi şase. 

— Necăsătorit? 

— Spune că e singur. Împarte apartamentul cu un alt 
bărbat. 

— Homosexual? 

— Nu, spuse ea rizînd. Sînt sigură că nu e. 

— De unde ştii? 

— Richard! Am dansat împreună la petreceri, şi-ţi pot 
spune după felul în care mă ținea şi după felul în care se uită 
la mine cînd jucăm tenis. E cu an mai mare decît mine şi 
cred că-i plac. O femeie simte lucrurile astea. 

— Te-ai culcat cu el? 

— Bineînţeles că nu. 

Sorge o mîngfie pe obraz cu blîndeţe. 

— Mă întrebam, doar. Eşti atît de atrăgătoare în fustita 
aia de tenis. 

— Carteret este perfect normal, dar nu am de gînd să 
mă culc cu el, spuse ea chicotind. Bea prea mult şi tot timpul 
miroase a alcool şi a țigări. 

— Dar poţi confirma că nu mai este jurnalist? Că lucrează 
pentru British American Tobacco? 

— Exact. 

— Aţi vorbit de Oxford? 

— Da, nu e prea entuziasmat de asta, dar îi place golful 
şi a jucat în echipa universității. 

— Ba nu. Am primit un raport de la tovarășii din Londra. 
Cred că se laudă doar, ca să te impresioneze pe tine. La Ox- 
ford a stat mai puţin de doi ani şi a plecat de acolo fără nici 
o diplomă. Asta sugerează fie că e leneş, fie că e prost. Totuşi, 
a făcut efortul de a veni în China şi pare a se strădui să-şi 
construiască un viitor aici. Cum îți explici asta? 

— Spune că a venit în China, la celălalt capăt al lumii, 
ca să scape de părinți şi de Biserică. 

— Biserică? 

— Tatăl lui este episcop anglican, într-un loc care se 
numeşte Taunton. 

— Uimitor, dar, totuşi, nu prea se leagă. Care sînt 
opţiunile lui politice? 

— Nu este socialist. 

— Dar e ceva? 

Sonia reflectă asupra întrebării, uitîndu-se pe fereastră, 
în vreme ce Sorge îi mîngîia copsa prin materialul subțire al 
fustei. Se întoarse spre el amuzată: 

— În Anglia ar fi mai mult ca sigur conservator. 

— Cît de lipsit de originalitate! Dar are slăbiciuni? E 
vulnerabil? 

— Poate, dar nu văd de ce ar fi interesant pentru Biroul 
Patru. 

— Nu ai de unde să ştii care sînt scopurile Centrului, 
Ruth. Dintr-o dată, o fixă cu o privire dură. Miine vei scrie 
şi codifica un raport complet. 

Se ridică brusc în picioare. 

— Sigur, doctore Sorge. Se uită la el provocator şi rîsetele 
ei îi smulseră un surîs, după care o luă în braţe şi o purtă 
pînă la canapea. 


Sorge era pe jumătate adormit şi ea îl mîngîia pe piept, 
încercînd să-şi ia privirea de pe cicatricele de pe picioare. Îi 
fuseseră amîndouă rupte de şrapnele, pe cînd avea douăzeci 
şi unu de ani, servind în armata Germaniei, în primul război 
mondial. Îi dăduseră Crucea de Fier pentru rănile sale dar, 
uneori, bietul ei Richard, atît de viril, de încrezător, de 
autoritar, şchiopăta precum un bătrînel sau tipa de durere 
precum un băieţel. ÎI sărută pe ochi cu tandrețe. 

În baie era o oglindă lungă, care reflecta imaginea 
trupului e1, fără cicatrice, puternic şi suplu, chiar prea subțire, 
după cum credeau unii dintre prietenii lui Rolf, cărora le 
plăceau femeile tip matroană bovină. Pe brațe şi picioare i 
se reliefau muşchii puternici; era bronzată peste tot, cu 
excepția unei benzi mici pe fese şi în zona pubiană, atît de 
albă încît părea obscenă. Zîmbi cu subînțeles. Faţa ei era 
prea rotundă şi şi-ar fi dorit să fie frumoasă. Dar Richard îi 
spusese că devenise căpitan în Armata Roşie şi avea un 
corp numai bun pentru un soldat. Era de ajutor. 


+ 


©Q 
Caux-sur-Montreux — 1940 


Sania şi Len s-au căsătorit pe 23 februarie 1940, cu 


ocazia celei de-a douăzeci şi doua aniversări a Armatei Roşii. 
A fost doar o formalitate pentru că Centrul avea nevoie de 
actul de căsătorie. Au cumpărat un inel ieftin dintr-un 
magazin, în drum spre primărie, iar apoi au luat un taxi pînă 
la cabana Soniei din Caux. 

Len deschise o sticlă de şampanie, în timp ce Olga 
Muth, doica Soniei, pe care o aduse din Berlin pe post de 
menajeră, pregătea prînzul, nemulțumirea citindu-i-se-n 
priviri. Copiii plecaseră şi se jucau în camera lui Mişa. Cînd 
Olga le aruncă în cele din urmă două omlete spaniole pe 
masă, Len părea stingher, dar Sonia ridea. 

— Biata Ollo, chicoti ea după ce rămaseră singuri. Îl 
plăcea pe Rolf şi crede că sînt o uşuratică şi o neruşinată. 

— Nu i-ai spus că te-ai căsătorit cu mine doar pentru că 
sînt britanic şi ai nevoie de un paşaport britanic? 

— Ba da, dar nu cred că m-a crezut. Sonia îl luă de mînă 
şi ieşiră pe balcon, cu paharele de şampanie în mînă. Aerul 
de munte era rece, iar respiraţia lor forma mici norişori de 
ceaţă. Nici eu nu sînt sigură că mai cred asta. 

Lemnul din care era făcut balconul scîrții cînd se 
apropiară de balustradă, pentru a vedea colina ce se întindea 
spre apele îngheţate ale lacului. Sonia închiriase La 
Taupiniere pentru că se afla la înălțime şi avea o trasmisie 
radio clară chiar şi pînă la şapte sute de kilometri. Îi recrutase 
pe Len Beurtong şi pe Alexander Foote, dintre comuniştii 
britanici care luptaseră în războiul civil din Spania. Atît Len 
cît şi cabana erau parte din echipamentul ei de spionaj, dar 
acea zi era una de vacanță. Măcar o dată putea şi ea să se 
relaxeze şi să se bucure puţin. 

Len îşi trecu mîna pe după mijlocul ei. Era un tînăr 
destul de arătos, foarte britanic şi cu şapte ani mai tînăr decît 
ea. La început, Sonia, care avea acum treizeci şi trei de ani, 
nutrise chiar instincte materne faţă de el. Totul era diferit de 
China, unde ea fusese cea tînără, năucită de masculinitatea 
lui Sorge, de încrederea în sine şi de autoritatea acestuia. De 
atunci trecuseră zece ani şi ea servise în Polonia, în Germania 
nazistă şi în Elveţia. Avusese alți amanți şi un alt copil, dar 
nu mai fusese în stare niciodată să redobîndească fericirea 
de care se bucurase în Shanghai. Oftă, şi chiar simţi lacrimile 
care stăteau să izbucnească. 

Len nu observase schimbările de pe chipul plăcut şi 
plin de viaţă, nici opacitatea ochilor. Îşi termină băutura şi 
încercă să o sărute. De la primul contact din Geneva o găsise 
atrăgătoare: o extrovertită veselă, care avea un corp mortal, 
picioare trăsnet şi părul negru, coafat cu măiestrie. Chiar 
dacă era locotenent-colonel şi superiorul lui în cadrul Armatei 
Roşii, azi îi devenise şi soție. Ea se crispă puţin atunci cînd 
buzele li se atinseră, iar el se dădu un pas înapoi. 

— S-a întîmplat ceva? 

— Nu, Len, nimic. Doar că nu mă căsătoresc în fiecare 
ZI Şi asta m-a pus puțin pe gînduri, asta-i tot. 

Zîmbi timid şi oftă. Curînd, mult prea curînd, va fi din 
nou pe drumuri pentru o altă însărcinare şi mai grea decit 
cele avute pînă atunci. Nu ştia detalii, dar trebuia să plece în 
Anglia, care era în război cu Germania din septembrie anul 
trecut. Din acest motiv, divorțase de Rolf, trebuise să înfrunte 
ostilitatea lui Ollo şi făcuse acest mariage blanc cu tînărul 
englez, care nici măcar nu ştia cum o chema, darămite dacă 
era sau nu bună în pat. Brusc, îi simţi braţul pe umerii ei 
şi-şi dădu seama că îi spunea ceva. 

— Scuze, ce spuneai, Len? 

— Spuneam că miine trebuie să mergi la Consulatul 
Britanic şi să faci cerere pentru un paşaport englez, doamnă 
Beurton. 

„Şi apoi, se gîndi ea cu ciudă, va trebui să plec cu copiii, 
cu trenul, pînă în Spania, o călătorie îngrozitoare, iar apoi 
voi merge la Lisabona pentru a găsi un vapor, lăsîndu-te pe 
tine să continui aici.“ Hotărîtă, lăsă trecutul şi viitorul 
deoparte şi-i zîmbi, cu ochii-i căprui clipind provocator. 

— Dar, din fericire, mai e mult pînă miine. 


Călătoria cu vaporul de la Lisabona a durat mai mult 
decît se aşteptase, pentru că mai întîi a fost nevoie să aştepte 
formarea unui convoi de douăsprezece vase care se îndreptau 
spre Gibraltar. Vasul avea lumini slabe, albastre şi în toate 
cabinele hublourile fuseseră astupate de frica submarinelor 
nemţeşti. Tuturor pasagerilor li se dădu o centură de salvare 
din plută, care trebuia în permanență purtată. 

Ultima parte a călătoriei, din Golful Biscaia mai 

departe, a fost dură şi suferinţa fizică a fost îndeajuns de 
mare pentru a distrage atenția de la orice alte preocupări. 
Cei doi copii călătoreau împreună cu Sonia într-o cabină 
mică în care era foarte cald, făcînd cu schimbul între a avea 
rău de mare şi a cere afecțiune din partea mamei lor. În 
ultimele ore, vintul scăzuse în intensitate şi au reuşit să 
adoarmă, amîndoi înveliți cu aceeaşi pătură, în acelaşi pat. 
Sonia a ieşit singură pe punte, în vreme ce vasul se apropia 
de Liverpool. Era în 1941, o dimineaţă rece de ianuarie, şi 
oraşul nu părea foarte primitor în acea lumină gri a zorilor. 
După ce vasul a tras la chei, o mulţime de funcţionari au 
urcat la bord; erau la fel de neprietenoşi ca şi cele două 
duzini de pasageri aliniaţi în salon. Doi bărbați în haine 
civile şedeau la o masă de jocuri de noroc şi doi soldaţi cu 
baionetele la armă se aflau în spatele lor. 

Un al treilea militar, un caporal, striga pasagerii pe 
măsură ce aceştia erau chemaţi în faţa mesei. Pentru cei mai 
mulți, formalitățile nu durau mult, dar Sonia simţi un puseu 
de spaimă lovind-o în stomac atunci cînd îi veni rîndul. Mişa 
stătea lingă ea încrezător, dar Nina i se agăţă de fustă şi începu 
să plîngă. 

— Fă-l pe copil să tacă din gură, se răsti la ea unul dintre 
cei doi funcţionari; avea ochii sticloşi, o mustață mare şi 
fața roşiatică. 

— Îmi cer scuze, dar are doar cinci ani, spuse Sonia 
liniştind-o pe fetiță. Căută în buzunarul hainei paşaportul, 
în timp ce o ridica pe Nina în braţe. 

— Încearcă să o faci să tacă. Nu avem timp de pierdut — 
e un război în desfăşurare pe aici şi mai avem încă patru 
nave de verificat. Se uită la noul ei paşaport. Văd că sînteți 

născută în Berlin, doamnă Beurton. Ochii lui o priveau 
suspicioşi. Sînteţi străină, din tabăra inamicului. 

— Nu, sînt cetăţean britanic. Soţul meu este britanic. 

— Şi unde este acest soț? 

— A mai rămas în Elveția şi va veni peste puţin timp. 

-În Elveţia? Şi va veni mai tîrziu, deci? Nu prea înțeleg! 
De ce nu a venit o dată cu dumneavoastră? 

— Pentru că are o slujbă şi trebuie să-şi termine 
contractul. Apoi, vrea să se întoarcă şi să se înroleze. 

— Vrea să se înroleze? Omul părea a fi sincer 
neîncrezător. Şi dumneavoastră de ce ați venit acum? De ce 
nu ați rămas cu el pînă cînd putea şi el să plece? 

„Acest individ nu ştie nimic, îşi spuse în sinea ei, doar 
încearcă să mă facă să mă pierd cu firea, să vadă dacă am 
ceva de ascuns.“ 

— Am venit să caut o locuinţă pentru noi, răspunse ea 
hotărită. Şi să-mi văd părinţii, care sînt evrei refugiați din 
Germania. 

— Serios? Şi cine sînt aceşti părinţi? Care este adresa 
lor? 

— Domnul şi doamna Rene Kuczynski. Locuiesc pe 
Upper Park Road, nr. 25a, Londra NW3. 

— Înţeleg. Scria fără să se grăbească într-un caiet kaki. 
Şi cum vă veţi întreţine, dacă soțul dumneavoastră nu este 
aici? 

— Am destui bani să mă descurc pînă cînd va veni el. 

— Să văd. Fără să-i ceară voie, îi deschise geanta, luă 
toate bancnotele şi începu să le numere. O sută de lire nu vă 
vor ajunge prea mult timp. 

— Părinţii mei vor avea grijă de noi. 

— Hmm. Părea a fi pe punctul de a pune o nouă întrebare, 
cînd Sonia o lăsă pe Nina din braţe. Aceasta îşi îngropă faţa 
în fusta mamei sale şi începu să se tînguiască. Ofiţerul de la 
imigrări părea a suferi foarte tare şi Sonia îi zîmbi. 

— Îmi cer scuze. Este speriată şi i-a fost foarte rău toată 
călătoria. 

— Oh, Doamne, chiar? Atunci ar fi mai bine să coboriţi 
pe mal, nu? Îi puse viza pe paşaport şi apoi îi întinse o hîrtie 
tipărită. Aveţi aici explicații despre cum se călătoreşte pe 
timpul războiului. Pedepsele pentru încălcarea 
regulamentelor sînt foarte severe. Presupun că mergeţi la 
Londra. Ea încuviinţă şi el îi zimbi. Cînd ajungeţi acolo, 
mergeţi la poliţie pentru a primi măşti de gaze. Pînă atunci, 
călătorie plăcută. 

Zece minute mai tîrziu, era pe chei. Nu exista nici un 
taxi, aşa că porni către gară, trecînd de depozitele păzite de 
militari înarmaţi cu mitraliere. Sonia ducea cele două valize, 
cu Nina agățată de o mînecă. Mişa mergea singur, cărîndu-şi 
propria-i valijoară. 


Nu au găsit tren în direcția Oxford decît în ziua 
următoare, iar compartimentul lor era plin de soldați şi ranite 
ce ocupau tot locul. Nina l-a cucerit pe unul dintre ei, care 
i-a făcut, din plastilină, o mitralieră ca şi a lui. Cînd îşi dădu 
Jos vestonul, copiii fură uimiţi de tatuajele de pe corpul lui. 
Nina vru să aibă şi ea un tatuaj, aşa că soldatul o desenă cu 
un creion pe mînă, apoi îi oferi Soniei numărul din Daily 
Express pe care-l avea şi jucă cărți cu Mişa. 

Ziarul era tipărit pe o hîrtie îngrozitoare şi avea doar 
patru pagini. Sonia citi titlurile şi se schimbă la față: SPIONUL 

GERMAN CARE S-A PARAŞUTAT A FOST ÎMPUȘCAT. Privirea 
1 se înceţoşa pe măsură ce citea articolul. Un agent german 
din serviciile secrete a fost executat ieri dimineață la 
închisoarea Penronville... Era o relatare scurtă despre un 
german sudet incompetent ce fusese paraşutat în 
Hertfordshire şi care a fost capturat după cîteva zile — o 
poveste slăbuţă şi tristă, dar ceea ce părea important era că 
neamțul se afla acum într-o groapă, cu gîtul rupt. 

Cînd îşi reveni, nu se mai putea opri din cititul şi 
răscititul articolului. Şi pe trădători îi spînzurau... iar ea era 
acum cetățean britanic. Aşa reuşise să intre în ţară. Faptul 
că era femeie nu avea să o ajute cu nimic, pentru că a fi 
trădător era mai rău decît a fi spion. Dacă o prindeau, aveau 
să o spînzure cu siguranță. Bineînţeles că ştiuse acest lucru 
dintotdeauna, Centrul o avertizase cu luni de zile în urmă, 
dar dintr-o dată totul părea îngrozitor de real. Şi ce avea să 
se întîmple cu aceşti doi copii nevinovaţi, Nina care dormea 
alături de ea şi Mişa care juca cărţi cu englezul, ca doi bătrîni 
într-o cafenea berlineză? Încercă să-şi domolească 
înțepăturile fricii şi privi extrem de concentrată la cîmpurile 
verzi pe lîngă care treceau. 


7 
Oxford — 1941 


A 
Ía primele săptămîni, Sonia a locuit la familia 


reverendului Charles Cox, din Glympton, un sat de lîngă 
Oxford, iar apoi a găsit un apartament mobilat în Kidlington, 
la cinci kilometri de oraş. Primise detalii despre primele sale 
contacte încă din Elveția şi ştia că ordinele trebuia să le ia 
din Londra de la o casă de pe lîngă Hyde Park. Acolo însă, 
nu era nimeni. Plină de conştiinciozitate, ea reveni după o 
săptămînă, dar avu parte de acelaşi rezultat. 

La fel trecură şi următoarele patru luni, pînă cînd ajunse 
la o stare de disperare, atît din pricina lipsei instrucţiunilor, 
cît şi a banilor, şi temîndu-se de faptul că Centrul o 
abandonase. În mai, luă trenul pînă la Paddington şi făcu 
aceeași plimbare deprimantă pînă la locul de întîlnire. De această 
dată, un bărbat îi vorbi, folosind codurile prestabilite, şi ea merse 
două străzi mai departe pentru a se întîlni cu un alt bărbat care 
se prezentă cu numele Serghei. S-au dus pînă la un salon de 
ceai, la Lyons, şi el îi dădu un plic cu trei sute de lire. 

— Îmi cer scuze, spuse el în engleză. Am avut un acci- 
dent de maşină. Să bem puţin ceai şi apoi să mergem la o 
plimbare prin Hyde Park. Avem multe de discutat şi am o 
treabă foarte importantă pentru tine. Şi asta, spuse el şi-i 

întinse un pachet lung de treizeci de centimetri şi şaisprezece 
centimetri pătraţi. Era destul de greu şi îşi dădu seama că 
hîrtia maro ascundea un transmiţător radio. Un model nou, 
spuse el zîmbind. Mic, dar foarte puternic. Cel mai bun model 
de pe piaţă. 


Abia din luna august, călătoriile cu trenul ale Soniei au 
început să-şi schimbe direcţia. Într-o duminică dimineaţă, 
lăsă copiii acasă cu mama sa, care rămăsese peste noapte la 
ei, şi apoi plecă cu bicicleta la Oxford. Nu departe de gară, o 
mulțime nervoasă striga în faţa unei case cu ferestre sparte. 
Doi poliţişti conduceau un bărbat, o femeie şi doi băieţi, 
cam de şase, şapte ani. Se auzea un cor de huiduieli şi se 
aruncară cîteva cărămizi. Unul dintre băieți căzu, lovit la 
cap şi un firicel de sînge i se prelinse pe față. 

— Încetaţi! strigă unul din poliţişti, scoţînd bastonul. 
Nu v-au făcut nimic. 

— Friţi nenorociţi! Atmosfera de frică şi ură era 
electrizantă. 

— Ce se întîmplă? întrebă Sonia o femeie din spatele 
mulțimii. 

— Un raid aerian din Cowley de azi-noapte s-a terminat 
rău. Au murit o mulţime de oameni. 

— Dar mai mult ca sigur că aceşti oameni s-au refugiat 
aici din cauza lui Hitler. 

Femeia ridică din umeri. 

— Sînt tot friți, nu-i aşa? Din punctul meu de vedere, 
singurul neamţ bun este unul mort. 

Unul dintre poliţişti, mai solid, nu mai striga şi îl luase 
pe băiat în braţe. Chipul băiatului era alb ca varul şi membrele 
lui micuţe atîrnau inerte. Femeia sughiţa de plins în braţele soțului 

ei. Se făcu puţină linişte, aşa că celălalt agent ridică braţul: 
— Lăsaţi-ne să trecem în linişte, spuse el, vocea părînd 
doar un ecou în tăcere. Micuţul a murit. 


La Banbury, Sonia a ieşit din gară şi a mers mai mulți 
kilometri spre Chilterns, uitîndu-se din cînd în cînd la harta 
pe care urma să o distrugă după ce nu mai avea nevoie de ea. 
Era foarte cald afară şi transpirase tare pînă cînd a ajuns la 
Treffpunkt, dar persoana de contact o aştepta acolo, exact 
aşa cum îi spusese Serghei. 

Bărbatul părea de vreo treizeci de ani, cu o figură greu 
de descris şi era îmbrăcat cu o jachetă de tweed. Avea fruntea 
bombată, un început de chelie şi ochii lui albaştri erau ascunşi 
în spatele ramelor ochelarilor. Ea îi zîmbi şi apoi i se adresă 
în germană: f 

— Înlocuirea statului burghez cu unul proletar este 
imposibilă. 

— Fără a face o revoluţie. Bărbatul nu zîmbea şi părea 
chiar agitat. 

— E un citat din Engels. 

— Nu, e un citat din Lenin. 

— Aşa e. Cine te-a trimis? 

— Serghei, dar ar trebui să ştii deja asta. Presupun că 
este un nume de cod — nu ştiu care este numele lui real. 

— Nu ar trebui să te îndepărtezi de la cuvintele-cheie 
prestabilite, dar bine ai venit! 

Ea îi strînse mîna cu căldură. 
— Wie geht 5 Ihnen, Genosse Klaus? * 


* — Cum vă merge, tovarăşe Klaus? 
— Bine, mulțumesc. Dar dumneavoastră? (lb. germ. în original n. red.). 

— Gut, danke! Und Ihnen? 

Se plimbară de-a lungul şoselei pînă cînd ajunseră la o 
strungă. Ea trecu de partea cealaltă şi el o urmă. De acolo 
porenea o potecă îngustă care trecea printr-o vale înconjurată 
de copaci spre un pîrîu. 

— De cînd eşti în Anglia? 

— Din 1933. Gestapoul era pe urmele mele şi mă 
ascundeam deja de cinci luni în Germania, dar am reuşit să 
fug în septembrie. Am locuit la o familie în Bristol. 

— Şi ai lucrat în domeniul teoriei fizicii, în universităţi, 
de atunci? 

— Da. Înainte de venirea la putere a naziştilor, am studiat 
fizica la Kőln. În Marea Britanie, am lucrat la Bristol şi la 
Edinburgh, pînă anul trecut cînd m-au deportat în Canada. 
Dar apoi m-au eliberat şi am fost trimis înapoi în ianuarie. 

— Şi aţi fost invitat să vă alăturați echipei de la 
Universitatea din Bristol? 

— Exact. Azi am venit de la Birmingham cu trenul. 

Pînă în acea clipă, Sonia îi pusese doar întrebări ale 
căror răspunsuri le ştia. Nu avea nici un motiv să creadă că 
bărbatul nu era Klaus Fuchs, dar era mai sigur să verifice. 
Se aşezară lîngă pîrîu. 

— Am adus nişte sandvişuri cu brînză, spuse ea. Doriţi? 

— Mulţumesc. N-am avut timp să iau micul dejun. 

— Vorbiţi-mi despre acest proiect Birmingham. 

- l-am dat detaliile lui Serghei, ştiţi — pentru că v-am 
adus copii ale dosarelor, ca să le trimiteţi la Centru. 

— Spuneţi-mi totuşi. 

El ridică din umeri. 

— Nu e prea mult de spus... este secret, are numele de 
cod Metal Tubular, este condus de o agenţie guver- 
namentală... va dura ceva timp. 

— Dar care e scopul? 

— Este aplicarea principiilor fisiunii nucleare în 
realizarea unei arme. 

— Nu înţeleg. 

— Aţi auzit de teoria atomică? 

— Puțin. Sonia muşcă dintr-un sandviş, privind oile de 
pe celălalt mal, care se aplecau pentru a bea apă. Lumini şi 
umbre se împleteau pe iarbă. 

— Aceeaşi teorie va fi utilizată pentru a produce un 
explozibil — o bombă. O bombă bazată pe uraniu, nu pe TNT. 
Îi spune bomba atomică. 

Sonia căscă,; începea să resimtă oboseala. 

— Este o chestiune importantă? Ce pagube ar putea pro- 
duce o astfel de bombă? 

— O singură bombă ar putea distruge o suprafață foarte 
mare — poate un întreg oraş — prin suflu şi foc. 

— Un întreg oraş? Ochii i se deschiseră mari. Vorbiţi 
serios? O singură bombă să distrugă un întreg oraş? Atunci, 
zece sau douăzeci ar putea distruge o ţară? 

— Corect. 

— Dumnezeule! Daţi-mi hîrtiile să mă uit pe ele. 

Fuchs scoase un plic dintr-un buzunar interior, 1-l întinse 
şi ea aruncă o privire înăuntru. Hîrtiile erau oficiale, fiecare 
marcată cu antetul regal în albastru, fiind pline de formule 
matematice. Erau şi cîteva pagini cu notițe scrise cu o 
ortografie ordonată. 

— Le-aţi copiat dumneavoastră? 

— Majoritatea chiar le-am calculat eu, dar şi notițele 
Sînt ale mele. 

Ea rise, complet trează acum. 

— Bineînţeles. Ştii, Klaus, cred că ar trebui să ne mai 
plimbăm puţin. Cred că trebuie să facem nişte planuri. 


8 
Oxford — 1942 


Birou lor era o construcție Nissen de pe terenurile 


palatului Blenheim. Înăuntru, clădirea era compartimentată prin 
pereți de lemn, sprijiniți direct pe podeaua de cărămidă. Erau 
parte a diviziei F; la un capăt al clădirii era amenajat un mic 
spațiu ocupat de Jack Carteret, şeful secțiunii F1 (a), iar la celălalt 
se găsea Richard Fell, şeful F1(b). Carteret se ocupa cu acțiunile 
subversive ale comuniştilor, iar Fell cu cele ale fasciştilor. O 
dactilografă şi şase funcționari împărțeau spaţiul din mijloc. 

În ciuda raţionalizării benzinei, din cauza crizei 
provocate de război, cei doi bărbaţi aveau dreptul de folosință 
a cîte unui autovehicul, care să-i aducă la serviciu de la casele 
pe care le închiriaseră în Oxford. Amîndoi erau mai retrași 
şi gura lumii spunea că se aflau într-o permanentă competiţie 
dar, din cînd în cînd, mergeau împreună la barul Marlborough 
Arms pentru a bea o bere. Fell era înalt şi slab, Carteret puţin 
cocoşat şi rotunjor. 

Într-o astfel de seară, fuseseră însoțiți de alți doi colegi 
de muncă şi întîlnirea a luat sfîrşit pe la opt. Trei maşini 
părăsiră barul din Woodstock, una apucînd-o pe drumul spre 
Oxford. Şoferul era singur în maşină. Conduse maşina Aus- 
tin Ten pe şoseaua şerpuită pînă ajunse la ruinele unui 
hambar, aflat aproape de şosea; acoperişul dispăruse şi 

tencuiala crăpase pe alocuri. Cobori din maşină şi căută 
ceva într-o spărtură de la baza zidului. Era toamnă şi aproape 
întuneric, aşa că nu exista vreun pericol prea mare de a fi 
văzut dar, ca măsură de precauţie, nu deschise plicul pînă ce 
nu ajunse la vreo cinci kilometri depărtare. Mesajul era scurt: 
detalii ale unei noi locaţii unde avea să lase documentele 
secrete pe care le copia în fiecare noapte şi ale unui loc unde 
urma să întîlnească peste cîteva zile o femeie agent. 


Sonia aduna materialele lui Fuchs la intervale regu- 
late, cel mai adesea din împrejurimile localităţii Banbury: o 
dată pe lună sau chiar mai des, dacă proiectul avansa mai 
repede. Era mult prea stufos şi conţinutul prea tehnic pentru 
a-l transmite prin radio, aşa că-l ducea la Londra cu trenul 
pentru a-l transporta cu valiza diplomat. Se întîlnea cu 
Serghei în locuri deschise, unde se putea ajunge de la gara 
Paddington. Uneori în Hyde Park, alteori în cimitirul Worm- 
wood Scrubs sau altul care convenea mai bine, dar niciodată 
în acelaşi loc de două ori la rînd. 

Se mutase la Oxford şi închiriase o casă ce se numea 
Avenue Cottage de pe George Street. Len se întorsese în 
Anglia şi intrase în armată. Era singură cu copiii, atunci cînd 
veni poliţia, bătînd puternic la uşa din față. 

Era ora nouă, într-o sîmbătă dimineața, şi doi bărbaţi 
în uniforme albastre, cu chipiuri de poliţişti pe cap se postară 
la intrare. Le zîmbi, dar ei se uitau la ea încruntaţi, aşa că 
resimţi o uşoară neliniște. Unul dintre ei avea galoane de 
sergent. 

— Putem intra? întrebă el, trecînd pragul fără a mai 
aştepta un răspuns. 

— Cu ce vă pot ajuta? spuse ea încercînd să pară cît mai 
casnică cu putință, prinzîndu-şi pe sub şort mîinile care-i 
tremurau puternic. 

— Mi se pare că de-abia v-aţi mutat. 

— Aşa este. Am locuit aproape de Oxford înainte. 

— Şi aveţi naţionalitate germană? 

— Nu. Sînt născută în Germania, dar m-am căsătorit cu 
un englez care acum este în armată, aşadar sînt cetăţean 
britanic. 

— Aveţi o carte de identitate? 

— Bineînţeles! Am şi certificat de căsătorie şi paşaport, 
dacă doriţi să le vedeți. 

— Aduceţi-le. Nici măcar nu încerca să fie prietenos şi, 
brusc, îşi aminti cu groază că uitase transmițătorul pe birou, 
la vedere, în dormitor. Din fericire, antena nu era scoasă. 

— Vă rog să aşteptaţi în bucătărie pînă cînd le aduc, 
spuse ea pornind pe scări în grabă. Ajunse în dormitor şi 
închise uşa, blestemînd că nu are şi o încuietoare. Îi luă un 
minut să desprindă cîteva bucăți de lemn din podea, din care 
scosese cuiele cu o zi înainte, şi apoi introduse radioul în 
spaţiul gol. Avea de gînd să bată cuiele bine, dacă era pericol 
de percheziţie, dar în acea zi nu mai putea decît să acopere 
podeaua cu un covor şi să spere că nu avea să se întîmple 
NIMIC. 

Luă documentele din birou şi se întoarse în bucătărie. 
Polițistul examină fiecare document în detaliu, în special 
documentul de căsătorie elveţian, care era în franceză şi din 
care el nu înţelegea nimic, şi apoi şi paşaportul. Sergentul 
scoase un carnețel din buzunarul de la piept şi luă cîteva 
notițe. 

— În ce unitate se află soțul dumneavoastră? 

— Batalionul I, Coldstream Guards. 

— Unde e staționat? 

— Nu sînt sigură. Se antrenează într-o locaţie secretă şi 
nu l-am mai văzut de o lună. Îi trimit scrisorile la o cutie 
poştală a forțelor terestre. 

— Scrieți adresa, cu numele complet, gradul şi numărul 
său de înregistrare. 

După ce ea făcu ceea ce i se ceruse, sergentul îşi puse 
casca pe cap. Sonia aproape leşină de uşurare cînd îl văzu că 
se întoarce ca să plece. 

— Vă mulţumesc, doamnă. E doar o verificare de rutină, 
ştiţi, ca străin trebuia să anunţaţi schimbarea domiciliului la 
postul de poliție. 

Sonia se opri din tremurat şi se întoarse la copii, care 
nici nu băgaseră de seamă ce se petrecuse, continuîndu-şi 
joaca în camera de zi. Tocmai primise o lecţie importantă de 
securitate; nu avea să mai fie niciodată la fel de neglijentă 
cu transmiţătorul. În acea noapte, raportă la Moscova 
controlul şi trei zile mai tîrziu primi răspuns. După ce îl 
decodă, citi indicaţiile: Pentru cazul în care vei fi arestată 
trebuie să pregăteşti o altă persoană care să te înlocuiască. 
Numele de cod al operatorului este Steve, din Cowley, care 
lucrează la fabrica de vehicule blindate. Ascunde radioul 
de rezervă într-un loc sigur, de unde să-l poată lua, şi apoi 
raportează la Centru aranjamentul făcut. 


Îl aştepta pe bărbatul care lucra în cadrul MIS, la o 


ieşire de pe Woodstock Road. El parcă maşina la adăpostul 
copacilor, acolo unde îi spusese ea, şi o camuflă cu crengi, 


55 


MICHAEL HARTLAND 


iar apoi se îndreptă încet spre ea. Sonia îi întinse mîna pe 
care el i-o strînse cu nerăbdare. Bărbatul avea un aer de om 
îngrijorat sau, poate, era doar obosit. 

— Sînt Alec. 

— Eu sînt Sonia, spuse ea trecîndu-şi braţul pe sub al 
lui, astfel încît să pară doi îndrăgostiţi, în cazul în care cineva 
i-ar fi văzut, şi apoi îl conduse spre o potecă ce trecea prin 
pădure. După cîteva întrebări legate de serviciul lui, despre 
care ea deja ştia destule lucruri, intră direct în subiect. Spune-mi, 
Alec, divizia F, unde lucrezi, ar afla ceva despre un bărbat 
sau o femeie care lucrează pentru guvern, dacă ar fi suspectați 
de ceva? Să spunem că este vorba de un om de ştiinţă. 

— Nu neapărat. Alte divizii, B, pentru contraspionaj, şi 
C, de securitate, sînt cele care s-ar ocupa de asta. F are mai 
mult legătură cu partidele politice şi cu agitatorii. 

— Dar pentru un om de știință, foarte important pentru 
noi, care ar lucra, să spunem, la dezvoltarea unui proiect 
secret pentru o armă, ai putea aranja să fii informat în 
momentul în care ar deveni suspect? 

— Ar fi destul de dificil, dar dacă aș avea numele şi 
restul detaliilor... atunci, da, aș putea face ceva. 

— Foarte bine. S-ar putea să fie important să protejăm o 
sursă în anul care vine, aşa că spune-mi, cum ai face asta? 

Nu intenţiona să-i spună numele lui Fuchs chiar atunci. 
Pentru a o face, avea nevoie de aprobarea Centrului. 


Stătuse trează toată noaptea, aşteptînd zorii zilei, dar 
era încă întuneric afară cînd se auzi zdrăngănitul cheilor. 
Uşa temniţei se deschise şi intră un bărbat mic de statură, 
îmbrăcat cu un costum albastru, flancat de doi gardieni. 

Se ridică în picioare, tremurînd, cu gîtlejul uscat din 
cauza fricii. Refuzase oferta pe care i-o făcuse preotul, de a 
sta cu ea toată noaptea, dar acum îl vedea în pragul uşii şi ar 
fi fugit la el ca un copil speriat. Dar nu o făcu, ci încercă să 
se deplaseze, deşi îşi simţea membrele paralizate de spaimă, 
şi nu opuse nici un fel de rezistență atunci cînd îi legară 
mîinile la spate. Ca un automat, se îndreptă spre uşă, susținută 
de cei doi gardieni. Camera de execuţie era văruită într-un 
verde murdar şi cîteva becuri dădeau o lumină chioară. Văzu 
ca prin ceață mai multe siluete albe la față. 

Nu se putea mişca, simțindu-se copleşită de neîncredere 
şi teamă, dar era împinsă înainte cu brutalitate. Cînd văzu 
ştreangul legănîndu-se la nivelul privirii sale, vru să țipe, 
dar nu fu capabilă. Hipnotizată de funie, realiză doar într-un 
tîrziu că se afla deja pe trapa din podea şi că cineva îi lega 
picioarele. Dintr-o dată, capul îi fu acoperit cu o pînză albă 
şi nu mai văzu nimic, doar simți ştreangul în jurul gâtului. 

Se trezi urlînd, leoarcă de sudoare şi avu nevoie de 
cîteva minute pentru a-şi da seama că era încă în casa ei şi 
copiii dormeau în camera de alături. Îşi schimbă cămaşa de 
noapte şi coborî în bucătărie pentru a bea un pahar cu apă. 
Stinse lumina, fiindcă aşa era regula, apoi deschise uşa şi se 
uită lung pe stradă. Casele albe dormeau liniştit în lumina 
lunii, la fel de paşnice ca întotdeauna, şi doar un gardian 
public patrula agale pe stradă. 


9 
Oxford — 1945 


8 mai 1945, Ziua Victoriei. Războiul se terminase în 
Europa şi pe George Street era organizată, în grabă, o 
petrecere. Cîteva mese fuseseră dispuse în fața garajelor, 
decorate cu steguleţe ale Regatului Unit şi cu trandafiri de 
grădină. În ciuda raţionalizării şi a faptului că oamenii aveau 
dreptul la doar un ou pe săptămînă, mesele erau pline de 
prăjituri şi ceainice cu ceai. Cei doi băieți şi Nina se jucau 
împreună cu alți copii, iar Sonia stătea de vorbă cu nişte 
necunoscuți. Len se afla încă în Germania. 

La scurt timp după aceea, proprietarul căsuţei se 
întoarse din război şi Sonia trebui să se mute. Găsi o casă de 
închiriat în satul Great Rollright, lîngă Chipping Norton, în 
Cotswolds. Aşezarea era ideală: la doar treizeci de kilometri 
de Oxford şi nu prea departe de centrul de cercetări atomice 
de la Harwell, dar departe de drumurile circulate. Căsuţa 
era o fostă fermă, construită în formă de L, laturile sale 
ascunzînd o curte interioară mică. Avea pereţii din piatră şi 
acoperişul din ardezie. Era înconjurată de conifere mari şi 
se numea Brazi. 

În august veni vestea că o bombă atomică fusese 

aruncată asupra Hiroşimei, iar cîteva zile mai tîrziu, o alta 
asupra oraşului Nagasaki. Sonia îşi dădu seama că acesta 
era rezultatul muncii lui Klaus Fuchs, deşi nu-l mai văzuse 
de doi ani. Fusese trimis să-şi continue cercetările în Statele 
Unite şi ultima ei însărcinare în ceea ce-l privea fusese să-i 
comunice instrucțiuni cu privire la contactul din SUA, la un 
colț de stradă din New York. 

Trecuse mai mult de o săptămînă de la capitularea 
Japoniei, cînd ieşi la cumpărături, în Oxford. Avea citeva 
ore de pierdut înainte de plecarea trenului spre Great 
Rollright, aşa că se duse la cinema. Nu mai văzuse un film 
de ani de zile. 

Jurnalul de ştin o surprinse. După filmul capitulării 
japonezilor în fața generalului MacArthur, pe o navă în Golful 
Tokio, se făcu o trecere rapidă la un nor ce se ridica deasupra 
orşului Nagasaki, filmat dintr-un avion de observare. Apoi 
urmară imagini filmate de echipele de salvare la cîteva ore 
după explozie. Era îngrozitor: bărbați şi femei dezbrăcați, 
acoperiți de arsuri; unii aveau bucăţi înnegrite de piele ce le 
atîrnau de corp, alţii încercînd să protejeze copiii, intrînd în 
rîu pentru a încerca să scape de durerea agonizantă. Figuri 
inumane, adevărate măşti ale ororii...urme de oameni arşi 
pe pereţii clădirilor...ruinele unei catedrale care fusese 
aproape de epicentrul exploziei. Alte imagini filmate de 
armata americană arătau devastarea totală: explozia şi ploaia 
de foc araseră locul unde fusese un oraş întreg, kilometri şi 
kilometri de pietriş, fum şi schelete contorsionate ale 
clădirilor. Un şir de prizonieri de război chinezi ce se 
stingeau, apoi aparatul de filmat trecu rapid peste imaginea 
unor australieni ce stăteau sub arşiţa sorelui, cu rănile 

deschise, în faţa a ceea ce înainte fusese o şcoală. Aşadar, despre 
asta fusese vorba. Plecă înainte de începerea filmului, pentru că 
se simţea rău. 


Alec se întorsese la Londra, dar o parte din personalul 
din subordinea sa rămăsese în acelaşi loc, în Blenheim, şi 
trecea pe la ei în fiecare săptămînă, lăsînd şi documentele 
pentru Sonia într-o cutie poştală abandonată. Ea întinsese 
un fir de antenă între ramurile unor copaci din apropiere, iar 
radioul îl ascundea sub nişte trepte ce duceau în pivniţă. 
Transmitea de două ori pe săptămînă, de obicei în primele 
ore ale dimineţii, la lumina unui bec pe care-l agățase de 
bîrnele mîncate de cari. 

Sonia primea instrucţiunile prin radio sau într-un loc 
secret de pe drumul ce lega Oxford de Banbury. Cînd mergea 
pe bicicletă, pornind de la Great Rollright, se oprea după un 
pod de cale ferată, la rădăcina celui de-al patrulea copac pe 
stînga. Vara, tîrziu, primi ordin să se întîlnească cu Serghei, la 
Londra. Identitatea lui Serghei se schimbase în timpul războiului, 
dar numele de cod nu. De la acesta află că trebuia să se întîlnească 
cu Alec față-n faţă, pentru a doua oară în doi ani. 

— Te vei întîlni cu el în secret, îi spuse Serghei, în timp 
ce se plimbau. Trebuie să faci un raport asupra stării lui 
mentale. Mai este dedicat cauzei, hotărît, sigur? 

l-au fost necesare cîteva săptămîni pentru a aranja 
întîlnirea dar, pînă la urmă o avură, într-o pădure, la cîțiva 
kilometri de Blenheim. Sonia fu şocată de felul în care arăta 
Alec: ca un om hărțuit şi agitat, mai bătrîn decît cei patruzeci 
de ani pe care-i avea, părînd a bea constant şi mult prea mult. 
Găsiră un luminiş unde se aşezară pentru a discuta. 

— Arăţi ca un om foarte obosit, Alec. 

— Încă lucrăm foarte mult, deşi războiul s-a terminat; 
prea multe informaţii şi prea puţin timp pentru a le procesa. 

— Dar pari şi foarte stresat. 

— Da?! făcu el enervat. Bineînţeles că sînt. De patru 
ani de zile îţi dau informaţii secrete şi riscul începe să mă 
apese. Cînd reuşesc să mă gîndesc cu calm, îmi spun că 
probabil sînt în siguranță, dar nu am pe nimeni cu care să 
pot vorbi despre asta. Nu pot să discut cu soţia mea, nu că 
i-ar păsa, Şi nici cu prietenii mei. Cu nimeni. Mă simt atât de 
singur, că uneori am impresia că voi înnebuni. Îmi vine să 
strig pe stradă: „Sînt un trădător, sînt un nenorocit de trădător 
comunist!“ Înţelegi? 

Îi zîmbi stingher şi ea văzu că mîinile îi tremurau. Îşi 
dădu seama de ce i se ceruse de la Centru să se întilnească 
cu el şi îi luă mîinile în ale ei, aplecîndu-se pentru a-l săruta 
pe frunte. 

— Eşti curajos, Alec, şi avem mare nevoie de tine. Cred 
că este îngrozitor! Pot să fiu eu prietena căreia să i te 
destăinui? 

Îşi dădu drumul, povestindu-i speranțele şi temerile lui, 
iar ea ascultă atent, dorindu-și să fie mai înţelegătoare cu 
acest englez nefericit. Bineînţeles că-şi asumase riscuri mari 
şi că era un tovarăş de nădejde, dar era iritată de accentul lui 
de castă şi de hainele lui scumpe. Totul era atît de diferit de 
China sau de ceea ce văzuse în Rusia. Îi era scîrbă să asculte 
temerile acestui bărbat care avea aşa de puţin curaj în 
comparație cu iubitul ei, Sorge, dar trebuia să găsească 
modalitatea de a-i insufla încredere şi forță. Orice ar fi, nu 

trebuia să-l piardă. Succesul celei mai importante operațiuni 
a Centrului din Anglia depindea de asta. 


Două săptămîni mai tîrziu, arăta mai bine. Era mai puțin 
agitat şi nu mirosea a alcool. Încă mai vorbea despre teama 
de a fi descoperit, dar era mai raţional şi nu-şi mai plîngea 
de milă. Ea îşi reținu sentimentele contrarii care o încercau, 
în vreme ce se plimbau pe cîmp spre un hambar părăsit pe 
care-l descoperise în cursul acelei săptămîni. ÎI luă de mînă, 
iar el o ţinu strîns, pentru că-i dădea un sentiment de 
siguranţă. Era aproape întuneric cînd ajunseră la clădirea de 
piatră, acolo unde ea, lăsase o pătură cu o zi înainte. 

Nu era sigură de ceea ce avea să se întîmple, dar cînd 
el se întoarse spre ea în hambar, ştiu. 

— Îți mulțumesc, spuse el trăgînd-o mai aproape. Cred 
că de acum îmi va fi mai bine. 

Nu spuse nimic atunci cînd ea se lăsă pe pătura aşezată 
pe paie, într-un colț al hambarului, aranjînd-o cu o mînă, iar 
cu cealaltă ţinîndu-le pe ale sale. ÎI trase uşor şi el se aşeză 
lîngă ea, zîmbind în timp ce ea se ridică în genunchi pentru 
a se descheia la bluză şi a-şi scoate pantofii. 

— Eşti curajos, Alec, murmură ea, întinzîndu-se lîngă 
el şi sărutîndu-i trupul. În mintea ei îşi spunea că, probabil, 
el nu-şi mai scosese niciodată pantalonii în faţa unei femei 
în afara dormitorului şi acest gînd aproape o făcu să rîdă, 
dar continuă să îl mîngîie, pînă cînd el îi răspunse şi începu 
să o mîngiie la rîndul său. 

Intenţionat, lăsă la o parte gîndul că el nici măcar nu 
ştia cum o cheamă, că nu ştia nici unde locuia, nici că era 
căsătorită, că-l disprețuia, că nu avea încredere în el şi că, la 

început, ceva în legătură cu el o făcuse să fie rigidă. Îşi 
încolăci picioarele în jurul lui şi făcu dragoste cu el cu toată 
feminitatea şi vigoarea pe care reuşi să le adune, mişcîndu-şi 
şi rotindu-şi şoldurile şi murmurînd cuvinte dulci, în vreme 
ce mîinile lui îi mîngîiau umerii, spatele şi apoi îi strînseră 
fesele pentru a o trage spre el. 


După nouă luni de la acea întîlnire, într-o zi fierbinte 
de vară, lovitura pică din senin. Întilnirile cu Serghei erau 
rare şi bine venite, aşa că luă trenul spre Paddington extrem 
de încîntată. Părăsi gara şi luă un alt mijloc de transport spre 
West Brompton, îndreptîndu-se spre Treffpunkt, în cimitirul 
supradimensionat. Serghei o aştepta. Nu ştia că în cîteva 
secunde el avea să-i distrugă universul pentru totdeauna. 


PARTEA A TREIA 
VIEVORUL APROPIAT 


10 


Bruxelles 


Sarah Cable ieşi cu maşina, un Renault 5, închiriat, 
din traficul de pe Rue de la Loi, cotind pe o stradă lăturalnică. 
Urmînd indicaţiile vagi ale lui Nairn, acceleră pe strada dintre 
clădirile înalte, făcând cauciucurile să scrâşnească pe pietriş, 
întorcînd şi cotind, pînă cînd nu mai ştiu unde se afla. 
Cunoştinţele pe care le avea el despre străzile lăturalnice ale 
tuturor capitalelor europene nu încetau să o uimească. 

— Întoarce în capăt, spuse bărbatul, uitîndu-se la ea, 
după ce trecură de Square de Meeus. Sarah intrase în acest 
serviciu de doi ani, după o întîlnire cu Nairn într-un spital 
din Austria. Corpul bine întreţinut şi părul lung încă o făceau 
să arate tînără, dar el îi remarcă liniile dure ale bărbiei. 
Învăţase să aprecieze intelingenţa ascuţită care se citea în 
ochii ei căprui, uneori amuzaţi, dar acum serioşi pentru că 
se concentra. Cu şase luni în urmă, ea venise în echipa care 
se ocupa de misiuni speciale, pentru el, ca o primă slujbă 
înainte de a fi trimisă la un post în străinătate. 

— Ia-o la dreapta, Sarah, spuse el închizînd ochii atunci 
cînd trecură foarte aproape de un tramvai galben, şi parchează 
în piaţeta aceea. 

— Unde sîntem? Nu mai ştiu unde sîntem de cînd am 
intrat pe autostradă, de la aeroport. 

— Place de Londres. Ne întîlnim cu el la barul ăla mic 
din colț, acela care are reclama pe care scrie Musée de la 
Bière. 

— Muzeul berii? Nu pot să cred. 

Nairn rîse. 

— E doar un bar, dar proprietarul are simțul umorului. 
Intră şi caută o masă liberă. Pe omul nostru îl vei recunoşte, 
atunci cînd va apărea, după fotografia pe care ne-a dat-o 
FBl-ul. Eu voi sta în maşină, pentru a'mă asigura că nu e 
urmărit. E o formă primitivă de securitate, dar alta nu avem. 

Sarah încuviință cu o mişcare a capului. 

— Ce fac atunci cînd apare? 

— Ai transmiţătorul în geantă? 

— Bineînţeles. 

— Voi asculta ce veți discuta. Cînd vei fi sigură că e 
serios, cît de sigură poți să fii în zece minute de conversaţie, 
du-l pe partea cealaltă a străzii, în blocul care are ieşire la 
stradă, spuse el dîndu-i o cheie. Oamenii noştri au închiriat 
apartametul 207. Aşteaptă-mă acolo. Cheia deschide şi uşa 
de la stradă. 

— Şi dacă ne va opri portăreasa? 

— Nu vă va opri. De obicei, la ora asta e moartă de 
beată, iar dacă din întîmplare e trează, oricum locul e cam 
sordid, aşa că-şi va închipui că ai agăţat un client. 

— Mulţumesc frumos! Sarah scoase picioarele afară din 

maşină şi apoi se ridică lăsînd să se vadă că avea cam un 
metru şaizeci şi cinci. Multe perechi de ochi se întoarseră 
după ea cînd intră în bar. 

Musée de la Bière avea pereții îmbrăcaţi cu lambriuri, 
înnegrite de fum de-a lungul anilor. Lămpile atîrnau din 
tavan, iar mobila, deşi nu era bătută-n cuie de podea, părea 
exact genul pe care te aştepţi să-l găseşti în închisori de 
maximă securitate. Localul era aglomerat şi prin norii de 
fum Sarah văzu că est-germanul era deja acolo, într-un colţ, 
aşezat pe o canapea de piele. 

— Pot să mă aşez? întrebă ea în germană. O vorbea fluent 
încă de pe vremea în care locuia la Viena, dar de cînd se angajase 
aici, lucrase intens la accent şi pronunție, pentru a trece drept 
nemţoaică. Sînteţi doctorul Werner? Numele meu este Ingrid. 

Faţa bărbatului avea o culoare rozalie şi ochii lui o 
priveau scrutător. Părea cam de patruzeci de ani, dar avea 
un început de chelie şi părul îi era deja argintiu. 

— Sînteţi londoneză? Aveţi accent de berlineză. 

— Vă mulţumesc, dar nu vă faceţi griji, sînt din Londra. 
Mai doriți o bere? 

— Dacă m-ar servi cineva. 

Zâmbi şi arătă spre barmaniţa congoleză, care plutea prin 
aer cu o graţie fluidă aproape, ignorînd clienţii care o strigau, 
mai luînd din cînd în cînd cîte o scrumieră prea plină şi uitînd 
să o mai aducă înapoi. Dar fără a fi strigat, bărbatul care servea 
la bar turmă două beri şi le aduse. Era neras, purta un pulover 
albastru plin de găuri şi se uita la Sarah cu o privire care nu 
încerca să ascundă dorinţa. Ea îi zimbi din nou neamțului. 

— Ce local vesel, ai fost inspirat cînd l-ai ales. Pot să-ți 
spun Peter? 

— Te rog. 

— Eu mă gîndesc tot timpul că belgienii arată de parcă 
ar avea un soi de disperare mută, nu crezi? Probabil din cauză 
că totul este bilingv şi miros permanent a cartofi prăjiți. 

— Te rog, nu avem timp de conversații de curtoazie. Ce 
dracu” se întîmplă? 

— Ce vrei să spui? 

— Pentru numele lui Dumnezeu! Tonul vocii se ridică 
brusc, dar era acoperit de hărmălaia din bar. Mă duc la FBI 
în San Francisco şi spun că vreau să dezertez, şi ce se 
întîmplă?! Nu fac nimic şi-mi spun că mă vei contacta în 
Bruxelles. Aşa că aştept trei zile în apartamentul lui Geli, şi 
ce se întîmplă?! Nimic. 

— Dar acum am venit. 

— Dar sînt în pericol, în mare pericol şi am irosit o 
săptămînă întreagă. Dacă nu aranjăm nimic în seara asta, 
mîine trebuie să mă întorc la Berlin. Ne veţi ajuta sau nu? 
Trebuie să ştiu. 


Cam în acelaşi timp, un Vauxhall verde parcă în faţa 
unui bungalou dintr-un sat pe lîngă Milton Keynes, în 
Buckinghamshire. Era la capătul unui drum pe care se mai 
aflau şi alte bungalouri cu acoperişuri de cărămidă roşie, 
îngrămădite între hanul din sat şi turnul din secolul XIV. Un 
bărbat trecut de prima tinereţe, îmbrăcat în costum, cobori 
din maşină şi o apucă pe cărarea ce trecea prin grădină. Sună 
la uşa care fu deschisă de un bărbat înalt ce-l privi 
neprietenos. 

— Bună seara, Richard, spuse vizitatorul zimbind. A 
mai trecut o lună. Pot să intru? 


67 


MICHAEL HARTLAND 


— Dacă tu crezi că este necesar. Dar nu am nimic să-ți 
spun. 

— Cred că este necesar. Nu ai nimic nou să-mi spui? E 
dezamăgitor, dar nu contează, îmi plac micile noastre discuții. 

— Ce dracu” mai vrei de la mine acum, după douăzeci 
de ani? Nu ai făcut deja destul rău? 

— Dar ei insistă să ţinem legătura, bătrîne. Şi după cum 
ţi-am mai spus, aş vrea să mă priveşti ca pe un prieten de 
familie. 


Sarah trase draperiile. Nairn stătea într-un colț al 
camerei, cu faţa ascunsă în întuneric. Sarah îl aşezase pe 
est-german astfel încît acesta să fie în lumina lămpii. Nairn 
se uita la trăsăturile bărbatului în timp ce vorbea. Părea cinstit, 
dar speriat. 

— Chiar era necesar să mă aduceţi aici? Am fi putut 
discuta în cafenea. Trebuie să mă întorc la prietena mea în 
mai puțin de o oră, ştiţi asta. Am fost invitaţi toți la cină, la 
şeful biroului comercial. 

— Poţi lua un taxi de jos, îi tăte scurt vorba Nairn. Eşti 
sigur că prietena ta vrea să-şi părăsească soţul şi să treacă la 
noi împreună cu cei doi copii? 

— Sigur. 

— Dar tu eşti divorţat! Vei veni singur? 

— Vom veni împreună. 

Nairn se lăsă pe spate. 

— Mi se pare foarte ciudat ca doi cetăţeni privilegiați ai 
Republicii Democrate Germane — unul cu o mamă care a 
făcut mari servicii statului şi a fost apreciată pentru asta — să 
dorească dintr-o dată să-şi asume riscurile unei trădări. 

Neamţul tresări. 

— Atunci se vede că nu aţi trăit niciodată în Germania 
sau aveți probleme cu vederea. 

— Serios? Tonul lui Nairn era rece, chiar neprietenos. 

Sarah le turnă amîndurora bere. 

— Am crescut toți în Anglia. Eu m-am născut acolo şi 
am trăit în ţara dumneavoastră pînă la virsta de şase ani. 
Ştiu ce pierdem. 

— Dar sînteţi privilegiați, aveţi bani, acces la valută, 
magazine speciale şi vile de vacanță pentru weekend-uri. 

— Da, avem toate astea, dar vrem libertatea de a spune 
ceea ce gîndim. Nici nu ştii cît de important este acest lucru... 

— Un lux, trebuia să mă gîndesc. Presupun că vreţi şi să 
vă ajutăm financiar după ce veniţi la noi. 

— Sperăm să ne ajutaţi puţin la început, pînă cînd ne 
vom găsi slujbe, spuse el şi o urmă de teamă i se citi în priviri. 
Şi datorită poziției noastre, vom avea nevoie de protecție. 
Vom fi condamnaţi ca trădători, ştiţi asta. 

— Ah, da, protecţie. Aici avem o problemă. Trădătorii 
care au nevoie de protecţie au de obicei ceva de valoare de 
oferit, pentru a justifica cheltuielile; nu este deloc ieftin să 
protejezi viaţa cuiva, an după an. 

— Dar nu am nimic de oferit în afară de ştiinţa mea, 
spuse el şi disperarea i se simţea în glas. Doar nu aveţi de 
gînd să fim refuzați?! 

— Probabil că nu. Presupun că, după ce veți face o cerere, 
veți primi permisiunea să staţi în Marea Britanie, — deşi nu 
vă pot garanta asta — dacă aşa vă doriți. 

— Aş vrea să fie aşa dar, din nefericire, am conexiuni 

familiale dificile. Nu ne vor lăsa pe Geli şi pe mine să trăim 
liniştiţi. Dacă nu vom fi protejaţi, cred că... sincer, cred că 
ne vor ucide. Ca pe Georgi Markov şi pe atîția alţii. 

Nairn pufăi din pipă şi se uită fix la bărbatul mai tînăr 
din faţa sa. 

— După două întâlniri cu servicii secrete din Vest, este 
foarte posibil să vă împuşte oricum după ce vă veţi întoarce. 
Mai ales dacă le spunem şi noi o vorbă. Aveţi vreo problemă, 
doctore Werner? îl întrebă Nairn văzîndu-l că păleşte. 

— Dar vă rog, vă rog, spuse neamţul rugător. De ce îmi 
faceți asta? Tot ceea ce vreau este să trăiesc în Vest. Pot să 
lucrez pentru a-mi cîştiga existenţa. 

— De ce vă spuneţi Werner? 

— Este un nume utilizat adesea de mama după ce 
ne-am întors în Germania. Mi s-a părut preferabil să am un 
nume german acum că sînt cetăţean german. 

— Şi ce mai face mama dumneavoastră? 

Această întrebare venită de niciunde păru să-l dea gata 
pe Werner. Ezită, dar îşi reveni repede. 

— Are mult peste şaptezeci de ani, dar e în formă. 

— Nu mai are nici o funcţie oficială? 

— Nu, e la pensie. 

— Este tratată bine de autorități? 

— A primit Ordinul Steagul Roşu de două ori. 

— Asta e o decorație sovietică, nu est-germană — şi a 
primit-o cu mult timp în urmă. Cum se poartă cu ea acum? 

— Nu atît de bine pe cît ar trebui. 

— Aţi putea fi puțin mai onest cu mine, doctore Werner? 
Am auzit că este aproape o paria, datorită mediului social 

înalt din care provine, din cauză că este evreică şi pentru că 
a criticat represiunile. 

— Nu aş spune-o chiar aşa. 

— Dar cum, doctore Werner? întrebă Nairn aproape 
strigînd. Este cumva în pericol să fie internată într-un azil 
de criminali? 

— Cu siguranţă că nu. Cum îndrăzniți să sugeraţi aşa 
ceva? A avut poziţii importante în partid şi în stat, le-a dăruit 
întreaga viaţă. 

— A fost spion. 

— Le-am spus asta în San Francisco. Nu le-am ascuns 
NIMIC. 

— Dar ai promis informaţii importante, doctore Werner, 
Şi nu pari a avea nimic... Şi dă-mi voie să-ți pun doar o 
întrebare: Cît de realist eşti cînd-spui că mama dumitale nu 
va păţi nimic dacă treci în Vest? Nu are inamici, deloc? Ar 
putea fi tratată foarte, foarte rău. 

Peter nu se uită în ochu lui Nairn. 

— Da, ştiu asta. Şi mi-aş dori să nu fie. 

— Totuşi, eşti gata să o trădezi! explodă Nairn dezgustat. 
Mă bucur că nu eşti fiul meu. Adevărul este că, în ciuda 
trecutului strălucit, acum este în pericol, nu-i aşa? 

— Da, cred că da. 

— Prostii. Ştii bine că aşa este! Pentru a fi în siguranță 
ar trebui să plece şi ea. Va pleca? 

Werner arăta de parcă fusese lovit între ochi. 

— N... nu 1-am spus niciodată. Nu ştiu. 

— Atunci, ar fi bine să o faci. Ne ceri foarte mult, Herr 
Doktor. Vreţi să plecați patru, să vă protejăm şi să vă susţinem 
financiar pentru tot restul vieţii. Salarii, case, totul. 

— Nu am cerut asta. 

— Cu legăturile pe care le aveți, la asta se va ajunge. O 
vom face, dar cu o singură condiţie. 

— Ce condiție? 

— Să o aduceţi şi pe mama dumneavoastră şi ea să 
vorbească despre trecutul ei. I-o datorezi şi ne-o datorezi. 

— Dar nu pot să vă garantez asta! 

— Atunci, va trebui să te străduieşti, nu-i aşa? Al dracului 
de mult. Vă ajunge o săptămînă pentru a discuta cu mama 
dumneavoastră? 

Werner se luă cu mîinile de cap. 

— Dar nu vreau să mă întorc la Berlin. Mama nu face 
parte din planul nostru. Nu va pleca niciodată din Germania 
şi, dacă îi spun ce planuri am, e posibil să mă trădeze. 

— Nu cred. Este totuşi mamă. Nu cred că va fi la fel de 
uşor pentru ea să vă vîndă, cum este pentru dumneavoastră. 
Şi dacă s-ar duce la autorități, s-ar expune şi ea unor riscuri. 

— Dumnezeule, nu m-am gîndit că se va întîmpla aşa. 

— Trăim vremuri grele, doctore Werner. După ce vă veți 
întoarce la Berlin, ştiţi cumva vreun loc retras unde ne putem 
întîlni? Preferabil undeva la țară. 

Peter ezită. Avea nevoie de timp să se gîndească, dar 
era presat. 

— Cred că da. Am o casă de vacanţă în sud, lîngă granița 
cu Cehia. 

— Este foarte izolată? 

— Foarte. Se află într-o pădure, fără nici o altă casă 
împrejur. 

— Atunci vă veţi întîlni cu colega mea acolo peste zece 

zile, spuse Nairn arătînd spre Sarah. Ingrid va fi curiera. Bună 
seara, mai spuse, apoi se ridică şi plecă. 

Werner se uita descumpănit la uşa închisă. Se întoarse 
apoi spre Sarah. 

— Pentru numele lu: Dumnezeu, cine-i ticălosul ăla? 
Am crezut că voi fi bine primit. Sînt în mare pericol şi am 
nevoie de ajutorul vostru. 

Ea rămase în fotoliu şi îl privea gînditoare, aşa cum era 
rolul e1 în scenariul scris de Nairn. 

— Nu-ţi face griji, e dur, dar eu ştiu ce simţi. Trebuie să 
fim precauţi şi cred că vrea să vadă că spui adevărul. Sînt 
sigură că o vom rezolva. 


n 
Londra 


Naim şi Simon urcară scările ce duceau către intrarea 


în Athenaeum. Nairn nu fusese niciodată membru al unui 
astfel de club, o trăsătură pe care o moştenise de la strămoşii 
lui, quakeri, şi care-l făcea să fie econom, nelăsîndu-l să 
cheltuiască cîteva sute de lire pe an doar pentru a fi membru 
al ceva, orice ar fi acel ceva. Oricum, se simţea flatat că 
Simon îl adusese aici. Traversară holul susținut de coloane 
şi apoi urcară la primul etaj. 

Intrară într-o cameră goală şi se aşezară în două fotoliu 
verzi de piele, lîngă unul din şemineele placate cu marmură; 
focul era întreţinut de cărbuni artificiali alimentaţi cu gaz şi 
încălzea puţin. Un chelner îşi făcu apariţia discret şi Simon 
comandă două pahare de gin tonic. 

— Îţi mulţumesc pentru raport, îi spuse el lui Nairn, după 
ce rămaseră singuri. Sînt foarte satisfăcut pînă acum. Am 
doar o singură problemă: putem avea încredere în fata asta? 

— Bineînţeles că putem şi, oricum, pînă acum m-am 
ocupat eu de majoritatea problemelor, fără a-1 spune nici 
măcar lui Walker. 

— Aşa e cel mai bine, dar cred că trebuie să-l informăm 
şi pe el. Va trebui să interceptezi telefoane şi vei avea nevoie 

de supraveghere electronică, poate şi de oameni care să facă 
filaj. 

Chelnerul le aduse băuturile şi, spre surprinderea lui 
Nairn, Simon plăti cu bani gheaţă. Îşi aprinse pipa şi se 
întoarse către Simon. 

— Nu cred că voi avea nevoie de toate chestiile astea. 

— Nu? E fantastic. 

— Adică, acum că am stabilit primul contact aşa cum 
mi-ai cerut, vreau să ies din asta. Să termine altcineva treaba, 
în regulă? 

Simon se uită la el cu ochii întredeschişi. 

— Nu e un aranjament foarte practic, David. Ce 
Dumnezeu te-a apucat?! 

— Nu-mi place chestia asta. Tipul ăsta, Werner, pare a 
fi de treabă, aşa că nu văd de ce nu putem să-l lăsăm să vină 
aşa cum îi lăsăm pe toți. Nu-mi pasă atît de mult de Carteret 
încît să-l şantajez pe Werner, forțindu-l să ne pună în legătură 
cu mama lui, încercînd să o determinăm pe ea să dezerteze. 
E al dracului de lipsit de bun-simt şi s-ar putea termina rău. 

— Dar Sonia e cheia, bătrîne. Şi trebuie să găsim o soluţie 
acestei probleme. Au fost spioni în eșaloanele superioare şi 
trebuie să descoperim cine este trădătorul sau trădătoni. 

— Da, ar fi bine dacă am şti, dar merită să riscăm atît? 
Carteret a murit acum treisprezece ani. Dacă a trădat, oricum 
nu mai poate provoca nici un fel de probleme acum. 

— Chiar aşa, David?! Nu trece nici măcar o lună fără ca 
numele lui să nu fie menţionat în presă — „a fost şeful MIS, 
trădător pentru mai bine de un sfert de veac?“ Au fost scrise 
cărți bune, foarte convingătoare despre el. Un serviciu de 
securitate în care nu mai are nimeni încredere este un dezastru 

național. Nici cazul Bettaney nu ne-a făcut servicii prea mari, 
dar pe mine mă preocupă cine este acum, acolo. 

— Poate că nu mai e nimeni. 

— Dar chiar dacă locul a fost curăţat de spioni, nu poate 
funcționa într-o atmosferă de suspiciuni permanente, în care 
nimeni nu are încredere în nimeni. 

— Oricum, trebuie să fu puţin sărit să intri în Serviciu. 

Simon rise. 

— Da, e posibil, dar nu putem lăsa lucrurile aşa, David. 
În fiecare an o nouă persoană este suspectată, de obicei cineva 
care a fost dedicat toată viața Biroului. Vezi cazul lu: Brown. 
A fost anchetat vreme de un an. 

— Dar a supravieţuit fiind numit director general. 

— Dar nu este o atitudine sănătoasă. E imposibil. Cum 
dracu” să mai funcţioneze Serviciul, dacă în permanenţă se 
crede că cineva de la vîrf lucrează pentru Moscova? Şi cînd 
asta se întîmplă de patruzeci de ani? 

Nairn îşi bău ginul. 

— E o problemă, Jim, dar e a ta, nu a mea. 

— Dar ai putea să o rezolvi. Trebuie să o rezolvi, dacă 
vei conduce MIS. 

— Dar n-o voi face. Nimeni în afară de tine nu mi-a 
cerut-o. 

— Doamna prim-ministru te vrea în acest post. 

— Chiar mă vrea, Jim? Mă îndoiesc. Oricum, am deja 
cincizeci şi opt de ani, am avut nişte ani de tot rahatul, cu 
problemele mele de inimă şi, acum, în mod miraculos, sînt bine. 
Vreau să o las mai moale, să mă distrez puţin înainte de a muri. 

Simon se ridică şi se duse la fereastră, privind maşinile 
parcate în Waterloo Place. Începuse să plouă şi un taxi se 

opri în fața clădirilor. Doi oameni coboriră, înghesuiți sub o 
umbrelă. Încă nu intrase nimeni în cameră dar, în curînd, 
urmau să vină ceilalți membri pentru a bea un pahar înainte 
de cină. 

— David, de cînd a murit Carteret, cît oameni importanți 
au mai fost suspectaţi? 

— Dumnezeu ştie! Cred că vreo şase, şapte. 

— A mai apărut unul nou. 

— Serios? Cme? 

— Ştu că nu-ţi pot spune. 

— Atunci de ce ai deschis subiectul? 

— Pentru că sînt îngrijorat. Sînt sigur că de data asta nu 
este chiar deloc posibil, dar cîţiva foşti ofițeri au ieşit de la 
naftalină şi au vorbit. Au fost la primul secretar al primului- 
ministru şi... vor veni la mine săptămîna viitoare. Oficial, 
încă nu ştiu nimic. 

— Pare dificil, Jim, dar tu eşti mai bine plătit decît mine 
tocmai pentru că trebuie să te ocupi şi de astfel de probleme. 

Nairn arătă cu degetul spre paharul lui gol, gestul fund 
destul de elocvent, dar îşi dădu seama după privirea lui Simon 
că nu mai primea a doua băutură dacă nu coopera. Tăcerea 
era apăsătoare, dar el luă o carte groasă, cu coperte roşii, 
care stătea pe masa pentru vinuri. Fra Almanahul 
Celebrităţilor din 1968 şi el îl deschise la o pagină anume, 
citind: Carteret, Sir Jack KBE CB. În cele din urmă, îi aruncă 
o privire lui Simon. 

— Asta e tot, aşadar? Pot să mă întorc acasă, în 
Chiswick? 

— Nu am de gînd să las totul aşa, David. Vocea frumos 
modulată, cu un vag accent de Viena, era lentă, uşor 

amenințătoare. Vreau să termin cu chestia asta. Este absolut 
vital să închid acest dosar o dată pentru totdeauna şi doar tu 
poţi face asta. Este şi în interesul tău. 

— Prostii. În interesul meu ar fi să fac o croazieră lungă 
însoțit de o blondă languroasă. Sînt o mulţime de tineri care 
ar putea să mă înlocuiască imediat. Merită salariul şi un titlu 
de Sir. 

— Dar ei nu vor avea aceleaşi beneficii, spuse Simon 
pe un ton rece. Astea erau doar pentru tine şi acum mă întreb 
de ce am făcut-o. Să o lăsăm aşa pentru moment, dar te sun 
mîine. Vreau să te ocupi de asta, aşa că mai gîndeşte-te la 
noapte. Bine? 


La ieşirea din club, Nairn îşi ridică gulerul pardesiului 
pentru a se proteja împotriva ploii şi apoi se îndreptă spre 
stația de metrou Piccadilly Circus. Acolo petrecu zece minute 
în singura cabină telefonică ce nu fusese distrusă şi apoi luă 
metroul spre Acton Town. Un tînăr îl aştepta într-un bar, la 
cîteva sute de metri de stație. Se ridică brusc în picioare cînd 
Nairn intră scuturînd picăturile de ploaie de pe rever. 

— Bună seara, domnule. 

— De ce nu sînteți în Hereford, domnule colonel Thorne? 
Nu că nu m-aş bucura să vă găsesc în Acton. M-a scutit de 
un drum lung. 

— A trebuit să vin la o întîlnire la Ministerul Apărării. 
Ce să vă comand? 

— Mă descurc, mulțumesc. Măcar atît pot să fac pentru 
că v-am tîrît aici pe vremea asta mizerabilă. Ce doriți? 

— O bere, vă rog. 

Se aşezară într-un colţ, cu cîte o halbă fiecare. Nairn 

simţea că se udase la piciorul stîng. La dracu”, trebuia să-şi 
repare pantoful. 

— Am o problemă, domnule colonel. 

— Eu am auzit că aveți mai multe, domnule. 

Nairn se uită suspicios la tînărul militar. 

— Şi cam ce-aţi auzit? 

Thorne îşi studie berea, de parcă ar fi fost lezat de tonul 
lui Nairn. 

— Bîrfele obişnuite. Probabil că nu este nimic adevărat. 

— Spune-mi, băiete, şi apoi îți voi spune şi eu ce mă 
preocupă. 

Thorne luă o înghiţitură mare de bere. 

— Păi, una ar fi că veţi deveni şeful Serviciului după ce 
iese la pensie Alexander. 

— Aha. Dar asta nu e tot, nu? 

— Nu chiar, domnule. 

— Pentru numele lui Dumnezeu, ce altceva? 

Thorne se fiţii pe bancheta de lemn şi apoi spuse repede: 

— Am fost la guvern, la Whitehall, zilele trecute şi am 
auzit că vi se pun beţe-n roate. 

— De către cine? 

— Nu ştiu, dar avea cumva legătură cu Carteret. Un tip 
care € la pensie şi care s-a întors din Canada... 

— Cineva ieşit la pensie din Serviciul de Securitate? 

— De unde altundeva? Şi spune că nu a fost Carteret 
spionul, sau Brown, sau vreunul din cei ce au fost bănuiți. 

— Cine atunci? 

— Păi, lăsa impresia — ştiu că pare o tîmpenie —, dar lăsa 
impresia că sînteți dumneavoastră. 

Nairn împietri, dar apoi izbucni în ris. 

— Cîteodată mă gîndesc că slujba asta îi înnebuneşte pe 
toți cei care intră în contact cu ea. Unii vor să conduc MI5, 
iar alții spun că sînt trădător. Ce chestie! 

Thorne zîmbi, dar nu părea foarte amuzat. 

— Mă bucur că puteţi privi aşa lucrurile, domnule. Dar 
presupun că ştiați deja... credeam că veți fi supărat. Nu e o 
chestie prea plăcută, chiar dacă ştim toţi că e o tîmpenie. 

Nairn îşi ascunse curiozitatea şi încercă să dea un ton 
normal glasului său. 

—E tipul de eveniment care se întîmplă mereu, Thorne. 
La un moment dat, te obişnuieşti şi cu asta. Sînt doar nişte 
nebuni care încearcă să-şi elimine frustrările, spuse el 
dorindu-și să ştie cine erau cei ce-l acuzaseră. Nu o lua prea 
în serios — dacă MIS ar fi fost penetrat la nivelul pe care-l 
spun unii, acum am avea un guvern marxist la conducere. 

— Da, cred că aveţi dreptate, spuse Thorne şi se duse la 
bar pentru a lua alte beri, iar după ce se întoarse, Nairn 
schimbă subiectul. 

— Lăsînd la o parte toate astea, am ceva să-ţi propun, 
colonele. 

— Bine. Doar un singur lucru, Sir David. E ceva oficial, 
nu? Adică nu sînteţi investigat sau ceva de genul ăsta? 

Nairn îşi înăbuşi furia şi rîse din nou. 

— Linişteşte-te, Jerry, este vorba de o chestiune care 
vine de la coordonatorul serviciilor de securitate şi are 
prioritate zero. Aşa că să continuăm, bine?! 

Thorne venise cu maşina, un Range Rover, şi-l lăsă pe 
Nairn la apartamentul de pe Hartington Road, la 
cincisprezece minute după ce părăsiseră barul. Bărbatul urcă 
treptele de beton, deschise uşa dublă de la intrare, îşi turnă 

un pahar de whisky şi apoi se așeză pe un fotoliu, lingă 
fereastra care dădea spre rîu. Deşi era întuneric, lăsă perdelele 
trase, privind luminile verzi şi roşii ale poliţiei fluviale, iar 
mai apoi ridică receptorul din furcă. Nu-i plăcea deloc ceea 
ce se întîmpla. 


Nairn vorbi mai mult de trei ore la telefon înainte de a 
se duce la culcare, dar se trezi la ora șapte, ca de obicei. 
Şoferul veni să-l ia la opt şi toată dimineaţa şi-o petrecu 
lucrînd la birou. La unsprezece, plecă şi o luă spre nord, 
traversînd podul Westminster, pentru a ajunge la o întîlnire 
pe care o stabilise cu o seară înainte. Pe la douăsprezece, era 
pe terasa Camerei Comunelor, discutînd cu un funcţionar pe 
care-l cunoștea de ani de zile, un bărbat încă tînăr, fără ambiţii 
prea mari, cel puţin aparent, în afară de aceea, sau poate 
tocmai de aceea, de a fi aproape de primul-ministru. Se 
sprijini de parapetul de piatră, uitîndu-se fix la rîu, în vreme 
ce Nairn îi expunea problemele sale sistematic, fără nici cea 
mai mică umbră de emoție. 

— Ştii că nu pot sta prea mult, David, dar ai cam înţeles. 
Nimeni nu crede nici măcar un cuvînt. 

— Nimeni? 

— Probabil că cineva face ceva verificări, pentru că ai 
şi tu cîțiva inamici. Chiar oameni care nu au nimic cu tine 
cred că a fost ciudat ajutorul pe care i l-ai dat tipului ăla în 
Viena. Reprezentantul ONU care avea un trecut neguros, 
cum îl chema? 

— Cable. Fiica lui lucrează cu mine. 

— Serios? Crezi că e o chestie înțeleaptă? 

— Cred că da. E foarte bună la ceea ce face. 

— E răspunderea ta, dar cu siguranţă nu vei prelua S-ul 
pînă cînd nu se clarifică totul. 

— Nici nu vreau să îl conduc. I-am spus asta şi lui Simon. 

— Dar ei cred că vrei și asta cred şi eu. E un semn de 
recunoaştere a meritelor tale, chiar dacă ai mai sta doar cîțiva 
ani, nu? Te aşteptă o decorație importantă. Ascultă, eu nu 
cred o iotă din ceea ce se spune şi nici primul-ministru nu 
crede, dar cineva are o problemă cu asta. Şi chiar dacă nu-i 
vei lua locul lui Alexander, nu vrei să rămînă aceste 
suspiciuni în picioare, nu? 

— Chiar contează puţin noroi aruncat de nişte 
nemulțumiți? 

— Ştii bine că da. „Nu iese fum...“, spune proverbul. 

— Chiar eşti sincer cu mine? Doamna prim-ministru 
chiar crede că totul este doar o birfă răuvoitoare? Sau mă 
voi trezi într-o dimineață chemat la secţie ca un criminal, ca 
să aflu că un comitet a investigat toată munca mea ani de 
zile, fără ca eu să ştiu ceva? 

— Şi dacă ar fi aşa, nu ți-aş spune. Dar nu trebuie să te 
superi, David. Ai fost ca o stîncă atunci cînd totul în jurul 
tău era format din nisipuri mişcătoare şi ştim că ne putem 
baza pe tine. Chestiile de genul ăsta sînt o ruşine, dar s-au 
mai întîmplat şi altora, la fel de nevinovaţi ca tine. 

Se lăsă tăcerea şi rămaseră unul lîngă altul, uitindu-se 
la o lebădă ce aluneca pe ape. Apoi privirile li se întilniră. 

— Asta-i tot ce am de spus, dar să ştii că Jim Simon a 
fost cel mai mare apărător al tău. S-a pus chezaş pentru tine 
şi de aceea ar trebui să faci ceea ce te-a rugat şi să rezolvi tu 
lucrurile. Nu eşti tu, nu a fost Brown sau Fell sau nimeni ca 
voi. A fost Carteret şi probabil că a lăsat pe cineva în locul 

lui, cineva pe care noi nu l-am descoperit încă. Asta este 
ocazia cea mai bună pentru a afla totul, aşa că fă-o. 

— Adică vrei să spui că este pielea mea sau a Soniei în 
joc? 

— Nu chiar, David. Dar dă-le o mînă de ajutor prietenilor, 
pentru a putea să le spună nemulțumiților unde pot să-şi bage 
insinuările! Fă şi treaba asta! 


12 
Devon 


L O ARE Sarah îl ura pe David Nairn; alteori, se simţea 


aproape îndrăgostită de el. Întotdeauna îi admira sclipirile 
intuitive de ofiţer de informaţii. Crescută ca fiică a unui diplo- 
mat fără prea mult succes, în anii adolescenţei se revoltase 
împotriva şaradelor ambasadei şi, în general, împotriva a tot 
ceea ce avea legătură cu serviciul în slujba guvernului. Însă, 
pe cînd încerca să-şi găsească o slujbă şi să pună puţină 
ordine în viaţa ei haotică, Nairn o recrutase, într-o toamnă 
cînd se plimba pe malul Tamisei, prin Chiswick, lîngă barul 
City Barge; şi dintr-o dată, la douăzeci şi unu de ani, 
descoperi un fel de a trăi care o fascina. 

Dar avea şi neajunsuri. Se întoarse în casă lovind 
nervoasă cu piciorul pietrişul galben. Piatra gri a fațadei, în 
stilul epocii regelui Iacob I, era frumoasă dar, altfel, totul 
era în ruină. Era departe de orice formă de civilizaţie şi ea o 
asocia cu umilitoarele antrenamente care o învățau cum 
puteai rezista cam zece minute sub acoperire în Varșovia şi 
cu sfîrşituri de săptămînă de o neasemuită plictiseală. Şi acum 
era tot la fel, dar o înfunia faptul că Nairn încă mai trebuia 
să-l spună ce plănuiau, de ce şi pentru cine. 

Traversă holul de la intrare şi piatra părea a radia 
umezeală şi frig. Îşi dori să-şi fi adus o pereche de pantaloni 
mai groşi, nu rochia aia stupidă, cu guler de dantelă, potrivită 
doar pentru întilniri cu persoane importante. Nairn nu mai 
jeşise din camera de consfătuiri de ore întregi, uitîndu-se pe 
tot felul de hărţi, împreună cu alţi bărbaţi care păreau a fi 
soldați, în ciuda faptului că erau îmbrăcaţi în Jeanşi şi 
pulovere. Scoase capul afară cînd îi auzii paşii pe dalele de 
beton. 

— Bună, Sarah! S-a întîmplat ceva? 

— Nu. Nu pot să vă ajut cu nimic? spuse ea zimbind 
profesional, încercînd să ignore faptul că era supărată pe el. 

— Îmi pare rău că nu ai avut nimic de făcut. A trebuit să 
aranjez mai întîi ceva cu băieții din Poole, dar acum vreau 
să te pun şi pe tine la curent. Mergem la lac? 

„Era şi timpul!“, se gîndi ea. Îşi petrecuse ultima oră 
pe malul lacului, dar îi zîmbi îngheţat: 

— Mi-ar plăcea. 


Mergeau de-a lungul apei aproape stătătoare, pe a cărei 
suprafață pluteau frunze verzi. Măcar era mai înalt decît ea, 
aşa că nu trebuia să se aplece, cum făcea atunci cînd discuta 
cu bărbați mai mici de înălțime. 

— Ai auzit de Carteret și de Fell? 

— Ştiu de Sur Jack Carteret şi toate zvonurile care spun 
că era spion sovietic pe vremea cînd conducea MI5 , în anii 
"60. Fell cine e? 

— Richard Fell era adjunctul lui. A lucrat pentru 5 cam 
treizeci de ani, la fel ca şi Carteret, dar a ieşit la pensie cu 
cîțiva ani înaintea lui. Carteret a supraviețuit îndreptînd toate 


85 


MICHAEL HARTLAND 


suspiciunile spre Fell şi bietul amărit a fost crucificat. A trăit 
în dizgrație vreme de douăzeci de ani. 

— N-am ştiut asta, David. Îi ceruse să nu-i mai spună 
Sir David, de cînd venise să lucreze cu el, dar încă i se părea 
puţin anormal să se tutuiască cu adjunctul şefului cel mare. 
Şi nu ştiu nici de ce sîntem aici. Ai de gînd să-mi spui? 

— Desigur. Cred că totul începe în 1917...Presupun că 
sovieticii au început să ne considere dușmani de cînd Reilly 
a organizat lovitura de la Moscova în 1918, pe care rușii au 
numit-o Complotul Lockhart, deşi nu cred că Lockhart a avut 
vreo legătură cu asta. Totuşi, deşi acum pare o prostie, avea 
ca scop înăbușirea revoluției şi, din păcate, a coincis cu 
încercare Dore: Kaplan de a-l asasina pe Lenin, care nu şi-a 
revenit niciodată complet în urmă rănilor. 

— David, spuse ea scrîșnind din dinţi de nerăbdare. Şi 
ce are asta de a face cu restul? 

— Am crezut întotdeauna că din cauza asta au făcut atîtea 
eforturi să ne penetreze sistemul de securitate şi serviciile 
de informaţii. Am fost mereu ținta predilectă a sovieticilor 
ŞI se pare că am avut o mulțime de trădători printre noi. Bur- 
gess, Maclean, Philby, Blunt, Cairncross, Long și lista ar 
putea continua. 

— Dar totul pare a fi foarte îndepărtat şi, dacă mai facem 
o tură în jurul nenorocitului ăstuia de lac, o să ameţesc. 

Se aşezară pe o bancă şi apoi Nairn se întoarse cu faţa 
spre ea, cu o sclipire bătăioasă în priviri. 

— Dar încă mai continuă, asta-i partea mai interesantă. 
Prin anii '50-"60, toți cei care au dezertat de la ruşi au fugit 
la americani, spunînd că le era frică să vină la noi, pentru că 
încă mai era un trădător de rang înalt în MIS sau M16, sau 

poate în amîndouă. Şi 5 a fost un dezastru complet, 
înregistrînd eşec după eşec. Burgess şi Maclean au fugit şi 
atenţia s-a focalizat asupra lui Philby. Prin 1962 s-a făcut 
mare tam-tam pe seama lui şi Carteret a decis să se 
întîlnească cu el la Beirut şi să-i ofere imunitate pentru a 
face dezvăluiri, pentru a coopera astfel încît cercul să se 
închidă. Dar Philby ştia ce avea să se întîmple cu mult înainte. 
A avut destul timp să se întiîlnească cu luri Modin, ofiţerul 
rus care se ocupa de cazul său şi să conceapă un plan 
împreună cu acesta. Philby s-a prefăcut că va coopera, dar 
nu a spus nimic şi apoi a dispărut, plecînd cu o fregată 
rusească şi a apărut apoi la Moscova. Restul îl ştii. A fost o 
ratare uriaşă din partea noastră. 

— Bine, şi ce dacă? 

— Păi, cine le-a spus ruşilor şi i-a permis lui Philby să 
scape? S-a făcut o analiză şi a reieşit cu certitudine că doar 
cinci persoane din MIS ştiau ce avea să se întîmple: Carteret, 
din poziția lui de director general, Fell, alți doi ofițeri şi o 
secretară. Părea destul de limpede că nu putea fi nici unul 
dintre cei cu poziţii mai mici, ofiţerii şi secretara, pentru că 
nici unul dintre ei nu făcuse nimic suspect vreodată în viața 
lui şi oricum nu aveau posibilitatea de a face asta. Unul dintre 
ofiţeri, Embling, studiase lungul şir de eșecuri ce avuseseră 
loc de la terminarea războiului, felul în care ruşii puseseră 
mîna pe programul atomic şi restul descoperirilor din 
domeniul armamentului, agenții ruşi care scăpaseră şi mai 
ales faptul că toți dezertorii evitaseră Londra de parcă era 
ciumată. Mulţi dintre dezertorii care ajunseseră în America 
au pretins că există o cîrtiță în MIS şi, după ruşinea cu Philby, 
Embling era convins că era vorba de Carteret sau Fell, dar 

mai mult ca sigur, Carteret. A fost atît de şocat, că s-a dus 
la Stephen Black, cel care fusese şeful S-ului cu trei ani 
înainte şi l-a întrebat ce să facă. 

— Şi atunci ce s-a întîmplat? 

— Scandalul a continuat ani buni şi încă mai continuă. 
Primii spioni, nici chiar Philby, nu au ajuns chiar în vîrful 
sistemului. Aveau tot felul de lipsuri de caracter, erau beţivi 
sau homosexuali, majoritatea studiaseră la Cambridge şi 
fuseseră în post doar cîţiva ani. Carteret şi Fell erau diferiți. 
Nu erau homosexuali, amîndoi studiaseră la Oxford, erau 
doi tipi plictisitori, care lucrau în 5 din vremea războiului, 
de mai mult de treizeci de ani, şi ajunseseră la vîrf. Dacă 
unul dintre ei era spion, cu mari şanse de a lăsa un succesor, 
atunci Moscova chiar reuşise să ne-o tragă. Investigatorii 
erau traumatizați. Credibilitatea Biroului s-a prăbușit şi nu a 
mai fost niciodată restabilită. Nici un guvern nu a mai avut 
încredere în ei de atunci. Și, ce e şi mai rău, renumele nici 
unuia dintre ei nu a fost reabilitat şi nici unul nu a făcut 
mărturisiri. Carteret a dat vina pe Fell, care a ieşit la pensie 
mai devreme. De atunci, locuiește restras în 
Buckinghamshire, înconjurat de bănuieli, de mai mult de 
douăzeci de ani. Dacă e nevinovat, a fost tratat rău. 
Dezgustător chiar. Apoi l-au investigat pe Carteret, dar el a 
murit, înainte să poată dovedi ceva. 

— Contează? 

— Contează al naibii de mult. Am putea la fel de bine 
să închidem 5 dacă nu rezolvăm problema asta şi avem nevoie 
de el sau de ceva asemănător, în aceste vremuri pline de 
terorism şi de atacuri subversive. Şi dacă acest Carteret a 


88 


A TREIA TRAĂDARE 


fost agent, cîți a lăsat în urma lui? Cine este trădătorul 
numărul unu acum? Asta trebuie să aflăm. 

— Şi care este rolul Soniei în toată povestea asta? 

— A fost la Oxford în timpul războiului, atunci cînd 5 
avea birourile în palatul Blenheim. Credem că ea s-a ocupat 
de trădătorul al cărui nume de cod era Alec. Atît Carteret, 
cît şi Fell erau la Blenheim în acea perioadă. 

— Dar am citit dosarele, David. Sonia a fost toată viața 
ei agent sovietic, i-au dat și Ordinul Steagul Roșu şi acum 
are aproape optzeci de ani! De ce crezi că ar vrea să ne ajute? 

— Poate nu o va face, Sarah, poate nu o va face, dar 
unul dintre copiii ei vrea să fugă din Germania de Est şi asta 
o face vulnerabilă. Tot ceea ce a făcut în trecut nu va mai 
conta, dacă Peter fuge. Va fi suspectată. Şi-a făcut duşmani 
mulți acolo şi o vor da afară din Partid, o vor lua de acasă. 
Va fi în mare pericol şi dacă îi dăm o mînă de ajutor, 
respingerea venită din partea lor va fi exact ceea ce o va face 
să cedeze. 


Thüringer Wald 


La început, ideea de a merge în Est sub o identitate 


falsă o sperie pe Sarah, dar acum, după ce ajunsese, se simțea 
sigură pe sine, chiar extaziată de această provocare. Era într-un 
Volkswagen Golf care se îndrepta pe autostradă, către 
frontiera est- germană. 

După trei zile petrecute într-o casă conspirativă, timp 
în care Nairn reușise să adune o mulțime de oameni din 
diverse departamente sau sectoare obscure ale Forțelor 
Speciale, plecă în cele din urmă la Roma, apoi la Istanbul şi 
înapoi la Viena. Avea un paşaport austriac pe numele Ingrid 
Ruckenbauer, născută la Linz, pe 17 noiembrie 1962. Maşina 
o închiriase la Viena, acolo unde ceruse o viză pentru 
Cehoslovacia şi Germania de Est. Durase cîteva zile, dar, în 
cele din urmă, pornise pe autostrada spre Linz, după care o 
luă spre nord, traversă Dunărea şi apoi intră în Cehoslovacia 
pe la Wullowitz. 

Poliţiştii austrieci de frontieră îi examinaseră paşaportul 
la repezeală, zimbind încîntaţi, în uniformele lor verzi, 
ciudate. Aceasta fusese partea cea mai uşoară. Cei cîteva 
sute de metri pînă la frontiera cehă păruseră interminabili şi 

se simţea foarte tensionată atunci cînd polițistul ceh de 
frontieră îi luă paşaportul pentru a-l verifica. Dar apoi se 
întoarse, cu pistolul automat încă sub braţ şi îi dădu 
paşaportul fără a-i spune nici măcar o vorbă. Condusese prin 
pădurile Cehoslovaciei fără probleme, oprind pentru prima 
dată la un hotel, la vreo şaptezeci de kilometri de Praga. 

Cea de-a doua frontieră era aproape, dar nu-i mai era 
teamă. Începuse să plouă şi Sarah nu-i credea capabili pe 
poliţiştii de frontieră ai celor două state, membre ale Pactului 
de la Varşovia, de o prea mare dăruire, dacă asta ar fi însemnat 
să se ude. O dată trecută de frontieră, identitatea ei austriacă 
avea să funcţioneze foarte bine. În mare parte a timpului, 
avea să fie confundată cu localnicii, datorită cunoştinţelor 
de limbă germană, aspectului saxon şi părului blond. Dar 
dacă urma să aibă probleme, va 'spune că este o austriacă 
venită în vacanţă, pentru a nu se încurca în documente est- 
germane false. Cerul se înnegură şi primii stropi de ploaie 
începură să se spargă de parbriz. 

Trecerea frontierei era mai dificilă decît îşi imaginase. 
De ambele părți, bărbaţi îmbrăcaţi în pelerine de ploaie îi 
verificară cu atenţie documentele. În partea est- germană, 
polițistul îi privi cu dezgust plăcuțele de înmatriculare ale 
maşinii. 

— Care este scopul venirii dumneavoastră în Republica 
Democrată Germană? aproape lătră el. Probabil că se născuse 
la ani buni după terminarea războiului, dar părea a fi scos 
dintr-o unitate SS. Alţi doi poliţişti priveau sub maşină cu 
oglinzi speciale, indiferenți la ploaie. 

— Vreau să vizitez oraşul Karl Marx şi apoi să fac un 
tur prin Thiiringer Wald. 

— Şi care este scopul acestei călătorii, domnişoară 
Ruckenbauer? 

— Sînt în vacanță. 

— Atunci aveţi grijă să respectaţi toate semnele de 
circulație şi să nu faceți mizerie pe marginea şoselei sau în 
locurile de campare! 


Conduse spre vest, mai întîi pe autostradă, iar apoi pe 
nişte drumuri prăfuite, care păreau a fi rămas neschimbate 
din anii 30. Trecu pe lîngă ferme lungi, cu acoperișuri 
țuguiate şi, din cînd în cînd, pe lîngă cîte o clădire stingheră, 
un oficiu poştal sau o mică staţie de electricitate, construite 
toate din beton, în stil pur nazist. Era în mijlocul Europei, 
dar nu mai exista nici un semn al armatelor care trecuseră 
înainte şi înapoi pe acolo, în urmă cu patruzeci, cincizeci de 
ani. 

Aproape de amiază, păsi drumul greu accesibil de care-i 
spusese Peter şi maşina reuşi să salte aproape doi kilometri 
peste toate denivelările, cu pădurea deasă de o parte şi de 
alta a drumului. Cabana apăru într-un luminiş din care se 
zăreau munții la mare distanță. Arăta mai mult a cabană 
turistică, decît de vînătoare, cu balconul ei mic, deasupra 
intrării. Un Mercedes era parcat puţin mai departe de clădire 
şi un pîrîiaş din care ieşeau aburi curgea pînă la locul unde 
se formase un mic iaz. 

Sarah se temuse puţin că Peter avea să-şi piardă sîngele 
rece şi nu va veni, sau chiar o va trăda. Dar nu era nici picior 
de sticlete prin preajmă atunci cînd se deschise uşa şi îi ieşi 
în întîmpinare. În curînd urma să afle dacă Sonia avea să 
vină fără tam-tam, cu scandal sau deloc. 

x 


Mansarda blocului din Berlinul de Est era plină de praf 
şi bărbatul îmbrăcat în salopetă strănută atunci cînd se aplecă 
la fereastră. Maşina de la serviciile municipale de întreţinere, 
pe care o avea, şi cele cîteva bancnote vest-germane făcuseră 
minuni în privinţa administratorului, care credea că o 
persoană care are valută forte trebuie să fie de la securitate. 
Scoase cu precauţie geanta cu unelte şi apoi alese o gaură 
prin care se vedea lumina zilei, acolo unde acoperişul se 
îmbina cu zidul. O mări şi apoi aşeză transmiţătorul în spaţiul 
astfel creeat. Microfonul era aidoma unei andrele şi îl 
introduse în gaură folosind o oglindă pentru a-l poziţiona 
paralel cu fereastra apartamentului din față, iar apoi îl fixă 
cu o bucată de lemn. Verifică dacă funcționează printr-o 
pereche de căşti şi reglă transmiţătorul pînă cînd fu satisfăcut 
de rezultat. De acum înainte tot ceea ce se vorbea era 
înregistrat pe un casetofon, la ambasadă. 

Cînd ajunse înapoi la scări, se scutură de praf şi apoi se 
duse în apartamentul gol al profesorului de drept care, îi 
spusese el administratorului, era o persoană suspectă, 
obiectul investigaţiei sale. 


Sarah parcă maşina în hambar şi apoi intră în cabană. 
Se aşezară în bucătărie, care avea o veche sobă de fier ce 
scotea fum pe sub portiță. Peter turnă şnaps în două pahare. 

— Se va opri curînd din fumegat. Coşul se udă cînd nu 
mai e folosit săptămîni la rînd. 

— E foarte frumoasă zona. Cabana îţi aparține? 

— Nu, am o casă de vacanţă, lîngă Berlin, dar asta este 

a unui prieten. Eu vin aici din cînd în cînd. E un loc izolat, 
aşa că sper că vom fi în siguranţă aici. 

— Ştie cineva unde eşti? 

— Nimeni. Le-am spus cîtorva prieteni că merg la ţară 
în week-end, pentru a-mi justifica absența, dar nu le-am spus 
unde. 

— Bine. Spune-mi, pe mama ta ai văzut-o? 

— Da, răspunse supărat. Am făcut tot ceea ce mi-a spus 
nenorocitul ăla de prieten al tău. 

— Şi care e rezultatul? 

— A fost foarte nervoasă. Nervoasă şi speriată. A spus 
că ar fi dezonorant şi nebunesc să dezertăm, eu şi Geli, şi că 
nu va veni cu noi. 

Sarah zîmbi încurajator. 

— Oricine s-ar fi aşteptat la asta din partea ei. 

— Cred că era foarte sigură. L-am avertizat pe prietenul 
tău scoţian, la Bruxelles. M-aţi făcut să arăt ce cărți aveam. 
De ce? Acum sînt într-un mare pericol şi oamenii ca tine nu 
au nici cea mai mică idee de suferinţa pe care statul ţi-o 
poate produce într-un loc precum acesta. Aşa că, 
scoateţi-mă, pentru numele lui Dumnezeu, și repede. Îmi 
datorați măcar asta. 

— Sigur că o vom face... dar eşti sigur de hotărîrea ei? 
Ştiu că mama ta a fost comunistă toată viaţa, dar probabil 
că-şi dă seama de pericolul la care se expune dacă voi doi 
fugiți. Loialitatea şi serviciile trecute nu vor mai conta. Nu 
înţelege lucrul ăsta? 

— De unde dracu” să ştiu eu? Fruntea lui Peter se 
umpluse de broboane de sudoare şi aproape striga. Încetaţi 
să vă mă mai jucaţi cu mine şi scoateți-mă odată de aici. 

Dacă ai adus documentele false pe care ai promis că le aduci 
pot ajunge la graniţă într-o oră. 

Sarah începu să simtă o urmă de dispreţ. Combinația 
de autocompătimire şi indiferență față de Sonia îi făcea 
greață, dar nu-şi trădă sentimentele. 

— Fii realist, Peter. Nu sîntem amatori şi nu am trecut 
frontiera cărînd după mine acte false cu poza ta pe ele. Aş fi 
putut să fiu percheziționată şi gîndeşte-te în ce încurcătură 
ai fi fost. Au fost trimise la ambasada din Berlin în valiză 
diplomatică şi am aranjat să ţi le lăsăm undeva. Îşi mai turmă 
şnaps şi se uită gînditoare pe fereastră. leşise soarele şi apa 
argintie a lacului părea mult mai îmbietoare decît bucătăria 
înghesuită. Totul este în regulă, aşa că, te rog, calmează-te. 
Dar o vrem şi pe mama ta. Nu crezi că este poate nehotărită? 

— N-am nici o idee. A fost dezamăgită de felul în care 
s-a schimbat politica în ultimii zece, douăzeci de ani şi şi-a 
făcut mulți duşmani în partid. A luat poziţie împotriva 
represiunii — € evreică, ştii doar — şi toți au uitat ce a făcut ea 
în timpul războiului. A fost atacată în diverse feluri, care 
mai de care mai murdare: i-au interzis accesul la magazinele 
speciale, a trebuit să se mute din zona rezidențială într-un 
apartament mult mai mic şi multe altele asemenea... 

— A fost o femeie curajoasă, merită mai mult. Dar, după 
ce vei pleca, inamicii ei se vor dezlănțui. Poţi să stai 
confortabil, în casa din Europa sau din SUA, şi să priveşti 
lucrul ăsta? 

— Nu, aş prefera să vină şi ea, împreună cu tatăl meu, 
dar n-o pot convinge. Va trebui să faci tu asta. 

„Eşti un mare rahat!“, gîndi în sinea ei, dar îşi dădu 
seama că era timpul să adopte o altă abordare. 

— Vreau să înot puțin, vii şi tu? 

— Nu, mulțumesc. Apa e prea rece. 

Sarah se dezbrăcă în bucătărie şi se acoperi cu un 
prosop. Era îndeajuns de lung pentru a-i ascunde fesele. 
Coapsele lungi şi zvelte şi părul blond îi dădeau aerul unei 
zeițe wagneriene sau a unei ariene din SS. Merse desculţă 
pe iarbă şi lăsă prosopul să cadă după doar cîțiva metri, astfel 
încît el să-i poată vedea goliciunea. La mal se întoarse, 
expunîndu-şi sînii şi făcîndu-i cu mîna. El se uita spre munţi, 
pierdut în gînduri. 

La dracu” se gîndi ea, poate că era homosexual sau 
prea speriat pentru a-i păsa. Se aplecă şi apoi sări în apă; era 
atît de rece încît şocul o ameţi. Dădu de cîteva ori din braţe, 
dar renunţă şi ieşi la soare. Apoi, cu coada ochiului, văzu că 
se îndreaptă spre ea. 


După-amiaza tîrziu, se plimbară prin pădure, pînă la 
un platou plin de tufişuri galbene şi muşchi. În vale se vedea 
un drum ce şerpuia. Brusc, Peter se aruncă la pămînt, trăgînd-o 
pe Sarah după el. Ridicară capetele cu grijă şi se uitară peste 
tufişuri. 

— Priveşte, spuse el, strîngînd-o tare de mînă, vizibil 
speriat. Maşina aceea gri. Era parcată pe marginea drumului 
şi se vedeau clar însemnele pe care scria Volkspolizei, precum 
şi girofarul albastru. Ce dracu” fac aici? 

Şi Sarah era puţin speriată, dar hotărî să rămînă calmă. 

— Cu siguranță că sînt într-o misiune de patrulare. Mai 
vin pe aici din cînd în cînd, nu? 

— Nu prea des. Nu-mi place chestia asta. Crezi că a 
spus cineva din Londra ceva? 


96 


A TREIA TRĂDARE 


— Nu cred! răspuse ea cu mai multă convingere decît 
simţea. Dar ar fi mai bine să ne retragem în pădure, ca să nu 
ne vadă, adăugă şi începu să se tîrască, încercînd să nu se 
zgîrie în tufişuri. 

La cabană, toate erau aşa cum le lăsaseră. Găsi nişte 
şniţele de porc şi nişte cartofi în congelator şi mîncară în 
fața sobei, cu o sticlă de vin bulgăresc în față. 

— Nu te mai gîndi la poliţişti, Peter. Nu facem nimic 
suspect, spuse, ridicîndu-se şi mîngîindu-l. 

— Am comis deja o crimă de înaltă trădare şi cum dracu” 
o să le explic prezenţa ta, dacă apar să verifice cabana? 

— Uşor. Sînt o turistă austriacă şi m-ai agăţat ca să mi-o 
tragi. E atît de anormal? 

— Presupun că nu. 

— Să ne întoarcem la mama ta. Ştii ceva care m-ar putea 
ajuta? 

— Nu prea mult. Dar mă gîndeam, în vreme ce ne 
plimbam în pădure, încercam să-mi amintesc... nu cred că 
este atît de convinsă pe cît pare. Nu o cunosc pe mama chiar 
atît de bine şi mă îndoiesc că a cunoscut-o cineva vreodată, 
cel puţin după ce a trecut de treizeci de ani, dar ştiu că au 
fost două ocazii cînd s-a simțit trădată de partid. 

— Cum aşa? 

— Nu mă înţelege greşit. De fiecare dată şi-a regăsit 
credința, dar au afectat-o şi a fost foarte nefericită. 

— Spune-mi cum s-a întîmplat. 

— Prima dată a fost în Shanghai, în 1932... 


14 
Shanghai — 1932 


Era 17 decembrie, o zi întunecată şi umedă. Ruth îşi 


petrecu toată dimineaţa în casă jucîndu-se cu Mişa, dar se 
simţea deprimată. Nu-l mai văzuse pe Richard de cîteva zile 
şi nu-i răspunsese nimeni, atunci cînd sunase la el la 
apartament. Apoi, Grişa, un neamt pe care-l cunoştea vag, 
sunase, spunîndu-i că Richard era la el acasă şi că voia să 
vorbească cu ea acolo. Ignorase deliberat acest apel: Richard 
nu avea decît să sune el însuşi, doar nu-i era concubină. 

După-amiază, se întîlni cu Rolf în oraş şi se duse la o 
întîlnire plictisitoare la Societatea Asia de Est ce se desfăşura 
într-o încăpere din Institutul Chinez. Fiul unui misionar 
german vorbise despre China, aşa cum era cu trei mii de ani 
în urmă, uitînd aparent de revoluţia care era în plină 
desfăşurare. După aceea, un profesor pe nume Kuck le arătase 
imagini realizate de el în provinciile Shansi şi Kansu. După 
ce se termină totul, Rolf îi invită pe toți la cină şi acum erau 
în camera de zi, făcînd conversaţie, în timp ce ea nu mai 
prididea cu adusul mîncărurilor şi al băuturilor. 

Sună telefonul şi toată lumea amuţi. Era aşezat pe un 
birou în spatele unei perdele din lemn de bambus, pe care 

Ruth le dădu la o parte pentru a răspunde. Pe perete era o 
imagine cu un lac, Schlachter See, de la marginea Berlinului. 

— Sînt eu, Richard! spuse vocea atît de familiară şi 
vibrantă, plină de viață. Am aşteptat toată după-amiaza 
telefonul tău. 

Ruth se întoarse cu spatele spre musafirii încă tăcuți, 
jenată de prezenţa lor, şi spuse şoptit: 

— Îmi cer scuze, iubitule. A trebuit să merg la o întîlnire 
şi apoi au venit toți să mănînce aici. 

— Mai sînt încă acolo? 

— Da. 

— Nu contează. Ruth, am ceva important să-ţi spun. Mi 
s-a ordonat să plec într-o călătorie. În noaptea asta. A venit 
pe neaşteptate. Îmi pare rău. 

Se aşeză în scaunul de la birou, scaunul lui Richard, 
tremurînd din cauza șocului, încercînd să înţeleagă. 

— Cît timp? Ştia că nu trebuia să întrebe unde. Cînd te întorci? 

— Nu mă mai întorc. 

— Dar, Richard, trebuie să te văd. Unde eşti? Pot veni 
acum?... Te rog! Vocea îi tremura şi, pe neaşteptate, începu 
să plîngă, dindu-şi seama instinctiv că ceva teribil şi hotărîtor 
avea să se întîmple. Te rog, Richard! Aruncă o privire în 
cameră dar, din fericire, conversaţia părea a se fi reluat. 

— Ruth, iubita mea, trebuie să rămii acolo unde eşti, 
altfel poţi trezi suspiciuni. Nu poţi să le spui tuturor: „Mă 
duc să-mi văd iubitul care este şi...“, chicoti el. Stai pe 
scaunul meu de la birou? 

— Da, iubitule. 

— Bine. Să-i transmuţi tu la revedere din partea mea. 

— Dar, Richard... Ar fi vrut să-şi şteargă lacrimile de 

pe obraji, dar amîndouă mîinile îi erau ocupate cu receptorul 
şi cu suportul telefonului. Nu mai gîndea clar. Dar ce 
Dumnezeu se întîmplă? Cîndva ze vei întoarce totuşi. Nu? 
Vom fi din nou împreună... nu, Richard? 

— Sper, dar deocamdată trebuie să plec. Ruth — vocea i 
se schimbă şi ea-şi dădu seama care era adevărul —, îţi 
mulțumesc. Îți mulțumesc pentru tot. Ai fost minunată, te 
iubesc şi niciodată, niciodată nu te voi uita. De acum înainte, 
vei fi Sonia şi vei avea mari responsabilități. Vei avea veşti 
în curînd. Păstrează-ți speranța, iubita mea.. .alles, alles Gute, 
Ruth, und Auf Wiedersehen. * 

Închise, iar ea îşi şterse lacimile, sperînd că nimeni nu 
va observa că plînsese. Cu două minute în urmă, fusese 
fericită. Richard, iubitul ei secret, atît de special, în ciuda — 
sau poate tocmai de aceea — faptului că nu avea să danseze 
cu el în public vreodată şi nu avea să-i dăruiască niciodată 
un copil. Doi ani scurți de fericire şi acum pleca departe şi 
ea simţea că era vorba de Moscova. Visul fusese spulberat 
şi avea o presimţire cumplită că nu o să-l mai vadă niciodată. 
Rămase aplecată, pe scaun, acolo unde el stătuse adesea, şi 
se strădui să-şi compună o figură calmă. Avea să plingă miine, 
sau restul vieții, dar acum trebuia să se prefacă a fi o 
gospodină prostuţă, o hausfrau nemţoaică. leşi de după 
perdeaua de bambus şi se duse să aducă vin din bucătărie. 


Sarah se culcă într-unul din cele trei dormitoare, 
trezindu-se des din cauza zgomotului făcut de Peter, care se 


tot mişca prin cabană şi trăgea apa la toaleta învechită. Se 


* Toate, toate cele bune, Ruth, şi la revedere! (1b.germ. în origi- 
nal) (n. red.). 


100 


A TREIA TRĂDARE 


gîndea la Sonia şi la ceea ce-i spuse el. Dimineaţă, Peter 
rămase morocănos şi încordat în vreme ce-şi luau micul 
dejun, cafea cu pîine de secară, dar, în curînd, ieşiră la pîrîu 
şi continuară discuția din ajun. 

— Ce s-a întîmplat după ce Richard Sorge a plecat din 
Shanghai? 

Peter îşi aprinse o țigară şi expiră primul fum în aerul 
curat de munte. 

— După ceva timp, mama a fost chemată la Moscova 
pentru prima dată, ca să fie pregătită. Primul ei soț, Rolf, 
devenise şi el agent, aşa că aranjă ca Michael să stea la bunici, 
în Cehoslovacia. Nu putea să-l ia pe Michael cu ea la 
Moscova, pentru că, la vîrsta lui, ar fi învăţat ceva rusește şi 
ar fi putut vorbi din neatenţie în altă ţară, stîrnind astfel 
bănuieli. Apoi, Sonia s-a întors în Est, pentru a ține legătura 
cu comuniştii care se luptau cu japonezii în Manciuria. Sora 
mea, Nina, acolo s-a născut, în Mukden. După alți doi ani, 
mama s-a întors la Moscova, trecînd prin Germania, condusă 
deja de Hitler, şi s-a îngrozit văzînd evrei care curățau străzile, 
fiind puşi la respect de Cămăşile Brune, cu lovituri de bici. 
Geamurile magazinelor evreieşti fuseseră distruse şi primii 
evrei erau deja trimişi în lagăre de muncă, la Dachau, în 
nordul Miinchen-ului. Chiar dacă avea o identitate falsă, 
şi-ar fi dorit să aibă mai puţine trăsături evreiești și se simţea 
în pericol. Toate rudele ei, bunic, bunică, cele patru surori, 
fratele său împreună cu soția lui, toţi fugiseră din Berlin la 
Londra. După doi ani petrecuţi în Polonia, mama a primit 
Steagul Roşu, cea mai înaltă decorație a Armatei Roşii, a 
fost promovată la gradul de maior şi trimisă în Elveţia. Era 
foarte mîndră de decorația ei, deşi i se ordonase să o lase la 

Moscova, pentru a nu fi descoperită întîmplător. În Montreux, 
a fost făcută locotenent-colonel și, în 1940, i s-a ordonat să 
se căsătorească cu Len, pentru a obține paşaport britanic şi a 
pleca în Anglia. 


O oră mai tîrziu, Sarah încă mai asculta povestea Soniei 
din cel de-al doilea război mondial. 

— Dar, Peter, cînd a fost cea de-a doua trădare? 

— Ah, aia? Ca şi prima, a avut de-a face cu Richard 
Sorge. El e singura slăbiciune a mamei mele, ştiai? Doar 
prin el mai e vulnerabilă, pentru că a fost singurul pe care l-a 
iubit mai mult decît marxismul. 

— Povesteşte-mi! 

— Era în vara anului 1946. S-a dus să se întilnească cu 
omul de legătură de la ambasada Uniunii Sovietice, în 
cimitirul Brompton, la Londra. 


La sfîrşitul discuţiei lor, Serghei ezită, ca şi cum ar fi 
fost pe punctul de a încălca regulile. 

— Sonia? Ea-i zîmbi şi el continuă abrupt: Ştiai că Sorge 
a murit? 

Parcă primise o lovitură în stomac, aşa că se agăţă de 
braţul lui şi se aşeză pe un mormânt. 

— Nu, oh, Doamne, nu! Credeam că e tot în Est. Nu-i 
trecu prin cap să-l întrebe pe Serghei de ce a crezut că acest 
subiect ar fi interesat-o. 

— L-au arestat în Japonia, în 1942. Serghei o luase de 
după umeri şi-i vorbea foarte repede. A fost trădat. Nu cred 
că l-au tratat rău, dara fost spînzurat în închisoarea Sugamo, 

pe 7 noiembrie 1944. Cu ocazia celei de-a douăzeci şi şaptea 
aniversări a revoluţiei bolşevice. Îmi pare rău. 

Nu plînse, dar rămase nemişcată, uitîndu-se fix la 
copaci. Aproape tot timpul cît ea locuise la Oxford, bietul 
Richard zăcuse în închisoare. Murise singur şi mai mult de 
doi ani ea nu ştiuse nimic. 

— Îți mulțumesc pentru că mi-ai spus, zise ea, privindu-l 
apoi pe rus care se îndepărta pe Brompton Road. Cînd 
dispăru din cîmpul ei vizual, dădu drumul lacrimilor şi alergă 
pînă la un pîlc de copaci unde plînse cu sughiţuri, ținînd un 
trunchi de copac în braţe, cu capul plecat, ca al unui alergător 
la finalul maratonului. 

După ce lacrimile secară, mai rămase în cimitir, 
suspinînd încetişor, plimbîndu-se pe alei, simțind că o durea 
tot corpul din cauza deznădejdii. O năpădeau valuri de furie, 
poate avuseseră dreptate să nu-i spună că fusese arestat, 
atunci cînd trebuise să lucreze cu Fuchs, pentru că era sub 
presiune, dar ei îi ascunseseră asta vreme de doi ani. Era 
inuman Și nu mai simţise niciodată o astfel de furie împotriva 
Centrului. 

După o vreme, plecă şi se opri în faţa porților. Un 
vînzător de flori avea marfa întinsă pe asfalt, aşa că luă cîțiva 
trandafiri. Se întoarse în cimitir, ținîndu-i în mînă ca o 
somnambulă, pînă cînd își dădu seama că nu exista nici un 
mormânt pe care să îi pună. 


O săptămînă mai târziu, plecase cu bicicleta să ridice 
corespondența de la agentul ei, pe şoseaua Oxford — Banbury. 
Îşi lăsă bicicleta lîngă un copac, se asigură că nu era nimeni 
în apropiere şi apoi îngenunche la rădăcina copacului. Nu 

găsi nimic acolo. Se ridică extrem de descumpănită. Era 
posibil să nu aibă nimic pentru ea săptămîna aceasta, dar 
acest lucru nu se mai întîmplase niciodată. 

Situaţia se repetă şi luna următoare, aşa că se hotărî să 
folosească numărul de urgenţă pe care i-l dăduse Serghei. 
La ceva mai mult de un kilometru de locul unde se făcea 
livrarea era o cabină telefonică roşie, pe care se hotărî să o 
folosească. Sună la centrală şi ceru operatoarei numărul din 
Kensington. 

— Puneti un șiling în telefon şi apăsaţi butonul A, cînd 
vi se va răspunde. Dar nu sună deloc şi operatoarea îi spuse 
că era o defecțiune . 

— Dar este foarte urgent, o chestiune de viaţă sau de 
moarte. Aţi putea încerca din nou, vă rog?! 

— Sigur. Două sau trei minute, ascultă aceeași tăcere 
întreruptă de tot felul de bîziituri, apoi se auzi din nou vocea 
operatoarei. Îmi pare rău, dar numărul pe care mi l-ați dat a 
fost deconectat. Apăsaţi pe B pentru a vă lua banii. 

— Înţeleg. Vă mulţumesc. Așadar, asta se întîmplase: 
Centrul întrerupsese legătura cu ea. Nu trebuia să încerce să 
îi contacteze. Era o regulă inviolabilă și chiar dacă ar fi 
făcut-o, aveau să o ignore. Era sfîrşitul şi exista o singură 
explicaţie: se afla în pericol de a fi descoperită. 

Dintr-o dată, stînd în faţa cabinei telefonice, se simţi 
foarte, foarte singură şi speriată. Sorge murise şi Centrul nu 
mai avea nevoie de ea. În doar cîteva săptămîni distruseseră 
cele două mari puncte de reper ale vieţii ei. Singurul agent 
de care se ocupa era Alec, iar locul în care el trebuia să lase 
comunicările rămiînea gol. Nu trebuia să mai fie vreodată în 

contact cu el. Era lăsată de una singură într-o ţară ostilă, 
unde fiecare polițist şi fiecare soldat era un inamic. Cît avea 
să reziste fără bani și fără ajutor de la Centru? Ce aveau să-i 
facă atunci cînd o vor prinde? Avea o figură obosită, dar 
rigidă în timp ce pedala înapoi, spre casă. 


15 
Londra 


Naim era contrariat. In fiecare zi primise un plic sigilat 


din Cheltenham cu interceptări făcute în urma aplicării unor 
cuvinte-cheie stabilite chiar de el, în legătură cu numărul 
mic de cazuri de care se ocupa personal. În acea zi de marţi 
fuseseră cincisprezece nimicuri, din care paisprezece nu 
făceau decît să umple goluri acolo unde se aşteptase, dar 
unul dintre ele nu avea nici o logică. Era un semnal de la 
Misiunea Sovietică la Naţiunile Unite din New York, dar 
textul era în germană fiind adresat Ministerului de Securitate 
a Statului din Berlinul de Est. Era scris cu un cod nou şi 
doar părți din el fuseseră decriptate, însă apărea de cîteva 
ori numele lui Peter Werner. 

Nu era pentru prima dată că avea un sentiment ciudat 
în legătură cu neamţul cu ochi limpezi. Își făcea griji și pentru 
siguranţa lui Sarah. Fata avea curaj şi cap şi el o respecta 
pentru munca de ofiţer de informaţii pe care o făcea, dar nu 
intenționase să o pună nici o clipă în pericol. Neliniştit, o 
sună pe secretara sa. 

— Două telefoane, Jean, te rog. Amiîndouă codate. Sună-l 
mai întîi pe Charlton la ambasada din Berlinul de Est și 
apoi pe ofițerul de serviciu din Vest. 


106 


A TREIA TRĂDARE 


* 


— Dar de ce nu a renunţat? întrebă Sarah. Trebuie să fi 
fost îngrozitor, să se afle singură într-o ţară unde risca 
închisoarea sau moartea pentru spionaj, fără a mai avea vreo 
legătură cu oamenii care o puteau ajuta. 

— Nu avea bani şi nici viză pentru Berlin. Unde 
altundeva ar fi putut să meargă? Germania era ocupată și 
în ruină. Oricum, curînd a fost imposibil să se mai deplaseze, 
pentru că Anglia a avut cea mai groaznică iarnă din ultima 
sută de ani. A nins săptămîni întregi şi, deşi aveam doar trei 
ani, îmi amintesc că era foarte frig la noi. Nu se putea face 
cald decît în bucătărie, cu lemnul şi cărbunii pe care-i aveam. 
În celelalte camere era îngrozitor de frig. Nu aveam deloc 
curent, ci doar lămpi cu gaz şi fiindcă eram nemți, oamenii 
din sat nu ne ajutau. « 

„Să cînte viorile!“ se gîndi Sarah, iritată de auto- 
compătimirea din vocea lui Peter. 

— Şi în tot acest timp se temea că vor veni să o aresteze? 

— Cred că da, dar noi nu ştiam nimic de asta. 

— Dar fusese o alarmă falsă, nu? Centrul a reactivat-o 
după șase luni. Klaus Fuchs s-a întors la Harwell în iunie 
1946 şi ea s-a ocupat de el în mai puțin de un an, nu-i aşa?! 

— Nu ştiu cînd a reînceput totul. 

— Dar a reinceput? 

— Da. S-a ocupat de Fuchs pînă cînd am plecat din 
Anglia. 

— Cînd s-a întors tatăl tău din Germania? 

— În primăvara anului 1947. Viaţa a intrat pe un făgaş 
normal şi, în iunie, bunicii mei au venit să stea la noi pe 
perioada vacanței. Bunica a avut un atac de cord şi mama a 

fugit la doctor. Singurul telefon din sat era stricat, aşa că a 
trebuit să meargă cu bicicleta pînă în oraș. Doctorul a venit 
cu maşina, dar era prea tîrziu: bunica murise. Am îngropat-o 
în cimitirul din sat. Bunicul a fost foarte necăjit şi a rămas să 
locuiască cu noi, n-a mai vrut să se întoarcă în apartamentul 
pe care-l avea la Londra. 

— Cît timp a rămas la voi? 

— Cred că pînă în octombrie. S-a îmbolnăvit și s-a dus 
la Londra la spital. Mama mergea ades să-l vadă, dar n-a 
mai trăit decît pînă pe 25 noiembrie. Mi-au spus că a murit 
liniștit şi a fost îngropat în acelaşi loc cu bunica. Mama îi 
iubea mult pe amîndoi. A fost un an groaznic pentru ea. 

— Bunicul tău mai era acolo atunci cînd cei de la MIS 
au venit la Great Rollright să facă investigaţii? 

Peter se uită la ea mirat. 

— Ştui şi despre asta, aşadar?! Da. Au venit în august 
sau în septembrie 1947. 

— Şi ce s-a întîmplat? 


16 
Great Rollright — 1947 


Cam pe la amiază, se auzi un ciocănit la uşă. In curte 


erau trei bărbați, îmbrăcaţi în haine civile. 

— Sînt poliţist, spuse unul dintre ei, arătîndu-i 
legitimația. Putem intra? 

Sonia îşi reveni repede de pe urma şocului. 

— Doriţi o ceașcă de ceai? Îi dusese în bucătărie, acolo 
unde tatăl ei stătea la masă şi citea. Len era afară, săpa în 
grădină. 

— Mulţumim, dar mai întîi aş vrea să vă pun o întrebare. 
Dumneavostră sînteţi Ursula Beurton? 

— Da, eu sînt. Umplu un ibric şi-l puse pe aragaz. 

— Atunci avem motive să vă acuzăm de bigamie. 

Aproape izbucni în rîs de ușurare, dar reacţionă ca şi 
cum ar fi fost ofensată. 

— Bineînţeles că nu-i posibil aşa ceva. Am mai fost 
căsătorită, dar am divorțat înainte de a mă căsători cu actualul 
meu soţ. 

— Cînd şi unde aţi divorțat? 

— În 1940, în Elveţia, unde locuiam la acea vreme. 

— Aveţi şi documente care să certifice acest fapt? 

— Da, dar s-ar putea să dureze ceva pînă le găsesc. 

— Am dori să le vedem pînă plecăm. 

— Dar pînă atunci, intră alt bărbat brusc în discuție, mai 
este ceva. Ştim că mulţi ani ați fost agent al ruşilor. Sonia se 
întoarse simțind arsura fricii pe gîtlej, dar nu spuse nimic, 
punînd mîinile pe masă, pentru cazul în care ar fi început să 
tremure. Aceştia doi probabil că erau de la MIS. Tatăl ei 
continua să citească de parcă nu ar fi auzit nimic. 

Bărbatul care făcuse acuzaţia îi studie figura atent, 
înainte de a vorbi din nou. 

— Credem că n-aţi mai spionat de cînd Uniunea 
Sovietică a invadat Finlanda şi că nu aţi avut nici un fel de 
acţiuni de spionaj în Anglia. De fapt, am venit să vă rugăm 
să ne ajutaţi cu anumite probleme. 

Sonia se întrebă cît ştiau cu adevărat, gîndindu-se că 
probabil încercau să o păcălească. Sau încercau doar să o 
sperie cu acuzația de bigamie, pentru a-i cere apoi ajutorul? 

— Voi face puţin ceai, spuse ieşind, şi voi căuta şi hîrtiile 
alea. 

— Şi chemaţi-l și pe soţul dumneavoastră, vă rog. 

Len intră și se aşeză la masă în timp ce Sonia turna 
ceaiul, iar tatăl ei continua să citească ziarul ca şi cum nu se 
întîmpla nimic neobişnuit. 

— Vreţi să ies cît timp vorbiţi cu soțul meu? 

— Nu este necesar, spuse ofiţerul zimbind atotştiutor. 
De fapt, aş prefera să staţi aici unde vă putem vedea. Se 
întoarse spre Len. Celălalt bărbat de la MIS lua notițe. 
Domnule Beurton, ați fost prieten cu Alexander, căruia i se 
mai spunea şi Allen, Foote? 

— Footie? Da, ne cunoaștem de mult timp. Ce mai face? 


110 


A TREIA TRĂDARE 


Len nu pomeni nimic de Elveţia. Fuseseră avertizați că Foote, 
agentul care lucrase cu ei în Elveţia, trecuse din nou la 
britanici, dar nu ştiau dacă spusese ceva autorităţilor în 
legătură cu ei. 

— L-aţi cunoscut la Montreux, cred. Ce făceaţi acolo? 

— Locuiam Şi munceam, răspunse Len scurt, pentru a 
le da de înțeles că nu avea de gînd să spună mai multe. 

— Şi dumneavoastră? întrebă agentul întorcîndu-se spre 
Sonia. 

— La fel. 

— Nu eraţi agent sovietic ce lucra împotriva inamicului 
nostru comun, naziştii? 

— Nu am fost nici un fel de agent, de cînd am devenit 
cetățean britanic, după ce m-am căsătorit. Am fost loială 
Marii Britanii. e 

Discuţia continuă nebulos, Sonia făcînd un alt ceai şi 
repetînd faptul că era loială. Unul dintre bărbaţii de la MI5 
făcu un efort pentru a fi prietenos şi le admiră casa. 

— Mi-ar plăcea să locuiesc într-un sat frumos ca acesta. 

— Vă pot închiria o cameră?! glumi Sonia, fără a reuși 
să destindă atmosfera. Vizitatorii ridicară din nou problema 
cooperării, fără să spună concret la ce se refereau, dar plecară 
după cîteva ore, adăugînd că vor reveni peste cîteva zile. 


— Şi apoi ce s-a întîmplat? întrebă Sarah, turnînd în 
pahare ceea ce mai rămăsese în sticla de vin bulgăresc. 

— Îmi aduc aminte clar. Mama a fost speriată şi a plecat 
de acasă cu motocicleta tatei, cam la o oră după ce plecaseră 
vizitatorii. 

— Ştia să conducă motocicleta? 

— Da, învățase în China. 

— Unde s-a dus? 

— Nu s-a întors decît a doua zi. Presupun că a fost la 
Londra. 

— Şi cei de la MI5 cînd s-au întors? 

— Nu s-au mai întors niciodată. De atunci nu i-am mai 
văzut. 

— Nu s-au mai întors? Sarah îşi aminti de dosarele pe 
care le văzuse în Anglia. Ceva nu se lega. 

— Nu, niciodată. 

— Şi nu au încercat să percheziționeze casa? 

— Nu. Dacă ar fi făcut-o, probabil că ar fi găsit radioul. 
Ăsta era mereu un punct slab. 

— Ce ciudat! Şi la cît timp după aceea, aţi fugit în 
Berlinul de Est? 

— Fugit? 

— Mă gîndeam că aţi plecat „în vacanţă“ sau aşa ceva, 
toți, la vreo lună după aceea şi nu v-aţi mai întors. 

— Oh, nu! Surprinderea lui Peter era reală. Am mai stat 
doi ani şi jumătate. 

— Doi ani jumate? Vrei să spui că mama ta nu a plecat 
şi nu a fost arestată? A devenit agent dublu? 

— Ah, nu! 

— Dar, Peter, n-are logică. Toate informaţiile noastre 
spun că Sonia a plecat în 1947. Dacă a rămas pînă în 1950, 
ceva nu se potriveşte. Sarah se întrebă cît de repede ar putea 
face să-i parvină un masaj lui Nairn, la ambasada din 
Berlinul de Est. Cu voce tare, continuă: Vrei să spui că a 
continuat să se ocupe de Fuchs şi după 1947, după vizita 
celor de la MI 5? 

— Da, Fuchs a venit şi pe la noi de cîteva ori. Din cîte 
ştiu eu, s-a ocupat de el pînă în februarie 1950. 


Mai discutară pînă tîrziu şi Peter mai bău o sticlă de 
vin. A doua zi era mahmur, aşa că Sarah făcu un ibric mare 
de cafea. 

— Mă duc la Berlin să mă întîlnesc cu mama ta. Întinse 
o hartă a Berlinului pe masă şi-i arătă un parc. E o crăpătură 
în nişte trepte de beton, chiar lîngă lac, nu departe de o tarabă 
unde se vînd cîrnaţi şi care este închisă seara. Hirtiile tale 
vor fi aici începînd de mîine. Ai un paşaport vest-german pe 
numele Weinlander, cu vizele necesare pentru Gemania de 
Est şi Cehoslovacia. 

— De ce Cehoslovacia? 

— E prea periculos să treci direct în Berlinul de Vest. 
Mergi cu maşina spre sud, în Cehoslovacia, şi apoi treci în 
Austria. Nu te va căuta nimeni pe acolo. El încuviință, 
sorbindu-şi încet cafeaua. Și încă un lucru foarte important, 
Peter. Vizele sînt pentru o vizită în Germania de Est, din 
Berlinul de Vest, tranzitarea ţării şi apoi pentru trecere în 
Cehoslovacia. Nu-ţi vor permite să treci înapoi în Berlinul 
de Vest, aşa că, pentru numele lui Dumnezeu, nu încerca! 

Sarah îi spuse că va primi un mesaj codificat prin 
telefon, atunci cînd mama lui va pleca. 

— Te va suna o femeie şi te va întreba dacă eşti doctorul 
Kocian, medic pediatru. Răspunde că este numărul greşit. 
Acesta este semnalul. Nu încerca să pleci înainte, sau vom 
rata totul, îi spuse Sarah şi apoi îl sărută de rămas-bun şi 
plecă. 

La prima intersecţie, văzu o maşină care porni după 

ea şi observă că era ocupată de doi bărbați îmbrăcați cu 
jachete de piele. Probabil că erau poliţişti, dar alungă panica 
şi continuă să conducă cu şaptezeci de kilometri la oră. Dacă 
ştiau cine era, nu avea ce să facă. Dacă aveau doar bănuieli, 
era sigură că putea să-i prostească. După cîțiva kilometri, 
maşina o luă pe un drum lateral şi Sarah conduse liniştită 
pînă la Berlin. 


17 
Great Rollright — 1950 


ba ianuarie era rece în zona de dealuri din nordul 


Oxfordshire-lui dar, oricum, nu se compara cu crivățul din 
iarna lui 1947. Casa în care locuiau devenise un cămin comod 
Şi copiii începuseră să o iubească. Mişa avea aproape 19 ani 
şi cîştigase o bursă la Universitatea Aberdeen, unde studia 
filozofia. Len stătea acasă, cu piciorul în ghips, în urma unui 
accident de motocicletă pe care-l avusese în luna octombrie 
Şi copiii se arătau încîntați să-l aibă toată ziua lîngă ei. Era 
seara tîrziu şi ploaia lovea cu putere în ferestre. Sonia se 
afla singură lîngă soba cu lemne din camera de zi, încovrigată 
pe un fotoliu, bucurîndu-se de căldură. Len şi copiii dormeau 
sus. 

Bărbatul veni fără să facă zgomot, din bucătărie, unde 
uşa dinspre grădină nu era încuiată. La început nu-l văzu, 
dar apoi se întoarse, zări silueta întunecată în uşă şi ţipă 
îngrozită: 

— Cine eşti? Cum de îndrăzneşti să intri în casa mea 
aşa?! 

El îşi scoase pălăria leoarcă din pricina ploii. 

— Nu tipa, îi trezeşti pe ceilalți! Sînt eu, Alec. Îmi pare 
rău că am făcut atîta apă pe aici, dar am parcat maşina mai 
încolo, în pădure, şi am venit pe jos. 

— Dar nu ai ce căuta aici! Este interzis şi periculos. De 
la cine ai aflat unde locuiesc? 

— Scrie în dosarul tău, normal. Te-am protejat în ultimii 
doi ani de zile, căci altfel ai fi fost închisă. Nu ţi-ai dat seama? 

Uimită de această revelaţie, Sonia nu putu spune nimic. 

— Nu ai cumva nişte whisky? spuse el şi strănută, în 
timp ce-şi aşeza pardesiul pe un scaun lîngă sobă. Buştenii 
aprinşi erau roşii, înconjurați de flăcări galbene. 

— Am nişte brandy în bucătărie, spuse ea, aducîndu-i 
un pahar. Şi spune-mi repede, deşi este împotriva regulilor, 
de ce ai venit? 

El luă o înghiţitură de brandy. 

— Mulţumesc, mi se făcuse frig de atîta umblat pe afară. 
Am venit pentru că eşti în mare pericol. Sînt pe urmele lui 
Fuchs. Este suspectat de luni de zile, dar acum au reuşit să 
descifreze nişte documente ruseşti care-l incriminează. 

— Poate ieşi din ţară? 

— Nu, e prea tirziu. Este sub supraveghere continuă şi 
va fi arestat în zilele următoare, poate chiar mîine. Probabil 
că le va da numele tău cînd va fi interogat. Va rezista ceva 
timp, dar îl vor ameninţa că va fi spînzurat dacă nu spune 
tot. 

Sonia se aşeză simțind că picioarele nu o mai ţineau. 

— Presupun că aşa ceva trebuia să se întîmple, mai 
devreme sau mai tîrziu. Și crezi că mă vor aresta? 

— Bineînţeles că te vor aresta. Totul va fi dat în vileag, 
îi vor prinde pe toţi, şi pe cei din Statele Unite. Vei împărți 
celula cu Fuchs, dacă nu pleci. 

— Dar nu pot pleca dacă Centrul nu-mi dă ordin. 

— Nu fu absurdă. S-ar putea ca nici măcar Centrul să 
nu ştie. Trebuie să pleci imediat sau mîine de dimineaţă cel 
mai tîrziu. 

Cînd era aşa de animat, părea schimbat. Pentru prima 
dată de cînd îl cunoştea, Sonia îl plăcu. 

— Nu uita că atit tu, cît şi Fuchs sînteţi cetăţeni britanici 
şi vă vor acuza de înaltă trădare. Ceea ce ar putea însemna 
că veţi fi condamnaţi la moarte. Înțelegi? 

— Da, înţeleg. Îți mulțumesc că ai venit! Probabil că 
astfel ţi-ai asumat un mare risc. 

— Totul va fi bine, dacă mai găsesc maşina şi nu fac 
pneumonie. Ai bani şi vize? 

Sonia oftă — era providenţial! Ceruse permisiunea să 
viziteze Berlinul în urmă cu un an,pentru că nu-şi mai văzuse 
oraşul natal de dinainte de război. Pentru că nu primise nici 
un răspuns, luase legătura cu fratele ei, Jurgen, care se 
întorsese în Berlin împreună cu soția lui, în 1945, şi-i ceru 
acestuia să intervină. Încă nu se convenise asupra unei date, 
dar în urmă cu o săptămînă se dusese la locul în care primea 
mesajele, pe şoseaua Banbury, şi găsise acolo vizele pentru 
ea şi pentru copii. 

— Da, am vizele pentru Berlin, pentru toate sectoarele. 
Nu ştiu cîți bani îmi vor trebui, dar ce voi face cu soţul şi cu 
copilul meu? Len are un picior rupt şi Michael e la 
universitate, în Scoţia. 

— Vor fi bine. Nu există nici un fel de acuzaţie oficială 
ce le poate fi adusă, dar va trebui ca şi ei să plece cît mai 
repede posibil. Am adus ceva bani, spuse şi scoase un plic 
din buzunar. M-am gîndit că s-ar putea să ai nevoie. Sînt 
suficienți pentru biletele de avion. 

Îl sărută pe obraz. Riscase totul plecînd din Londra cu 
maşina pe o astfel de vreme şi ar fi putut atrage şi el bănuieli. 
Era mai curajos decît îl crezuse. 

— Îți mulţumesc, Alec! Îţi mulțumesc pentru tot! Sper 
să nu fie necesar să te salvez şi eu pe tine într-o zi, dar, dacă 
va fi nevoie, să ştii că-ți sînt datoare cu o viață. Nu voi uita! 
Promit că nu voi uita. 


Dimineaţă, îi trezi pe copii devreme, după ce 
împachetase deja lucruri în patru valize. 

— Plecăm în vacanţă, le spuse. Este o surpriză. 

— Şi cu şcoala ce facem? spuse Nina, care devenise o 
adolescentă drăguță, de paisprezece ani. 

Peter căscă. 

— Nu vreau să merg dacă nu-mi iau şi jucăriile cu mine. 

— Vei avea o mulțime de jucării acolo unde mergem. 

Len era şocat de ceea ce-i spusese. Nu putea să 
călătorească, atîta vreme cît era cu piciorul în ghips, dar 
chiar dacă nu ar fi fost aşa, nu era sigur că dorea să o facă. 
Giîndul de a merge în Est şi de a rămîne acolo pentru 
totdeauna, îl speria. Sonia îi simţea îndoielile şi-i vorbi 
foarte detaşat. 

— Nu trebuie să vii decît dacă vrei cu adevărat. Cînd te 
vei decide, scrie-mi pe adresa fratelui meu. Eu îţi voi scrie 
după ce voi găsi o casă. 

— Dar chiar trebuie să pleci acum, dimineaţă, şi să iei 
ŞI amîndoi copiii? 

— Da, trebuie. Peter este şi copilul meu şi are doar şase 
ani. Are nevoie de mamă. 

Merseră pe jos pînă la gară, care era la aproape un 

kilometru distanță, şi acolo cumpără bilete pentru Londra. 
Aştepta pe peron, dar se simţea extenuată, pentru că făcuse 
bagaje toată noaptea şi dăduse foc tuturor hîrtiilor 
compromițătoare. Mintea îi era cuprinsă de gînduri negre. 
Amâîndoi părinții era înmormântați aici şi nu avea să mai vadă 
mormintele niciodată şi nici casa care fusese singurul cămin 
pe care-l avusese cu Len şi cu toți copiii. În sufletul ei simţea 
că despărțirea de Len putea fi pentru totdeauna. Şi Mişa, va 
fi în siguranță? ÎI vor lăsa să o urmeze? Dacă ar fi fost singură 
şi nu pe acel peron, ar fi plîns. Apoi, Peter începu să sară în 
sus, cînd văzu trenul, iar Nina rise, îl luă de mînă şi îl urcă 
într-un compartiment, în timp ce mama sa se chinuia cu 
bagajele. 


Urmînd sfatul dat de Alec, cobori din tren la Ealind 
Broadway şi luă metroul pînă la Hounslow West, iar apoi un 
autobuz supraetajat pînă la aeroport. Cumpără bilete de avion 
la compania British European Airflights, pînă la Berlin, la 
avionul care urma să decoleze peste două ore. Casierul se 
uită la ea ciudat, cînd plăti cu bani gheaţă. Cumpărase un 
ziar, dar nu era nici o ştire despre Fuchs. Chiar şi aşa, se 
plimba nervoasă în sus şi-n jos, în cabina îngrămădită în 
care aşteptau. Nu putea să se simtă în siguranță pînă cînd 
avionul nu avea să fie în aer, zburînd deasupra Germaniei. 

Decolară aproximativ la ora trei, iar copiii erau 
entuziasmați, pentru că nu mai zburaseră niciodată. 
Stewardesa le găsi trei locuri unul lîngă altul şi-i oferi Soniei 
ceva de băut. 

— Mulţumesc, aveți vin alb? 

— Sigur, doamnă. Sec, franțuzesc sau demi-dulce 
nemtesc? 

— Nemţesc, vă rog, şi două sucuri de portocale pentru 
copii. 


Avionul fu realimentat la Hamburg şi ajunse la 
destinație la ora şapte. Străzile din preajma aeroportului 
Tempelhof erau pustii şi întunecate şi nu găsea nimic care 
să-i amintească de strălucirea din anii tinereții. Era încă în 
Berlinul de Vest şi Sonia luă trenul spre stația 
Friedrichstrasse, care se afla în sectorul rusesc. Gardieni din 
NKVD, în uniforme verzi, îi examinară documentele şi apoi 
căută o cabină telefonică de unde să-l poată suna pe fratele 
ei. Răspunse soţia lui, Marguerite. Legătura era slabă, dar, 
printre două pîriituri, Sonia reuşi să-i explice unde se afla şi 
auzi cînd cumnata ei îi spuse că Jürgen nu era acasă, dar că 
venea ea să-i ia. 

Se făcu ora zece seara pînă cînd ajunse Marguerite. 
Copiii nu mai aveau răbdare şi, îngheţaţi, îngrămădiți pe 
valize, în gară, se uitau curioşi la trecători avînd expresii 
flămînde. Marguerite îi sărută pe toţi, dar apoi le spuse că 
nu avea unde să-i culce. 

— Situaţia este foarte grea aici. Jiirgen a plecat în Est. 
Casa noastră este în sectorul american şi a trebuit să plece, 
pentru a nu fi arestat datorită legăturilor cu Fuchs. N-ar fi 
sigur nici pentru tine; nu trebuie să pleci din sectorul sovietic. 
Oraşul este în ruine, dar vom găsi un loc unde să dormiţi. 

Traversară rîul şi umblară pe străzi pentru a găsi un 
hotel. Sonia îl ducea pe Peter în braţe şi Nina o urma obosită. 
Peste tot era plin, şi doar pe la miezul nopţii portarul de la 

hotelul Sofia le spuse că erau doi bătrîni pe o stradă lîngă 
Rosenthaler Platz care închiriau camere. În cele din urmă, 
găsiră locaţia şi Sonia sună la uşă. Proprietăreasa fu 
bucuroasă să primească bani englezeşti în schimbul unei 
cămăruțe murdare şi înghețate de la etajul al patrulea. Copiii 
adormiră într-unul din paturile umede şi Sonia în celălalt. 


Dimineaţă, ieşiră pentru că Sonia voia să găsească un 
telefon public şi să-l sune pe fratele ei. Atît Nina, cît şi Sonia 
fură îngrozite de aspectul Berlinului la lumina zilei: zona în 
care erau ei arăta ca şi cum ar fi fost în deşert. Rînduri întregi 
de case dărîmate de bombardamente mărgineau străzile. La 
toate magazinele de alimente erau cozi lungi şi cei care 
stăteau la rînd se uitau cu suspiciune la hainele Soniei şi ale 
Ninei. Bărbaţi îmbrăcaţi în zdrenţe zăceau pe mormane de 
pietre. Pentru a scăpa de frig, îi duse pe copii într-o cafenea, 
dar înăuntruera la fel de frig, ca şi afară. 

— Nu aveţi nici un fel de încălzire? îl întrebă pe bărbatul 
din spatele tejghelei, simțindu-se ciudat să vorbească în limba 
ei maternă după atîta timp. 

El se uită dezgustat la mîinile ei fine. 

— De unde vii, tovarăşă? Nu ştii că nu putem consuma 
cărbuni decît o dată la trei zile şi chiar şi atunci doar cîte 
puțin?! ... 

— Nu, am venit doar de curînd. Îmi daţi o cafea şi două 
pahare de lapte cald pentru copii? 

— Nu există nici cafea şi nici lapte. Avem supă. Supă 
de varză. 

— Asta e tot? 

— Bineînţeles. Nu avem carne şi nici cartofi, doar supă. 

— Trei porții, vă rog. 

El întinse mîna şi ea se uită la el întrebător: 

— Cît costă? 

— Daţi-mi cartele de raţii şi un document de identitate. 

— Încă nu am cartelă. 

— Cine eşti tu, cu pantofii tăi noi şi cu copiii tăi 
îmbuibaţi? Vreun spion capitalist? leşi din cafenea, pînă nu 
mă duc să te raportez la NKVD. 

Ieşi din nou în stradă cu copiii după ea. Nina se uita la 
ea şi ochii ei de fiinţă nevinovată erau plini de oroare. 

— Mămico, ai spus că mergem în vacanță. De ce am 
venit în locul ăsta îngrozitor? 

— Ai spus că au jucării! bombăni Peter, acuzator. Vreau 
acasă! Începu să plîngă. 


18 
Berlinul de Est 


La primele ore ale diminetii, Sarah conducea maşina 
pe la periferia cenuşie a Berlinului. Blocuri urîte, construite 
din beton în anii '50, erau despărțite de fabrici şi terenuri de 
joacă pentru copii. În comparaţie cu orice altă capitală din 
Vest, oamenii erau mai prost îmbrăcaţi şi erau mult mai puţine 
maşini pe străzi, în special Fiat Polski, Skoda şi Lada. 

Se opri la o cabină telefonică şi sună la numărul 
220 2431. Răspunse un bărbat: 

— Ambasada Marii Britanii. 

— Aş putea vorbi cu domnişoara Richardson? 

— Sigur. Se auzi o sonerie şi apoi vocea unei femei de 
vîrstă incertă. 

— Richardson. 

— Mă numesc Diana Hughes şi mi s-a spus că mă puteţi 
ajuta. Se auzi un fişiit de hirtii şi apoi un zgomot ca şi cum 
cineva ar fi vrut să verifice dacă erau înregistrate. 

— Da, îmi aduc aminte. Cum se mai simte tatăl 
dumneavoastră? 

— Foarte bine, cu excepţia faptului că nu prea aude. 
„Dumnezeule, se gîndi Sarah, ar fi putut să născocească nişte 
fraze mai puţin banale pentru recunoaştere.“ 

— Locuiește tot la Bournemouth? 

— Nu, s-a mutat la Weymouth anul trecut. 

— Uitasem. Bărbatul cu care doriţi să vă întîlniți vă va 
aştepta la o cafenea pe Unter den Linden, la ora trei, la 
cafeneaua Luxemburg. Va sta la o masă afară, dacă nu plouă. 
Cafeneaua nu e departe de ambasadă. 

— Vă mulţumesc. Sarah se întoarse gînditoare la maşină. 
Nairn îi spusese să contacteze un agent implantat de multă 
vreme, cu numele de cod Magda. Nu-i ştia adevăratul nume, 
dar era un ofițer de rang inferior din Ministerul pentru 
Securitatea Statului. Nairn îi arătase o fotografie a unui bărbat 
gras, cu un început de chelie şi cu un nas roşu şi borcănat, ca 
de beţiv. Presupunea că figura lui se integra perfect în 
peisajul unei cafenele, dar locul i se părea mult prea expus 
vederii celor în trecere pe acolo. 

O oră mai tîrziu, parcă autoturismul pe o stradă în 
apropiere de adresa indicată. Cafeneaua avea mese şi umbrele 
întinse pe o terasă şi îl recunoscu pe Magda imediat, 
aşteptînd-o cu o bere mare în faţă. Îi făcu semn cu mîna, ca 
unei prietene vechi. 

— Ingrid! Wie gehts ?* 

Se aşeză şi ea la masa de metal. 

— Sehr gut, danke. ** Putem vorbi în engleză? 

— Natürlich.*** Se uită după chelner şi-i spuse să aducă 
o bere mică. Cu ce pot să vă ajut? 

— Prietenul nostru comun de la Londra mi-a spus că 
mă veți pune la curent cu privire la poziția actuală a Soniei. 

Magda era îmbrăcat cu un costum bine croit. Se aplecă 


*  — Cum îţi mai merge? (Ib.germ. în original) (n. red.). 
** — Foarte bine, multumesc! (lb. germ. în original) (n. red.). 
*** _ Fireşte! (lb. germ. în original) (n. red.). 

în față, punînd cotul în puţină bere ce fusese vărsată pe masă, 
ŞI apoi, îşi extrase, cu un gest foarte feminin, vizibil iritat. 
Sarah se întreba dacă numele de cod pe care-l avea îi fusese 
dat din cauză că era homosexual. 

— Probabil că este puţin îngrijorată. A fost vizitată de 
angajaţi ai Ministerului pentru Securitatea Statului, care 
i-au pus întrebări în legătură cu fiul ei, cel care tocmai s-a 
întors din America. Cred că este bănuit, şi ei întorc asta 
împotriva ei. 

— Dar este în pericol? 

— Voi şti mai multe într-o zi, două, după ce voi merge 
la o întîlnire cu directorul responsabil de acest sector. Voi 
trimite un mesaj pe căile obişnuite. 

— Credeţi că este momentul să-i fac propunerea? 

— Nu, e mult prea devreme. Lăsaţi-mă să mă asigur că 
este supusă la presiuni. Nu se va speria uşor și nici nu e 
proastă. 

— Puteţi aranja asta? 

— Da. Magda îşi bău berea şi ceru o alta. De unde veniţi? 

— Thiiringia. 

— Ce-aţi făcut acolo? 

Sarah se întrebă dacă trebuia să-i spună sau nu, dar se 
decise să rişte. 

— M-am întîlnit cu fiul ei. 

Chelnerul aduse berea şi Magda se uită la ea prin sticla 
halbei. 

— Fiul? Dar este supravegheat! Eşti în pericol! Îţi vor 
recunoaşte maşina. Las-o baltă cu bătrina şi ieşi din ţară. 
Poţi ajunge în Vest într-o jumătate de oră. 

— Mi-am dat seama că sint urmărită. Da, voi trece Zidul. 

Oricum nu mai am nimic de făcut aici. E mai sigur dacă 
folosesc maşina. Voi atrage atenţia dacă o abandonez. 

— E închiriată? 

— Da. 

— Atunci mai bine o iei cu tine. Cînd ai plecat din 
Thuringia? 

— Azi-dimineaţă. 

— Ai fost urmărită? 

— Puțin! Cred că era poliţia locală. 

Magda îşi aprinse o țigară şi se gîndi. 

— Vor face raport scris şi asta ne dă un avans de o zi. 
Știu că pare birocratic şi ineficient, dar chiar sîntem 
birocratici şi ineficienţi. Dacă abandonezi maşina, vor creşte 
bănuielile în privinţa fiului Soniei. Să nu mergi pe acolo! 
spuse, arătînd spre Poarta Brandenburg. leşi pe la unul dintre 
punctele de control din sud. 

— Ce se întîmplă dacă mă vor opri? 

— Ai vize originale? 

— Da, şi un paşaport austriac. 

— Încearcă să pari nevinovată şi speră că totul va fi 
bine. Dacă se va întîmpla ce se poate mai rău, închisorile 
noastre nu sînt mai rele decît ale voastre. 

— Mulţumesc foarte mult! 

El îşi termină berea şi se ridică de la masă, lăsînd cîteva 
monede. 

— Nu sînt multe astfel de cafenele în sectorul rusesc. 
Ia-mă de braţ şi încearcă să pari naturală, ca şi cum te-aş fi 
agăţat acum. 

Sarah făcu ce i se ceruse şi se plimbară puţin. 

— Acum te voi săruta şi după aceea îţi voi da tradiționala 

palmă peste fund şi poți pleca, spuse el chicotind. Încearcă 
să pari o adevărată Madchen* germană şi prefă-te că-ţi place. 
Succes, draga mea! Sper că vei fi în siguranță. 

Ceea ce-i spusese era încurajator, dar după ce dădu 
colţul începu să se teamă. Volkswagen-ul ei nou, cu numere 
de Austria, bătea la ochi față de prăfuitele maşini Fiat şi 
Skoda parcate pe stradă. 


* Fată (lb. germ. în original) ( n. red.). 


19 
Stockholm — 1962 


Femeia cu părul grizonat şi cu ochi strălucitori se 


aşeză confortabil pe băncuţa de lemn. Apa lagunei clipocea 
la doar cîțiva metri depărtare, strălucind albastru în bătaia 
soarelui, şi un cîrd de rațe se îndrepta spre bucăţile de piine 
aruncate de ea. Cu o jumătate de oră în urmă, părăsise 
străduţele întortocheate din Gamla Stan, oraşul vechi, şi 
coborise pe un debarcader, trecînd pe lîngă vreo sută de bărci 
pescăreşti şi iahturi amarate, cu parîmele lovindu-se de 
catargele metalice, sub palele de vînt. Mersese mai departe, 
trecînd pe lîngă bricul alb ce era folosit ca motel, îndreptîndu-se 
printre copaci către colțul cel mai îndepărtat al insulei. Era 
septembrie, începutul toamnei suedeze, aşa că, deşi soarele 
strălucea, era destul de răcoare. Cu doar o lună în urmă, 
țărmul Skeppsholmen-ului gemea de turişti veniţi la plajă, 
dar acum era pustiu. 
El ajunse douăzeci de minute mai tîrziu, o silueta 

încovoiată, purtînd un palton negru. 

— Pot să mă aşez lîngă dumneavoastră? Îşi scoase pălăria 
veche din fetru şi, politicos, vorbi în engleză. 

Ea îşi ridică privirea şi îi zimbi: încărunţise şi mai mult 
în doisprezece ani, dar privirea îi rămăseseră aceeaşi. 

— Desigur. 

Se aşeză şi el pe bancă şi ea reîncepu să hrănească rațele. 

— Te-a urmărit cineva? 

— Nu ştie nimeni că sînt în Suedia. Trebuia să ajung cu 
avionul la Londra de la Hong Kong, aşa că am coborit la 
Delhi şi mi-am cumpărat singură biletele de avion pînă aici. 
Ajung la Londra diseară, aşa că nimeni nu va bănui nimic. 
Sîntem aproape salvaţi. 

— Bine. 

Ea îi cercetă chipul, întrebătoare: 

— Ei bine, aud că ai devenit o persoană importantă. Şef 
în MIS. Felicitări. 

— Crede-mă, am avut ceva de furcă pînă să ajung în 
vîrf, avînd în vedere cele cîteva serioase ... erori de calcul pe 
parcurs. Îi zimbi strîmb. Şi tu ai devenit bunică? 

— Da, am cîţiva nepoți. 

— Te bucuri că te-ai întors la Berlin? 

— Mi-a fost un pic mai greu la început — tot dezastrul 
de după război era înfricoşător —, dar acum e bine. 

— Copiii sînt fericiți că se află în țara lor? 

Ea îşi lăsă capul pe spate şi rise. 

— Uneori, nu sînt foarte sigură că este chiar țara lor, 
dar fac faţă destul de bine. 

Privi un feribot alb ce se îndrepta pufăind către clădirile 
scunde de pe malul sudic şi apoi se întoarse vioaie spre el: 

— Am venit la solicitarea Centrului. Ai cerut o întîlnire, 
pe care ei au acceptat-o pentru că eşti atît de valoros. Este o 
situaţie foarte neobişnuită. Încă ai un superior în Londra, nu? 

— Bineînţeles, dar voiam să te mai văd şi... îmi datorezi 
o viaţă. 

— Nu chiar o viață. Fuchs a primit doar paisprezece 
ani. A făcut nouă ani de puşcărie, ca bibliotecar al închisorii. 
Îi zîmbi. Ar fi putut fi mai rău. Acum este directorul centrului 
de cercetări nucleare din Dresda şi s-a căsătorit cu Greta, 
iubita lui din copilărie. 

— A fost al naibii de norocos. Dacă îl acuzau de înaltă 
trădare ar fi fost executat. I-au redus pedeapsa pentru că 
Uniunea Sovietică era un aliat la momentul acela, cînd el 
spionase, şi, probabil, şi pentru că a fost cooperant. Îmi 
datorezi totuşi o viață. 

— Da, bineînţeles, şi dacă ai nevoie de ajutor, Centrul 
va face tot ce-i stă în putință pentru a ţi-l acorda. I-ai servit 
cu loialitate timp de douăzeci de ani. 

— Sper! 

— Deci, ce s-a întîmplat, ce nu merge? Eşti bănuit? După 
atîta timp? Eşti sigur? 

— Nu chiar, dar sînt îngrijorat. Am de transmis un mesaj 
destul de complicat şi m-am gîndit că tu ai putea fi garanţia 
că mesajul meu ajunge la destinaţia corectă. 

ÎI privi încurcată, apoi îi dărui unul din zîmbetele acelea 
imense, călduroase, pe care el şi le amintea din timpul 
facultăţii. 

— Spune-mi, Alec. 

— Există suspiciuni la Londra. Din cîte ştiu eu, nu 
planează asupra mea, dar circulă zvonuri despre un trădător 
în MIS şi au ajuns deranjant de aproape. 

— De unde au apărut bănuielile astea? 

— Pentru numele lui Dumnezeu, cum ar putea să nu 
apară? Atîtea probleme de la război încoace..., Burgess şi 
Maclean au dat tonul... 

— Dar astea sînt deja istorii antice, aproape comice! 

— La momentul respectiv, n-a fost deloc comic, toată 
țara a fost şocată, toate guvernele occidentale au fost şocate! 
Şi după aceea au urmat celelalte dezastre — Cairncross, Pribyl, 
Vassall, cazul Molody. O întreagă serie de trădători, care au 
fugit la americani, toţi susținînd că nu puteau risca să se 
refugieze la Londra, pentru că ştiau că există un agent sovietic 
infiltrat în conducerea serviciului meu. 

— Situația asta ţi-a creat vreo problemă serioasă? 

— Nu încă, urmează însă două cazuri ce ar putea să-mi 
creeze probleme serioase. Pericolul pîndeşte întotdeauna 
după colţ. De aceea mă aflu aici. 

Ea rămase tăcută, aşteptînd. El aruncă o privire 
cercetătoare împrejur, dar constată că erau îndeajuns de 
singuri.. 3 

— Prima problemă îl priveşte pe omul care lucra în 
serviciile noastre de securitate... 

— Philby? 

— Da, Philby. Se apropie de el. Dacă îl descoperă, s-ar 
putea să-i conducă la mine. Cealaltă problemă îl priveşte pe 
un agent pe care îl avem infiltrat în cartierul general al GRU... 

— Te referi la colonelul Penkovsky? 

— Eşti foarte bine informată! Nu sînt implicat direct în 
cazul lui — este coordonat de SIS, bineînţeles — dar cred că 
sunt şanse mari ca el să fie arestat în viitorul apropiat. La 
Londra, arestarea lui va produce un şoc puternic, şi vor vrea 
să ştie cine l-a trădat. E cea mai bună sursă situată la un 
nivel atît de înalt, pe care au avut-o vreodată. Demascarea 
lui va reprezenta un dezastru de proporții monumentale. 

Privirea ei se înăspri. 

— Am fost informată de detaliile acestui caz în 
momentul în care şi-au dat acordul pentru întîlnirea mea cu 
tine — a deconspirat mai multe informaţii de importanţă vitală. 
Strategia de înarmare nucleară, slăbiciunile poziţiilor 
sovietice... trebuie să fie oprit. 

— Ce se va întîmpla cu el? 

Ea ridică din umeri. 

— Bănuiesc că va fi interogat şi trimis în judecată. 

— Cei din GRU pot fi destul de duri cu trădătorii din 
rîndurile lor. Va fi torturat? 

ÎI privi, curioasă. 

— N-am nici cea mai vagă idee! Banuiesc că depinde 
de cît de cooperant va fi. La ce altceva te poţi aştepta atunci 
cînd e vorba de cineva într-o poziţie atît de înaltă, care a 
deconspirat atît de multe informaţii vitale?! 

— Nu ştiu... Chestiile astea mi se par atât de străine... În 
timpul războiului credeam că va fi altfel. 

— La fel ca mulți alții dintre noi, dar acum e prea tîrziu 
ca să devenim scrupuloşi. Se opri, dar el rămase tăcut, cu 
ochii aţintiţi spre apă. ÎI studie gînditoare. Dacă era îngrijorat 
din cauza trădătorului Penkovsky... pentru un moment, şi-l 
imagină într-un club din West End, în fața unui foc mare, 
tolănit într-un fotoliu de piele în timp ce agenţii deconspirați 
de el îngheţau şi sfirşeau de foame prin lagăre, îngropați în 
morminte anonime — naționaliști ucraineni, ofițeri KGB care-l 
păsiseră pe Dumnezeu, birocraţi mărunți care aveau nevoie 
de bani. Oare şi lucrurile astea îl tulburau? Neliniştea asta îl 
cuprindea de cîte ori conştiinţa lui liberală era agresată? 
N-am avut niciodată timp să discutăm în linişte, doar noi 
doi, Alec, spuse ea, ezitant. Întotdeauna m-a intrigat un lucru. 

Ai fost la Oxford, eşti atît de englez... şi totuşi ai devenit 
marxist, te-ai oferit să ne ajuţi, nimeni nu te-a obligat. E un 
lucru greu de înţeles, chiar şi pentru mine. 

— Ce mai contează acum? Eu nu te-am întrebat niciodată 
de ce te-ai înscris în KPD cînd aveai șaptesprezece ani. Îi 
surîse. Nimeni nu-l întreabă pe Papă de ce e creştin. E o 
chestie naturală, în firea lucrurilor. 

— Oare? 

— Revoluţia mi-a schimbat lumea la fel de mult ca şi pe 
a ta. Am simţit că trebuie să aleg... spuse el, ridicînd din 
umeri. Bănuiesc că am ales partea în care cred mai mult — 
cea care promitea să fie mai rezistentă pe termen lung. 

— Şi asta a fost destul pentru a te face să alegi să-ți 
petreci viața în umbră? 

— Uneori, mă simt singur, foarte singur. 

Era un răspuns tipic britanic, pe care ea îl primi cu un 
zîmbet. 

— Oamenii care trec în fiecare zi pe trotuarul din fața 
biroului tău din Mayfair ar spune că-i trădezi. Chestia asta 
nu te tulbură? 

— Nu e nevoie să pui astfel de întrebări, Sonia. De 
douăzeci de ani mă cert cu tine. Deveni dintr-o dată ostil. 
Este război şi fac ceea ce trebuie să fac, știi asta la fel de 
bine ca şi mine. 

— Şi într-un război, obligatoriu există şi victime, spuse 
ea blînd. 

— Ştiu foarte bine asta. 

Era destul! Şi, după douăzeci de ani, merita să fie tratat 
cu încredere. Îşi reluă atitudinea oficială. 

— Şi acum ce vrei să faci? Vrei să fugi în Est? 

— Întotdeauna există şi opţiunea asta, dar nu. Pot să 
continuu — sînt mai motivat decit în timpul războiului —, dar 
trebuie să fiu protejat. 

— Ne vei fi de mai mare ajutor dacă rămili, dar cum 
putem să te protejăm? 

— În MI5 există un trădător. Pentru ca eu să fiu în 
siguranță, e nevoie ca suspiciunea să fie îndreptată împotriva 
altei persoane. 

Ea dădu din cap, cu o expresie gravă. 

— Altcineva de la un nivel superior? 

— Exact! 


Sarah trecu cu bine prin punctul de control sudic din 
Sonnenallee. Drumul ducea înapoi spre Berlinul de Vest 
printr-o pădurice şi, o jumătate de oră mai tîrziu, îşi parca 
maşina închiriată la Tegel. Prinse cursa de Londra, BA 775, 
cu plecare la şase şi jumătate seara, şi ateriză pe aeroportul 
Heathrow puţin după opt şi douăzeci. Îl sună pe Nairn în 
apartamentul din Chiswick şi stabiliră să se întîlnească o 
oră mai tîrziu, într-o casă sigură din Richmond. 


20 


Londra 


O să meargă? Sir James Simon îşi studia gînditor 


vîrfurile degetelor. 

— Dumnezeu ştie, dar e tot ce avem. 

Stăteau amindoi unul lîngă celălalt la masa lungă din 
biroul lui Simon din clădirea guvernului, în faţa lor fiind 
răspîndite dosare prăfuite din anii '40. Pe Simon începuseră 
să-l usture ochii de la fumul albăstrui ce se răspîndea din 
pipa pe care o tot mesteca Nairn. Făcu un gest spre paginile 
dactilografiate, îngălbenite de vreme. 

— Aici nu există nici o dovadă ca ea ar fi agent dublu, 
dar sînt siderat de aceşti doi ani dintre sfîrşitul lui '47 şi 
fuga ei din '50. A continuat pentru mai mult de doi ani după 
ce, practic, se stabilise, atit de către MIS cît şi de către poliție 
că este spion. E posibil aşa ceva? Oricine ar fi fost Alec, 
putea el s-o fi protejat atît de bine? 

— Cred că da, dar trebuie să fi existat şi la Moscova 
bănuieli. Ei sînt suspicioşi din fire. Sonia lucra singură în 
Oxfordshire, avînd mult mai multă libertate decît se obişnuia 
în astfel de cazuri şi asta probabil pentru că se bucura de 
încrederea lui Fuchs, care era o sursă foarte importantă. Apoi, 

el a fost arestat, dar ea, nu. El a primit paisprezece ani, abia 
a scăpat de pedeapsa cu moartea, în timp ce ea se afla în 
siguranță, în Berlinul de Est, înainte ca el să fie măcar 
judecat... Nu-mi vine să cred că cineva de acolo nu a 
suspectat-o că a schimbat taberele şi l-a trădat pe Fuchs, ca 
să-şi scape pielea. 

— Tu crezi asta? 

— Nu, nu cred. Sînt sigur că a fost o femeie foarte 
curajoasă şi o marxistă devotată, unul dintre cei mai buni 
spioni din toate timpurile — dar n-a fost lăsată să facă prea 
multe lucruri din 1950 încoace şi nici n-a fost tratată tocmai 
bine. De atunci, e considerată suspectă — şi vulnerabilă. 

— Îndeajuns de vulnerabilă pentru a trăda? Chiar şi 
acum, cînd are aproape optzeci de ani? 

— Ştii, a dus-o destul de greu. Există încă resentimente 
privitoare la originile ei — bogată, evreică, intelectuală. 
Antisemitismul e destul de puternic în Germania de Est. Ea 
le-a dedicat întreaga ei viață, dar acum trăiește în mizerie, 
abia ducîndu-şi zilele, dintr-o pensie amărită. Are dușmani 
gata să-i facă viața şi mai grea: nu e dorită, e o rămăşiţă a 
unei alte generaţii. Dacă fiul ei şi prietena lui trădează şi noi 
lansăm cîteva aluzii fine privitoare la modul în care i-a tras 
pe sfoară în 1947, o să fie în pericol de moarte. 

— Asta crezi că va fi destul pentru a o scoate de acolo? 

— Probabil. Dar încă nu sînt sigur. 

— Am putea să mărim presiunea asupra ei, ca să fim 
siguri? 

— Asta speram să facem, dar Magda spune că fiul ei 
este deja bănuit, deci probabil şi Sonia este suspectată. Dacă 
nu ne mişcăm repede, ar putea fi prea tîrziu pentru a o scoate 
de acolo, chiar dacă ea ar vrea să plece. 

— E periculos. 
— E al dracului de periculos, iar în curînd o să fie şi 
imposibil. 

— Şi chiar dacă îi acordăm azil politic, de ce ne-ar ajuta? 

— La naiba, o să fie obligată, nu-i aşa? Dacă nu, o 
trimitem înapoi ŞI ei or s-o bage într-un lagăr de muncă pînă 
la moarte. 

Simon tresăni. 

— Uneori, am impresia că ai şi o neplăcută latură crudă. 

Nairn se întoarse către el. 

— Nu eu, Jim. Am fost împotriva întregului plan, încă 
de la început, dar zu ai insistat. Tu eşti cel care vrea cu 
disperare să-l prindă pe Carteret. 

— Tu nu vrei? 

— Şi eu sînt un pic curios, dar nu aş fi ales niciodată să 
o sacrific pe Sonia pentru a afla adevărul. Tu ai decis asta, 
aşa că nu te mai ascunde după deget acum, cînd vezi care 
sînt implicaţiile. Sarah şi-a asumat nişte riscuri destul de 
mari pentru a ne duce planul aşa departe. Dacă iese rău, Sonia 
ar putea fi ucisă. La fel ar putea păți şi Sarah, dacă am trimite-o 
înapoi. 

Simon se strădui să zîmbească. 

— Ştiu toate astea, David. Farmecul vienez îi învălui 
precum frişca o prăjitură. Dar nu văd o altă soluție. Serviciul 5 
trebuie repus în funcţiune, şi dacă asta implică anumite 
riscuri, aşa să fie. 


A doua zi, Nairn tinu un consiliu de război la vila Edge, 


incluzîndu-l şi pe colonelul Thorne din SAS pentru o parte a 
consiliului. Sarah luă toată ziua notițe, încercînd să pară 

eficientă, cu coafura ei elegantă şi cu taiorul ei de tweed. 
Partea cea mai dificilă s-a dovedit a fi predarea notițelor lui 
Pam, pentru ca aceasta să le dactilografieze pînă în seara 
respectivă. Tocmai pentru acest lucru o adusese pe Pam pînă 
aici, nu numai pentru că era oficial sigură — fata unui sergent 
major din Gardă, ultraverificat —, dar şi pentru discreția pe 
care o manifesta chiar şi față de cei mai apropiaţi colegi. La 
ora cinci fix se afla la locul stabilit, gătită, cu zulufii ei negri 
fluturînd în vînt, cu o mină ostilă: pentru un bărbat ar fi făcut 
orice, dar ura să primească ordine de la o fată de virsta ei. 

— Trei copii numerotate, te rog, Pam, spuse Sarah cu 
fermitate. Sir David vrea să se uite peste ele la ora opt fix. 

— Voiam să ies în seara asta. Doar n-a început vreun 
blestemat de război, nu? 

— Nu, Pam, dar este urgent, aşa că ți-aş fi recunoscătoare 
dacă ai reuşi să termini. 

— Nu poate să aştepte pînă mîine dimineaţă? 

— Nu, Pam. Sarah se gîndi cît de mult i-ar fi plăcut s-o 
pocnească. Şi ştiai foarte bine la ce să te aştepţi cînd ai 
acceptat să vii cu mine aici, aşa că fă-o. Bine? 

În timp ce Pam pleca, îşi făcu apariţia Nairn. 

— Hai să mergem să bem ceva, spuse el. Dinspre fata 
care tocmai ieşea pe uşă se auzi un sunet ce exprima 
indignarea, dar el nu-l luă în seamă. Mă gîndeam să mergem 
la Cobb Arms, la Lyme. 

El venise cu maşina de serviciu, un Rover albastru şi, 
într-o jumătate de oră coborau dealul spre Lyme Regis. 
Soarele serii colora în albastru marea ce se lovea de țărmul 
înceţoşat care se arcuia pînă la Portland Bill. Orăşelul se 
înghesuia în jurul turlei bisericii. Nairn parcă lîngă Cobb, în 

apropierea țărmului. Vasele pescăreşti se legănau între cele 
două diguri de piatră care încadrau portul. 

O luă pe Sarah de braţ şi merseră de-a lungul cheiului, 
pe lîngă zidul care îi ferea de briza rece. Ea îşi potrivi paşii 
după ai lui, gîndindu-se cît de tînăr îi păruse el cînd se 
întîlniseră prima dată. În ultimele şase luni, el îşi regăsise 
toată vigoarea unui bărbat de... ei, bine, zîmbi în sinea ei, 
de patruzeci de ani. 

— Nu putem vorbi despre serviciu în cîrciumă, David. 

— Nu. 

— Înainte să ajungem acolo voiam să te întreb, ce s-a 
întîmplat de fapt atunci, în 1963? Vreau să spun, pe lîngă 
toate bănuielile, cum a început de fapt investigația? 


Li 


2) 
Lyme Regis 


E mbling a dat tonul. Era director adjunct în 
Departamentul D, contraspionaj, şi analiza situația creată 
pe la începutul lui 1963, imediat după fuga lui Philby. 
Penkovski fusese arestat în octombrie şi era în închisoare la 
Moscova; ştiau că, înainte de a fi judecat, va spune totul, 
dacă va fi torturat. Bineînţeles, în mai, acel an, fusese 
condamnat la moarte, dar se pare că era încă în viață, ținut 
într-un lagăr pentru a fi supus la interogatorii nesfirşite. Pînă 
la urmă, se sinucisese, probabil. Dar cine îl trădase? Embling 
făcuse lista cu toţi care greşiseră în cei optsprezece ani ce 
trecuseră de la război şi ajunsese la concluzia că întregul 
Serviciu era plin de găuri, ca o sită. De asemenea, realizase 
că lucrurile se înrăutăţiseră dramatic în ultimii şapte ani, de 
cînd Carteret fusese numit director general şi Fell adjunctul 
său. Nimeni în afară de aceştia doi nu putea să aibă puterea 
necesară pentru a cauza un astfel de dezastru. Cu doar un an 
înainte, fusese trimis la Washington, la Ashford Farm, pentru 
a asista la mărturiile unui spion rus care dezertase, Goliţin. 
Omul insistase că MIS avea un agent în conducere. Embling 
nu ştia spre cine să se îndrepte. Pînă la urmă, stabilise o 
întîlnire cu Stephen Black, care condusese Serviciul înainte 
să ajungă şeful departamentului nostru. Black s-a gîndit timp 

de o zi la tot ce îi spusese Embling, apoi l-a sunat şi l-a 
sfătuit să meargă la Carteret şi să-l denunțe pe Fell. 

— De ce? Nu era Carteret suspectul principal? 

— Oh, ba da, dar ce altceva puteau să facă? Amiîndoi 
ştiau că Fell urma să fie cercetat primul, chiar dacă ei îl 
credeau nevinovat; dar s-au gîndit că, o dată ancheta începută, 
o să-i vină şi lui rîndul. Pînă la urmă, Carteret avea să fie 
prins, în ciuda poziţiei lui aparent invulnerabile. Embling 
mersese la Carteret în seara aceea cam pe la şase, şi-i adusese 
la cunoştinţă concluziile sale, indicîndu-l pe Fell ca țintă a 
acuzațiilor sale. I se păru ciudată reacția lui Carteret: nu 
păruse deloc surprins sau şocat şi nu încercase în nici un fel 
să-i ia apărarea adjunctului său. Păruse chiar mulțumit şi îl 
invitase pe Embling la cină, la Travellers Club. Embling se 
gîndise că acolo urma să continue discuţia. Dar, pe tot 
parcursul cinei, nu vorbiră decît despre lucruri neimportante, 
însă Carteret îl convocă la o întîlnire secretă cîteva zile mai 
tîrziu la casa lui din Campden Hill Square, şi vînătoarea 
începu. Desigur, acest lucru era ţinut secret față de restul 
Serviciului, doar cinci sau şase oameni fiind la curent cu 
toată afacerea. De ceva vreme, relaţiile între Fell şi Carteret 
se înrăutăţiseră şi, la scurt timp după aceea, Fell anunţă că 
urma să se pensioneze în septembrie, ceea ce le lăsa doar 
cinci luni la dispoziţie, cinci luni în care trebuia să-i studieze 
mişcările şi să adune dovezile de care aveau nevoie, dacă 
acestea existau. Fell avea pregătirea tradițională: Winches- 
ter şi Oxford. În tinereţe, avusese oarecare simpatii şi 
înclinații de stînga, pentru a se transforma mai apoi într-un 
conservator neclintit — tipul de cameleonism la care te aştepţi 
cînd vine vorba de un agent infiltrat. Intrase în MIS în 1939, 
cînd avea treizeci şi patru de ani, lucrase cu extremiştii de 
dreapta şi se ocupase de subversiuni în timpul războiului, 

apoi activase în contraspionaj pînă în 1956, cînd devenise 
director general adjunct. Locuia lîngă Chobham Common 
împreună cu soția şi cei doi copii şi făcea parte dintr-un club 
select de iahting de pe Insula Wight. Ori era cinstit sută la 
sută, ori îşi construise cu grijă imaginea unui tip din clasa 
medie, cu orientare de dreapta. 

— Ce făcuse înainde de 1939? întrebă Sarah. 

— Fusese ziarist şi apoi lucrase în departamentul de 
cercetare al Partidului Conservator. 

— Ce aveau împotriva lui? 

— Totul şi nimic. Erau numai chestii circumstanţiale. Îl 
apărase pe Philby, încurcase itele în cazul Pontecorvo, astfel 
încît omul reuşise să fugă la Moscova în 1950, pusese la 
îndoială credibilitatea unor dezertori precum Goliţîn. Pentru 
un tip deştept, făcuse o grămadă de greşeli, care provocaseră 
pagube însemnate. Recrutaseră cîțiva supraveghetori din 
cadrul serviciului nostru şi îi puseseră să îl urmărească în 
fiecare zi pe traseul Waterloo Station, dus, întors. Îi puseseră 
şi casa sub supraveghere. Uneori, pleca cu maşina imediat 
ce ajungea acasă spre locuri singuratice — posibile locaţii 
pentru o eventuală corespondență secretă. Aşa că au început 
să-i pună la dispoziţie rapoarte de spionaj contrafăcute şi 
informaţii false pentru a verifica dacă acestea apar în 
înregistrările transmisiilor radio emise de ambasada Rusiei. 

— A mers? 

— Nu. Chiar au ajuns pînă într-acolo încît i-au montat o 
cameră ascunsă în birou şi i-au supravegheat activitatea. Nu 
făcea nimic suspect, dar întotdeauna arăta foarte amărit; 
uneori îşi prindea capul în mîini şi se holba în gol minute în 
şir. O dată chiar privise disperat spre uşa ce îl despărțea de 
biroul lui Carteret şi gemuse: De ce îmi faci asta? 

— Pînă la urmă ce s-a întîmplat? 

— Nimic. Cîţiva îl credeau vinovat. Nu au existat decît 
dovezi circumstanţiale, dar într-un fel parcă toate se 
potriveau. Era ciudat de izolat, în ciuda faptului că era di- 
rector general adjunct; nimeni nu îl cunoştea foarte bine, 
destul de mulţi îl antipatizau sau îl suspectau. Dar nu existau 
dovezi concludente şi nu a fost interogat. N-ar fi trebuit să 
ştie că era suspectat, dar eu cred că se prinsese. 

— Vrei să spui că s-a pensionat pur şi simplu? 

— În septembrie 1963. Carteret a zburat imediat la Wash- 
ington pentru a avertiza CIA şi FBI că poziţia lor ar fi putut 
fi compromisă, ceea ce, la momentul respectiv, părea foarte 
ciudat — în afară de situaţia în care el ar fi avut ceva de ascuns 
— pentru că nu exista nici o dovadă împotriva lui Fell, absolut 
NICI O dovadă. 

Ajunseră la marginea falezei şi se aşezară pe un zid 
scund de piatră, admirînd marea cenușie ce se întindea spre 
Portland, adăpostiţi de vînt de o colibă pescărească. 

— A răsuflat ceva în interiorul Serviciului? 

— Dumnezeule, da. Leconfield House era înțesat de 
zvonuri Şi toate erau preluate oficial la vîrf. Moralul era la 
pămînt. Fell nu fusese un personaj foarte popular, dar fusese 
totuşi şeful adjunct al întregului departament. Şi acum era 
interogat ca fiind suspect de trădare. Reuşise să îşi păstreze 
pensia şi gradul, dar mulți credeau că el fusese doar un țap 
ispăşitor, că cel interogat trebuia să fie Carteret şi acesta era 
încă şeful. Toată încrederea dispăruse din punctul de vedere 
al americanilor, ca să nu-i mai punem la socoteală pe 
australieni, canadieni, neozeelandezi şi chiar propriul nostru 
guvern. MI5 se ducea de rîpă. 

Studiară amindoi crestele înspumate ale valurilor. 

— Vechea înţelepciune rusească, spuse Sarah într-un 
tîrziu. 


22 
Devon 


Pianul fu pus la punct în dimineaţa următoare. Nairn 


şi Sarah erau singuri în sala de conferințe de la Edge, în faţa 
mesei acoperite de hirtii albastre, dactilografiate. Peste două 
zile, Sarah urma să se întîlnească din nou cu Magda în 
Berlinul de Vest şi să îi aducă la cunoştinţă toate aspectele 
amenințării care planau asupra Soniei. Nairn se gîndise că 
era prea riscant pentru Sarah să intre din nou în Est, aşa că 
Magda avea să fie mesagerul. El urma să se ducă neanunţat 
la apartamentul Soniei şi să o avertizeze pe aceasta asupra 
pericolelor ce o pîndeau. 

— E îndeajuns de curajoasă, spuse Nairn. Dar nu proastă. 
Îşi va da seama în ce poziţie vulnerabilă se află acum. 

Magda urma să îi ofere o cale de scăpare: „Vino în 
Vest şi te vom trata cu respect. După o scurtă perioadă, tu şi 
soțul tău veţi trăi în confort şi siguranță pentru tot restul 
vieţii. Eşti în pericol, dar vom avea noi grijă de tine“. Sarah 
dădu din cap. 

— Dar cum o vom scoate de acolo, David? 

— Ca pe vremuri. Nu putem risca să trecem prin Berlin 
sau prin orice alt punct de pe graniţele terestre ale Germaniei 

de Est; ar putea fi recunoscută şi oprită, mai ales dacă e deja 
suspectată. Dar încă se mai poate să iei pe cineva de pe coasta 
Mării Baltice. E doar la vreo două sute de kilometri de Ber- 
lin, prin ținuturi pustii. Cu maşina ajungi în mai puţin de trei 
ore, dacă mergi noaptea. 

— Pe-acolo nu sînt zeci de posturi ale Pazei de Coastă, 
cu şalupele aferente? 

— Ba da, bineînţeles, dar pe toată întinderea coastei sînt 
o grămadă de locuri sigure. Nu e prea greu să mergi cu un 
submarin pe sub suprafața apei astfel încît să nu fie detectat 
de radare, şi să culegi doi oameni de pe o plajă cu o barcă 
pneumatică. Odată, chiar s-au gîndit să-l salveze şi pe 
Penkovsky în felul acesta. E rapid şi de obicei merge dacă 
reuşesc să ajungă pe coastă fără să fie urmăriţi — dacă Magda 
reuşeşte să-i sperie într-atît încît să plece în chiar noaptea 
aceea cu maşina Soniei, o s-o avem aici în mai puţin de 
douăzeci şi patru de ore. 

— Dar va fi Magda atît de convingător, David? În ciuda 
amenințărilor, crezi că îşi va aduna lucrurile şi va pleca aşa 
brusc, la virsta ei? 

— Să fiu sincer, nu ştiu, dar e singura şansă pe-care o 
avem. Puse hîrtiile într-un seif, închise uşa de metal şi învîrti 
cele două discuri ale cifrului, încuind-o. Hai să facem o 
plimbare pînă la lac, şi o să-ţi povestesc sfîrşitul istoriei lui Fell. 


— După ce Fell s-a retras, zvonurile despre existența 
unor agenți infiltrați au continuat. Carteret era obligat să 
facă mai multe investigaţii aşa că înfiinţă o comisie comună 
MIS — MI6 pentru a continua ancheta — ştii cum se zice, 
dacă nu ştii ce să faci, înființează o comisie. Următorul cuvînt 

de pe lista folosită pentru coduri era Sanctuarul, aşa că i s-a 
spus Comisia Sanctuarului. Carteret nu i-a alocat prea multe 
resurse şi o numise „Gestapo“, dar nici nu i-a obstrucționat 
în mod direct activitatea. Embling făcea parte din comisie 
şi alcătuise o listă de patruzeci de evenimente despre care 
credea el că dovedeau faptul că MI 5 fusese penetrat şi că 
Fell sau Carteret erau agenţi sovietici. Totul era destul de 
ciudat, avînd în vedere şi faptul că toate concluziile 
anchetelor comisiei îi erau prezentate lui Carteret dar, şi 
lui Stephen Black din serviciul nostru, astfel încît Carteret, 
nu mai era singurul factor decisiv. Au vrut să-l interogheze 
pe Fell, dar Carteret s-a împotrivit. Exista presupunerea că 
după interogatoriu Fell ar fi scăpat de bănuieli, acest fapt 
fiind de natură să mărească suspiciunea care plana asupra 
lui Carteret. În 1965, Carteret se pensionă şi doi ani mai 
tîrziu — în mod incredibil urgenţa nu părea să fie una dintre 
prioritățile lor — lui Fell i s-a cerut, în cele din urmă, să se 
întoarcă în Serviciu. A fost dus într-o casă conspirativă 
din South Audley Street şi pus față în faţă cu Alan Knight, 
un colonel în retragere din marina regală, care era un 
anchetator foarte priceput. 

— De unde ştii, David? Făceai şi tu parte din comisie? 

— Da, eram trei persoane din cadrul SIS. 

— Ce s-a întîmplat mai departe? 

— Knight a trecut în revistă toate dovezile strînse 
împotriva lui Fell, întreg interogatoriul fiind înregistrat — 
am ascultat benzile de zeci de ori. Fell s-a dovedit cooperant, 
deşi aproape toată viaţa lui a fost luată la puricat. Cînd s-a 
ajuns la acuzaţiile propriu-zise, n-a recunoscut nimic. Totul 
avea un răspuns. Da, acționase evaziv atunci cînd fusese 

urmărit la Waterloo; de unde să ştie el că urmăritorii lui 
erau englezi, că nu aparțineau vreunui serviciu inamic? A 
fost de acord că dacă toate ambasadele sovietice şi celelalte 
ambasade ținute sub observaţie ar şti exact cine şi cînd este 
urmărit ar fi un dezastru, dar spuse că nu ştie nimic despre 
vreun sertar ascuns în masa de conferinţe din camera unde 
în fiecare săptămînă ţinea o şedinţă în care se fixau ţintele 
pentru supraveghetorii din MI5, şi nici despre bănuiala lor 
că acesta conținea un aparat ilegal de înregistrare. Da, 
desenase harta regiunii Chobham Common, pe care ei o 
găsiseră în coşul lu de hîrtii. Nu, nu era destinată unei 
întîlniri cu KGB-ul, era pentru o expediție de caritate la 
care lua parte şi un nepot de-al lui. Şi tot aşa au fost trecute 
în revistă toate cazurile în care lucrurile au mers prost de 
cînd el fusese numit în fruntea Departamentului D, 
responsabil cu contraspionajul, şi apoi adjunctul lui 
Carteret. Bineînţeles, cazurile erau reale, dar el a dat vina 
pe neşansă, ghinion sau mîna destinului. N-a cedat nici un 
moment. 

— S-a ajuns la vreo concluzie? 

— Nu chiar. Unii au considerat că e nevinovat, alţii nu. 
S-a întors în obscuritatea pensiei, acelaşi om înalt, puțin adus 
de spate, pe care nimeni nu îl cunoştea cu adevărat. I-a fost 
oferită chiar şi imunitatea, dar a continuat să nege totul şi 
Chiar şi acum primeşte în fiecare lună cîte o vizită, chiar 
dacă au trecut aproape douăzeci de ani, doar-doar s-o 
răzgîndi. 

— E îngrozitor, David. Tu crezi că era vinovat? 

— Pur şi simplu nu ştiu — ăsta e unul dintre motivele 

pentru care Sonia e atît de importantă. Dacă bietul neghiob 
este nevinovat, atunci a fost tratat oribil. 

— A mai fost interogat vreodată? 

— Nu. Singura modalitate pentru comisie de a-şi con- 
tinua activitatea era să-l interogheze pe Carteret, lucru 
aproape de neimaginat. Şeful pensionat al MIS-ului care 
plecase onorabil, înnobilat, omul care fusese în fruntea 
serviciilor de securitate timp de nouă ani! Ar fi fost un pas al 
dracului de mare. 

— Dar l-au făcut? 

— Da. Trei ani mai tirziu, în 1970. 

23 
Oxford 


Naim nu se întoarse direct la Londra. Cu cîteva luni 
înainte, într-o zi liniştită de joi, acceptase o invitație la 
Oxford pentru seara respectivă, la cina oferită la un colegiu 
unde profesor universitar era un vechi căutător de talente 
pentru Serviciu. De obicei îi făcea plăcere să participe la 
astfel de evenimente unde mîncarea bună era condimentată 
cu o conversaţie inteligentă, chiar dacă deseori afectată, 
dar de data aceasta i se părea o corvoadă blestemată. Era 
foarte preocupat de problema cu Sonia, o mie de alte lucruri 
se adunaseră la Century House şi ar fi preferat să se întoarcă 
cu maşina la Londra împreună cu Sarah, eventual să se 
oprească la una dintre crîşmele ţărăneşti de pe marginea 
drumului. 

De data aceasta, Sarah luase trenul din Taunton şi Nairn 
călătorise cu maşina pe M5 pînă la Bristol şi apoi spre est 
de-a lungul lui M4 pînă la Swindon, de unde o luă pe 
drumurile secundare pînă la Oxford. La şase şi jumătate 
parcase deja la colegiu şi un portar îl îndrumă spre camera 
de oaspeţi care dădea într-o curte rectangulară înconjurată 
de o galerie medievală. Cînd deschise fereastra de jos, 

răzbătură zgomotele unor voci tinereşti. Printre ramunle 
copacilor, reuşi să vadă un grup de studenţi care făceau 
repetiție pentru o piesă de teatru pe gazonul care arăta ca o 
masă de biliard. Studenţia lui, la Universitatea din Glasgow, 
fusese total diferită de ceea ce vedea acum. 

Înainte de cină, gazda sa îl invită la un sherry în fumoar, 
după care, cei douăzeci şi ceva de oameni invitaţi la cină îşi 
puseră costumele negre şi se răspîndiră în sală. Masa înaltă 
se sprijinea la un capăt pe un podium, sub marile ferestre 
gotice. Nairn fusese aşezat în dreapta Master-lui, deşi el îşi 
dorea mai degrabă să se fi aflat în mijlocul sălii, care era 
plină de tineri, bărbați şi femei care arătau considerabil mai 
interesanți. La masa alăturată era o fată frumoasă cu părul 
lung şi drept, ce amintea de Sarah. 

Masa fu servită rapid şi, după patruzeci şi cinci de 
minute toţi se ridicară brusc, cineva îngînă o rugăciune în 
latină, şi cei de la masa înaltă se retraseră. Nu se întoarseră 
în fumoar, ci traversară galeria pentru a intra într-o 
încăpere comună unde o altă masă lungă fusese aşezată, 
acolo urmînd să se servească desertul. Aici se aşezară 
pentru o a doua cină care consta în fructe, nuci şi 
brînzeturi. Mai devreme, fusese servit claret; acum, pe 
masă se aflau porto şi marsala. 

Nairn discutase deja despre aproape toate problemele 
cu cel care era Senior Tutor, chiar înainte de cină, aşa că 
acum îşi permise să se relaxeze şi să discute amical cu cei 
din jurul lui. 

— Nu îmi amintesc exact unde ați lucrat la Whitehall, 
Sir David, se interesă un domn mai în vîrstă, cu un puternic 
accent unguresc. 

— Ministerul de Externe, zîmbi Nairn, sorbind din 
paharul de porto. 

Spectacolul acesta întotdeauna reuşea să-l surprindă 
— ar fi putut supravieţui o săptămînă cu ceea ce mînca la 
o astfel de cină oferită de colegiu. Fără îndoială şi acest 
loc era atins de recesiune, ca de altfel toată ţara, dar acest 
lucru era pus în umbră de încrederea celor cinci sute de 
ani de istorie şi a celor treizeci de milioane de lire din 
conturi. De douăzeci de ani, Nairn sporise în mod 
intenționat numărul celor recrutați din clasa de mijloc, 
din clasa muncitoare, din rîndul celor fără experiența 
Oxbridge-ului; dar încă rămăsese o grămadă de materie 
cenuşie concentrată în acest oraş şi vizitele lui aici se 
dovedeau a fi neobişnuit de productive. La fel se dovedeau 
a fi şi vizitele lui la Leeds, dar cinele oferite acolo nu 
erau la fel de bune. 

După un timp, gazda lui Nairn reuşi să îl scoată de acolo 
şi porniră să se plimbe împreună pe malul rîului. Profesorul 
trecu în revistă tinerii, bărbaţi şi femei, pe care îi remarcase 
şi Nairn fu de acord cu el, că ar trebui să îi încurajeze pentru 
a urma o carieră diplomatică. Abia după ce reușeau să treacă 
de testele selective concepute pentru primirea în diplomaţie 
urmau să fie recrutați. 

— Drăguţ din partea ta că ţi-ai mai găsit timp să ne faci 
o vizită, David. Eşti destul de ocupat acum, nu? 

Aroma fumului ce ieşea din pipa lui Nairn plutea în 
întunericul ce-i înconjura. 

— Problemele obişnuite, mormăi el. Nimic care să merite 
o atenţie deosebită. 


151 


MICHAEL HARTLAND 
* 


A doua zi dimineață, îl trezi un telefon din cabina 
portarului, imediat după ora şapte. 

— Aveţi o vizită, Sir David. Un tip pe motocicletă. Spune 
că vine din partea Serviciului dumneavoastră. 

— Cum arată? 

— Tare amărit. 

— Da — e unul dintre ai mei —, trimite-l aici. 

Nairn îşi îmbrăcă halatul şi îl primi pe mesagerul 
motociclist în capătul scărilor înguste ce urcau din galerie. 
Bărbatul aşteptase în camera de zi cît timp Nairn se retrăsese 
în dormitor pentru a deschide mapa; pielea cafenie era pătată 
şi uzată şi era inscripționată EIIR, cu negru, deasupra 
încuietorii masive. Conţinea decriptarea unei telegrame de 
la Berlin. Noaptea trecută, citi el, Sonia îşi părăsise 
apartamentul într-o mașină ce părea militară şi fusese condusă 
pînă la o locaţie din afara oraşului, în pădure, într-o clădire 
care aparținea autorităţilor publice. Nu se întorsese pînă acum 
şi se presupunea că fusese transportată la o altă locaţie. La 
naiba! Toate operațiunile trebuia îngheţate pînă la reapariția 
ei. Dacă ea ar mai fi reapărut. 

După un mic dejun frugal, îşi aruncă geanta pe bancheta 
din spate a maşinii şi se strecură prin mulțimea de biciclete 
ce împînzea străzile din Oxford. Era o zi însorită şi, avînd în 
vedere şi că operaţiunea „Sonia“ era pentru moment oprită, 
nu prea avea chef să se întoarcă direct la Londra. Un impuls 
de moment îl făcu să-şi îndrepte maşina spre nord în loc să o 
ia spre sud, spre autostradă, şi ieşi din oraş pe Woodstock 
Road. La puţin timp, trecu de porţile palatului Blenhein şi în 
aproximativ o jumătate de oră lăsă în urmă şi micul orăşel 

de piatră Chipping Norton. Derivaţia pentru Great Rollright 
se afla la trei kilometri mai în față, pe partea dreaptă. 

Era o aşezare micuță, izolată într-o depresiune, şi, în 
ciuda apropierii de Oxford, locul părea rupt de lume. În urmă 
cu cincisprezece ani, la prima lui vizită aici, îşi dăduse seama 
din prima clipă de ce Sonia alesese acest orăşel. Casa se afla 
aproape de centrul aşezării, o clădire din piatră, cu un acoperiş 
din piatră, cu zugrăveala scorojită. Parcă maşina şi intră în 
grădina din spatele casei, făcînd pietrişul aleei să scrişnească 
sub paşii lui. Uşa bucătăriei era deschisă şi el ciocăni uşor în 
toc. 

N-o cunoştea pe femeie. Avea o față deschisă, caldă şi 
era înconjurată de opt copii. Pe feţele unora dintre ei se putea 
observa că frica sau foamea nu le erau străine. 

— Salut, zîmbi ea. Sînteţi de la primărie? 

— Nu, nu sînt de la primărie. 

— Oh, credeam că ați venit din cauza stricăciunilor făcute 
de adolescentul acela piroman pe care mi l-au trimis — 
aproape că a ars toată casa, ştiţi. Vorbea repede, fără mînie, 
şi nu trecu mult înainte ca Nairn să intre, să accepte o ceaşcă 
de ceai şi să se aşeze la masa din bucătărie. 

— Dumneata trebuie să fii asistent maternal. 

— Da, ce repede aţi ghicit. Zîmbetul ei avea ceva apropiat 
de puritatea dumnezeiască. Doi dintre copii începură să se 
încalţe şi să se îmbrace, ca şi cînd ar fi urmat să plece undeva. 

— Autobuzul şcolii urmează să sosească în curînd. 

Nairn aruncă o privire prin bucătărie. Nu se schimbase 
prea mult în cincisprezece ani, probabil că era aşa cum o 
lăsase Sonia. Încăperea avea podeaua pietruită, tavanul jos 
Şi în vatră se zăreau pirostriile înnegrite. Tîmplăria era vopsită 

într-un roşu tern, culoare care îi dădea un aspect războinic. 

— Stai de mult aici? 

— Cam de şase ani. 

El dădu din cap. 

— Am mai fost pe aici, dar asta se întîmpla acum 
cincisprezece ani. 

În sfîrşit, ea manifestă o scânteie de curiozitate. 

— Căutaţi ceva? 

— Nu caut ceva anume, dar sînt interesat să aflu amănunte 
despre o familie care a locuit aici în timpul războiului. 

— Cred că vă refeniți la familia Beurton. Tonul vocii ei 
rămase unul obişnuit în timp ce cu o mînă încerca să-l 
pieptene pe unul dintre copii şi cu cealaltă întindea gem pe 
pîine, dar el îşi dădu seama că nu era primul vizitator 
neaşteptat pe care îl primea în casă. Ea nu era un fel de 
spion sau cam aşa ceva? 

— Probabil. 

— Asta se întîmpla cu mult timp înainte ca eu să fi 
cumpărat casa asta, bineînțeles, dar mie mi s-a părut o femeie 
destul de drăguță. 

— Da? Cum ti-ai dat seama? 

— Oh, copiii ei au stat de mai multe ori aici. Veneau de 
la Berlin. 

— Serios? Nairn nu putu să-şi ascundă uimirea. Înseamnă 
că mai ţii legătura cu ea, nu? 

— Dumnezeule, nu, domnule dragă. Fiul ei cel mic mi-a 
bătut pe neaşteptate la uşă acum cinci ani. Fără să mă anunţe 
în nici un fel dinainte. Spunea că părăsise locurile astea cînd 
avea şase ani şi că asta era prima vizită pe care o făcea aici 
de cînd se mutase în Germania de Est. I se aprobase plecarea 

pentru a participa la un fel de întîlnire ştiinţifică în Londra şi 
se hotărise să dea o fugă pînă aici să-şi viziteze vechea casă 
părintească. Atunci cînd a deschis uşa, avea ochii plini de 
lacrimi, atît de mult însemnase pentru el. 

— Cum îl chema? Ce vîrstă avea? 

— Avea puţin peste treizeci de ani şi se recomandase 
Peter Werner. 

— A stat mult? 

— Nu, dar sora lui a stat o perioadă. A venit un an mai 
tîrziu, de asemenea fără să anunţe în prealabil, şi a stat o 
săptămînă. A dormit în vechea ei cameră. O persoană 
deosebit de drăguță. Spunea că are aproape cincizeci de ani 
şi un nepot, dar nu arăta deloc de virsta aceea. 

Nairn nu se mai chinui să-i explice de ce venise, care 
era scopul vizitei lui, dar era sigur de totala ei sinceritate, de 
faptul că nu-i acundea nimic. Nu avea nici un gînd ascuns. 
Întrega ei viaţă se învîrtea în jurul copiilor adoptivi, care îi 
ocupau fiecare minut din fiecare zi istovitoare. 

— Şi fiica ei venea pentru prima dată aici, de cînd 
plecaseră după război? 

— Oh, da, sînt sigură. Cred că i-a fost foarte greu să obțină 
toate aprobările, mai ales că era vorba de un fel de vacanță. 

— A venit singură? 

— Cred că da, era singură cînd a ajuns aici. A stat cu noi — 
nu i-am pus prea multe întrebări. 

— Şi celălalt fiu? 

— A fost aici cam acum un an. Abia dacă l-am văzut. 
L-am găsit într-o zi în faţa casei, într-o maşină, şi am stat 
puţin de vorbă. Mi-a spus că urma un curs la Institutul 
Shakespeare în Stratsford, probabil că e actor. 

— Cum s-a recomandat? 

— Michael şi nu mai ştiu cum... Nu-mi amintesc. 

— Friedmann? 

— Da, Michael Friedmann. Femeia cu față angelică se 
încruntă uşor. Nu sînteți de la poliţie sau ceva de genul ăsta, 
nu? 

— Nu, nu sînt de la poliție. Doar că mă interesează fa- 
milia aceasta. În minte îi apărură o grămadă de scuze, false 
motive, dar nu se folosi de nici unul dintre ele. Nu voia să o 
mintă. 

— Sînt toţi nişte oameni minunaţi, foarte de treabă. Îi 
trimise în curte, la joacă, pe copiii care rămăseseră acasă. 
Dar nu au vorbit deloc despre părinții lor — cred că trebuie să 
fi murit de mult. 

— Ai mai povestit cuiva despre vizita lor? 

— Dacă am mai povestit cuiva? Nu, de ce s-o fi făcut? 
Cel mai tînăr dintre băieți a venit în vizită înainte ca prin 
oraş să se răspîndească zvonurile despre mama lor, şi după 
aceea am considerat că nu este treaba mea. Mai doriţi ceai? 
Turnă ceea ce mai rămăsese în ceainicul imens în ceaşca ei. 
Oh, Doamne, ar trebui să mai fac un rînd. 

— Mulţumesc, dar nu mai e nevoie. Spune-mi, cum arătau 
cei trei copii? 

— Chipeşă familie. Fata, Nina, era zveltă şi frumoasă. 
Michael era brunețel, şi îndesat, iar celălalt băiat era mai 
slab dar, de asemenea, brunet. 

— Am la mine nişte fotografii, între care cred că ar putea 
fi şi cea a unuia dintre băieți. 

— Ce interesant! Mi-ar face plăcere să le văd şi eu. 

Nairn scoase un plic din buzunarul interior al hainei şi 

începu să mute farfuriile care încă mai păstrau urmele micului 
dejun pentru a face loc fotografiilor. 
— Crezi că ai putea să-mi spui şi mie care este? 
Ea aruncă o privire asupra pozelor şi se ridică în picioare. 
— Cred că trebuie să-mi pun ochelarii. 


Ceva mai tîrziu, în dimineaţa aceea, un Vauxhall verde 
opri în faţa cabanei de lîngă Milton Keynes. De după 
perdelele ferestrei din camera din față, Richard Fell îl privea 
cu răutate; era un bărbat înalt, cu obrajii căzuți, arătînd mai 
bătrîn decît ar fi trebuit să fie unul trecut de şaptezeci de 
ani. Ştia că nu avea nici un rost să ignore soneria, chiar dacă 
era singur acasă. Dacă nu le răspundea, ar fi revenit a doua 
zi, şi a treia zi, şi a patra zi. Nu putea să evite întîlnirea cu ei. 

Fell deschise uşa din față şi aproape că nu-l băgă în 
seamă pe omul ce aştepta afară. Acesta purta aceeaşi cravată 
de cavalerie şi acelaşi costum, cu vestă. 

— Bună dimineaţa, Richard, spuse el zîmbind. Pot să 
intru? 

— Dacă trebuie... la dracu’. Nu am nimic să vă spun — 
cred că aţi înțeles măcar atît după douăzeci de ani de hărțuială. 

— Speranța mă ţine în viaţă, Richard. Hai să mai trecem 
o dată în revistă anumite aspecte — poate apare ceva nou 
dacă te străduieşti cu adevărat. 

— Pentru numele lui Dumnezeu, omule! Mi-au distrus 
viaţa. Acum vor să-mi distrugă şi sănătatea mintală? 


24 


Berlin 


Parcul Friedrich Engels era situat în Köpernick, o zonă 
verde, împădurită şi presărată cu lacuri, aflată la zece 
kilometri sud-est de centrul oraşului. Apartamentul Soniei 
nu era departe, dar Peter avu grijă să evite zona aceea. Îşi 
lăsă maşina la intrarea în parc şi merse pe jos pînă la chioşcul 
unde se vindeau cîrnați. Potecile ce şerpuiau pe sub copaci 
erau pustii, doar din cînd în cînd zărindu-se cîte o pereche 
de îndrăgostiți mergînd mînă în mînă în lumina asfințitului, 
în căutarea unui loc mai retras, departe de apartamentele lor 
supraaglomerate. 

Chioşcul situat pe malul lacului era închis şi fără prea 
mare dificultate reuşi să găsească locul unde treptele aveau 
o crăpătură micuță. Se aşeză pe betonul rece şi, prefăcîndu-se 
că studiază concentrat întinderea întunecată de apă din faţa 
lui, întinse mîna după hiîrtiile ascunse acolo. Era un teanc 
destul de mare de hirtii, băgate într-un plic lunguieţ. Introduse 
plicul în buzunarul interior al hainei şi se întoarse grăbit la 
maşină. 


Sonia se reîntorsese, aşa că Sarah plecase în sfîrşit înapoi 
spre Berlin. Devenise din nou Ingrid Ruckenbauer şi se 

înregistrase cu acest nume la hotelul modern de lîngă 
aeroportul Heatrow, unde îşi petrecuse şi noaptea. La ora 
unsprezece, neputînd să doarmă, coborîse la barul hotelului, 
împodobit cu palmieri şi arbuşti exotici, şi care avea în centru 
o piscină. Îşi comandase un Campari cu apă minerală. 

Sarah stătea singură pe scaunul de plastic alb, 
întrebîndu-se de ce se simţea atît de atrasă de un bărbat care 
avea de două ori vîrsta ei. Adevărul era că şi cei de virsta ei 
erau suficient de buni pentru o noapte sau două și putea să-i 
prindă în mrejele sale profitînd şi de anumite practici sexuale, 
pe care la început le considerase oarecum şocante; dar, oricît 
de mult ar fi încercat, întotdeauna avea senzaţia că e prea 
matură pentru ei. Acest lucru se datora în parte şi faptului ca 
ea avea aproape un metru optzeci înălțime şi, în general, ei 
erau mai scunzi. Însă hotărîtoare era experiența acumulată 
în cei doi ani petrecuţi în Serviciu. Cunoştinţele ei 
aprofundate despre natura umană şi despre politică, în gene- 
ral, o situau pe o poziţie total diferită de cea a fetelor obişnuite 
de douăzeci şi trei de ani, oricît de mult şi-ar fi dorit 
contrariul. Tineri agenți imobiliari, întîlniţi pe la petreceri, 
credeau că e cel mult o secretară prostuță, gata să se culce 
cu primul venit. În schimb, David era cu totul diferit de 
aceştia, era o persoană a cărui companie îi făcea plăcere, se 
simţea stimulată de prezenţa lui. Era puternic, cultivat şi, 
în prezenţa ei, avea vitalitatea unui bărbat de patruzeci de 
ani. Se purta cu ea într-un fel care o făcea să se simtă femeie 
atît din punct de vedere fizic, cît şi mental. Reuşise să scoată 
la iveală tot ce era mai bun în ea. 

Zîmbi uşor şi ridică din umeri. Ştia că se purta ridicol, 
dar fusese împreună cu el pînă acum trei ore într-o casă 

conspirativă din Richmond, trecuseră împreună în revistă 
toate detaliile planului înainte ca ea să plece spre Berlin. La 
sfîrşit, el îi mai povestise despre investigarea lui Carteret şi 
ea îşi dorise să-l fi cunoscut atunci, acum douăzeci de ani, 
pentru că era evident că toată istoria asta îl afecta într-un 
mod pe care ea îşi dorea să-l înțeleagă mai bine. 

— I-am cerut lui Black să mă scoată din comisia aceea 
blestemată după ce Fell s-a pensionat, dar m-a refuzat. Am 
luat chiar în considerare şi varianta demisiei, dar nu prea 
ştiam să fac altceva pentru a-mi cîştiga existenţa. Erau 
amîndoi împreună într-o cameră din care se vedea întregul 
Richmond Green, şi care avea ferestrele acoperite de draperii 
maro ce îi fereau de agitația străzii, unde oamenii care 
mergeau la teatru îşi parcau maşinile. 

— De ce erai aşa pornit împotriva comisiei? 

— Era o nebunie totală. După demisia lui Fell, am 
continuat să ne întîlnim şi să studiem probele. Stăteam în 
jurul unei mese într-un birou din Curzon Street, încercînd să 
punem cap la cap probele care să dovedească faptul că acest 
Carteret era spion, în timp ce el aştepta raportul nostru. A 
continuat să fie director general timp de încă doi ani, pînă la 
finele lui 1965. Era o situaţie foarte bizară. În cele din urmă, 
Carteret şi-a dat demisia şi s-a retras la Somerset şi Roxburgh 
Smith i-a luat locul ca director general. Acest lucru a înlesnit 
continuarea anchetei — cel puţin suspectul principal ieşise 
din sistem —, dar nu mai aveam aceeaşi convingere ca la 
început. Uneori, încercam impresia că era la fel de nevinovat 
ca şi Fell, şi toată situaţia căpăta un iz de paranoia. În cazul 
acesta, ce voiam noi să dovedim acuzîndu-i, distrugîndu-le 
ultimii ani din viaţă, după ce atîta vreme îşi arătaseră 

loialitatea față de Serviciu? Alteori, eram sigur de vinovăția 
lui. În acest caz, cît de profundă ar fi trebuit să fie loialitatea 
lui faţă de ideologia marxistă, pentru a putea să îndure o 
viaţă întreagă presiunea pericolului şi a trădării? Cum naiba 
putusem să-i permitem să ajungă în virful organizaţiei care 
ar fi trebuit să ne asigure securitatea? Aveam prea multe 
întrebări cărora nu le puteam găsi răspuns. Îmi doream să 
mă întorc la acțiunile tradiționale de spionaj în Viena sau în 
Rio, sau în Singapore, înainte ca toată această mizerie să mă 
scoată complet din circuit. Şi nu ajungeam odată la o 
blestemată de concluzie! Era clar că în MIS exista un agent 
sovietic infiltrat — prea mulți trădători spuseseră aceeaşi 
poveste, pentru a exista vreo îndoială asupra acestui fapt. 
Dar puteam fi siguri că era vorba de Carteret? Era o situaţie 
tare încurcată. i 

— Şi care-i treaba cu Sonia? întrebă Sarah. 

Nairn clătină din cap. 

— Nu auzise încă nimeni de Sonia atunci, astfel încît 
omul de legătură al lui Carteret la Shanghai nu părea atît de 
important cum este acum. Dar existau o grămadă de alte 
lucruri care puteau fi folosite împotriva lui. Trăsese o mulțime 
de sfori pentru a obstrucţiona investigaţiile cu privire la 
anumiți agenţi suspectaţi de a fi trădători — dintre care mulţi 
se dovediseră a fi pînă la urmă vinovaţi. Coordonase 
investigaţiile împotriva lui Fell şi, după aceea, împiedicase 
un interogatoriu final ce ar fi putut să-l absolve pe acesta de 
orice bănuială, reuşind, astfel, să menţină bănuielile care 
planau asupra lui şi să se scoată pe el din cercul suspecţilor. 
Toţi aceşti nouă ani în care el fusese la conducerea Serviciului 
puteau fi considerați ca un lanţ de dezastre; ori era de o 

incompetenţă crasă, ori lucra genial în slujba unui serviciu 
străin... Şi dacă era de o incompetenţă crasă, cum dracu’ 
ajunsese să fie şeful Serviciului? Au mai ieşit la iveală şi 
alte mărunțişuri. Avea obiceiul să rămînă la birou peste pro- 
gram, pînă pe la opt, şi apoi să meargă pe Jos acasă, traversînd 
Hyde Park, nefolosindu-se de maşina cu şofer ce îi era pusă 
la dispoziţie de către Serviciu. Rămasul peste program la 
birou este modalitatea standard utilizată pentru copierea în 
secret a unor documente, parcurile sînt locurile cel mai des 
folosite pentru întîlniri secrete sau pentru a lăsa şi a ridica 
diverse mesaje sau pachete, dar poate că avea un stil de lucru 
ce necesita mai multă vreme pentru a termina tot ce avea de 
făcut şi poate că îi plăcea să meargă pe Jos pentru a se relaxa. 

— Cam neconcludente dovezile astea. 

— Da, fiecare în parte poate fi considerată neconcludentă, 
dar, vezi tu, întregul e făcut din o mulțime de astfel de mici 
părți. Poate privite toate împreună... ? Nairn zîmbi şi ea îşi 
dori să poată citi mesajul ce răzbătea din ochii aceia blînzi, 
dar în acelaşi timp pătrunzători. Acum, după douăzeci de 
ani, toată chestia asta nu pare deloc prea trasă de păr, şi 
mi-ar plăcea să aflu răspunsul. Problema nu e chiar atît de 
gravă pe cît o consideră Jim Simon, dar a cauzat atît de multe 
neajunsuri, încît trebuie să-i dăm de capăt. Dacă într-adevăr 
Carteret a fost spion, nu-mi vine să cred că nu a făcut 
aranjamentele necesare pentru a-şi asigura un succesor... Asta 
este ceea ce contează acum, trebuie să ştim, aşa că, te rog, 
Sarah, fă tot ce-ţi stă în putinţă la Berlin. 


PARTEA A PATRA 
A TREIA TRÄDARE 
25 
Berlin 


Sarah ateriză la Tegel cu cursa BA780, cu puţin înainte 


de ora unu, şi luă un taxi pînă la hotelul unde-şi rezervase 
prin telefon o cameră. Hotelul se afla în districtul Tiergarten, 
nu departe de Poarta Brandenburg, şi se înregistră sub numele 
pe care îl purta în paşaportul austriac. În acest oraş al spionilor 
avea mare grijă să-şi păstreze anonimatul. Nu trebuia să ia 
legătura în nici un fel cu biroul SIS din apropierea stadionului 
olimpic al lui Hitler, deşi aceştia urmau să-i asigure toată 
protecția necesară şi s-o contacteze în cazul în care Nairn 
i-ar fi schimbat instrucțiunile. Urma să se comporte ca un 
turist oarecare, să se întîlnească cu Magda, cînd acesta avea 
să sosească din Est în după-amiaza aceea, să-l pună la curent 
cu planul şi să se întoarcă la Londra în douăzeci şi patru de 
ore. 

Camera de hotel era mică, dar prevăzută cu o baie, 
televizor color, fierbător electric şi existau chiar şi pliculeţe 
de cafea. Sarah despachetă lucrurile şi se îmbrăcă cu o fustă 

albastru închis şi cu un pulover alb, pentru că era totuşi 
toamnă şi cu cîteva grade mai puțin decît la Londra. Cobori 
cu liftul micuţ şi se instală într-o cafenea nu departe de ho- 
tel, unde comandă o cafea mare şi o felie de tort cu nuci şi 
cireşe. Mînca şi bea prea mult, dar viaţa solitară a falsei Ingrid 
trebuia umplută într-un fel. Notiţele cifrate pe care le făcuse 
la Edge se aflau în poşetă şi începu să le citească încet. Magda 
avea o misiune foarte grea în seara aceea, aproape imposibilă, 
ŞI voia să-i acorde tot ajutorul de care era în stare. 


Nairn îşi petrecu prima parte a după-amiezei la centrul 
de comunicaţii al Marinei în Northwood, uitîndu-se peste 
hărți împreună cu un contraamiral îmbrăcat în civil. Litoralul 
Germaniei de Est la Marea Baltică începea la Stralsund, unde 
un canal îngust separa Insula Rugen de continent. Submarinul 
stătea la mică adîncime spre est. 

— E în siguranță acolo? Precis nu poate fi detectat? 
întrebă Nairn. Ştiu că radarele lor nu-l pot detecta, dar 
şalupele de patrulare? 

— Perfect în siguranţă, spuse contraamiralul privind pe 
deasupra ochelarilor săi cu ramă aurită. Există submarine 
care stau pe fundul mării în apropierea ţărmurilor în toate 
zonele fierbinţi de pe glob, inclusiv submarine nucleare, ale 
noastre şi ale încă altor trei ţări. Dacă Paza de Coastă captează 
pe radar semnale care să indice vreun submarin, probabil că 
se gîndesc că e vorba de unul rusesc. Le-ar lua mai mult de 
jumătate de zi pentru a verifica şi pînă mîine dimineaţă 
oricum vor fi plecat deja. 

— Ar putea fi nevoie să mai rămînă în locaţia respectivă 
pentru încă douăzeci şi patru de ore. 

— Nici în situaţia asta nu sînt prea îngrijorat, dar cred că 
ar fi mai bine dacă am rezolva totul în noaptea aceasta. 

Nairn făcu drumul pînă la Londra într-un Daimler 
aparținînd Marinei, de-a lungul lui A40, trecînd pe lîngă 
White City şi pe lingă Paddington. Ajunse la Century House 
la ora cinci. 


Apartamentul lu: Peter se afla în apropiere de Karlshorst. 
Neamţul cu început de chelie îşi petrecu după-amiaza uitindu-se 
la televizor şi fumînd țigară de la țigară. Totul urma să se 
termine în mai puţin de douăzeci şi patru de ore şi deja se 
simțea uşurat. Ultima lună fusese mai încordată decît se 
aşteptase. Din cînd în cînd, mergea pînă la fereastră şi arunca 
o privire prin perdelele ce-o acopereau. O maşină, 
întotdeauna alta, se afla parcată în stradă şi el era sigur că 
putea fi vorba de un supraveghetor, cel mai probabil de la 
ambasada Marii Britanii. Urmau să-l vadă cum pleacă cu 
maşina, o oră sau două mai tîrziu, dar nu conta. Nu aştepta 
telefonul pe care blestemaţii de englezi promiseseră că-l vor 
da. Lucrurile s-ar fi complicat, dacă supraveghetorii aveau 
să-l urmărească, dar nu credea că avea să se întîmple asta. 
Acest Dummkopf îl va aştepta pe Peter să se întoarcă, pentru 
că Peter nu trebuia să plece încă. Ei bine, avea să-l aştepte al 
dracului de mult. 

La ora cinci, ieşi din apartament şi cobori cu liftul pînă 
la garajul de la subsol. Puse valiza în portbagajul Mercedes- 
ului. leşi cu maşina din garaj şi la capătul clădirii făcu la 
dreapta. Supraveghetorul avea un Fiat micut. Nu-şi manifestă 
în nici un fel intenția de a-l urmări. Se grăbi spre sud, trecu 
de iahturile de pe Lacul Muggel îndreptîndu-se spre 

autostrada care înconjura oraşul. Găsi un post care difuza 
muzică clasică la radioul maşinii. Un tenor şi un bas cîntau 
un duet din „Căutătorii de perle“ al lui Bizet şi el li se alătură, 
uşurat parcă dintr-o dată că tot chinul lui avea să se sfîrşească 
în curînd. 

Cu aproape doi kilometri înainte de intrarea pe 
autostradă,işi dădu seama că este urmărit. O Volgă neagră, 
înăuntrul căreia se aflau patru bărbați, păstra o distanță 
constantă față de maşina lui. Cînd el spori viteza, accelerară 
şi ei, apoi frînară cînd el încetini la un colț. Blestemaţi să fie 
englezoii ăştia idioţi! Se simţi aproape uşurat cînd văzu 
bariera. Pînă la urmă, era cetăţean al RDG, conducea legal 
maşina în ţara lui, pe cînd ei, cu puţin noroc, aveau să fie 
opriți să iasă din oraş. 

O barieră metalică era aşezată de-a curmezişul străzii 
şi două maşinii de poliție erau parcate pe margine. Patru 
poliţişti înarmaţi cu pistoale automate stăteau lîngă ele. Un 
al cincilea tocmai îndruma un camion către capătul barierei 
şi se întoarse să oprească Mercedes-ul cu o mişcare a 
bastonului. Drumul era străjuit de pini şi el obsevă o dubă 
cenuşie parcată la umbra lor. 

Polițistul se apropie, în timp ce el cobora geamul 
maşinii. 

— Actele, vă rog. 

Actele false se aflau ascunse sub bancheta din spate. I 
le arătă polițistului pe cele reale. Acesta se uită la fotografie 
şi la nume şi le făcu semn celorlalți, care înconjuraseră 
maşina. Volga neagră opri în spate şi cei patru bărbaţi în 
costume coborîră cu pistoalele în miini. Brusc, i se făcu frică. 

— Coboară din maşină! şuieră polițistul. 

— De ce? N-am făcut nimic! Am nişte treburi foarte 
importante de rezolvat, afaceri oficiale şi nu aveţi nici un 
drept să mă opriți! 

Portiera fu deschisă cu putere şi doi poliţişti se aplecară 
înăuntru. Peter fu prins de braţe şi tras afară din maşină. 
Levierul frînei de mînă îi sfişie pantalonii şi i se înfipse în 
picior, rănindu-l. Se zbătu, dar erau mult prea puternici pentru 
el. 

— Lăsaţi-mă! strigă el. Nu știți cine sînt! O să aveți 
necazuri pentru chestia asta, v-o promit! 

Unul dintre poliţişti îl lovi în vintre şi el se încovoie 
gemînd. Şoseta lui dreaptă mustea de sînge. 

— Ştim cine eşti, şuieră unul dintre cei îmbrăcaţi în 
costum. Şi avem ordin să te arestăm. 

— Dar e ridicol! Nu apucă să mai spună nimic, pentru 
că fu din nou lovit în vintre. Simţi că era lovit din toate 
direcțiile cu bocancii. Urlă de durere în timp ce ei îl apucară 
de picioare şi-l tîrîră spre duba gri, julindu-i pielea de pe 
mîini şi de pe un obraz. ÎI aruncară în spatele dubei. Înainte 
ca ei să trîntească uşa, îl văzu pe unul dintre poliţişti în timp 
ce îndepărta deja bariera de metal şi dirija traficul. Un altul 
tăia bancheta din spate a Mercedes-ului cu un cuţit. Pe el îl 
aşteptaseră. 


26 
Londra — 1970 


Se întîlniră la ora nouă dimineața pe South Audley 


Street, la numărul 41: Nairn, Simon, Kirk, Knight. Doar 
Knight stătea în fata lui Carteret, la masă, timp în care ceilalți 
ascultau din camera de deasupra. Urma să fie înregistrat 
fiecare cuvînt — asta, desigur, dacă şi Carteret urma să 
vorbească. 

Le luase destul timp pînă îl convinseseră pe Roxburgh 
Smith, noul director general, că interogarea lui Carteret era 
necesară. La început, se împotrivise, considerînd că era 
grotesc ca tocmai pe omul care-l recomandase ca succesor 
să-l recheme deşi era pensionat şi să-l trateze „ca pe un in- 
fractor““. Pînă la urmă, fusese de acord, dar insistase ca totul 
să se desfăşoare cît mai civilizat cu putință. Comisia dorise 
ca şi Carteret să fie ridicat de acasă fară vreo înştiinţare 
prealabilă şi să fie dus direct la interogatoriu. În loc să se 
întîmple aşa, lui Carteret i se permise să aleagă el momentul 
şi acum îşi bea cafeaua cu Roxburgh Simth în biroul acestuia, 
discutînd în linişte. 

Nairn stătea în fața ferestrei aşteptînd ca silueta adusă 
de spate, atît de familiară lui, să apară de după colț şi se 

gîndea că, dacă şi Carteret era controlat de sovietici, aceştia 
avuseseră destul timp la dispoziție pentru a-i spune ce şi 
cum să facă. Şi în cazul în care Carteret se panicase şi riscase 
un contact neprevăzut cu superiorul său, contact ce i-ar fi 
dovedit vinovăția, ei nu aflaseră nimic despre un astfel de 
contact, pentru simplul motiv că nu fusese pus sub urmărire, 
şi nici măcar convorbirile sale telefonice. Carteret ajunse cu 
o jumătate de oră mai tîrziu, mergînd încet dinspre Curzon 
Street. Fără poliție, fără gărzi, nu exista pericolul să fie omorît 
ca Penkovsky, chiar dacă ar fi mărturisit că trădase timp de 
treizeci de ani. Alan Knight îi deschise uşa şi-l pofti înăuntru, 
în camera înțesată de microfoane ascunse. 

Deasupra, ceilalţi trei din echipă stăteau în jurul unei 
mese pe care se aflau casetofoanele ce înregistrau 
conversaţia, fiecare dintre ei purtînd o pereche de căşti 
demodate. Auziră cum Carteret şi Knight se aşază. Se 
auzi scăpăratul unui chibrit şi cei trei se încordară pregătindu-se 
să fie martori ai interogatoriului fostului lor director 
general. 

— Bună dimineaţa, Jack. Cred că noul director general 
ţi-a explicat că există unele acuzaţii — acuzaţii împotriva ta — 
pe care am vrea să le clarificăm. 

— Ştiu de ce m-aţi chemat aici, Alan. N-am făcut nimic 
pentru care ar trebui să-mi cer scuze, dar nu mă deranjează 
să-ți răspund la cîteva întrebări pentru a te ajuta, atîta vreme 
cît nu durează prea mult. Răceala lui era terifiantă. 

Nairn îşi notă ceva, în timp ce Knight începu să-i pună 
lui Carteret cîteva întrebări simple despre viaţa lui din 
tinereţe. Ajunseră în cele din urmă şi la perioada petrecută 
în Shanghai şi Knight întrebă de ce Carteret a părăsit 

Oxfordul, fără a-şi lua diploma, pentru a pleca în China. 

— Pentru a scăpa de Biserică şi de familia mea. 

Urmă un moment de linişte. 

— Cam departe ţi-ai ales să pleci, comentă Knight sec. 
Carteret nu răspunse. Ai cunoscut-o pe Agnes Smedley în 
Shanghai? 

Întrebarea venise brusc. 

— Oh, da, era o comunistă americancă. Foarte sociabilă, 
dădea întotdeauna petreceri pentru protipendada 
internațională — foarte greu ar fi fost să nu ajungi s-o cunoşti. 

— Şi pe Richard Sorge? 

— Cred că l-am întîlnit şi pe el — oricum, era un jurnalist 
bine cunoscut, şi de asemenea agent sovietic —, dar nu-mi 
amintesc nimic concret. Bineînţeles, atunci nu ştiam că e 
spion. 

— Ai mai cunoscut şi alți comunişti în Shanghai? 

— Bănuiesc, dar nu pot să-mi amintesc numele lor. 

— Condiţiile în care trăiau cei săraci în China erau destul 
de mizere în anii '30 şi naționaliștii lui Chiang erau doar 
nişte bandiți. Comunismul părea singura soluţie pentru foarte 
mulţi, nu-i aşa? 

— Oare? Lucram pentru British American Tobacco în 
vremea aceea, nu dădeam prea multă importanţă chestiilor 
ăstora. 

— Dar înainte de asta ai fost ziarist, cred că te gîndeai şi 
la asemenea lucruri, nu? 

— Nu, nu neapărat. 

— Vrei să spui, Jack, că tu, un om inteligent, te aflai 
acolo în momentul în care a început revoluția comunistă 
chineză şi nici măcar n-ai observat ce se întîmpla? 

— Mao n-a venit la putere decît prin 1949, ştii şi tu, şi 
asta se întîmpla optsprezece ani mai tîrziu. În Shanghai, ne 
temeam mai degrabă de japonezi. 

— Cine te-a recrutat în partidul comunist? 

— Nimeni. N-am fost niciodată comunist. Aproape toată 
viața am luptat împotriva comuniştilor. 

— Ai fost la Moscova cu transsiberianul în perioada în 
care ai stat în China? 

— Şi în Anglia am ajuns la fel în 1936, cînd am rămas 
definitiv aici. 

— De ce? 

— Eram bolnav de tuberculoză şi ăsta era cel mai rapid 
mod de a călători. 

Întrebările au continuat, acoperindu-se perioada în care 
Carteret nu reuşise să intre în MI6, hotărîrea lui de a se alătura 
MI 5-ului şi apoi anii ce au urmat. 

— Un agent sovietic infiltrat în MI5, cu numele de cod 
Alec, l-a acoperit pe Klaus Fuchs cînd acesta a divulgat 
programul atomic de înarmare, tună Knight. Eşti de acord 
cu această interpretare a evenimentelor petrecute între 1941 
şi 1950? 

— Da, cred că sînt de acord. 

— Eşti de acord şi că această trădare a pus Rusia în 
situaţia de a avea arme nucleare începînd din 1949 şi, din 
acel moment, echilibrul terorii a dominat politica mondială? 

— E un fel melodramatic de a descrie situația, dar admit 
că ai putea spune şi aşa. Carteret avea un fel sec de a vorbi, 
fără inflexiuni, şi nu dădea semne că ar fi pus în încurcătură. 

— Şi atunci, pentru numele lui Dumnezeu, cine era acest 
Alec? 

— În timpul cît am fost şeful Serviciului, am inițiat o 
anchetă îndreptată împotriva lui Richard Fell. 

— Vrei să spui că Fell era trădătorul? 

— N-a fost niciodată dovedit. 

— Dar tu asta crezi? 

— Da. 

— Eşti ferm convins? 

— E posibil ca agentul să fi fost cineva mai în vîrstă 
care ar fi putut fi în Serviciu în timpul războiului, şi acum să 
se fi retras sau să fi murit, dar eu pariez pe Fell. 

— Embling a fost destul de activ în ceea ce priveşte 
investigația împotriva lui Fell. De ce l-ai transferat la SIS? 

— Aveam senzaţia că ia naştere un Gestapo care ar fi 
distrus Serviciul, scoțîndu-i în evidenţă fiecare slăbiciune, 
şi el era conducătorul întregii operaţiuni. 

— Dar au existat o mulțime de slăbiciuni, Jack. Lista 
lucrurilor care au mers prost e nesfirşită. Agenţii inamici 
păreau întotdeauna avertizaţi înainte să li se întîmple ceva, 
în mod special Philby. Şi de ce în tot acest timp nu au existat 
agenţi sovietici care să se refugieze la Londra, ci doar în 
America sau în restul Commonwealth-ului? 

— N-am nici cea mai mică idee. 

— Unii spun că asta s-a întîmplat din cauză că ei ştiau 
că în serviciul nostru este infiltrat un agent sovietic care i-ar 
fi trădat imediat Moscovei! 

— Da, am auzit şi eu teoria asta. 

La sfîrşitul zilei, Carteret luă un taxi pînă la Paddington, 
ca să prindă trenul spre Somerset. Simon şi Nairn merseră 
într-o cîrciumă ce se numea Chesterfield, din Shepherd 
Market. 

— Ce părere ai, Jim? 

Nairn aruncă o privire halbei din faţa lui şi trase din 
pipă. 

— Aşa nu o să reuşim să dovedim nimic niciodată. 
Carteret ştie că tot ce are de făcut e să nege totul şi să con- 
tinue să vorbească pentru a afla cît de multe dovezi avem 
împotriva lui. Nu putem să-l punem sub supraveghere, să-i 
ascultăm telefonul sau să-i interceptăm corespondenţa, pentru 
că Roxburgh nu se va duce la minister să ceară aprobare. Se 
teme să spună că şi Carteret ar putea fi spion. Chiar dacă el 
ar ceda, cei de sus ar face totul pentru a împiedica o eventuală 
judecată. Totul e o farsă blestemată. 

În timp ce se îndrepta spre biroul său, Nairn îşi aduse 
aminte de ziua aceea ciudată din urmă cu şaisprezece ani. 
Atunci nu făcuseră legătura între Sonia şi Alec. Dacă ar fi 
făcut-o, acum ar fi putut să-l scoată pe Carteret curat sau să-l 
condamne, o dată pentru totdeauna, şi apoi să se concentreze 
asupra celor pe care el îi recrutase personal şi îi ajutase să 
ajungă în Serviciu... Dar aşa, în cel mult trei ani, el avea să 
moară, lăsînd în urma lui o imensă confuzie şi o şi mai mare 
suspiciune. 


27 
Berlin 


Sarah se Îîntîlni cu Magda la colțul străzii, lîngă hotel, 


şi porniră să se plimbe prin parcul de la sud de Tiergarten, 
pentru a se feri de zidurile care ar fi putut să aibă urechi. Îi 
explică cum trebuia să procedeze pentru a o aborda pe Sonia, 
simțindu-l că memorează totul, pas cu pas. În spatele 
aparenţei, a imaginii afişate, se ascundea un bărbat sensibil 
şi inteligent. Soarele asfințea, întunericul care se aşternea îi 
ajuta să rămînă anonimi. Se opriră lîngă un chioşc pentru a 
cumpăra doi cîrnați cu muştar iute. Mergeau pe sub copacii 
dezgoliți, călcînd în picioare grămezi de frunze moarte. 

— Şi cum exact, mormăi Magda printre înghiţituri, 
urmează să o scot pe femeia asta de aproape optzeci de ani 
din țara mea uitată de Dumnezeu? Dacă ea nu vrea să plece? 

Sarah ridică din umeri. 

— Greu. Submarinul se află deja acolo, pe fundul Mării 
Baltice, la cîţiva kilometri de Rugen. Poate să stea acolo 
zile în şir, fără să fie detectat, pentru că radarul nu-l poate 
localiza sub apă, dar se află în contact radio cu Londra. Nu 
ştiu exact cum — cred că au un emiţător la suprafața apei 
pentru unde ultrascurte sau cam aşa ceva. 

Magda îşi îndesă capătul cîrnatului în gură, fără a mai 
face vreun comentariu. 

— Nişte agenţi de la ambasadă — sau angajaţi ai acestora — 
o să fie afară în momentul în care te vei afla faţă în faţă cu 
ea. Planul e ca tu să îi duci pe ea şi pe Len pînă la țărm în 
maşina ta, direct, dacă vrea să plece, dacă nu, douăzeci şi 
patru de ore mai tîrziu. Trebuie ca totul să se petreacă noaptea. 
Cînd ajungi la Marea Baltică, voi căuta o plajă care să se 
afle destul de departe de orice post al Pazei de Coastă. Îţi 
arăt eu unde pe hartă. Cînd ieşi din Berlin, ambasada o să 
anunţe submarinul. Patru ore mai tîrziu, o să se ridice la 
suprafaţă şi o să trimită o barcă. 

— E curată nebunie. 

„Și eu cred la fel“, gîndi Sarah. „David a înebunit“. În 
loc de asta spuse: 

— Ei spun că va merge. Dumnezeule, cît de 
neconvingătoare putea să fie. Din barcă o să primiţi nişte 
semnale luminoase la care va trebui să răspundeţi cu o 
lanternă cu infraroşii. 

— Dar eu nu am o lanternă cu infraroşii. 

— Ţi-am adus eu una, o am în camera de hotel. După ce 
ea ajunge pe submarin, va trebui să te întorci la Berlin înainte 
să se facă dimineaţă. Bine? 

Magda o apucă de braţ şi porniră împreună spre hotel. 

— Ingrid, draga mea, e adevărat că Peter este suspectat 
şi că lucrul acesta se reflectă şi asupra mamei lui. De 
asemenea, e la fel de adevărat că au reapărut zvonurile din 
anii '50 conform cărora Sonia este agentul dublu care i-a 
trădat pe Fuchs şi pe ceilalţi. Se opri şi îşi aprinse o țigară. 
Jarul ei strălucea roşiatic în noapte. Este îngrijorată şi 
nervoasă dar, sincer, nu cred că este destul. 

Sarah nu spuse nimic. 

— N-o să meargă, Ingrid. Pentru a o face să plece e 
necesară perspectiva iminentă a închisorii sau a unui glonț 
în ceafă. Fără asta nu cred că va pleca. 

— Vrei să spui că refuzi s-o faci? 

— Nu, mormăi el. Am mai făcut lucruri nebuneşti pentru 
cel care-şi spune Scoţianul şi cîteodată au mers. Sonia ar 
putea să mă denunțe, dar cred că are îndeajuns de mult bun- 
simţ pentru a-şi da seama că acest lucru i-ar dăuna, admiţînd 
că un contact din partea voastră n-ar face decît să alimenteze 
suspiciunea ce planează asupra ei. 

Sarah nu spuse nimic, conştientă de faptul că pentru 
acest tip de treabă, grăsuţ, deconspirarea ar fi putut fi fatală. 
Dacă ar fi fost descoperit, ar fi ajuns să tînjească după moarte. 

— De ce rişti atît de mult, Magda? întrebă ea încet. De 
ce? De ce nu vii mai bine să trăieşti în Vest? 

Îi intui zîmbetul pe întuneric. 

— Nu mi-au plăcut nici naziștii, Ingrid, dar în '45 cînd a 
venit Armata Roşie... erau nişte porci, nişte animale, nu poţi 
să-ți imaginezi. Fusesem trimis să lupt împotriva lor, cînd 
făceam parte din Tineretul Hitlerist — aveam treisprezece ani 
şi eram foarte slab pentru că nu se prea găsea mîncare, prea 
slab ca să lupt împotriva tancurilor cu o puşcă din 1914 şi 
fără gloanţe. Cînd au terminat de violat, de ucis şi de ars 
oraşul şi cînd şi-au instalat guvernul marionetă, am început 
să am dubii şi în ceea ce-i priveşte pe marxişti, spuse el rizînd. 
Ai mei erau toți morți, aşa că am devenit un tovarăş de 
treisprezece ani pentru a supraviețui. Mai tîrziu, am hotărît 
să lupt împotriva ticăloşilor ăstora. 

Sarah ştia că riscurile pe care el le înfrunta de peste 

douăzeci de ani aveau ca motivaţie o ură mai mare decît cea 
pe care o descrisese el acum, dar nu era destul timp pentru a 
intra în amănunte. 

— Londra o vrea pe ea afară, nu pe tine mort. Dacă nu 
crezi că planul va merge, pot să-i anunţ. N-are nici un rost să 
rişti degeaba. 

— Am încredere în Scoțian. O să risc. 

— Cînd? 

— În seara asta. Putem să mergem pe jos pînă la magazia 
mea — mai vreau să trecem în revistă cîteva lucruri împreună — 
şi după aceea mă întorc în Est. Îți rămîne destul timp să-i 
anunţi pe cei de la ambasada din Unter den Linden? 

Ajunseseră într-o stradă aglomerată, luminată de firmele 
de neon ale restaurantelor şi barurilor şi se grăbiră să 
traverseze pe partea cealaltă. 

— Da, e în regulă. Îi strînse mîna în semn de încurajare. 
Dar vreau să sun mai întîi la hotel, să văd dacă n-am vreun 
mesaj de la Olympia. 


La început, şocul arestării îl ameţi. Se simţea complet 
neajutorat, cu mîinile încătuşate la spate, iar fața şi picioarele 
îi tremurau spasmodic. Un firişor de sînge i se scurgea dintr-o 
nară şi faptul că-şi trăgea nasul nu-i era de prea mare ajutor. 
După zece minute, încercă să se ridice în picioare în partea 
din spate a dubei care se clătina, dar, cînd roțile acesteia 
trecură printr-o groapă, căzu din nou pe podeaua rece şi îl 
podidi plînsul. Rămase acolo, tremurînd de furie şi neputinţă. 

Cînd se opri din plîns, se strădui să se ridice în genunchi 
Şi reuşi să se caţere pe o banchetă de metal plasată pe o latură 
a dubei. Ferestruica zăbrelită era murdară, dar reuşi să vadă 

prin ea că maşina gonea prin cartiere pe care el nu le cunoştea, 
trecînd în viteză pe lîngă fabrici şi blocuri de locuinţe, 
depăşind un depou şi cîteva unități militare ce arborau 
drapelul sovietic şi erau păzite de soldaţi cu feţe asiatice. Se 
gîndise că-l vor duce la vreun birou din centrul Berlinului şi 
fu uimit să constate că acum se aflau deja în suburbiile 
oraşului, trecînd pe lîngă case cu grădini bogate şi petice de 
pămînt cultivat. 

În cele din urmă, maşina încetini şi o luă pe un drum 
desfundat prin pădurea de pini, oprindu-se într-un luminiș. 
După un timp, care i se păru o eternitate, uşa din spate a 
dubei se deschise şi el se împletici afară, chinuit de crampe 
în braţele încătuşate. 

— Unde sîntem? Vocea îi tremură de groază atunci cînd 
dădu cu ochii de un Schmeisser cu ţeava îndreptată spre 
stomacul lui. Ce vreţi să-mi faceţi? Vreau să vorbesc cu 
reprezentanţii autorităţilor. Faţa îi era scăldată de sudoare. 

Cei doi gardieni păstrară tăcerea, dar unul dintre ei 
zîmbi. Spre mirarea lui, simţi că îi sînt desfăcute cătuşele şi 
începu să-şi frece mîinile pentru a şi le dezmorți. Se uită 
confuz la cei doi bărbaţi, dar mai înainte ca el să poată spune 
ceva, ei îşi armară pistoalele zgomotos şi o luară la fugă, cu 
el la mijloc. Împleticindu-se, protestînd slab, tîrîindu-şi 
picioarele prin grămezile de frunze uscate şi de conuri de 
brad, Peter aproape se prăbuşi, cînd se împiedică de o 
rădăcină. 

Brusc, pădurea se termină şi observă la douăzeci de 
metri mai în față un gard de sîrmă şi un turn de observaţie. 
Granița! De cealaltă parte era un şanţ şi se vedea un Jeep 

american gonind peste coclauri. Într-o clipă de teroare, realiză 
ironia a ceea ce voiau să-i facă. 

— Nu! ţipă el. E o neînțelegere, lăsați-mă să vă explic! 
Dar în momentul acela simţi o împunsătură în umăr şi se 
aplecă înainte. Îşi recăpătă echilibrul şi începu să alerge 
disperat printre minele antitanc, împiedicîndu-se de şirurile 
de sîrmă ghimpată. 

Snopul de gloanţe îl lovi ca un bici, o străfulgerare de 
durere albă şi fierbinte întinzîndu-se dinspre umărul stîng 
spre mijlocul spatelui. Auzea exploziile şi scriîşnetele 
metalice ale mitralierelor, în timp ce impactul cu gloanțele 
îl proiectă înainte. Căzu cu faţa în jos, înecîndu-se în timp 
ce gîtul i se umplea de sînge. Trupul i se cutremura, încercînd 
parcă să scape de durerile ascuţite ale agoniei, o prăpastie 
purpurie se deschidea sub el, apoi durerea se estompă încet, 
transformîndu-se în întuneric şi linişte. 


28 


Londra 


F efon expresă din Berlinul de Est se afla pe biroul 


lui Nairn, decriptată la mai puțin de douăzeci de minute după 
ce fusese trimisă. Stătea singur în camera întunecată, privind 
distrat acoperișurile caselor din partea de sud a Londrei prin 
fereastra biroului. Magda urma s-o întîlnească pe Sonia în 
seara aceea. În mai puţin de douăsprezece ore, Nairn avea 
să afle dacă planul lui fragil funcţionase sau dacă totul se 
prăbuşise ca un castel de cărți de joc. 

Hotărise să rămînă la Century House pentru restul nopții, 
ca să poată citi rapoartele imediat cum ajungeau. Ar fi putut 
să se întindă pentru o oră sau două pe patul de campanie din 
camera de la capătul coridorului, dar ştia că nu va putea să 
doarmă. Doi operatori radio se aflau în camera de 
comunicaţii, de partea cealaltă a holului; împreună cu alți 
doi urmau să lucreze în schimburi pe tot parcursul nopții, 
aşezaţi la biroul lung dotat cu terminale de calculator. 

Nu avea nimic de făcut pentru o oră sau două de-acum 
încolo, dar Nairn nu se simţea atras de gîndul revenirii la 
rutina dosarelor. S-ar fi dus să se plimbe puţin pînă în Lower 
Marsh, să bea o halbă la Spanish Patriot, unde putea să fie 

singur cu gîndurile sale, pentru că era destul de neliniştit în 
privinţa întregii operațiuni. Nairn nu era de acord cu hotărîrea 
lui Simon de a rezolva cu orice preţ cazul Carteret. Instinctiv, 
el era pe cît voia de sigur de răspuns şi considera că atacul 
asupra Soniei era destul de neplăcut. Mai avea şi o presimţire 
sumbră, simţea că totul se va sfirşi oribil. Mai avusese astfel 
de premoniţii de-a lungul anilor... şi, de cele mai multe ori, 
se adeveriseră. 

Tocmai îşi îmbrăca pardesiul ponosit, cînd intră unul 
dintre cei doi operatori radio. 

— Da, Liz? 

— Domnul Charlton la telefon, domnule, din Berlinul 
de Est. Doriţi să vorbiţi cu el prin decodor? 

Nairn o privi uimit. Charlton era şeful staţiei radio a 
ambasadei din Unter den Linden şi tocmai îi trimisese o 
telegramă cifrată acum o jumătate de oră; dacă se întîmplase 
ceva între timp, nu putea fi vorba decît de ceva rău. Ridică 
receptorul telefonului verde şi rosti repezit: 

— Nairn la telefon. 

— Vorbeşti de pe o linie sigură? 

— Da. 

— S-a întîmplat ceva astăzi, ceva ce ar putea compromite 
toată operațiunea. 

— Spune. 

— La graniţa cu Berlinul de Est s-au auzit nişte 
împuşcături — un bărbat a încercat să fugă în Vest prin partea 
de sud a oraşului. Grănicerii l-au împuşcat, bineînțeles. N-a 
avut nici o şansă. Nu înţeleg de ce tot încearcă oamenii ăştia 
să treacă, dar se întîmplă în fiecare zi. 

— Cine era tipul? 

— Ştiu din surse sigure că victima era Peter Werner. 

— Werner? Dar am crezut că avea toate actele pregătite 
să plece prin Cehoslovacia — şi, în plus, promisese că va 
aştepta semnalul tău înainte să plece! 

— Şi eu am crezut la fel. Poate s-a speriat. 

— Nesăbuitul! Şi zici că e mort? Nu mai poate fi 
interogat? 

— Sigur e mort. O patrulă americană a văzut cum l-au 
spulberat grănicerii. 

— Ce porcărie, asta schimbă radical lucrurile!... S-a 
întîmplat ceva cu Sonia? 

— I-am pus apartamentul sub urmărire, dar pînă acum 
nu s-a întîmplat nimic. Nu se vede nici urmă de agenţi de-ai 
Ministerului pentru Securitatea Statului, lucru cel puţin 
ciudat. 

— Magda e încă pe partea noastră a Zidului? 

— Da, Cable e la hotelul său şi Magda stă prin apropiere. 

— Bine, lasă-mă să mă gîndesc cîteva minute. O s-o 
contactez pe Sarah prin intermediul Olympiei şi te anunţ 
după aceea, probabil printr-o telegramă, aşa că prepăteşte-te 
s-o decodezi. 


Stătea în mansarda prăfuită din Adlershof privind blocul 
de apartamente de vizavi şi asculta microfoanele pe care le 
instalase cu săptămîni înainte folosindu-se de o cască de la 
un aparat de radio miniatural. Semnalul ajungea şi în 
aparatele de înregistrat de la ambasadă. În mod sigur, Sonia 
şi Len erau singuri în apartament dar, timp de două ore, nu 
recepţionase nimic interesant, cu excepţia convorbirii 

telefonice din care nu auzise decît vocea Soniei care, 
înspăimâîntată, nu spusese decît „da“ şi „nu“. 

Ferestrele apartamentului ei rămăseseră întunecate, cu 
excepţia uneia, cea de la sufragerie. Strada era de asemenea 
cufundată în întuneric, luminată din cînd în cînd de farurile 
maşinilor ce se reflectau în băltoacele lăsate de ploaie. Unul 
dintre colegii lui se afla într-o Volgă parcată în apropiere, 
alți doi se aflau în spatele clădirii. Nu se vedeau nicăieri 
agenți ai Ministerului pentru Securitatea Statului, dar simţea 
că sînt undeva prin apropiere. Poate că erau ascunşi la fel de 
bine ca şi el. Încă se mai gîndea la asta, cînd două maşini 
negre, lungi, parcară pe trotuarul de vizavi. Semănau cu 
Zil-urile ruseşti. Din ele coborîră cinci bărbaţi care intrară 
în blocul de apartamente. 


29 


Berlin 


Mesajul pe care îl primise de la Nairn schimba totul. 


Sarah şi Magda o porniră spre Zid plini de adrenalină. Un 
tînăr de la biroul SIS-ului din Olympia aştepta în holul 
hotelului atunci cînd Sarah se întorsese. ÎI lăsase pe Magda 
pe o terasă, sorbind solitar dintr-un pahar cu bere. Se grăbi 
să-şi conducă oaspetele sus, în cameră, şi îi ascultă mesajul 
în baie, după ce dăduse drumul la robinete. Zece minute mai 
tîrziu, împreună cu Magda străbatea în grabă labirintul aleilor, 
departe de luminile strălucitoare. Veselul Berlin de Vest 
devenea din ce în ce mai tern pe măsură ce se apropiau de 
Zid. 

— Deci ticălosul a încercat să treacă granița prin sud? 
Magda părea neîncrezător. Nici nu-i de mirare că l-au 
împuşcat. Nesăbuitul! De ce n-a aşteptat să-şi poată folosi 
actele? 

— Poate s-a pierdut cu firea. Cît a fost cu mine părea 
îngrozit. 

Bărbatul rise nervos. 

— Chestia asta nu mă surprinde, dar face ca totul să 
devină mult mai periculos. Acum, blestemaţii ăştia sînt puşi 

în gardă. Dumnezeu ştie cum o să reuşesc să intru în 
apartamentul ei fără să fiu văzut, ca să nu mai vorbesc de 
drumul pînă la Marea Baltică. 

— Şi, pe deasupra, asta o s-o facă să-şi dea seama cît de 
vulnerabilă este acum. O să vrea să fugă, mai ales acum, 
după moartea lui Peter. Treaba asta a dărîmat-o. 

— Chiar aşa, Ingrid. Acum, marele plan al prietenului 
nostru nebun de la Londra ar putea — repet, ar putea — să 
meargă. Dar nu mai trebuie să pierdem nici o clipă — inamicii 
ei strîng deja laţul. Din nou risul acela nervos. Prostia lui 
Peter pică foarte bine... aproape prea bine. 

Ajunseră la apartamentele demolate din Kreuzberg, 
simțind în nări mirosul de mîncare ce venea dinspre cartierul 
turcesc. Se înserase şi se aflau la doar o stradă depărtare de 
reflectoarele ce măturau cu fasciculele lor alb-verzui Zidul. 
Se vedea la fiecare cotitură — o construcție masivă din blocuri 
de piatră, de aproape patru metri înălțime, acoperită cu 
grafitti, presărată din loc în loc cu plăcuțe comemorative, 
acolo unde muriseră cei care încercaseră să treacă granița. 

— Arată oribil şi demodat, murmură Magda. Este oribil, 
dar nu şi demodat. Nimic nu s-a schimbat de patruzeci de 
ani — dincolo se află duşmanii, chiar dacă nimănui nu-i place 
să admită asta. Se opri în faţa unei magazii ce părea nefolosită 
şi aruncă o privire de-a lungul străduței înainte de a scoate o 
cheie şi a deschide uşa acesteia. 

În interior, clădirea era goală, cu ferestrele oarbe. Magda 
scoase o lanternă în lumina căreia se putea observa podeaua 
acoperită cu pietriş şi aşchii de lemn. Uşa se trînti declanşînd 
o mică avalanşă de praf. Sarah tuşi, înecîndu-se. Raza lanternei 
lumină doi ochişori verzi ce scrutau împrejurimile curioşi. 

— Un şobolan, mormăi Magda. Sînt sute pe-aici. Ai grijă 
pe unde calci, locul e cam şubred. 

— Cum trecem Zidul? 

— Umbrele lui Harry Lime. În grădină am săpat o groapă 
pînă la canalizare. Înotăm un pic prin rahat şi ieşim pe partea 
cealaltă. 

— Nu poate fi atît de uşor. 
El rise. 

— Canalizarea e blocată de o poartă de fier, dar am cheia. 
Uneori, ajută să fii gradat în Ministerium fir Staats- 
Sicherheit. 

— Cum te mai întorci dacă pierzi cheia? 

— Mai am una de rezervă lipită sub marginea canalului 
pe partea cealaltă. E bine aşa? 

— Şi dacă ar bloca poarta permanent? Dacă ar suda-o? 

— De ce? Sînt zeci de tuneluri care trec pe sub Zid. Chiar 
şi magistrala subterană a Berlinului de Vest trece pe sub 
Berlinul de Est la un moment dat. Ambelor tabere le convine 
să existe astfel de treceri ascunse. Făcu o pauză. Ei bine, 
urează-mi noroc, Ingrid. Pentru Sonia, seara asta e 
hotărîtoare. Nu uita să închizi uşa cînd pleci. 

— Mult noroc, Magda, dar de ce nu o scoţi pe Sonia pe 
aici fără amestecul atîtor submarine şi a altor chestii? 

— Pentru că prin canale ajungi în zona închisă de pe 
cealaltă parte a Zidului. Fără autorizaţiile necesare e ilegal 
să intri acolo. Dacă nu eşti agent de securitate... Eu pot să 
merg acolo oricînd, dar ea ar fi oprită şi arestată. O sărută, 
se întoarse şi ieşi pe uşă în curtea întunecată. 

Bubuitura fu asurzitoare şi o ploaie de aşchii de beton 
asemănătoare cu şrapnelul căzură din acoperiş. Sarah îşi 

acoperi capul cu braţele, ghemuindu-se la pămînt ca să se 
protejeze şi înecîndu-se cu praful ce invadase încăperea. Cînd 
deschise ochii, nu văzu decît întunericul. Căută lanterna mică, 
dar puternică pe care o avea de obicei în buzunar. Slavă 
Domnului, era încă acolo! În lumina ei, văzu că hainele şi 
pielea îi erau acoperite cu un strat gros de praf gri. Magda 
dispăruse. Se tîrî pînă la marginea găurii, apărută prin 
prăbuşirea podelei, aşchiile rămase din scîndura putredă 
ieşind cîţiva centrimetri în afară. Podeaua scîrții şi se îndoi 
sub ea. 

Îşi desfăcu picioarele şi îşi ridică bazinul ca să îşi poată 
ține echilibrul, şi lumină cu raza lanternei în jos, prin gaură. 
Era un puț vechi. Magda zăcea aproape cincisprezece metri 
mai jos. Îşi zdrobise capul de o grindă de beton, iar corpul 
răsucit era acoperit în parte de moloz. Nu încăpea îndoială 
că era mort. 

Se trase înapoi, calmă. Se simţea rău, dar nu era 
momentul de sentimentalisme. Magda era mort şi deja era 
tîrziu. Dacă s-ar fi întors la hotel, operaţiunea ar fi fost 
compromisă şi nimeni nu ar fi învinovăţit-o. Se ridică cu 
grijă, auzind alte rămăşiţe căzînd în puț, şi se aşeză pe o ladă 
goală de lemn. 

Nu putea să spună cînd a luat o decizie conştientă. După 
un minut sau două se ridică iar, ocoli gaura din podea şi găsi 
uşa care dădea spre curte. Trapa avea balamalele bine unse 
şi se ridică uşor. Dedesubt era un puț rotund din cărămidă cu 
diametrul de aproximativ un metru şi jumătate, prevăzut cu 
o scară de fier. O trusă de scule era înghesuită între capătul 
de sus al scării şi zidul de cărămidă. 

Sarah se aşeză pe marginea puţului şi deschise trusa în 

lumina lanternei sale. Conţinea o pereche de numere de 
înmatriculare de maşină est-germane confecționate din plas- 
tic subțire, o şurubelniţă şi un set de chei. Probabil că Magda 
le pusese acolo, pentru a le folosi în timpul operaţiunii; ştia 
ca Sonia avea o maşină, o Lada veche. Dezlipi cheia de 
rezervă, o puse în buzunar şi mai trecu o dată în revistă 
variantele pe care le avea la dispoziţie. 

Ar fi uşor să se întoarcă şi să lase ca altcineva să ia 
decizia... dar asta ar însemna eşecul întregii operațiuni, căci 
mîine ar fi fost deja prea tîrziu. Nu îi era frică şi cunoştea 
destule tehnici de spionaj. Avea cu ea paşaportul austriac şi 
lanterna cu infraroşu era în buzunarul său. Sarah îşi scutură 
praful de pe haine şi cobori pe scară, închizînd trapa în urma 
ei. Jos de tot, canalul de scurgere era destul de înalt ca să se 
stea în picioare, cu o pasarelă de metal de-a lungul uneia din 
laturile tunelului. Şuvoiul de apă curgea destul de repede, 
iar mirosul nu era chiar aşa de rău. Dar în ce direcţie să 
meargă? 

Alese direcţia ce părea să ducă spre Zid. După cinci 
minute, văzu grilajul greu de fier care bloca tunelul. Lanterna 
lumină lacătul de alamă ce atîrna pe cealaltă parte; o pancartă 
pe care scria Achtung!* îi atenționa pe angajaţii vest-germani 
de la serviciul de canalizare să nu se aventureze mai departe, 
chiar dacă poarta ar fi fost deschisă. 

Lăsă poarta descuiată, în caz că ar fi fost nevoită să se 
întoarcă în grabă, şi avansă în zona sovietică, ducînd cu ea 
trusa de scule a lui Magda. După aproximativ trei sute de 
metri, găsi o altă scară de fier ce ieşea dintr-un puț de acces. 


* Atenţie! (Ib.germ. în original) (n. red.). 

Îşi şterse praful de pe faţă cu o batistă şi îşi ridică fusta ca să 
îndese numerele de înmatriculare în ciorapi, lipite de coapse. 
Uneltele şi harta străzilor le băgă în buzunarele pardesiului 
de ploaie, iar trusa o aruncă în şuvoiul de apă. 

Pentru prima dată, începu să simtă teama în timp ce 
urca scara, pînă cînd atinse cu capul metalul capacului trapei. 
Nu exista mîner, aşa că îşi puse ambele mîini sub el, respiră 


adînc şi împinse. 


30 


Londra 


Dupa ce îi trimisese telegrama lui Charlton, Nairn îşi 
turnă un whisky şi îşi aprinse o pipă. Ştia că instrucțiunile 
ajunseseră la destinație şi că telefonul nu avea să mai sune 
decît dacă ceva nu ar fi mers cum trebuie. Deşi convorbirile 
puteau fi bruiate, era convins că liniile erau interceptate, iar 
un trafic informaţional, crescut între Olympia şi Londra, 
i-ar fi făcut suspicioşi pe est-germani. Zîmbi caustic: ca şi 
cum nu aveau deja destule motive să fie bănuitori. 

Moartea lui Peter schimbase datele problemei, Nairn 
sperînd ca acum balanţa să fi fost înclinată în favoarea lui. 
Chiar şi aşa, planul putea să pice foarte uşor. Sonia putea să 
refuze să plece, un glonţ al vreunui grănicer ar fi putut să-i 
ducă secretul în mormînt ... Ambele Servicii se puteau aştepta 
la orice. Privită la rece, după patruzeci de ani de trădare şi 
suspiciuni, posibilitatea unui sfîrşit părea aproape ireală. 
Întinse un plan al străzilor din Berlin pe biroul său, dar 
gîndurile sale zburau implacabil către finalul mizerabil din 
anii '70. 

ÎL rechemaseră pe Carteret pentru o a doua zi de 
interogatorii, dar Roxburgh Smith ordonase ca după asta totul 
să se termine. Chiar dacă omul fusese spion, zece ore de 

interogatoriu nu aveau să dezvăluie acest lucru. Totuşi, 
Carteret avea probleme cu inima şi urmaşul său nu uita de 
John Watkins, ambasadorul canadian la Moscova, care fusese 
suspectat de trădare cu cîţiva ani în urmă. După douăzeci şi 
şase de zile de interogatoriu în Montreal, anchetatorii fuseseră 
convinşi de totala lui nevinovăție, moment în care acesta 
murise ca urmare a unui atac de cord, survenit cînd încă se 
mai afla în faţa lor. Cazul Carteret era prea bizar, prea 
ameninţător ca să se rişte o asemenea publicitate tragică. 

Carteret s-a întors la Somerset, a jucat golf şi a continuat 
să fie membru al Consiliului Regional Rural din Bridgwater. 
Investigaţiile în van au continuat chiar şi după ce acesta 
murise în urma unui atac de cord, în octombrie 1973, dar 
acela fusese sfîrşitul pentru Nairn. A auzit ştirea într-o zi în 
care era măcinat de alte probleme: era a cincea comemorare 
a morţii soţiei sale într-un accident de maşină, iar amintirile 
lui despre Margaret erau încă foarte preţioase. Simon îl 
sunase şi sugerase să meargă împreună la înmormâîntarea lui 
Carteret. Nairn îşi dăduse acordul fără să stea prea mult pe 
gînduri. 

Merseseră cu maşina pînă la Somerset. Era o zi 
luminoasă de toamnă. Catcott era un amestec ciudat de case 
vechi de piatră şi case moderne. Biserica era mică şi 
frumoasă, cu acoperiş semicilindric şi bănci rustice cioplite 
simplu în naosul de un alb imaculat. Ca şi Great Rollright, 
ales atît de bine de Sonia, părea ciudat de izolat, în ciuda 
faptului că era aproape de oraşe mari ca Taunton şi 
Bridgwater, dar Nairn respinsese comparaţia ca fiind o 
închipuire. 

După slujbă, trecuseră pe lingă casa mortului, în timp 

ce căutau o cîrciumă. Era mică şi dărăpănată, cu o 
zugrăveală searbădă rozalie, acoperiş cu țiglă roşie şi o 
grădină neîngrijită. Alegerea acestui loc pentru retragere 
era cel puţin ciudată: era sumbru, anost, aproape sinistru. 
Dar dacă fusese un trădător care fugea de adevăr, poate că 
era ideal? Sau era pur şi simplu un om bătrîn şi bolnav, 
sătul de a fi acuzat pe nedrept după ce îşi făcuse treaba — 
oricare ar fi fost eşecurile — aşa cum ştiuse mai bine timp 
de treizeci de ani? 

Părea indecent să meargă la cîrciuma satului, aşa că 
s-au oprit la Hanul Knowle, pe drumul spre Bridgwater. Jim 
Simon încă mai bea tărie în zilele acelea şi Nairn a comandat 
două, întrebîndu-se — nu pentru prima oară — dacă nu cumva 
Carteret şi Fell ar fi putut să nu fie amîndoi nevinovaţi: 
suportaseră înscenarea Centrului şi persecuția colegilor 
pentru a proteja un trădător de război de mult mort sau pe 
altcineva care se afla încă la locul său. 

Telefonul verde sună şi Liz îi spuse lui Nairn că era 
Olympia. 

— N-ar trebui, le-am ordonat linişte. 

— Convorbirea e bruiată, domnule. 

Nairn apăsă pe buton şi auzi vocea unui bărbat: 

— Sînt Bill Charlton, din nou, Sir David. 

— Ce dracu” mai e acum? 

— N-aş fi sunat, dar e vorba despre domnişoara Cable. 

Nairn tresări. 

— Da? 

— A dispărut. Vocea suna stingherită. 

— Cum adică „a dispărut“? 

— A ieşit cu un prieten comun pe la ora şapte şi nu s-a 

mai întors la hotel, după cum era planul. Presupun că s-o fi 
dus să bea ceva, sau cine ştie? 

Nairn ştia că nu exista nici cea mai mică posibilitate să 
se fi întîmplat aşa; Sarah era la treabă şi dacă nu se întorsese, 
însemna că o împiedicase ceva serios. 

— Mulţumesc că mi-ai spus. Verifică locurile cele mai 
evidente unde ar putea fi şi anunță-mă dacă afli ceva precis, 
bun sau rău. Altfel, păstrează tăcerea pînă mîine. 

Puse receptorul jos şi gemu. Tocmai cînd credea că el 
cîştigă, totul începu să se prăbuşească. 


Berlin 


Pentru un moment, cînd ridică trapa, o cuprinse panica, 


dar curajul îi reveni cînd văzu în fața ei o alee pietruită şi 
pustie, cufundată în beznă. Sarah urcă şi ultimele trepte, aşeză 
la loc chepengul şi merse repede spre o străduță luminată 
din apropiere. Aşa cum îi spusese şi Magda, se afla în zona 
tampon din spatele Zidului. Trecu de un post de poliție, dar 
nimeni nu se luă după ea. Din fericire, direcţia în care mergea 
nu era de natură să creeze suspiciune şi, pe deasupra, 
pardesiul pe care îl purta putea fi confundat în întuneric cu o 
haină militară. 

Planul străzilor îl avea în buzunar, dar oricum îl ştia pe 
dinafară. Se afla pe Leipziger Strasse şi dacă o lua spre est 
ar fi ajuns în Alexanderplatz, peste riul Spree. Dar înainte 
de a ajunge în piață, urma să cotească spre dreapta, de-a 
lungul Canalului Spree pentru a ajunge la staţia de tren de la 
podul Jannowitz. Cam zece minute de mers pe jos pe străduțe 
mai întunecate şi mai goale decit cele din Vest. 

La Jannowitz, traversă rîul, intră curajoasă în staţie şi 
cumpără un bilet. Adlershof era a opta stație spre sud-est. 
Linia se despărțea la Ostkreuz, şi primul tren care sosi mergea 
spre nord, la Pankow. Al doilea era cel bun, ducea la 

aeroportul Schânefeld, dincolo de marginea oraşului, spre 
sud. Ocupă un loc în vagonul pe jumătate gol şi se ascunse 
în spatele ziarului pe care îl cumpărase de pe pod. 

Sarah ajunse în Adlershof la nouă fără un sfert şi intră 
în zona rezidenţială ce se întindea între linia de tren şi salba 
de lacuri pe care le făcea rîul Spree la ieşirea din oraş. Străzile 
erau flancate de vile somptuoase şi de blocuri de apartamente. 
Planul pe care îl consultase la Edge indicase cu acuratețe 
toate stațiile de autobuz şi îl urmă pînă pe Friedlander Strasse. 
Ştia care e blocul Soniei, cunoştea şi apartamentul acesteia, 
dar nu putea să intre chiar pe uşa din faţă, pentru a nu da de 
bănuit eventualilor supraveghetori. 

Merse încet de-a lungul străzii, pe sub copacii de pe 
trotuarul de vizavi de blocul Soniei. Clădirile se înghesuiau 
de o parte şi de cealaltă a străzii, spaţiile dintre ele fiind 
foarte înguste. Sarah înaintă pînă la colţ, o luă la dreapta, 
apoi din nou la dreapta pînă ajunse într-un drum îngust, de 
serviciu, ce se întindea prin spatele clădirilor. Aşa cum se 
aşteptase, de jur împrejur erau curți împrejmuite cu garduri 
înalte, garaje şi locuri de parcare. 

Stâlpii de iluminat erau rari şi ea se simţea destul de în 
siguranţă, semîntunericul acela făcînd-o aproape invizibilă. 
Se retrase în umbra unui perete. Nu se vedeau nicăieri maşini 
parcate sau oameni. Porni grăbită prin întuneric, numărînd 
clădirile, pînă ajunse la blocul de lîngă cel al Soniei. În spatele 
lui era un loc întunecos, unde erau parcate cîteva maşini; 
toate păreau că sînt goale. Se întoarse curajoasă şi intră pe o 
uşă slab luminată, urcă doar cîteva trepte şi ajunse în holul 
clădirii. Unul dintre pereţi era acoperit cu cutii poştale 
metalice. Apăsă butonul liftului, încordîndu-se în momentul 

în care o femeie îmbrăcată cu un pardesiu maroniu, purtînd 
o servictă în mînă, deschise uşa blocului şi intră. 

Urcară împreună în lift. Străina apăsă butonul pentru 
etajul al treilea, iar Sarah pe cel pentru penultimul etaj. 
Femeia clătină vag din cap către ea, dar nu spuse nimic. Cînd 
liftul se opri a doua oară, Sarah, care rămăsese singură, 
trimise liftul la ultimul etaj şi ieşi afară. 

Se afla pe un coridor gol, pe care erau aliniate uşile 
roşii, moderne ale apartamentelor. La capătul holului se zărea 
o uşă deasupra căreia era un însemn luminat, pe care erau 
desenate nişte scări dedesubtul cărora scria Notausgang. Din 
trei mişcări, fu acolo. Scara de serviciu era cufundată în 
întuneric, dar bateria lanternei ei rezista încă. Îşi lumină 
drumul pînă la o uşă metalică, pe care o deschise cu uşurinţă, 
apăsînd clanţa imensă. Ajunse pe acoperiş. Stinse lanterna 
şi aşteptă pînă cînd ochii i se obişnuiră cu întunericul. Luna 
se zărea prin spărturile norilor. Acoperişul era plat, dar 
alunecos din cauza umezelii, mărginit de un parapet scund 
Şi traversat de conducte mari. La unul dintre capete era 
amplasat hornul pentru boilerul centralei termice. Sarah 
escaladă cu grijă prima conductă, apoi încă două, pînă ajunse 
la capătul clădirii. Acoperişul blocului Soniei era la puţin 
mai mult de un metru depărtare, parapetul acestuia fiind un 
pic mai înalt decît al clădirii pe care se afla Sarah. Se mai 
vedeau şi căminele unor hornuri, cu virfurile acopenite cu 
țiglă. 

Aruncă o privire în jos, prin deschizătura dintre cele 
două clădiri, şi i se făcu rău. Dacă aluneca şi cădea, şi-ar fi 
rupt cel puţin jumătate din oase şi ar fi murit, în cel mai bun 
caz. Alternativele erau prea îngrozitoare pentru a se gîndi la 

ele. Dar distanța era de aproape un metru şi ceva. Oare va 
reuşi să o treacă, avînd în vedere că urma să sară de pe para- 
pet, fără să-şi ia elan? 

Se cățără pe marginea zidului, clătinîndu-se, încercînd 
să se forțeze să nu privească în jos, ci numai înainte. Plăcuţele 
de înmatriculare din ciorapi o făceau să se mişte greoi, aşa 
că se dădu jos, le scoase şi le aruncă pînă pe partea cealaltă. 
Aterizară pe acoperişul vecin cu un plescăit. Apoi, îşi scoase 
pardesiul, îl aruncă şi pe acesta, urmară pantofii, care scoaseră 
un scrîşnet cînd căzură pe ţiglă. Îşi scoase ciorapii şi şi-i 
legă în jurul taliei, apoi îşi ridică fusta pentru a-şi lăsa libere 
picioarele. 

Se urcă din nou pe parapet, cu degetele picioarelor 
strîngînd muchia acestuia. Se ghemui încordîndu-şi muşchii 
picioarelor şi sări. Închise ochii, cuprinsă pentru un moment 
de o groază nebună. Ateriză cu o bufnitură, nu îndeajuns de 
puternică pentru a se teme că ar fi putut fi auzită. Se întinse 
pe acoperişul umed, cu inima bătîndu-i nebunește în piept. 

Se îmbrăcă şi se tîrî prin șanțul de lîngă zidul scund ce 
mărginea acoperişul pe care sărise, zgîriindu-şi coapsele şi 
julindu-şi genunchii de jgheaburile de scurgere şi de 
îmbinările ascuţite ale acestora. În spate, găsi ceea ce căuta. 
Blocul era vechi, fără scară de serviciu înăuntru, dar era 
prevăzut cu o scară de incendiu care cobora pe lingă perete. 
Se uită la ceas cu ajutorul lanternei şi decise să se odihnească 
pentru o jumătate de oră. Urma să pornească pe la ora zece. 

În timp ce cobora pe scara de incendiu începu din nou 
să plouă. Metalul deveni alunecos. Îşi lipi corpul de perete 
pentru a fi cît mai putin vizibilă. La fiecare etaj se afla cîte 
un balcon ruginit ce înconjura treptele şi în care se deschidea 

o uşă. Apartamentul Soniei se afla la etajul patru. Se opri în 
fața unei uşi cu geam. Camera din spatele acesteia era 
cufundată în întuneric, dar, lipindu-şi faţa de geam, Sarah 
reuşi să vadă că era vorba de o bucătărie prevăzută, de 
asemenea, cu o uşă care ducea în altă cameră. Răsuflă adînc 
pentru a-şi calma nervii întinşi la maximum. 

Uşa bucătăriei era încuiată. Dacă era blocată cu un zăvor 
de siguranţă, urma să fie nevoită să spargă geamul. Încercă 
să strecoare printre uşă şi tocul acesteia o bucăţică de plastic 
de grosimea unei cărți de credit. Fără să fie nevoie de prea 
multe încercări, limba încuietorii demodate alunecă înapoi 
şi fu de-ajuns să împingă uşor uşa, pentru ca aceasta să se 
deschidă puțin. Nu mai era timp de gîndit. Se descălță şi se 
strecură în bucătărie, deschise brusc cealaltă uşă şi intră în 
sufragerie. 

Încăperea era goală. Draperiile nu fuseseră trase şi în 
lumina cenuşie ce intra prin fereastră văzu o cameră 
spațioasă, în care se zăreau siluetele unor fotolii aşezate în 
jurul unui şemineu. Sarah rămase nemişcată şi ascultă, dar 
nu se auzea nici un zgomot, în afară de fişiitul produs de 
maşinile care treceau pe strada udă. 

Ținîndu-şi răsuflarea, traversă camera în vîrful 
picioarelor şi deschise cealaltă uşă. Dădea într-un coridor 
cufundat în beznă. Aprinse lanterna şi deschise cu precauţie, 
una cîte una, toate uşile care dădeau în acel coridor. Erau 
uşile celor două dormitoare, cea a băii şi uşa de la intrarea în 
apartament, pe care o lăsă închisă. 

Un lucru era clar. Apartamentul era pustiu. Sonia şi Len 
plecaseră. 


Londra 


Naim stătea la fereastră, privind încruntat la străzile 


întunecate ale Lambeth-ului ce se întindeau dedesubt. Deci 
totul mersese prost. Aşa cum îl anunțaseră cei din Olympia, 
Sonia şi Len fuseseră ridicaţi de nişte bărbaţi îmbrăcaţi în 
costume, probabil de la Securitate, acum trei ore. Căutînd-o 
pe Sarah, Charlton ajunsese pînă la depozitul lui Magda şi 
găsise acolo doar cadavrul acestuia. Nairn era sigur că Sa- 
rah trecuse pe sub Zid în locul lui, dar numai Dumnezeu ştia 
unde era acum. 

Înjură încet. N-ar fi trebuit niciodată să o trimită înapoi 
la Berlin, dar acum nu mai putea să facă nimic pentru a o 
ajuta. Absolut nimic. Bineînţeles, telefonase deja, pe linia 
bruiată, ambasadei din Berlinul de Est şi vorbise cu şeful 
stației de acolo, dar ce puteau ei să facă? Să răspîndească 
oameni pe străzi? Să fie atenţi la tot ce mişcă? Să se roage? 
Şansele ca ei s-o găsească pe Sarah erau minime. Şi, chiar 
dacă ar fi găsit-o, ar fi fost al dracului de greu să o scoată din 
nou de acolo. 

Rămas în criză de idei, căută numărul de la casa din 
Dorking a lui Simon. Nici acesta nu putea să facă ceva 
folositor, dar cu cît era anunțat mai repede de iminentul 

dezastru, cu atît mai bine! Dacă Sarah ar fi fost capturată şi 
identificată, urmau să apară şi problemele diplomatice şi, de 
asemenea, şi duşmănii personale. 


După şocul iniţial, lui Sarah îi veni să plîngă că prada 
ei scăpase. Avea nervii în piuneze după tensiunea ultimelor 
două ore — şi totul fusese degeaba. Reuşi să se adune şi se 
aşeză pe un fotoliu în sufrageria cufundată în beznă, încercînd 
să-şi potolească frica. Cel puţin pentru scurtă vreme era în 
siguranță: apartamentul Soniei era ultimul loc unde ar fi putut 
s-o caute cineva. Se uită împrejur, camuflînd raza lanterne: 
cu mîinile. Era un apartament confortabil, destul de spaţios 
pentru standardele est-germane. În încăpere se aflau şi cîteva 
rafturi pline cu cărți pe lîngă şemineul clasic, din cărămidă. 
Deasupra acestuia se aflau cîteva poze de vacanţă cu copii 
şi o fotografie înrămată în argint a unui bărbat tînăr. Acela 
trebuia să fie Richard Sorge. 

Ce să facă acum? Dacă Sonia fusese arestată, Sarah ar 
fi trebuit să se întoarcă în Vest cît mai curînd posibil. Ar fi 
fost oprită la oricare punct de control, pentru că nu avea 
actele necesare pentru a fi în Berlinul de Est, dar ar fi putut 
să se folosească din nou de canalizare. Planul avea sorți de 
izbîndă numai dacă nimeni nu o remarcase în partea aceasta 
a Zidului, şi dacă nu găsise nimeni poarta deschisă... fusese 
o greşeală din partea ei să o lase deschisă. Dacă nemțălăii 
aştia eficienţi ar fi găsit poarta deschisă probabil că ar fi 
schimbat încuietoarea. La naiba, la naiba, la naiba! 

Sau poate că, din contră, Sonia era încă în libertate. Frau 
un cuplu în vîrstă, la pensie: poate că moartea lui Peter îi 
afectase atît de tare, încît se hotărîseră să locuiască la unul 

dintre ceilalți copii. Era totuşi abia unsprezece seara — puteau 
să fie în oraş, la vreun restaurant, deşi această variantă nu 
prea putea fi luată în considerare, avînd în vedere faptul că 
Peter tocmai fusese împuşcat. Poate că acesta nu murise pînă 
la urmă şi li se dăduse voie să stea cu el la spital. Sarah se 
duse pînă la fereastră şi aruncă o privire afară. Strada era 
goală, cu excepția unei singure maşini parcate sub copacii 
de vizavi. S-ar fi putut să fie vorba de un supraveghetor. 
Prieten sau inamic? 

Prezenţa maşinii acolo fu decisivă în alegerea pe care o 
făcu. Era foarte tirziu şi toți berlinezii de treabă din Est erau 
în pat la ora aceea. Pe străzi ar fi părut suspectă şi, dacă 
maşina era de la Ministerului pentru Securitatea Statului, ar 
fi ridicat-o înainte să apuce să facă cincizeci de metri. Brusc, 
se simți extrem de obosită. Apartamentul întunecat o făcea 
să se simtă în siguranță. În frigider, găsi o cutie de bere pe 
care o bău în cel mai mic dintre cele două dormitoare. Came- 
ra era mobilată cu o singură canapea. Se înveli cu o pătură, 
ghemuindu-se, şi adormi. 


Londra 


Sir James Simon nu stătu prea mult pe gînduri; şi nici 


nu avea prea multă răbdare. Luă primul tren din Boxhill şi 
se grăbi pe jos de la Waterloo Station pentru a ajunge la Cut 
la şapte dimineaţa. După o mică neînțelegere cu paznicii — 
pentru că uitase parola pentru intrarea în clădire — i se permise 
să intre şi urcă cu liftul. 

Nairn îl întîmpină destul de călduros, arătînd totuşi 
foarte obosit. 

— Te-ai trezit devreme, Jim. Mulţumesc că ai venit. 

— Ai veşti noi? 

— De cînd am vorbit noi, nu. Sarah Cable se află undeva 
în Berlinul de Est — Dumnezeu ştie unde. Sonia a dispărut. 
Nu ştiu dacă a fost arestată, dar cum fiul ei se pare că a fost 
împuşcat în timp ce încerca să treacă graniţa, e o posibilitate 
de luat în seamă. În birou intră un funcţionar care aduse două 
căni de cafea instant şi cîteva cutiuţe de lapte. Îmi pare rău 
că lucrurile de la comisariat nu mai merg aşa de bine ca 
înainte. 

Simon zîmbi uşor, autoironic. 

— Se pare că sîntem martorii unui eşec total. 

— E un dezastru. Dacă Securitatea est-germană o 
arestează pe Sarah şi aceasta recunoaşte că este ofiţer SIS şi 
că a intrat ilegal în ţară pentru a o răpi pe Sonia, Dumnezeule, 
se va dezlănțui iadul! 

— Şi cum rămîne cu bătriîna? 

Nairn îşi desfăcu braţele. 

— Cine ştie? Acum are destule motive să fugă, chiar şi 
la vîrsta ei, dar cred că nu mai poate să o facă. După părerea 
mea, e deja arestată. 

— Mă îndoiesc. 

— Şi mai avem pe cap şi blestematul ăla de submarin, 
care stă pe fundul Mării Baltice. Să le spun celor de la Marină 
să-l trimită la pescuit? 

— Mai lasă-l acolo încă douăzeci şi patru de ore! Au 
fost de acord să aştepte două nopti şi, deocamdată, nu a trecut 
decît una. 

— Mie mi se pare că a trecut o săptămînă. 

Simon se aşeză într-unul dintre fotoliile ponosite. 

— Chiar crezi că o să o aresteze pe Cable? 

— E o posibilitate de luat în seamă. 

— În cazul acesta, vor fi obligaţi să raporteze incidentul 
şi ministrului! Şi urăsc să fie prinşi cu pantalonii în vine. 

— Crezi că e absolut obligatoriu, Jim? Asta înseamnă că 
o grămadă de oameni or să ştie. Pînă acum se pare că Sarah 
a reuşit să rămînă în libertate, dar dacă cineva scapă vreo 
vorbă, toţi poliţiştii din Berlinul de Est vor fi pe urmele ei. 
Sînt multe urechi atente în jurul ambasadelor blocului 
sovietic, doar la un telefon distanță de Karlshorst. 

— David, cînd lucrurile merg rău, trebuie să fac un raport 
către politicieni. Nu există nici o altă alternativă. 

Cînd Sarah se trezi, afară era o zi însorită de toamnă şi 
apartamentul rămăsese încă gol. Ținîndu-se la distanță de 
ferestre, merse în bucătărie şi îşi făcu o cafea. În mod ciudat, 
nu se mai simţea ca o străină, locul avea ceva plăcut care o 
făcea să se simtă aproape ca acasă. Îngenunchind pe podeaua 
dormitorului, ridică colţul unei draperii şi aruncă pe furiş o 
privire afară. Observă că se afla într-un cartier rezidențial, 
liniştit, cu străzi drepte, flancate de copaci. Mai reuşi să vadă 
cîțiva trecători şi cîteva maşini parcate. Dacă apartamentul 
era supravegheat, oricare dintre aceştia putea să fie un agent. 

Analiză cu calm situația. Orice i s-ar fi întîmplat Soniei, 
nu avea nici un motiv să creadă că Securitatea est-germană 
ştia că ea, Sarah, se afla în Berlinul de Est. Deci era mai în 
siguranţă în apartamentul pustiu decît pe străzi, la lumina 
zilei. Adică trebuia să stea în casă întreaga zi, aşteptînd seara 
şi întunericul pentru a pleca în acelaşi mod în Care venise. 
Cu puţin noroc, ar fi putut să ia trenul pînă în centru şi să 
ajungă pînă la ambasada Marii Britanii fără să o oprească 
cineva. Ar fi trebuit să existe o cale oficială să o scoată din 
țară după aceea. 

Era tentată să-şi încerce norocul oricum, dar nu exista 
nici o cale să-i evite pe eventualii urmăritori la lumina zilei 
şi, deocamdată, nu se temea de o eventuală vizită a poliției 
în apartament. Dacă Sonia avea necazuri era din pricina lui 
Peter. Nici o persoană în toate minţile nu avea cum să o 
suspecteze pe Sonia de activităţi antistatale, aşa că nu aveau 
nici un motiv să-i percheziționeze apartamentul. Puteau să 
ajungă la ea şi fără asta. 

Sı, în orice caz, apartamentul era prevăzut cu două ieşiri. 
Uşa de la intrare avea un vizor prin care Sarah putea să vadă 
scările şi liftul. Uşa din spate, din bucătărie, dădea în balcon 

şi de acolo pe scara de incendiu. Balconul era lat de aproape 
un metru, cu un parapet solid de cărămidă, şi, dacă s-ar fi 
ghemuit acolo, ar fi putut trece neobservată de dedesubt. 
Sarah lăsase uşa din spate descuiată şi puţin întredeschisă, 
pentru cazul în care ar fi trebuit să iasă repede pe acolo. 

Nu putea să dea drumul la radio sau la televizor, pentru 
că apartamentul putea să fie înţesat de microfoane. Aşa că 
examină cărțile din sufragerie. Descoperi o carte nemţească 
veche despre actele de vitejie ale lui Richard Sorge din timpul 
războiului şi despre activitatea lui ca agent secret din cadrul 
ambasadei germane din Tokio. Sarah ştia că era vorba de un 
manual de spionaj clasic — Sorge avusese grijă ca 
documentele secrete ale înaltului comandament japonez să 
ajungă la Moscova la fel de repede cum ajungeau şi la aliaţii 
japonezilor în Berlin. Cu ajutorul acestui serviciu secret, 
Stalin fusese informat că Japonia nu avea să invadeze Rusia, 
dîndu-i acestuia posibilitatea să-şi concentreze toate forțele 
asupra invaziei germane. În schimb, refuzase să-l dea pe 
Sorge la schimb cu prizonierii japonezi şi îl părăsise acolo 
în ultimul an de război. Sarah se aşeză într-un fotoliu şi începu 
să citească. 


Mai tirziu, în după-amiaza aceea, temperatura aerului 
crescu şi ea aţipi în fotoliu moleşită de căldura 
apartamentului. Se dezmetici rapid, alertată de zgomote ce 
veneau dinspre uşa de la intrare. Se ridică brusc în picioare, 
auzind din nou zgomotele respective. Înţelese că era cineva 
care descuia uşa. 

Ascunse cartea sub o pernă şi fugi în bucătărie, se tîrî 
prin uşa din spate, pentru a nu putea fi văzută de dedesubt, şi 
se ghemui pe balcon. Simţi cum i se usucă gâtul, în timp ce 
auzea paşi în interiorul apartamentului. 


3 
Berlin 


Dupa cincisprezece minute, combinaţia dintre 


crampele pe care le simţea în muşchii picioarelor şi ploaia 
ce începuse să cadă o irita pe Sarah. Aruncă precaută o privire 
prin fereastra bucătăriei şi văzu o femeie în vîrstă 
îndreptîndu-se către un raft cu pahare. Femeia vorbea cu 
cineva din camera alăturată şi Sarah ascultă ce spunea. Auzi 
numele Len şi deduse din tonul conversaţiei că cei doi erau 
singuri. 

Venise vremea pariului final. Se hotărî, numără pînă la 
douăzeci, deschise uşa bucătăriei şi dădu la maximum 
aparatul de radio. 

— Bună seara! Sarah vorbea încet în germană; nici un 
microfon nu avea cum să o înregistreze în gălăgia ce venea 
dinspre aparatul de radio. Nu vă alarmaţi, nu vreau să vă fac 
nici un rău. Vin de la Londra, pentru a vă salva. 

Sonia se răsuci cu o expresie de groază întipănită pe 
chip. 

— Cine eşti? Se trase înapoi. Ce vrei? 

Sarah ridică încet mîinile, arătîndu-le că erau goale. 
Sonia nu părea să aibă mai mult de şaizeci de ani, o femeie 
chipeşă, cu părul scurt şi alb, cu o faţă pe care se puteau citi 
înţelepciunea şi caracterul. 

— Ce vrei? Vocea îi tremura. Sarah observă un inel ori- 
ental de aur răsucit care, probabil, stătea pe degetul femeii 
de mai bine de o jumătate de veac. Soţul ei alergă din cealaltă 
cameră şi o cuprinse protector cu braţele. 

— Aveţi probleme, nu-i aşa? întrebă Sarah. Amîndoi. 
Am venit să vă ajut. Pot să mă aşez? 

Len dădu din cap; chipul şi atitudinea trădau faptul că 
plînsese. 

— L-au împuşcat pe Peter! îi spuse el Soniei. Fata are 
dreptate, oricine ar fi ea, sîntem în mare pericol. Eşti de 
şaizeci de ani membră de partid şi eşti tratată astfel... 

— Moartea lui Peter a fost un accident, replică Sonia, 
strîngîndu-şi buzele. Nu sîntem în nici un fel de pericol din 
cauza lui. 

Soţul ei se uită disperat la Sarah. Părea să accepte 
prezenţa ei acolo, nearătîndu-se deloc surprins de apariția 
străinei. 

— Am fost interogaţi timp de douăzeci şi patru de ore de 
Securitate. Brusc, după atîția ani, sîntem considerați suspecți, 
şi asta numai din cauza lui Peter — numai Dumnezeu ştie ce 
o să ne facă. 

— Nu sîntem în pericol! spuse Sonia cu aceeaşi voce 
monotonă, de parcă s-ar fi aflat încă în stare de şoc. 

Len gemu. 

— Recunoaşte, Ruth, pentru numele lui Dumnezeu, 
recunoaşte. Se întoarse din nou spre Sarah, implorînd-o din 
priviri. Oricine ai fi, poţi să faci ceva să ne ajuţi? Te rog! 


O oră mai tîrziu, de la radio încă se mai auzea muzică 
de Beethoven. Femeia în vîrstă o privea ostil pe Sarah pe 

deasupra mesei din bucătărie. Sarah simţea cum o cuprinde 
disperarea. La început, credea că e pe calea cea bună; dar 
acum nu putea risca să mai rămînă prea multă vreme. Sonia 
era de neclintit. 

— Greşeşti, spuse Sarah încet. Îţi repet — nu mai eşti 
dorită aici. Nu contează ce ai facut cînd erai tînără, ai rezistat 
represiunii, ai vorbit liber, ţi-ai făcut mulți duşmani. Sonia o 
privea fără să spună nimic. În adîncul ei în mod sigur era 
afectată de moartea lui Peter, probabil că se simţea amenințată 
şi tristă. Dar nici una dintre aceste trăiri nu se vădea pe chipul 
ei. Disperată, Sarah mai încercă o dată. Pentru numele lui 
Dumnezeu, ascultă-mă! îi veni ei să tipe. Ei cred că ai fost 
agent dublu între '47 şi '50, că l-ai trădat pe Fuchs. Fiul tău 
a încercat să fugă. Dacă rămil aici, o să cazi în dizgrație, o să 
fii exclusă din partid, o să-ți ia casa şi o să te închidă împreună 
cu criminali nebuni! Înţelegi? Ai putea să-ţi petreci ultimii 
ani din viaţă în puşcărie. Noi îţi oferim o cale de scăpare. 

Sonia o privi cu duşmănie şi brusc se încruntă: 

— Ce încerci să mă determini să fac? Se străduia să pară 
la fel de nepăsătoare, dar nu îi mai reuşea atît de bine. 

— Te putem scoate din țară. Putem s-o facem chiar în 
seara aceasta, şi apoi să vă punem la dispoziţie o casă în 
Anglia sau în America, oriunde vreți. 

— Şi, în schimb, eu trebuie să trădez munca mea de-o 
viaţă, tot ce-am făcut în ultimii şaizeci de ani? 

— Oricum, e mai bine decît să rămil aici şi să fii distrusă, 
nu-i aşa? 

Sonia se întunecă la faţă, dar se vedea că rezistenţa ei 
era pe sfirşite. 

— Şi să zicem că aş ceda acestui şantaj, cum aveţi de 
gind să ne scoateţi din țară? 

— 'Ţărmul Mării Baltice e la mai puţin de o sută cincizeci 
de kilometri, şi acolo vă aşteaptă un submarin, la o oră 
stabilită, în seara asta. 

Sonia clătină tristă din cap. 

— Exact ca în timpul războiului... dar e imposibil, draga 
mea. Sînt patrule şi şalupe ale Pazei de Coastă, radare şi 
mine — nimeni nu mai poate fugi în felul ăsta. 

— Am studiat în amănunt toate părțile planului, inclusiv 
traseele şalupelor militare. Marina noastră poate să detecteze 
minele. Îți promit că ştim cum să o scoatem la capăt şi, 
oricum, am mai făcut-o şi cu alte ocazii. Se poate fugi pe 
mare, ştii asta de pe vremuri. Sarah făcu o pauză, zîmbi şi 
continuă pe un ton neutru. Deci veniți? 

— Nu cred! Doar încercam să te previn asupra pericolelor 
pe care le vei întîmpina. 

— Foarte bine! oftă Sarah simțind că-i vine să scuipe 
sînge. Nu mai avea alte cărți de jucat. Pentru prima dată 
observă că în cameră era şi fotografia lui Sorge — era o poză 
mică, alb-negru, pe dulap. Nu pot să rămîn aici toată noaptea. 
Dacă vreţi să staţi şi să riscaţi, păcat, e treaba voastră, noi nu 
vă putem ajuta. Dar nu cred că veți mai locui împreună în 
acest apartament peste o săptămînă. Şi asta va fi doar 
începutul. 

Brusc, chipul Soniei se întunecă. 

— Oh, de ce nu ne lăsaţi în pace? Tot ce vreau acum este 
să trăiesc liniştită alături de Len în ţara socialistă la a cărei 
construcţie am ajutat, printre oameni care vorbesc limba mea 
maternă. Oh, Doamne, de ce ne tulburaţi, lăsaţi-ne în pace, 
ticăloşilor. Începu să plîngă, suspinînd încet cu capul în mini. 

— Lumea s-a schimbat din 1950 şi ţara la a cărei 

construcţie ai ajutat este cea în care tinerii pe care îi 
disprețuieşti te vor condamna pentru trădare. Picioarele îi 
tremurau pe sub masă, dar vocea îi rămase fermă şi limpede. 
Într-un tîrziu, Sonia privi în sus cu ochii plini de furie. 
— Lasă-ne singuri cîteva minute, vreau să vorbesc cu 
soţul meu. 


La miezul nopţii porniră. Sonia insistase ca Len să nu fie 
nevoit să suporte riscurile unei evadări de pe coasta nordică. 

— Nu e nevoie. Are o viză pentru a traversa în Germania 
de Vest, urma să meargă la un tîrg în Hamburg, peste cîteva 
zile. Plănuia să anuleze excursia aceasta din cauza..., din 
cauza lui Peter. Dar încă mai poate folosi viza; pe mine 
m-au luat la întrebări, deci nu cred că el va avea vreo 
problemă la graniță, dacă merge cu trenul. 

Sarah avea îndoielile ei, dar le inu pentru sine; treaba 
sa era să o scoată pe Sonia, indiferent de ceea ce urma să 1 se 
întîmple bietului Len. 

— Dar tu ai fi oprită? 

— Oh, da. Nu am documentele necesare pentru a părăsi 
ţara şi, oricum, acum mă urmăresc. Va trebui să merg pe 
drumul ales de tine. 

— Cum putem ieşi din bloc fără să fim văzuţi? 

Sonia trăsese jaluzeaua peste fereastra bucătăriei, dar 
acum o ridică puţin şi aruncă o privire pe geam. 

— O să ne folosim puţin de tehnica de filaj. Încă arăta 
destul de răvăşită, dar fu în stare să zîmbească trist. Drumul 
de serviciu din spate nu prea le asigură acoperire 
supraveghetorilor, aşa că îşi parchează maşina la unul dintre 
capetele lui, probabil în faţă. 

— Unde e maşina ta? 

— La asta mă gindeam. E o Lada, crezi că poţi să o 
conduci? 

— Desigur. 

— Ah, clătină Sonia din cap. Am uitat. Are numere 
speciale de partid. Dacă mă urmăresc, or să ne găsească 
imediat. 

Deci de asta făcuse Magda numerele false. 

— Pot să schimb numerele, spuse Sarah. Şi am şi actele 
necesare pentru noua maşină. 

— Serios? Foarte inteligent din partea ta... În cazul 
acesta, s-ar putea să reuşim. Maşina mea este încuiată într-un 
garaj la o stradă depărtare. L-am închiriat de pe piaţa neagră 
şi sînt sigură că poliția nu ştie nimic despre el; ei cred că 
maşina mea se află într-unul dintre garajele din spate, dar 
acestea sînt prea puţine ca să ajungă pentru toți locatarii. 
Giîndire socialistă. Se opri pentru un moment. Dacă poți să 
ajungi la maşină, vino cu ea înapoi aici, pe drumul de serviciu 
din spate. Ei pe mine mă urmăresc, nu pe o fată de douăzeci 
şi ceva de ani, într-o maşină diferită, aşa că nu te va urmări 
nimeni. Opreşte în spatele blocului, la intrarea în grădină, şi 
eu o să mă strecor în spate şi o să mă întind pe podea. Cu 
puţin noroc, agentul care supraveghează blocul nici n-o să 
se mai uite la tine. 

Sarah ezită un moment. 

— Dar cum ajung la maşina ta? 

— O să-ţi fac planul străzii. Ca să ieşi din clădire, coboară 
scările pînă la parter. Uşa de la intrare e la doar cîțiva paşi 
de stradă. Mai e o uşă laterală. leşi prin grădină şi mergi prin 
spatele blocului de lîngă acesta şi apoi pe aleea din fața 

următorului bloc, pe care o să-l recunoşti după barăcile din 
curte. Sarah chicoti involuntar: avea de-a face cu o 
profesionistă. La capătul străzii, traversezi şi mergi mai 
departe. Uite, îți arăt eu. 

— Ai destulă benzină? 

— Da, rezervorul e aproape plin şi în torpedo sînt hărți 
pentru toată ţara. Sonia zîmbi din nou trist. Un vechi obicei. 


Curtea era întunecată şi Sarah găsi pe bijbîite drumul, 
trecînd prudent pe lîngă containerele de gunoi prevăzute cu 
roți. Îi luă zece minute să ajungă la şirul de garaje situat la 
trei străzi depărtare, şi pe drum nu întîlnise pe nimeni; dacă 
locul era urmărit, supraveghetorii se aflau bine ascunşi. 
Garajul Soniei era al şaptelea dintr-un şir de opt din 
apropierea unei clădiri gotice ce aducea surprinzător de mult 
cu o biserică încă funcțională, afară fiind plasat şi un panou 
pe care era afişat orarul slujbelor. 

Sarah descuie garajul şi se strecură înăuntru. Împinse 
uşa din lemn încet, închizînd-o, folosindu-se de cartela de 
plastic pentru a bloca limba broaştei. Încăperea nu avea 
ferestre, dar ea camuflă instinctiv raza lanternei cu mîinile, 
în timp ce îngenuchea pe podeaua de beton. Plăcuţele de 
înmatriculare ale maşinii, pătrățoase, erau prinse cu nişte 
şuruburi mici, pe care ea începu să le desfacă folosindu-se 
de o şurubelniţă şi de setul de chei pe care îl avea la ea. Fixă 
noile plăcuţe de înmatriculare utilizînd de aceleaşi şuruburi. 
Cînd termină treaba, ascunse vechile plăcuţe de înmatriculare 
între acoperişul ruginit de azbest şi grinzile de susținere, apoi 
deschise uşa cîţiva centimetri şi scoase capul afară. Strada 
era învăluită în întuneric, excepţie făcînd doar cele cîteva 

globuri de lumină albă ce încoronau cei doi stîlpi de beton, 
şi continua să arate pustie. Încet, descuie maşina şi porni 
motorul. Zgomotul 1 se păru asurzitor şi îl opri în grabă, 
înainte ca acesta să atragă atenţia vecinilor sau ca monoxidul 
de carbon să umple garajul. Deschise uşa şi împinse maşina 
afară, grăbită, pentru a micşora timpul de expunere. După 
cîteva secunde, uşile erau închise din nou şi ea trecea de 
biserica tăcută cu farurile stinse. 

Apucă volanul ciudatei maşini, încordîndu-se, 
conducînd de parcă ar fi fost în transă, dar totul mergea foarte 
bine. Intră pe strada îngustă din spatele blocului de 
apartamente, dădu cu spatele pînă la capătul grădinii şi abia 
se oprise cînd o auzi pe Sonia deschizînd uşa din spate. 

— Punctul de întîlnire este pe malul mării lingă Rugen, 
spuse Sarah repede în timp ce porheau în trombă. Poţi să mă 
îndrumi către centura oraşului? 

— Da, se auzi vocea înfundată din spate. Ia-o pe prima 
la dreapta, apoi mergi înainte cam zece kilometri pînă ajungi 
la un depou de tramvaie. 

Conducea rapid de-a lungul unei străzi pustii, lăsînd 
în urmă şiruri întunecate de magazine şi blocuri, din cînd în 
cînd trecînd peste şine de tramvai sau peste petice de piatră 
cubică. Sarah simți că Sonia nu voia să vorbească şi se 
concentră asupra comenzilor ciudate ale maşinii, fiind atentă 
la eventualele maşini de poliţie. Realiza că în adincul 
sufletului ei era speriată; o singură greşeală, şi ar fi fost 
pierdute. Orice s-ar fi întîmplat cu Sonia, Sarah ştia că pe ea 
o aştepta o lungă perioadă de detenţie în închisoare sau în 
vreun lagăr de muncă; ar fi îmbolnăvit-o înainte de a o folosi 
ca monedă de schimb, întotdeauna procedau aşa. Dar la 

suprafaţă nu simţea decît curiozitate şi un calm glacial. În 
dreptul depoului de tramvaie intrară într-o zonă împădurită 
Şi mări viteza. 


La Londra, Nairn stătea singur în biroul lui, nemișcat, 
aşezat la masa pe care se afla o lampă cu abajur verzui. Era 
ora unu dimineaţa şi tocmai terminase de decriptat o altă 
telegramă venită din Berlinul de Est. Agenţii de la ambasadă 
îi raportaseră plecarea unei Lada, condusă de o femeie 
neidentificată. Şi apoi şi Len plecase spre o destinație 
necunoscută. Acum, tot ce mai rămînea de făcut era să spere; 
dacă şi-ar fi păstrat credinţa părinților săi, s-ar fi rugat. 


o. m 
S5 
Germania de Est 


P Rugen nu trecea nici o autostradă dar, în orice 
caz, Sarah se simțea mai în siguranță pe drumurile de ţară. 
Conducea maşina spre nord prin noapte, păstrînd o viteză 
constantă de şaptezeci şi cinci de kilometri la oră, iar farurile 
străpungeau întunericul pădurii de pin. Din cînd în cînd, 
copacii lăsau loc unei porțiuni de cîmpie sau deal, şi cînd 
luna ieşea dintre nori putea zări contururile fantomatice ale 
fermelor. 

O dată ieşită din Berlin, oprise într-un refugiu şi Sonia 
veni să se aşeze lîngă ea. Mergeau păstrînd tăcerea, vorbind 
doar cînd Sarah cerea informaţii despre direcția în care se 
îndreptau, în dreptul răspîntiilor. Pe drum erau puţine maşini: 
depăşiseră cîteva TIR-uri, cîteva camioane şi un polițist 
singuratic, pe motocicletă, care mergea în direcția opusă. 
Starea de spirit a lui Sarah se îmbunătăţise, şi ea deveni din 
ce în ce mai încrezătoare cînd văzuse că parcurseseră şaizeci 
de kilometri în prima oră. Apoi se lăsase ceața. 

Totul se întîmplase brusc. Fîşii gri de aburi apăruseră 
în bătaia farurilor acoperind drumul şi alunecînd pe deasupra 
maşinii ca adevărate fantome; se aflau în fața unui zid de 
ceaţă şi Sarah se văzu nevoită să încetinească. 

— Maşina asta are faruri de ceaţă? o întrebă ea pe Sonia. 

— Din păcate nu. 

Sarah înjură, dar merse mai departe cu prudenţă, 
chinuindu-se să vadă în lumina slabă a farurilor marginile 
drumului. Nu existau marcaje fosforescente şi Sarah porni 
ştergătoarele pentru a curăța umezeala depusă pe parbriz. 
Acestea se mişcau înainte şi înapoi producînd un zgomot 
puternic. Ora care a urmat le solicită nervii la maximum 
pentru că dacă ar fi lovit vreun copac sau ar fi ieşit de pe 
drum ar fi fost vai de ele. Dar Sarah se simțea la adăpost în 
ceaţă şi ele stăteau destul de confortabil în maşină, cu căldura 
pornită. Apucă mai strîns volanul, aplecîndu-se înainte, 
chinuindu-se să vadă mai bine, cu fruntea aproape atingînd 
parbrizul. Curînd, ochii începură să o usture. Trecură 
printr-un oraş cu clădirile ascunse în mare parte de ceaţă. 
Roţile maşinii scoteau un zgomot ritmic pe piatra cubică în 
timp ce farurile dezvăluiau siluetele maşinilor parcate de-a 
lungul străzii. 

— Cred că sîntem în Neubrandenburg, murmură Sonia 
încordată. Fii cu ochii în patru. Dar nu văzură nici un echipaj 
de poliție şi nici vreo maşină care să le fi urmărit. 

La scurtă vreme după aceea, lăsară în spate ceața şi 
Sarah mări din nou viteza. Acum traversau o cîmpie, drumul 
era mai lat, aşa că ajunse la nouăzeci de kilometri pe oră, 
copacii şi stîlpii de telegraf de pe marginea drumului 
dispărînd cu repeziciune în spatele maşinii. Sonia observă 
prima barajul din față şi apucă brusc braţul lui Sarah, într-un 
acces de panică. Un şir de lumini roşii semnalizau o barieră 
plasată de-a latul drumului şi două maşini de teren o flancau. 
De-o parte şi de alta a drumului era cîmpia, aşa că nu aveau 

unde să scape. Cînd se apropiară de grupul de oameni 
îmbrăcaţi în uniformă, Sarah frînă şi lăsă jos geamul maşinii. 
Doi bărbaţi cu mantale lungi se apropiară. Amâîndoi erau 
înarmaţi cu pistoale mitralieră. 


La Londra, Nairn se întorsese în camera de comunicaţii 
şi sorbea dintr-un pahar de cafea instant. De două ore, radioul 
tăcea şi nu aştepta alte veşti pînă la mesajul comandantului 
submarinului — şi asta nu urma să se întîmple decît atunci 
cînd Sarah şi Sonia s-ar fi aflat la bordul navei. Schimbă 
cîteva cuvinte cu cei doi operatori radio, povestind despre 
copii şi grădinărit;, el nu avea copii, dar cei doi erau familişti 
convinşi, îi ştia de mulți ani. Gîndunile îi zburau în altă parte 
şi nici nu băgă de seamă cînd sună telefonul şi femeia cu 
care vorbea se opri pentru a răspunde. Se întoarse şi privi la 
farurile maşinilor ce veneau dinspre podul Westminster. 
Traficul se rărise acum; pînă la patru dimineaţa, drumul urma 
să fie pustiu. Aşa cum cunoşteau toți cei care lucrau noaptea — 
poliţişti, infirmiere, vameşi, măturători de stradă şi ofiţeri 
de securitate — acestea erau orele moarte cînd pînă şi 
insomniacii şi cei cu tendinţe sinucigaşe dormeau, cînd toată 
natura părea să ia o pauză şi să se odihnească înainte de a se 
hotărî să reînceapă lupta pentru încă douăzeci şi patru de 
ore. 

Îşi dădu seama că operatoarea radio vorbea cu el. 

— Da, Liz? Îmi cer scuze, eram departe de aici. 

— Sînt cei de la GCHQ, Sir. Au trimis un raport pe care 
cred că ați vrea să îl vedeţi — mi se pare că se referă la cele 
întîmplate în seara asta. 

— Da? 


MICHAEL HARTLAND 


— ÎL trimit chiar acum pe o linie sigură de fax, ar trebui 
să ajungă aici în douăzeci de minute. 

— Foarte bine, ai grijă să mi-l aduci imediat. 

— Bineînţeles, Sir. 


Sarah privea ţintă la faţa largă cu pomeții înalți care 
ieşea de sub căciula militară, realizînd cu groază că ţeava 
armei era îndreptată spre capul ei. Putu să-şi dea seama după 
fizionomia omului şi după epoleţii largi ai mantalei militare 
că era vorba despre un soldat rus, nu de un poliţist, şi, cînd 
acesta începu să vorbească, nu înţelese nici un cuvînt. 

Ea clătină din cap şi el ridică vocea gesticulînd furios 
cu ţeava armei. 

- E în ordine, şopti Sonia. Îţi cere să aştepţi cîteva 
minute. Se fac nişte manevre militare şi un pluton de tancuri 
traversează şoseaua un pic mai în faţă. 

— Asta-i tot? 

— Da, nu te îngrijora. 

Sonia se aplecă şi spuse cîteva cuvinte în ruseşte. Brusc, 
fața asiatică se umplu de zîmbet, soldatul se întoarse şi merse 
înapoi la barieră cu automatul atîrnîndu-i neglijent pe piept. 
Sarah îl văzu vorbind cu ceilalți din pluton. O sticlă începu 
să circule între ei şi auzi rîsete, cînd unul dintre soldaţi făcu 
un gest obscen către maşină, îndoindu-şi braţul în aer, mimînd 
un penis în erecție. Sonia o apucă uşor de mînă. 

— Cred că i-a plăcut cum arăţi, draga mea, dar nu ai de 
ce să te temi. Sînt doar nişte țărani beţi care nu ne vor face 
NICI un rău. 

Nu trecură cîteva minute, ci mai bine de o jumătate de 
oră pînă cînd apărură tancurile. Sarah auzi un huruit 

îndepărtat, apoi zgomotul de motoare deveni asurzitor, 
tancurile făcîndu-şi apariţia dinspre est. Era o privelişte 
insolită, cel puţin cincizeci de monştri blindaţi — cu siguranță 
mai mult de un pluton — cu ţevile tunurilor în vînt şi cu 
antenele radio bălăngănindu-se deasupra, în timp ce traversau 
cu viteză cîmpia. Sarah privea fascinată şenilele care muşcau 
din şosea; parcă avea o viziune din al doilea război mondial. 

Cînd dispărură, bariera fu ridicată şi cele două maşini 
de teren plecară în urma tancurilor. Sarah porni motorul 
maşinii. 


Raportul de la GCHQ era devastator, deşi se aştepta la 
aşa ceva. În sfirşit, reuşiseră să înțeleagă ceva din toate 
înregistrările interceptănlor şi, în timp ce le citea, Nairn înjură 
în gînd. Cum dracu” putuseră să fie atît de orbi? Cum putuse 
el să fie atît de dobitoc încît să o trimită pe Sarah înapoi? 
Era o fată curajoasă, dar avea numai douăzeci şi doi de ani — 
ce o să-i facă nemernicii ăia? Şi dacă se mai lăsa şi cu 
împuşcături cînd le arestau... 

— La naiba, strigă el în încăperea goală. La naiba, la 
naiba, la naiba! Lovi biroul cu pumnul, nervos. 

După cîteva minute, merse ca în transă, deschise uşa şi 
strigă pe coridor. 

— Poţi să-mi faci şi mie rost de o maşină, te rog, Liz? 
S-ar putea să am nevoie să mă mişc rapid cînd o să primesc 
veştile. 

— Nu e nevoie, Sir, spuse operatoarea radio. Şoferul 
dumneavoastră vă aşteaptă jos. A fost aici toată noaptea. 

— Chris e încă aici? Dar i-am spus să se ducă acasă 
acum cîteva ore. 

Liz ieşi pe hol. 
— Probabil s-a gîndit că s-ar putea să aveţi nevoie de el, 
Sir, zîmbi conspirativ. În seara asta se petrece o chestie extrem 


— Da, s-ar putea să fie importantă. Mai degrabă Chris 
plănuia să se îmbogăţească de pe urma orelor suplimentare, 
se gîndi Nairn! Nu degeaba toată lumea de la cantină îi spunea 
Chris Pungaşul. 


La trei şi un sfert dimineaţa, Sarah ajunse la malul mării, 
lîngă Greifswald. După incidentul cu tancurile, călătoria 
continuase normal, dar oftă uşurată cînd maşina depăşi un 
deal şi ea putu să vadă conturul dunelor de nisip. Marea 
Baltică părea o întindere întunecată mai deschisă la culoare 
decît pămîntul, cu mici sclipiri argintii în locurile unde se 
spărgeau valurile. 

Încetini şi urmă cursul falezei, ştiind că mai avea de 
parcurs cîțiva kilometri pînă cînd dunele urmau să facă loc 
stîncilor unde spera să găsească farul părăsit care era locul 
de recunoaştere pentru plaja de unde trebuia să se facă 
recuperarea. Acum începea cea mai periculoasă fază a 
planului pentru că această parte a coastei era una dintre cele 
mai bine păzite din Europa dar, în mod curios, Sarah era 
calmă şi încrezătoare, ascultînd zgomotul valurilor ce se 
spărgeau în beznă şi inhalînd cu nesaţ aerul sărat al mării. 


Rugen 


După ce au ascuns maşina într-un pîlc de copaci, îşi 


găsiră adăpost între două stînci, ferite de vîntul tăios. Din 
fericire, luna apusese şi Sarah se simțea în siguranță în 
întunericul ce învăluia stîncile. Stătea cu genunchii la piept 
privind prin întuneric la siluetele fantomatice ale valurilor 
care se spărgeau de țărm. Sonia se aşezase undeva, în 
apropiere, şi Sarah o auzi plîngînd în tăcere. Se întinse şi îi 
cuprinse cu un braţ umerii. Nu spuseră nimic, dar o legătură 
nevăzută se stabili între ele. Într-un tîrziu, Sonia vorbi. 

— Ăsta este sfîrşitul. Vocea îi tremura, abia auzită. N-o 
să mă mai pot întoarce niciodată aici, în ţara mea. 

— Îmi pare rău. Sarah se simţea stingherită dar con- 
tinua să o îmbrăţişeze, încercînd să o liniştească. 

— Crezi că Len e în siguranță? 

— Sper... da, sînt sigură că e în siguranță. Sarah îşi dorea 
cu ardoare să o şi creadă. 

Urmă încă o perioadă lungă de tăcere, liniştea fiind 
spartă doar de vuietul valurilor. Brusc, Sonia şopti. 

— De ce ai venit la Berlin? Nu mi-ai explicat 
niciodată...noi te-am acceptat ca pe o salvatoare. Dar cine 
eşti? 

— Vin de la Londra, unde se ştie totul despre... Peter, şi 
au considerat că ai putea avea nevoie de ajutor. 

Sarah simţi ochii Soniei ațintiți asupra sa prin 
întuneric. 

— Dar asta nu e totul, nu-i aşa? N-are cum să fie atît de 
simplu, nimic nu e atît de simplu. Ce vor de la mine în 
schimb? 

Sarah ezită. Instrucţiunile ei erau clare, trebuia să nu o 
preseze pe Sonia, să nu-i ceară vreo informaţie, ci doar să o 
aducă în siguranţă în ţară. Chiar şi aşa, gîndindu-se la 
posibilitatea ca tot acest efort să fie în van în cazul în care ea 
ar fi murit înainte să ajungă la submarin, ucisă de glonţul 
vreunui grănicer, se hotărî să-i vorbească. 

— Cred că vor să le povesteşti despre vremurile cînd 
activai ca agent sovietic. 

— De perioada cît am stat în Anglia, bănuiesc? 

— Poate! Eu nu cunosc prea bine planul, ştii cum merg 
treburile astea. Eu doar te ajut să fugi. 

— Dar trebuie să ştii şi tu cîte ceva, mă gîndesc eu... 
Vor ceva de la mine? Ceva de o importanţă vitală? Sonia nu 
mai tremura şi în vocea ei îşi făcuse loc o undă de dispreţ. 

Sarah privea tăcută întunericul ce le înconjura. 

— Vor, spuse ea cu o uşoară urmă de dispreţ în voce, să 
ştie pe cine din MIS ai controlat în timpul războiului. Cine 
te-a protejat cînd l-ai trădat pe Fuchs şi cine este această 
persoană care a devenit mai tîrziu un om din conducerea 
Serviciului? Cine ne-a trădat toată schema organizaţiei în 
anii '60? Gata, îi spusese totul. Dacă făcuse o greşeală, era 
oricum prea tîrziu să o îndrepte. 

— Asta-i tot? întrebă Sonia lăsînd să-i scape un mic 
zîmbet. Şi toată tevatura asta, tot pericolul ăsta doar pentru 
a afla chestiile astea? Ironia plutea în aer. 

— Da, asta-i tot. Numele lui de cod era Alec. Sarah apucă 
fără milă braţul femeii în vîrstă. Haide, Sonia! Îmi risc pielea 
să te scot din țara asta uitată de Dumnezeu, aşa că spune-mi, 
pentru numele lui Dumnezeu, cine era Alec? Pentru un mo- 
ment, vocea ei furioasă acoperi zgomotul mării. 

Sonia se scutură, eliberîndu-şi mîna. 

— Dă-mi drumul, fetiţo. Eu şi ceilalți din KPD visam la 
o Germanie socialistă încă de la sfirşitul Marelui Război. 
Rosa Luxemburg îşi dăduse viaţa pentru asta în 1919, cînd 
Spartakiştii încercaseră să declanşeze o răscoală în Berlin. 
Pe vremea aceea, nimeni nu auzise măcar de Hitler... toți 
anii aceia pe care i-am petrecut în China şi Anglia am tînjit 
să mă întorc aici şi să-mi dedic viaţa reconstrucției acestei 
țări uitate de Dumnezeu, aşa cum îi spuneţi voi. 

Din cauza enervării, Sonia începuse să vorbească în 
germană şi Sarah îi răspunse în aceeaşi limbă. 

— Entschuldigen, îmi pare rău. N-am vrut să te jignesc. 

— Nu face nimic, eşti foarte tînără încă. Spune-mi, care 
e numele tău real? 

— Sarah. Spusese adevărul şi făcu o pauză, aşteptînd să 
i se răspundă cu aceeaşi monedă. Dar întrebarea mea era 
serioasă. Chiar vrem să ştim, cine era Alec? Nu cred că-ți 
cerem prea mult, avînd în vedere riscurile pe care ni le-am 
asumat. 

— Crezi? Probabil că nu e prea mult... Din nou din vocea 
ei răzbătu aceeaşi urmă de dispreţ. Foarte bine, Sarah, dacă 
tot vrei cu tot dinadinsul să afli, avînd în vedere faptul că şi 
eu sînt destul de bătrînă şi că s-ar putea să murim amîndouă 
de frig în vîntul ăsta, o să-ţi spun cîte ceva despre Alec. 


223 


MICHAEL HARTLAND 


* 


Bătrînul se aşeză pe o bancă de pe peronul gării, 
aşteptînd răbdător ca trenul de legătură care avea să-l ducă 
la Hamburg să apară pe tabelă. Deşi era destul de tîrziu, mulți 
călători erau răspîndiți pe peron, majoritatea purtînd haine 
groase de iarnă. Se mai afla acolo şi un grup de militari. Un 
polițist, purtînd o manta militară, circula printre ei, 
verificîndu-le actele. Cînd ajunse la bătrînul cu părul alb şi 
cu fața pe care era întipărită o oboseală imensă îi cercetă 
curios paşaportul şi vizele. 

— Şi unde zici că mergi, tataie? 

— La Hamburg. 

— Scopul călătoriei? 

—Mă duc la un tîrg, să caut marfă pentru făbricuța mea. 
Len îi făcu cu ochiul şi rise cinic. Chiar şi la vîrsta mea trebuie 
să muncesc, deşi eu mi-aş fi dorit altceva. 

— Construim viitorul, tataie. 

— Aşa este, fiule, aşa este. 


Nairn traversă din nou coridorul spre camera de 
comunicaţii, ale cărei ferestre dădeau spre clădirea 
Parlamentului, unde luminile se stinseseră de mult. Deşi în 
sinea lui era foarte agitat, îşi impuse să-şi păstreze calmul, 
să nu mai bată nervos cu degetele în tocul geamului. Privi 
desenul format de luminile oraşului, întrerupt pe alocuri de 
punctele albe şi roşii ale farurilor maşinilor ce treceau peste 
pod. Se întoarse spre femeia între două vîrste care stătea la 
biroul lung. 

— A mai sosit ceva, Liz? 

— Nu, Sir. Submarinul încă n-a trimis nici un mesaj, 
bănuiesc că este sub suprafaţa apei. 

— Sînt îngrijorat. Ar fi trebuit să le fi luat pînă acum. 

— Eu cred c-o să meargă, Sir. Cei de la SBS se ocupă de 
operațiunea de salvare, nu? Ei se descurcă mai bine ca oricine 
altcineva. 

Nairn îşi dorea să-i împărtăşească optimismul. 


Cînd se făcuse aproape patru, Sarah reuşi să vadă o 
luminiţă în largul golfului. Se aprinse şi se stinse cu 
repeziciune, de două ori. Aprinse lanterna cu infraroşii, 
semnalizînd de două ori lung şi o dată scurt. Spera din toată 
inima ca ei să aibă ochelari de noapte, pentru a putea vedea 
lumina acesteia. 

— Vin, şopti ea, apucînd braţul Soniei în semn de 
încurajare. Apoi îşi folosi ambele mîini pentru a trimite o 
lungă serie de semnale invizibile 'cu ochiul liber. Nimeni 
n-ar fi putut vedea nimic din spatele lor. Din cînd în cînd, 
norii lăsau loc cîte unui petic de cer înstelat, dar în cea mai 
mare parte a timpului totul rămînea învăluit într-o beznă de 
nepătruns. 

Amîndouă tresăriră auzind un zgomot de frecare, 
urmat de cîteva plescăituri şi de sunetul unor bocanci 
înfundîndu-se în pietrişul țărmului. Bezna le învălui din nou. 
Sarah înlemni cînd îşi ridică privirea şi văzu doi bărbați în 
faţa ei. Purtau combinezoane negre şi cagule de aceeaşi 
culoare. Chiar şi peticele de piele din jurul ochilor şi al gurii 
erau vopsite cu negru. Amîndoi erau înarmați cu pistoale 
mitralieră. Unul dintre ei se aplecă, se uită la figurile 
îngrozite ale celor două femei şi şopti cu un accent galez 
inimitabil: 

— Frau Beurton? 

— Da! Şi eu sînt Sarah Cable. Bine că aţi venit. 

— Cable? Nimeni nu mi-a spus ceva despre tine. 
Credeam că e vorba de un spion dolofan, care trebuia să se 
întoarcă la Berlin. 

— Eu sînt de la Londra. Am adus-o pe Frau Beurton 
pînă aici şi vin şi eu cu ca. 

Bărbatul îi examină fața cu lumina albăstrie a lanternei 
lui, părînd mulțumit de ceea ce vedea. 

— Foarte bine. Eu sînt sergentul Evans. Puteţi să 
mergeţi? 

— Da, amîndouă sîntem în regulă. 

— Bine, atunci urmaţi-ne pînă la barcă. 

Sonia se uită înapoi spre stînci şi ezită. Pînă la urmă se 
hotărî şi grupul se puse în mişcare, două femei care se țineau 
de mînă flancate de doi bărbaţi înarmaţi. La marginea apei îi 
aştepta un al treilea bărbat, ce ținea o barcă largă de cauciuc. 
Sonia fu ridicată cu uşurinţă şi trecută în barcă. Urmă Sarah, 
simțind furnicături în picioare din cauza apei reci. Cei doi 
bărbaţi se rostogoliră peste marginile bărcii cu o mişcare 
care dovedea mult exerciţiu şi începură să vîslească puternic 
spre larg. 

— Puneţi-vă astea pe voi, le ordonă Evans, 
întinzîndu-le două pături dintr-un material moale şi 
călduros. După aceea, lungiţi-vă pe fundul bărcii. În larg e 
al dracului de frig. 

Sonia se înfăşură într-una dintre pături. 

— Mulţumesc, spuse ea. Se întoarse şi privi în urmă, 
spre țărmul învăluit în întuneric. Spre dreapta sclipeau 
luminile Rugen-ului. 

Se auzea un zgomot ritmat şi Sarah îşi dădu seama că 

porniseră motorul plasat într-o cutie metalică în spatele bărcii. 
Începură să ia viteză, tăind valurile. Erau toți întinşi pe fundul 
bărcii, cu excepția lui Evans care stătea ghemuit la cîrmă. 
Aproape că nu se vedeau pe suprafaţa apei, cu atît mai puţin 
pe ecranele radarelor. Singurul pericol era să se încrucişeze 
cu vreo şalupă de patrulare sau să lovească vreo stîncă. 
Luminile oraşului dispărură în spate. Sarah se bucura că nu 
mai puteau fi văzuți de pe țărm, dar se simţea deranjată de 
apa care clipocea pe fundul bărcii. 

Brusc, simţi că vibraţiile bărcii scad în intensitate şi îşi 
înălță capul. Încă se mişcau, dar motorul se oprise. Un val o 
stropi pe faţă. 

— Stai jos! şuieră Evans. 

— De ce ne-am oprit? 

— Stai dracului jos! Atunci ò văzu — silueta întunecată 
şi luminile de semnalizare ale unei şalupe de patrulare la 
vreo două sute de metri depărtare, cu reflectoarele galbene 
luminîndu-i mitralierele de pe punte. 

— Oh, Doamne! Simţi cum i se usucă gitul şi îi scăpă o 
înjurătură. Ne-au văzut? 

În loc de răspuns, simţi cum capul îi este împins în jos, 
la adăpost. ÎL simţi pe Evans că se întinde lîngă ea şi pistolul 
mitralieră din mîna lui îi atinse fața. 

Oerioma radio îşi scoase căştile, se frecă obosită 
la ochi şi se întoarse spre Nairn. 

— Erau cei din Northwood, Sir. Submarinul trebuia să 
transmită un mesaj radio la patru şi şapte minute în cazul în 
care nu reuşeau să ia contact cu cei de pe plajă. Dacă au 
reuşit să se întilnească, ordinele sînt să păstreze tăcerea ra- 
dio pînă cînd ies din apele teritoriale ale Germaniei de Est. 
Deci, presupun, că i-au luat deja. 

Nairn zîmbi uşor. 

— Crezi că s-ar putea ca aceia din Northwood să fi 
pierdut masajul transmis de submarin? 

Liz, care fusese şi ea cadru militar, rînji. 

— Sper că glumiţi, domnule! Dacă nu a fost transmis 
nici un mesaj, înseamnă că planul a funcţionat. Felicitări! 
Aşa că, de ce nu mergeţi să vă odihniţi puţin? Încă mai vorbea 
ca şi cînd ar fi fost o tînără angajată a armatei, aflîndu-se în 
biroul de operaţiuni din Portsmouth, în ciuda celor douăzeci 
de ani care trecuseră, timp în care născuse trei copil. 

El îşi păstra o expresie sceptică. 

— Mulţumesc, sper să ai dreptate. Trebuie să plec în 
scurt timp, dar vreau să fiu anunţat imediat cum primiți vreun 
mesaj de pe submarin. 

— Bineînţeles. Vă dau eu un telefon acasă. 

— Nu mă duc acasă, dar în următoarele două ore mă 
poţi suna la numărul ăsta de telefon. I-l scrise pe un bilețel. 

Douăzeci de minute mai tîrziu, după ce dăduse cîteva 
telefoane de pe linia securizată, Nairn părăsi clădirea. Rover-ul 
îl aştepta afară cu motorul pornit şi fu mulțumit să găsească 
interiorul cald al maşinii, după ce aerul rece al nopţii îl lovise 
cu putere la ieşirea din clădire. 

Se aşeză pe locul din stînga, în spate. 

— Unde mergem? îl întrebă vesel şoferul. 

— Eşti sigur că eşti în stare să conduci, Chris? Eşti treaz 
de mai mult de douăzeci de ore. 

— Am tras un pui de somn în ghereta portarului dar, 
oricum, mulțumesc, Sir. Mă simt bine. În schimb, 
dumneavoastră păreți dărîmat. 

Nairn rînji în întuneric. 

— Bine, Chris, ia-o spre nord pe Marylebone Road şi 
după aceea pe A40. Cînd ajungi la High Wycombe, pe M40, 
trezeşte-mă. Adormise deja cu capul lipit de geamul maşinii 
cînd lăsară în urmă vechea clădire a amiralităţii din Whitehall. 


Trenul în care se afla Len se opri cu o smucitură la doi 
kilometri de graniţa cu Germania de Vest. O Skoda veche cu 
însemnele poliției pe ea îşi croia drum pe cîmpul desfundat, 
luminile albe ale farurilor dansînd nebuneşte în întunericul 
nopții. Maşina ajunse la peronul din apropierea locomotivei. 
Cei doi poliţişti care coborîră din ea păreau să ştie spre care 
vagon să se îndrepte şi grăbiră intenționat pasul. Len îi însoți 
fără a opune rezistenţă şi la scurtă vreme după aceca trenul 
porni din nou în timp ce cei trei oameni plecară cu maşina în 

noapte. Cîţiva pasageri care văzuseră incidentul clătinară din 
cap cu înţelepciune: probabil un infractor evadat sau vreun 
nesăbuit care încerca să traverseze clandestin frontiera. Dar 
cei mai mulţi din trenul acela nici nu băgaseră de seamă 
incidentul. 


Sarah şi Evans aruncară o privire peste marginea bărcii 
de cauciuc atunci cînd auziră că motoarele şalupei de 
patrulare scad în intensitate, pe măsură ce luminile acesteia 
deveneau din ce în ce mai mici. 

— Cred că nu ne-au văzut, oftă el uşurat. Mulţumesc lui 
Dumnezeu pentru asta. 

— Dar a fost îngrozitor. Sarah se aplecă cînd un val o 
plesni peste față. A fost o întîmplare sau ne caută? 

— De unde Dumnezeu să ştiu eu? Însă a trecut foarte 
aproape de noi. 

— Cît mai avem pînă la submarin? Vremea s-a cam 
asprit, şi simt că mai avem putin şi ajungem în Suedia. 

— Sîntem doar la cîțiva kilometri de țărm, domnişoară 
Cable, dar cred că aproape am ajuns la punctul de întîlnire. 

— Cum naiba o să-l găsim? 

— Destul de greu. Am încercat să mă orientez după 
busolă şi ei ne aşteaptă la adincime mică în direcția aceea. 
Am la mine un mic emiţător electronic care îi va ajuta să ne 
găsească. Îşi studie instrumentele în lumina albastră a 
lanternei, camuflind raza acesteia cu corpul lui, şi mişcîndu-se 
repede. 

Sarah auzi din nou mormăitul înfundat al motorului. 
Barca luă viteză, dar acum valurile păreau mai mari; de 
fiecare dată cînd ajungeau pe creasta unuia dintre ele, barca 

se prăbuşea cu o mişcare care-i provoca greață şi apa rece se 
prăvălea înăuntru peste margini. Ori de cîte ori Sarah îşi ridica 
faţa, şiroaiele de apă îi plesneau dureros obrajii. Deşi mîinile 
îi erau îngheţate, apucă o găleată de plastic şi începu să îi 
ajute pe cei doi bărbaţi să scoată apa din barcă. Se 
documentase asupra operaţiunilor de genul ăsta: preluarea 
de agenţi de pe plajele Bulgariei, ori de pe țărmurile statelor 
baltice. Pe hirtie totul părea foarte uşor dar, în realitate, era 
groaznic. 

Sonia zăcea inertă pe fundul bărcii gonflabile şi Sarah 
se ruga în gînd ca ea să supraviețuiască umezelii şi aerului 
rece. Era o nebunie să încerci să ajuţi pe cineva de aproape 
optzeci de ani să fugă şi, în timp ce un alt val o uda pînă la 
brîu, ajunse la concluzia că în curînd se vor scufunda. Dar 
abilitățile de cîrmaci ale lui Evans erau mai bune decît 
sugerase el şi, după încă zece minute, Sarah văzu cu uşurare 
silueta inconfundabilă a unui submarin plutind la suprafaţa 
apei, la vreun kilometru şi ceva mai în față. Cala acestuia şi 
suprafața erau parțial acoperite de apă, dar virful lui părea 
imens. 

— Bine, spuse Evans. Se pare că vom reuşi. Cînd 
ajungem acolo, o să duc barca pînă lîngă punte. Bill, tu intri 
primul cu doamna în vîrstă, prin puțul din fața turnului. Apoi, 
dumneavoastră, domnişoară Cable — şi, pentru numele lui 
Dumnezeu, mişcaţi-vă cît puteţi de repede. Fiecare minut 
pe care submarinul îl petrece la suprafața apei dă posibilitatea 
radarelor să-l detecteze. S-a înțeles? 

Se ghemuiră încordaţi, în linişte, în timp ce barca 
gonflabilă sălta peste valuri. Silueta submarinului creştea, 
ca o balenă lungă de metal, şuvoaie de apă scurgîndu-se peste 

margini în timp ce puntea se înălța încet. Sarah o ajută pe 
Sonia să se ridice, pregătindu-se de transbordare, cînd îl auzi 
pe Evans înjurînd. 

— Rahat! Rahat! Imensitatea aia de şalupă de patrulare 
se întoarce. 

Norii se răriseră lăsînd loc luminii cenușii a stelelor, în 
care putură să zărească nava est-germană mergînd spre ei cu 
viteză, cu motoarele ambalate la maximum, proiectoarele ei 
pipăind înfrigurate întinderea agitată a mării. 

După un val de teroare, Sarah încercă să-şi calculeze 
şansele. Şalupa venea drept spre ei şi submarinul se afla la 
cîteva sute de metri depărtare. Deşi suprafaţa acestuia se 
apropia cu repeziciune, realiză că erau pierduţi. Înjură 
neputincioasă în timp ce fasciculele luminoase ale 
proiectoarelor măturau valurile, apropiindu-se inexorabil. 
Auzi o voce guturală strigînd în nemţeşte prin megafoane. 
Nu reuşea să înțeleagă cuvintele, dar nu mai conta, una dintre 
mitraliere începuse deja să tragă. 

— Întindeţi-vă! ţipă Evans. Rămîneti lipiţi de fundul 
bărcii! Putem să ajungem, aproape că sîntem acolo! 

Sarah se prăbuşi în apa care clipocea pe fundul bărcii 
şi o cuprinse pe Sonia protector în braţe. 

— Eşti bine? şopti ea. 

— Da. Răspunsul veni însoţit de un chicotit. Nu-i aşa că 
e palpitant? Ca pe vremuri. 

Spre amuzamentul ei, Sarah se simți penibil şi îşi dădu 
seama că atinseseră deja marginea submarinului. Poate că 
totuşi vor reuşi să scape. Se ridică într-un genunchi ŞI îl văzu 
pe Evans mergînd prin apa care-i ajungea pînă la coapse pe 
vasul care se scufunda încet. Apucînd strîns cîrma, acesta 

manevră barca spre partea mai înaltă a submarinului, unde 
se deschise o trapă din care răsăriră cîteva capete. 

— Haide odată, săriţi! strigă el. Acum! 

În acel moment, totul parcă explodă într-o lumină albă. 
Nava de patrulare se apropiase la doar cîteva sute de metri şi 
reflectoarele ei se fixaseră asupra bărcii cu o exactitate 
dureroasă. Sarah era orbită de lumina puternică. O ajută pe 
Sonia să iasă din barca gonflabilă, asurzită de clănțănitul 
mitralierelor şi de vocea care urla prin megafoanele şalupei. 
Se aplecă ferindu-se din calea gloanţelor, apucîndu-se strîns 
de turela submarinului, în vreme ce în jurul ei şuierau 
proiectilele. Să 

— Sări! urlă Evans din nou cu faţa schimonosită de 
încordare, chinuindu-se să ţină cu o mînă barca, în timp ce 
cu cealaltă se agăţase de submarin. Pentru numele lui 
Dumnezeu, sări! Unul dintre ceilalţi doi bărbaţi 
îngenunchease, ripostînd cu salve de pistol mitralieră, 
încercînd să nimerească proiectoarele. 

Sarah încremenise în lumina puternică; simțea cum 
bătrîna era gata să se prăbuşească pe puntea metalică. Cu un 
strigăt de durere, omul care îngenunchease îşi aruncă arma 
şi se prăbuşi peste marginea bărcii. Apoi, tirul mitralierei se 
concentră asupra lui Evans şi Sarah se lipi de podeaua navei 
auzind răpăitul ucigaş al gloanţelor ce loveau suprafaţa de 
metal. Evans se împletici, dînd drumul bărcii, acoperindu-şi 
cu mîna rămasă astfel liberă rana care îi apăruse la gît. Sarah 
apucă în grabă barca fiindcă începuse să se îndepărteze de 
ea. Botul submarinului se scufundă din nou şi un val imens 
mătură puntea. Sonia fu luată de apă şi Sarah ţipă îngrozită, 
orbită de sare, cu răsuflarea tăiată de apa rece ca gheața, şi 
fu la rîndul ei luată de valul ucigaş. 


39 
Great Rollright 


Aproape apăruseră zorile cînd Nairn intră în micul 


orăşel. Rover-ul se strecură printre siluetele fantomatice ale 
copacilor şi ale caselor. Prima geană de lumină răsări din 
spatele Chilterns-ului. Chris opri maşina pe o bucată de 
pămînt arid şi Nairn se lăsă pe spate epuizat. Se simţea oribil. 
În afară de tensiunea întregii operaţiuni, de douăsprezece 
ore nu mîncase nimic şi fumul îi înțepa plămînii ca un gaz 
iritant. Ar fi trebuit să renunţe la pipa aia mizerabilă! Îşi 
puse pardesiul, răceala dimineţii făcîndu-şi loc pînă la el, şi 
coborî din maşină în lumina slabă a zorilor. În afară de o 
turmă de vaci care se înghesuiau curioase la poarta țarcului, 
Great Rollright era adormit. 

Clădirea era cufundată în beznă. Cum Dumnezeu avea 
s-o trezească? Dar cînd intră în grădina din spatele magaziei 
fu uşurat să vadă o lumină slabă prin fereastra bucătăriei. 
Nairn ciocăni uşor în uşa din spate. Nu primi nici un răspuns, 
aşa că apăsă clanţa. Uşa era deschisă; se îndoia că o încuiau 
vreodată. Magazia cu podea de piatră era cufundată în 
întuneric, dar prin crăpătura uşii de la bucătărie venea o rază 
de lumină galbenă. Îşi făcu loc prin grămada de biciclete, 

Jucării şi încălțăminte şi bătu din nou la uşă. Nici de data 
aceasta nu primi un răspuns. Cînd deschise uşa, făcu un pas 
înapoi, uimit. O văzu pe Sonia îngenuncheată într-un colț, 
transmițînd mesaje către Moscova. Apoi, realiză că era de 
fapt mama adoptivă aplecată cu spatele la el, manevrînd un 
aparat uriaş de radio, cu unde scurte. Încăperea era încălzită, 
căldura împrăştiindu-se prin uşile deschise în toată casa, şi 
femeia era îmbrăcată într-o cămaşă de noapte. Prin bumbacul 
subțire i se vedeau vertebrele şirei spinării şi rotunjimile 
feselor. 

Nairn tuşi uşor şi ea se întoarse, cu ochii plini de uimire. 

— Dumnezeule, ce naiba vrei la ora asta, atît de 
devreme? Nu te apropia de mine! Femeia se ridică în picioare, 
încrucişînd mîinile peste piept ca şi cînd ar fi fost goală, şi-l 
privi cu teamă. Oh, eşti fu din nou! Dar nu ți se pare al naibii 
de dimineaţă să apari aici? 

— Îmi pare teribil de rău dacă te-am speriat, ştiu că am 
dat buzna înăuntru. 

— Cam aşa ceva! Între orele şase şi şapte sînt singurele 
momente în care am şi eu puţin timp doar pentru mine. Îmi 
place să ascult BBC-ul cînd trebăluiesc pe lîngă cuptor şi 
cînd îmi fac gimnastica de dimineaţă. Rînji răutacios. Dacă 
ai fi venit cinci minute mai tîrziu, m-ai fi găsit în colanți sau 
mai rău. 

— Mai rău? 

Ea chicoti; trecuse repede peste şocul inițial. 

— Uneori, îmi fac exerciţiile goală. Mulţi oameni fac 
aşa, cînd sînt singuri — unde ai trăit pînă acum? 

Umplu ceainicul cu gesturi automate şi îl puse pe foc, 
şuierînd cînd puţină apă se revărsă peste margini. Se aşeză, 

strîngîndu-şi poalele cămăşii de noapte. Aceasta se desfăcuse, 
dezvăluind linia fermă a coapselor. Chiar dacă stătea singură, 
avînd grijă de copii, în condiții aproape mizere, Nairn nu 
putu să nu observe că avea picioarele epilate. Cînd o văzuse 
ultima dată, hainele lălii îi ascundeau corpul, dar acum putea 
să observe că avea un trup minunat. Nu părea de mai mult 
de treizeci şi opt de ani, dar arăta mult mai tînără. 

Ea zîmbi şi îşi scutură peste umăr coama de păr. 

— Am pus de ceai. Vrei ceva anume sau ai vrut să mă 
vizitezi la şase dimineaţa? Îşi arcui sprîncenele întrebătoare. 

— Cum te cheamă? 

— Alison. Alison Wragg. Doamna Wragg*. Copiii îmi 
spun „cîrpă de vase“, şi chiar e o poreclă potrivită pentru 
majoritatea ocaziilor. De aceea, îmi îngrijesc sănătatea şi 
frumuseţea în fiecare dimineață. Dar nu o s-o fac în faţa ta, e 
o chestie intimă. Se ridică şi puse frunzele de ceai în ceainicul 
imens. 

— Nu ştiam că eşti măritată, doamnă Wragg. 

— Spune-mi Alison. Sînt văduvă. 

— Îmi pare rău s-aud asta. 

Ea ridică din umeri. 

— Soţul meu s-a înecat acum şase ani, împreună cu 
băiatul nostru. Se plimbau cu o bărcuţă pe mare. Eram în 
concediu, în Cornwall. 

Nairn se aplecă înainte și îi atinse brațul. 

— Îmi pare rău. Cred că a fost îngrozitor. 

Ea zîmbi la atingerea lui şi nu-l respinse. 

— Da, cam aşa ceva. Turnă ceai în două căni. Eram 
învățătoare la o şcoală de copii cu dizabilităţi, din estul 


*Vechitură (n.tr.). 

Londrei, şi el lucra în acelaşi loc, ca doctor. Eram foarte 
fericiţi. După accident, am renunţat la tot şi am venit aici. 

— Deci eşti de fapt profesoară? 

— Și am şi pregătire în domeniul psihologiei 
educaţionale. Avea un zîmbet ciudat, cald. Am vrut să devin 
medic, ca şi Tom, dar m-au respins. După moartea lui, am 
vrut să-mi reiau numele de domnişoară — McKenzie. Ştii, 
oamenii sînt tentaţi să facă glume pe seama unui nume ca 
Wragg. Dar mi s-a părut neloial din partea mea. Nici nu ştiu 
de ce îți povestesc toate astea. Miji ochii. Sau poate că ştiu — 
eşti un foarte bun ascultător. Cred că ştii şi tu lucrul ăsta. Mă 
sperii. 

— Serios? Să ştii că sînt foarte blind — nu e cazul să te sperii. 

— Nu? Îşi încrucişă din nou picioarele. De data asta, 
piciorul rămase dezgolit, dar nu era vorba de vreo manevră 
de seducţie feminină. Pur şi simplu nu îşi dăduse seama de 
asta, toată atenţia ei era concentrată asupra lui Nairn. Ascultă, 
poate că pe mine nu mă duce atît de bine mintea, dar nici 
proastă nu sînt. Nu te mai juca cu mine. Cine naiba eşti, şi ce 
vrei, dacă vrei ceva? 

— Nu mă joc cu tine. Făcu o pauză, hotărîndu-se ce 
nume să folosească, dar pîna la urmă decise să nu o mintă. 
Piciorul ei era lung şi bronzat, probabil de la munca în grădină 
pentru că nu şi-o putea imagina făcînd plajă. Mă numesc 
David Nairn şi lucrez la Serviciul de Securitate, unii oameni 
îl numesc MI6. Mă aflu aici pentru că avem nevoie de ajutorul 
tău. Altfel nu te-aș fi deranjat la ora asta. 

— Ce să fac, să te cred? Ai vreun act care să dovedească 
tot ce mi-ai spus? 

— Nu, dar poţi telefona la poliție să verifici, dacă vrei. 
N-o să mă deranjeze dacă o faci. O să îţi confirme ce ţi-am 
spus, ba chiar vor trimite pe cineva aici, dacă asta vrei. 

Ea rise. 

— Un agent? Multumesc, nu e nevoie, mă pot descurca 
şi singură, mulțumesc frumos. Dar m-ai minţit data trecută, 
cînd mi-ai spus că nu eşti de la poliţie. 

— Nu sînt de la poliție, şi tu ai fost cea care a mințit. 

Se ridică, agitată. 

— Te-am minţit? Cum? Cu siguranță că nu asta a fost 
intenția mea! 

— Data trecută cînd am fost aici, ţi-am arătat cîteva 
fotografii şi mi-ai spus că în ele era Peter Werner, băiatul cel 
mic al familiei Beurton, dar nu era el, nu-i aşa? 

— Nu se poate, ce-am făcut? Mai arată-mi-le o dată. 

Nairn scoase un plic şi răspîndi pe masă fotografiile. 
Ea se uită la ele în tăcere. 

— Nu prea vezi bine, nu-i aşa? spuse el încet. 

Ea clătină din cap. 

— Nu, vederea mea nu mai e la fel de bună ca înainte, şi 
neapărat am nevoie de o pereche nouă de ochelari, numai că 
nu am avut vreme să mă ocup de chestia asta. Îmi pare rău, 
nu-mi place să recunosc că îmbătrînesc. Ştiu că e o prostie. 
Sper că nu am făcut ceva grav. Începu să plîngă. 

— Nu îmbătrîneşti. Eşti foarte frumoasă. Ea zîmbi printre 
lacrimi. Ochii ei erau de un albastru intens. Ai doar nevoie 
de o pereche de ochelari. Scoase o lupă mică şi i-o întinse. 
Poţi să îi vezi faţa cu ajutorul ăsteia? S-o vezi bine? 

Ea privi fotografiile şi dădu din cap. 

— Da, pot, chiar pot. Îmi pare rău că te-am încurcat. 
Mişcă lupa deasupra fotografiilor şi le privi atent. Dar de ce 
spui că e vorba de Peter Werner? Nu arată deloc ca el. Şi 
nici ca fratele lui. 

— Mai uită-te o dată. Te rog. De data asta vreau să fii 
sigură. De ce crezi că nu e Peter Werner? 

— Pentru că nu e el. Peter este slab, cu părul negru. 
Tipul ăsta din poză e aproape chel. 

— Poate că este Peter mai bătrîn? 

— Nu, dragul meu. Ochii sînt diferiți, urechile sînt 
diferite şi buzele sînt mult mai înguste. Lucrurile astea nu se 
schimbă o dată cu trecerea anilor. 

— Dar poți fi sigură? 

— Da, foarte sigură. 

— Mulţumesc. 


Zece minute mai tîrziu, Rover-ul se opri în faţa porții 
ruginite de metal de la intrarea în curtea bisericii. Se luminase 
deja bine şi pe un panou albastru se putea citi numele 
bisericii: St. Andrew. Nairn merse de-a lungul zidului de 
piatră al bisericii, coborînd panta care ducea spre cimitir. 

ÎI găsi într-un colţ, o piatră albă de granit, pe suprafaţa 
căreia erau inscripționate cîteva cuvinte: 


BERTA KUCZYNSKI 
Născută la 30 iunie, 1879 
Decedată la 10 iunie 1947 


mama lui 
Jurgen Ursula 
Brigitte Barbara 
Sabine Renate 


R R KUCZYNSKY 


Născut la 12 august 1876 
Decedat la 25 noiembrie 1947 

Ursula era de fapt Ruth, acum Sonia. Cu cincisprezece 
ani înainte, nu s-ar fi obosit să viziteze mormîntul, dar acum 
dacă tot era aici..., nici măcar cei de la Centru nu putuseră să 
acopere asta, aşa că povestea era adevărată pînă în 1947. 
Începu să tremure în bătaia vîntului tăios: acum nu mai era 
adevărată. Bărbatul care pretinsese că este Peter Werner era 
un impostor; Nairn avea încredere în femeia pe nume Alison 
şi era sigur că toţi cei trei copii ai familiei Kuczynsky, care o 
vizitaseră de-a lungul anilor, erau cei adevăraţi. Peter fusese 
un impostor, bietul ticălos, dar moartea lui îi autentificase 
falsa identitate. Pentru cîteva momente, se simţi foarte 
decepționat şi bănui că în spatele acestei farse se afla geniul 
vechiului său adversar, Kirov. Ajunsese la timp la ea, dar 
pentru numele lui Dumnezeu, oare ce încerca să facă? Dacă 
Peter era fals, oare Sonia era cea adevărată? Pentru un mo- 
ment se gîndi dacă nu cumva şi ea murise şi fusese înlocuită; 
dar oare nu era un plan prea ambițios? Şi acum ce naiba era 
de făcut? Se întoarse auzindu-se strigat de la poartă. Chris 
Pungaşul îi făcea semne cu mîna. 

— Sir David! Sînteţi chemat prin radio. 


39 
Londra 


A 
hama avea loc în camera de Consiliu A de la minis- 


ter, la etajul trei, în spate. Încăperea dădea spre grădina din 
Downing Street 10. Nairn fusese acolo atît de des, încît nu 
mai băgă în seamă tavanul sculptat şi şemineul lui Adam, ci 
doar fotoliile verzi, inconfortabile, de piele. La unsprezece 
şi jumătate se servi cafeaua în încăperea alăturată astfel încît 
cele două secretare care o aduseseră — două femei de vîrstă 
mijlocie, îmbrăcate cu cîte un sacou albastru, cu trese aurii 
pe epoleţi — să nu poată vedea documentele întinse pe masă. 
Simon îl trase pe Nairn deoparte. 

— Alexander aşteaptă în biroul meu, David. Pot să te 
răpesc puţin? 

Se grăbiră prin coridoarele întortocheate din partea 
dinspre Whitehall a clădirii. Sir William Alexander arăta 
bătrîn şi bolnav, dar directorul general al Serviciului de 
Securitate mai avea încă şase luni pînă la pensie şi era hotărît 
să-şi ducă mandatul pînă la capăt, în ciuda faptului că putea 
să fie răpus, mai înainte de împlinirea acestui termen, de 
cancerul care îi cuprinsese tot corpul. Stătea aplecat deasupra 
mesei de conferințe din biroul lui Simon şi nu se ridică atunci 
cînd cei doi intrară. 

Simon închise uşa cu putere şi se aşeză în scaunul 

sculptat de la un capăt al mesei; Nairn se aşeză în faţa lui 
Alexander, care îl privi ostil. 

— Înţeleg că ai început să sapi după scheletele din 
Serviciul meu, Nairn. Alexander încă folosea un ton supe- 
rior, dar vocea lui era hîrîită şi în respirație i se simțea mirosul 
inconfundabil al morții. 

— A primit instrucțiunile de la mine, interveni Simon cu 
răsuflarea tăiată. David nu a făcut decît ceea ce i-am cerut 
eu şi nu a fost prea bucuros să se amestece în chestia asta. 

Privirea apoasă a lui Alexander îl sfredelea pe 
coordonator: un mileniu de mîndrie anglo-saxonă îl strivea 
pe emigrantul evreu. 

— În acest caz, cred că n-ar fi trebuit să-i ceri asta, 
domnule — amîndoi sînteți responsabili pentru tot ce s-a 
întîmplat. Îşi strînse buzele. E un măcel sîngeros. 

Se lăsă o tăcere încordată. Simon răsfoia un dosar, de 
parcă acest lucru ar fi ajutat cu ceva. 

— Te-am invitat aici pentru a te pune la curent, Bill. Tonul 
vocii era reținut ca întotdeauna, dar accentul lui vienez 
devenise mai pronunţat. Nu se pune problema de cît de mult 
este amestecat şi Serviciul tău, dar mi s-a cerut de către 
ministru să investighez acest caz şi asta am şi făcut. Făcu o 
pauză. David, nu vrei să ne pui la curent, în mare, cu 
concluziile la care ai ajuns? 

— Desigur. Nairn privi raportul bătut la maşină care se 
afla în faţa lui pe masă. Momentul în care a început să planeze 
suspiciunea asupra lui Jack Carteret — sau poate a lui 
Richard Fell — a fost cînd s-a aflat de posibila infiltrare a 
unui agent sovietic în conducerea MIS-ului. Problema nu a 
fost rezolvată şi a continuat să producă necazuri în ultimii 

cincisprezece ani. De vreme ce Ruth Kuczynski, nume de 
cod Sonia, se pare că l-a controlat pe unul dintre ei încă din 
timpul războiului, posibilitatea ca ea să fugă din Germania 
de Est, după ce mai mult de treizeci şi cinci de ani a fost 
protejată, a părut ca un cadou divin. Din păcate, lucrurile au 
mers lamentabil. Unul dintre fiii ei — cercetător în Germania 
democrată — a urmat un curs de pregătire în Rusia şi nu a 
putut fi contactat timp de mai multe luni. Un impostor, 
folosindu-se de identitatea lui, s-a oferit să fugă în San Fran- 
cisco. Am muşcat momeala, şi am început să insistăm şi pe 
lîngă mama lui pentru a fugi împreună cu el. 

— Cînd ţi-ai dat seama că era vorba de un impostor? 
mormăi Alexander. 

— Am început să am îndoieli imediat după ce am trimis-o 
pe domnişoara Cable cu omul care îşi spunea Peter în 
Germania de Est. Am interceptat o convorbire ce m-a derutat; 
era doar pe jumătate decodificată, şi destinată unei persoane 
din Berlinul de Est, de la cineva care lucra în cadrul ONU la 
New York. Această înregistrare dădea de înțeles că ştiau 
despre Peter. Am devenit îngrijorat în privința siguranței lui 
Cable. După aceea, am reuşit să decodificăm parțial mai 
multe transmisiuni Şi, din conţinutul lor, am tras concluzia 
că nu exista nici un pericol, că Peter era pus sub urmărire 
dar, deşi părea un pic ciudat, i s-ar fi permis să fugă fără 
prea multe complicaţii. 

Muribundul făcu un gest de uimire. 

— Asta-i tot? 

— Nu, Sir William, asta nu e tot. Mai tîrziu — şi acum mă 
tem că a fost prea tirziu — am fost la casa părintească a Soniei 
din Great Rollright şi am aflat că Peter cel adevărat fusese 

în vizită acolo cu cîţiva ani înainte. Îi fusese dată permisiunea 
să viziteze Anglia pentru a urma nişte cursuri de electronică. 
Deşi părăsise ţara împreună cu mama lui de sub nasul 
agenţilor din Serviciile Speciale, în 1950, nimeni din MIS 
nu părea să fi remarcat întoarcerea lui. Nairn făcu intenţionat 
o pauză şi Alexander îşi întoarse privirea. Dar îşi făcuse 
apariţia în pragul casei părinteşti cu ochii în lacrimi, 
emoționat să se întoarcă acasă. 

— De ce naiba să fi remarcat întoarcerea lui? 

— Pentru că Great Rollright este un loc destul de impor- 
tant pentru întreaga familie, un loc cu o încărcătură 
emoțională puternică. Ambii părinți ai Soniei sînt îngropați 
în cimitirul orăşelului. Urmă încă un moment de tăcere 
încordată. 

— Şi? întrebă Simon încet. 

— Şi acum femeia care locuieşte în casa aceea şi-a adus 
aminte de înfăţişarea ei. I-am arătat cîteva fotografii ale celui 
pe care îl cunoşteam noi ca fiind Peter Werner, născut 
Beurton, şi nu l-a recunoscut. Nu era aceeaşi persoană. 
Bănuiesc că acela care a gîndit planul nu ştia că lui îi plăcuse 
atît de mult locul acela, şi nici că se întorsese acolo. 

— Vrei să spui că adevăratul Peter se află în Rusia? 

— Sursele mele îmi spun că, ascuns bine, urmează un 
curs lung în Novossibirsk pentru cîteva luni. Sînt convins că 
nu ştie nimic din toate acestea. 

— Dacă fiul era un impostor, cum putem fi siguri că mama 
este reală? întrebă Alexander. 

— Nimic nu e sigur. E posibil ca ea să fie moartă sau să 
se afle undeva departe şi cineva să-i fi luat locul, un agent 
est-german; dar nu cred. Cred că e destul de reală. A fost un 

agent extraordinar de bun, foarte devotată, aşa că e destul de 
logic ca şi ea să fi luat parte la o astfel de operațiune de 
dezinformare. 

— Dezinformare? 

— Da, ăsta era obiectivul lor. După primele interceptări, 
am reuşit să plasăm cîteva microfoane în apartamentul ei 
din Berlin. Cei din HVA şi alţii, probabil ruşi, au vizitat-o şi 
au sfătuit-o să se lase convinsă să coopereze şi apoi să ne 
inducă în eroare. 

— Cum? 

— Acest lucru nu l-am înţeles prea bine, din cîte am putut 
noi să ne dăm seama din interceptări. Numele lui Carteret 
sau cel al lui Fell nu au apărut niciodată — dacă ar fi apărut, 
am fi aflat răspunsul pe care îl căutam, fără să mai fie nevoie 
să ne chinuim atît de mult pentru a o convinge să trădeze. 
Dar a fost pusă la curent cu ceea ce ar fi trebuit să ne spună 
undeva departe de apartament — la un moment dat au dus-o 
cu maşina pînă la un birou din Karlshorst. 

— Deci urma să ne spună că ori Carteret, on Fell era 
trădătorul, indicînd persoana nevinovată? întrebă Simon 
intenționat. 

— Chiar aşa. 

— Ceea ce înseamnă că au încă motive destul de puternice 
să-l protejeze pe cel vinovat, chiar dacă acesta e mort. Cred 
că toată tevatura asta este provocată pentru a ne abate atenţia 
de la un eventual succesor. 

Alexander privi în jos, către masă. 

— Ar putea să aibă oarecare logică, fu el de acord, 
îngîndurat. Dar cred că era foarte convinsă. Toată aventura 

aceasta pe mare, punîndu-şi viața în pericol, toate astea la 
şaptezeci şi şase de ani, doar de dragul afurisitului de partid? 

— Crede cu convingere în afurisitul ăsta de partid! ricană 
Nairn. l-a dedicat şaizeci de ani din viață şi, oricum, întreaga 
operațiune nu trebuia să implice riscuri prea mari. Din 
ce-am auzit noi trebuia să ne spună ce avea de spus acolo, 
la Berlin, fără să fie nevoită să-şi părăsească apartamentul. 

— Înţeleg. Dar ce a determinat schimbarea planului? 

— Numai bunul Dumnezeu ştie. Bănuiesc că, în cele din 
urmă, cineva a considerat că totul ar părea mult mai credibil 
dacă s-ar adăuga şi puţină acţiune... sau poate că planul aşa 
a fost conceput iniţial şi nimeni nu i-a spus asta şi Soniei. A 
părut foarte şocată cînd a aflat de moartea falsului Peter şi a 
acceptat să meargă cu Sarah în largul mării. Au renunţat la 
ea. 

— David crede că în spatele acestui plan se afla Kirov, 
interveni Simon. Şi modul de finalizare a planului e 
caracteristic pentru el. Nemilos, dar strălucit. 

— Cine dracu” e şi Kirov ăsta? izbucni Alexander. 

— Şeful Serviciului, unul dintre conducătorii Centrului. 

Alexander mormăi, de parcă ar fi ştiut acest lucru din 
totdeauna şi apoi se întoarse spre Nairn. 

— Dacă toate astea sînt adevărate, cît de departe voiau 
să ajungă Sonia şi Cable? 

— Cît de departe puteau, după aceea trebuia să fie oprite 
în largul mării lîngă Rugen, apoi „arestate“ şi separate. Sonia 
urma să dispară şi apoi ei urmau să ne propună un schimb — 
Sarah contra unei persoane reținute de noi, poate contra 
tipului de la GCHQ, cred că mai are vreo douăzeci şi cinci 

de ani de stat în închisoare. Apoi, Sarah s-ar fi întors la noi 
spunîndu-ne numele pe care i-l dezvăluise Sonia şi, după tot 
ce se întîmplase, noi ar fi trebuit să o credem. 

— Punctul culminant a patruzeci de ani de trădare, şopti 
Simon. 

— Dar nu a mers! Obrajii căzuţi ai lui Alexander tremurau 
de furie. Şi unde este acum Sonia? Unde este cealaltă fată? 
Şi că tot veni vorba, unde e blestematul ăla de submarin? 

— Nu cunosc răspunsul la nici una dintre aceste întrebări. 

— Nu? Alexander fu cuprins din nou de o criză de tuse. 
Ar fi trebuit să îl ştii. Să-ţi spun ceva, Nairn. MIS nu a fost 
niciodată Serviciul tău, şi o să fac tot ce-mi stă în putinţă să 
nu ajungă niciodată. Dumnezeule, cîtă înfumurare! 


Fusul orar al Berlinului era în urmă cu o oră faţă de 
Londra. Tînărul care sosise pe aeroportul Schönefeld era zvelt 
şi brunet. Călătoria de la Novossibirsk fusese obositoare, 
dar lipsită de peripeții. Chiar şi aşteptarea de două ore din 
Moscova fusese mai confortabilă ca de obicei, mai ales că 
acum dotările stației se îmbunătăţiseră considerabil. 

Îşi lăsase maşina la aeroport şi acum conduse direct spre 
casă, unde îşi lăsă valiza, şi apoi spre apartamentul părinților 
lui din Adlershof. Nu plănuise să meargă acolo, dar — aşa 
cum le spusese mai multor oameni — de cîtăva vreme avea o 
presimţire că ar fi trebuit să o facă. Îşi parcă Skoda roşie pe 
marginea străzii şi merse înapoi pînă la un chioşc, de unde 
cumpără un buchet de flori pentru mama lui. Urcă în fugă 
cele cîteva trepte de beton. Ar fi trebuit să se simtă uşurat, 
dar îl treceau toate apele cînd sună la uşă. Nu-i răspunse 

nimeni. Sună din nou, ţiriitul metalic al soneriei spărgîndu- 
se de pereţii coridorului. 

Cînd sună a treia oară, uşa unui alt apartament se 
deschise şi un bărbat între două vîrste îşi scoase capul 
întrebător. Peter nu recunoscu figura omului. 

— Ce-i gălăgia asta? ţipă el. Unii dintre noi trebuie să 
lucreze noaptea şi vor să se odihnească! 

— Îi caut pe domnul și doamna Beurton. 

— Nu vezi că sînt plecaţi? Cară-te! 

— Nu mi-au spus nimic de vreo eventuală plecare. Sînt 
fiul lor. 

Bărbatul ridică din umeri. 

— Toți care au venit să-i caute au spus că sînt rudele lor. 
Nu vă mai cred. Oricum, tipul de la primărie spunea că 
apartamentul urmează să fie repartizat altcuiva. 

Peter se albi la faţă, şocat. 

— Dar unde s-au dus? 

— Um Gottes Willen, de unde vrei să ştiu eu? Oricum, 
apartamentul era prea mare pentru două persoane, mai ales 
că era vorba de doi pensionari bătrîni. Poate că s-au dus la 
vreun azil sau poate că au fost arestaţi, continuă el. Sau poate 
că unul dintre ei a murit — erau îndeajuns de bătrîni. 

— Dar... 

— Dar nimic. Dispari sau chem poliția! Se retrase în 
apartament, trîntind uşa. 


În Moscova era cu două ore mai devreme şi generalul 
maior Kirov privea dezgustată, prin fereastra biroului său 
modern, brazii uzi. Prefera arhitectura lui Petru cel Mare, 
pieţele largi şi atmosfera occidentală a Leningradului, unde 

Nadia Alexandrovna Kirova se născuse cu aproape şaizeci 
de ani în urmă. Faţa ei de forma unui măr, cu pomeții înalţi, 
încadrată de un păr cărunt, arăta că în tinereţe fusese o 
frumuseţe. Nici acum nu era urâtă. Îmbrăcată elegant, într-un 
taior bine croit, se mişca cu feminitate în ciuda faptului că 
era cunoscută mai mult sub forma masculină a numelui său, 
un simbol pe care ea îl adoptase în timp ce lupta cu forțele 
Viet Minh-ului în Indochina în anii '40. Un secretar bătu la 
uşă şi intră în birou. 

— A sosit colonelul bulgar, tovarăşă general. 

Kirov zîmbi. 

— Pofteşte-l înăuntru, te rog. 


40 


Londra 


Cu moralul la pămînt, Nairn luă metroul înapoi pînă în 


Lambeth North şi parcurse pe jos cele cîteva sute de metri 
care despărțeau stația de Century House. Luă liftul pînă la 
ultimul etaj şi descuie mormăind uşa biroului său. Din came- 
ra de comunicaţii răsări un chip. Aparținea aceluiaşi opera- 
tor radio de azi-noapte, cea care fusese disponibilizată din 
armată; deja turele se schimbaseră din nou, dovedind că viața 
îşi urmase cursul inexorabil. 

— Sir David! ÎI prinse entuziasmată de cot. 

Îi aruncă un zîmbet mohorit şi întrebător în acelaşi timp. 

— Da, Liz, ce este? 

Ea îi întinse o bucată de hîrtie roz. Era vorba de 
decodificarea mesajului primit de la comandantul 
submarinului, datat ora unsprezece dimineaţa şi transmis din 
largul coastelor Danemarcei. „Agentul est-german Beurton 
şi însoțitoarea Cable sînt în siguranţă la bord. Doi membri ai 
echipelor de intervenţie SBS au fost împuşcaţi în cursul 
ciocnirilor cu o navă de patrulare est-germană. Sergentul SBS 
Evans este rănit şi se află în infirmerie. Aştept instrucțiuni.“ 

— Dumnezeule mare! Nairn începu să rîdă, îmbrățişind-o 
pe operatoarea radio şi dansînd cu ea pe coridor. Pînă la urmă 

a mers! Kirov şi-a dat singur în cap, nu-i aşa? Liz se uita 
siderată la el. Nu auzise vreodată de Kirov şi nu-l mai văzuse 
niciodată pe Nairn rizînd. 


Submarinul acostă la Clyde douăzeci şi patru de ore 
mai tîrziu şi Sonia fu luată cu un avion şi dusă spre sud 
împreună cu Sarah, la baza militară a Marinei din Somerset, 
la Yeovilton. Nairn ordonă ca ea să fie primită cu toată căldura 
ŞI să fie condusă la Edge, la patruzeci de kilometri depărtare. 
Încă uimit de întorsătura pe care o luaseră lucrurile, avea 
nevoie de timp pentru a procesa informaţia că Sonia, în ciuda 
tuturor celor ce se întîmplaseră, era din nou pe pămînt 
britanic. În sfîrşit, încolțită. 

Era abia opt dimineaţa cînd ajunseră la casa țărănească, 
avînd în vedere că fuseseră duse la aeroportul de lîngă 
Glasgow direct de la baza de submarine după ce acostaseră 
la cinci dimineaţa. Menajera deschise uşa grea de stejar cînd 
cele două maşini întoarseră pe aleea circulară acoperită de 
pietriş. În prima maşină se aflau patru poliţişti înarmaţi, 
îmbrăcaţi în uniformă, în cea de-a doua erau Sonia, Sarah, 
şoferul şi doi agenți din departament, de asemenea înarmaţi. 
O altă maşină îi urma la un kilometru depărtare. Poliţiştii 
coborîră din maşină şi se întoarseră spre tufişurile de rhodo- 
dendron cu armele scoase, într-o poziţie destul de absurdă. 

Sarah deschise uşa din spate a Rover-ului albastru închis 
şi Sonia o urmă în holul casei. Paşii lor răsunau pe podeaua 
pietruită. Bătrîna înlemni şi fata o apucă de braţ, simțind că 
pielea de pe încheietura Soniei se înfiorase. Oasele fragile 
ale bătrînei îi tremurau între degete. 

— Cred că eşti foarte obosită, spuse ea. Aici te poţi odihni. 


251 


MICHAEL HARTLAND 


Ţi-au pregătit un dormitor şi o sufragerie — sper să fie 
îndeajuns de confortabile pentru tine. Vrei să mergi să te 
culci? 

Sonia dădu din cap, cu ochii plini de frică şi confuzie. 

— Sînt prizonieră? 

— Oh, eu n-aş spune aşa. Nu poţi pleca de aici, dar îţi 
promit că vei fi tratată omeneşte. Un superior de al meu o să 
vină să vorbească cu tine, cînd te vei trezi. 

După ce Sonia adormi, Sarah verifică gărzile înarmate 
care păzeau casa şi ofiţerul de poliţie îi spuse că primise 
ordine să pună încă patru poliţişti înarmaţi să patruleze 
împrejurimile pentru următoarele douăzeci şi patru de ore. 
Satisfăcută, se urcă în maşină şi porni spre Londra. În timp 
ce Rover-ul traversa cîmpia înverzită din Salisbury gonind 
pe M3, se întreba dacă avea să o mai vadă vreodată pe această 
femeie curajoasă. 


Maşina ieşi de pe M3 la Staines. Nairn o aştepta într-o 
cabană de biîrne lîngă rîu, în Shepperton. O întîmpină pe 
verandă, o îmbrăţişă şi o sărută. 

— Mulţumesc lui Dumnezeu că ai scăpat, Sarah. 
Felicitări. Multe felicitări. Ai fost extraordinară, o adevărată 
profesionistă. 

Ea începu să plîngă de uşurare în braţele lui Nairn, care 
o ținea părinteşte pe după umeri. O conduse într-o sufragerie 
sărăcăcioasă şi se aşezară pe o canapea. Îi plînse fericită pe 
umăr. 

— Oh, David, am fost atît de speriată! A fost îngrozitor! 
Îţi mulţumesc că m-ai scos de acolo. 

— N-ar fi trebuit să te las niciodată să pleci... 

— Nu m-ai lăsat tu, a fost decizia mea şi am greşit. Îşi 
ridică privirea, clipind des printre lacrimi. Şi n-am fost 
extraordinară. Am fost groaznică. N-ar fi trebuit să plec în 
Berlinul de Est. Aproape că am omorât-o pe Sonia. Am fost 
la un pas să distrug totul. El n-o contrazise, dar o strînse şi 
mal tare în braţe, lipindu-i faţa de a lui. A cui e casa asta? 

— A Serviciului. O avem încă dinainte de război. E 
aproape de aeroportul Heathrow. O mingiie încet pe faţă. 
Acum spune-mi, ce s-a întîmplat de fapt pe mare? 

— Ne-a văzut o navă de patrulare est-germană şi a deschis 
focul. Doi oameni din SBS au fost ucişi. Începu din nou să 
plîngă înfricoşată, dar găsi în braţele lui liniştea care-i lipsise. 
Nu mai văzusem niciodată un om murind. Am căzut şi eu în 
apă şi cel de-al treilea bărbat, sergentul Evans, m-a scos de 
acolo. Dumnezeu ştie cum a izbutit, era rănit destul de rău la 
gît. A reuşit să mă arunce prin deschizătura submarinului, 
chiar înainte ca acesta să se scufunde. După cîteva secunde, 
Sonia m-a urmat. Am pierdut-o în haosul ce se iscase, dar 
cred că şi ea a fost scoasă din apă. 

— A reuşit să scape şi Evans? 

— Oh, da, nu m-aş fi putut ierta niciodată, dacă ar fi 
murit ca să mă salveze pe mine. După aceea, s-a prăbuşit. 
Cred că pierduse o groază de sînge, eu eram plină de sîngele 
lui. Ceilalţi doi bărbaţi fuseseră luaţi de apă. 

Nairn dădu din cap. 

— Bieţii de ei!... Ce s-a întîmplat după aceea? 

— Sonia era în stare de şoc şi i-au pus la dispoziţie o 
cabină pentru a se putea odihni. Eu eram isterică şi mă 
simţeam foarte rău — înghițisem litri de apă sărată —, dar 
după ce am vomitat puţin m-am calmat şi-am reuşit să mă 

spăl. Mi-au dat nişte haine marinăreşti şi m-am aşezat într-un 
colţ, unde am aşteptat pînă cînd am ajuns în Marea Nordului. 
Am stat nemişcată atît de mult timp că încă mai am urmele 
peretelui pe spate. Sper să nu-mi rămînă acolo pentru 
totdeauna. Chicoti, apoi începu din nou să plîngă. Aerul era 
foarte fierbinte. Cam atît pot să-mi amintesc. 

Nairn zîmbi distant. 

— Încearcă să-ţi aminteşti ce se întîmpla cu patruzeci şi 
opt de ore înainte de asta. Crezi că te aşteptau în Berlinul de 
Est? 

— Oh, da, mă aşteptau, David, dacă nu pe mine în mod 
sigur aşteptau pe cineva. Acoperirea mea fusese deconspirată 
încă de la început, nu am nici o îndoială. 

— Mr-era frică de asta, dar înainte să te trimit acolo nu 
bănuiam nimic. Am aflat şi eu acum cîteva zile... Îmi pare 
rău! 

— Acum nu mai contează, dar nu e numai faptul că mă 
aşteptau. Se cutremură. La sfîrşit, cred că atunci cînd eram 
pe plajă, am început s-o suspectez pe Sonia. La Berlin îmi 
fusese milă de ea dar, în final, simţisem că nu se potrivea 
ceva. 

— Ce anume? 

— Parcă juca un rol, parcă se aştepta să fie oprită înainte 
să părăsească țara. 

— Poate. 

— Era foarte şocată că a reuşit să ajungă pe submarin. 

— Pun pariu că aşa era. Dar ai petrecut cîteva ore singură 
cu ea. Ţi-a spus ceva interesant? 

— Oh, da, urma să-ţi spun imediat. Sarah îi zimbi 
triumfătoare. Am informaţiile pe care le voiai, David. Sonia 

era destul de tulburată pe plajă şi devenise foarte vorbăreaţă. 
Într-un tîrziu, a cedat şi mi-a spus numele trădătorului. 

— Chiar ţi-a spus? Nairn nu arăta pe cît de surprins se 
aştepta ea să fie. Şi pe cine a numit? 

Sarah îl privi întrebătoare. Pentru o clipă, îi trecu prin 
cap că o făcuse să se îndrăgostească de el doar pentru a putea 
să-şi pună planul în aplicare, dar nu, era prea mult. 

— Carteret. Sonia l-a indicat pe Carteret. Era destul de 
emoţionată. Zîmbi, şi Nairn o sărută. Bineînţeles, a indicat 
persoana pe care o bănuiam de multă vreme, dar acum putem 
fi siguri. 

El dădu din cap, gînditor. 

— Ţi-a mai spus şi altceva? 

— Era destul de surprinsă că ne interesează atît de mult 
cine e persoana. Spunea că fusese de o impotanţă capitală în 
timpul războiului. După aceea a continuat, dar era agent dublu 
şi nu le mai era de un real folos decît rareori. 

— Şi tu ai crezut-o0? 

— Da, am crezut-o. Dar te înţeleg... Acum nu mai sînt 
atît de sigură. 

EI clătină din cap, privind prin geamul murdar peste 
grădina neîngrijită spre apele cenuşii ale Tamisei. 

— Oricine altcineva era spionul, dar nu Carteret. 
Evenimentele prin care ai trecut sînt încununarea a douăzeci 
de ani în care s-au chinuit să ne convingă că el este trădătorul. 
Şi-au dorit să fim atît de convinşi de chestia asta, să-l punem 
sub acuzare pe bietul om şi astfel să nu ne dăm seama de 
adevăratul trădător. Dacă păstrăm discreția şi ne facem că nu 
ştim nimic, poate reuşim să-i facem să creadă că ne-au păcălit. 

Îşi întoarse privirea spre cameră, observînd că ea se uita 

la el siderată. Ochii ei căprui se măriseră, făcînd să-i apară 
pe faţă o expresie nedumerită. 

— Am încurcat rău de tot treburile, nu-i aşa? 

— Nu, bineînţeles că nu. Ai fost manipulată de cea mai 
perversă minte din lume. 

— Drăguţ din partea ta, David, dar cred că ar trebui să-mi 
găsesc o altă meserie. Văd că nu sînt în stare de asta. Mi-am 
dorit întotdeauna să urmez o facultate, după ce petrecusem 
primul an la Century. Poate că e timpul să o fac, să ies din 
sistem. Am doar douăzeci şi trei de ani. Nairn îi cuprinse 
umerii cu braţul şi merseră împreună pe alee. 

— Poate că ar trebui să faci asta — dar nu din cauză că ai 
dat greş, Sarah. De data aceasta mi-ai adus exact ce am vrut. 
Din nou ea simţi un fior rece, ca reacție a corpului la aflarea 
faptului că fusese folosită ca un pion pe tabla lui de şah. Nu-i 
stătea în fire să manipuleze oamenii, dar natura serviciului 
său îşi spunea cuvîntul. Acum, Sarah putea să vadă mult 
mai clar lucrul acesta şi era îngrozită. Era un om de treabă şi 
foarte atrăgător, dar nici o femeie nu ar fi putut să-l iubească 
pentru prea multă vreme, decît dacă nu ar fi ştiut cu ce se 
ocupă sau nu i-ar fi păsat de lucrul acesta. 

EI îi zîmbi. 

— Mai vorbim mai tîrziu despre toate astea. Ai trecut 
prin multe peripeții şi poate că eşti încă afectată de şocul 
evenimentelor, aşa că nu te grăbi să iei vreo decizie. Ochii 
lui o cercetară. Dacă vrei să ştii, cunosc un profesor de la 
Oxford cu care ai putea să vorbeşti, dacă te interesează 
problema. 

- În momentul acesta am prea multe pe cap. Acum mi-aş 
dori să fac o baie. 

— Desigur, pînă şi o cocioabă ca asta are baie şi apă 
caldă — şi cred că au adus şi cîteva din hainele tale din 
apartamentul din Clapham. E o valiză în dormitor. Apoi îţi 
propun să mergem într-un loc drăguţ, să luăm prînzul. 

— Ar fi frumos, dar avem timp? O ai şi pe Sonia pe cap 
şi restul lucrurilor, cum o să te descuri cu toate? 

— Sonia e în siguranță la Edge. Nu cred că o să moară 
acum, după ce a ajuns atît de departe şi cazul Carteret durează 
de douăzeci de ani; poate să mai aştepte puţin. În după-amiaza 
aceasta, pe la patru mă întîlnesc cu Simon şi cu Alexander. 
Între timp poate mergem pînă la City Barge, unde te-am 
abordat prima oară, îţi aminteşti? 


După un moment de tăcere Stie alone) Alexander se 
uită întrebător la Nairn. 

— Şi dacă nu e Carteret, cine naiba e? 

— Trebuie să fie vorba de Fell, îl întrerupse Simon, şi 
vreau ca ticălosul să fie adus imediat aici pentru a fi interogat. 
În mod sigur l-au protejat pe Fell şi pe cel pe care l-a lăsat 
acesta ca succesor. Privi spre Nairn, care rămăsese impasibil. 
Bineînţeles, David, binecuvîntate să-i fie şosetele lui de 
bumbac, nu este de acord. Ei bine, se răsti el acuzator. Ce 
zici? 

Nairn se lăsă pe spate în scaunul său, gîndindu-se la 
cele trei morminte pe care le vizitase pe parcursul acestui 
caz blestemat. Toate erau amplasate lîngă cîte o biserică tipic 
englezească cu turn de piatră, situate în cîte un orăşel: 
St. Peter în Somerset Levels, St. Andrew în Chilterns, St. 
Laud în cîmpiile întinse din Buckinghamshire. Era greu să-şi 
imagineze pe oricare dintre bărbaţii care se retrăseseră în 

acele orăşele şterse ca fiind un trădător şi, totuşi, Sonia trăise 
în Great Rollright pentru cinci ani Şi îşi îngropase acolo 
părinții — şi în privinţa ei nu exista nici un dubiu... 

— Nu este vorba de Carteret, spuse el încet. Ar putea să 
fie Fell, dar nu sînt destule dovezi pentru fi siguri. Există şi 
posibilitatea ca amindoi să fie nevinovaţi. Cu certitudine, 
cineva a trădat MI5 în vremea războiului, cînd Sonia era 
curierul lui Fuchs, asta era tot ce conta, construcţia bombei. 
A pus în pericol tot programul nuclear şi cineva a protejat-o 
îndeajuns de mult ca ea să poată pleca. Oricine ar fi fost 
persoana respectivă, probabil că a continuat să rămînă în 
funcţie şi după război, dar la fel de bine ar putea să fie moartă 
de mulți ani. Adesea sînt tentat să cred că a murit. 

— Ei bine, eu nu cred. E absurd să sugerezi că toată 
tevatura asta despre Carteret şi despre Fell e doar o simplă 
dezinformare, se răsti Simon. Pentru numele lui Dumnezeu, 
omule, gîndeşte-te cît de multă energie s-a irosit în 
investigaţiile astea ani în şir. Unul dintre ei trebuie să fie 
spion. 

— Cineva a fost cu siguranță, spuse Nairn încet. Dar 
poate că pe parcursul ultimilor douăzeci de ani, Centrul ne-a 
servit crîmpeie de dovezi, o pistă falsă, lungă şi complicată. 

— De ce naiba? 

— Pentru ca să distrugă MIS, să saboteze toată încrederea 
pe care Guvernul şi Parlamentul o aveau în el, în timp ce pe 
partea cealaltă, marionetele lor încercau să distrugă libertăţile 
cetăţeneşti. Să-i distrugă credibilitatea. Nu e un plan rău, 
dacă ținta ta este să declanşezi suspiciunea. Să sabotezi ceva 
folosindu-te de slăbiciunile acelui lucru e ceva obişnuit; am 

avut atît de multe cîrtiţe, încît acum le vedem peste tot, chiar 
dacă ele nu există. 

Obrajii lui Alexander tremurau de furie. 

— Prostii, Nairn, astea sînt prostii. Sînt de acord cu tine 
în cazul lui Carteret — episodul cu Sonia dovedeşte lucrul 
acesta — aşa că rămîne doar Fell. Blestematul şi-a încasat 
pensia atîția ani, după o viaţă în care a lucrat pentru ruşi. 
Lucrul ăsta este de ajuns să te facă să verşi. O să fie ridicat 
mîine în zori, fără vreo invitaţie specială, fără să fie tratat ca 
un oaspete de onoare, ca pînă acum, şi o să fie supus unui 
interogatoriu dur. Aflăm noi adevărul — şi dacă a lăsat vreun 
succesor, o să-l prindem şi pe acesta. 

— Sînt întru totul de acord. Simon închise dosarul din 
faţa lui. Şi tu, David, o să aranjezi ca Sonia să fie adusă 
mîine dimineaţă de la Edge. 

— Cu elicopterul? 

— Nu, o să vină cu una din maşinile Serviciului. Asigură-i 
şi o escortă înarmată, nu am vrea să o pierdem acum. Va 
trebui să fie supusă unui interogatoriu amănunțit. Trateaz-o 
cu respect, dar nu te purta cu ea cu mănuşi. Nu se poate 
întoarce în Est şi încă mai poate fi trimisă în judecată pentru 
trădare aici. Bineînţeles, nu se pune problema, dar vei avea 
la dispoziţie cîteva lucruri cu care să-i forțezi mîna, dacă va 
fi nevoie. 

— Şi după aceea? 

— Cînd vom fi pregătiți, o să-i confruntăm. Dumnezeule, 
cred că va fi un şoc teribil să se revadă după treizeci şi cinci 
de ani. Asta o să declanşeze totul. 

Nairn dădu din cap. 

— O să fac ce îmi ceri, dar nu-mi place, şi nu cred că va 
merge. 

— Tu fă-o, Nairn, tuşi Alexander, cu ochii rotindu-i-se 
furioşi în orbite. Ad-o pe blestemata aceea de femeie aici şi 
de Fell o să am eu grijă. După asta, hîrîi el, dacă nu poți să 
faci faţă, sînt sigur că eu împreună cu Simon ne putem 
descurca şi fără ajutorul tău. 


M 
Londra 


La şase dimineața, două maşini goneau pe M1 dinspre 
Hendon, două Ford-uri albastre, anonime, fiecare dintre ele 
cu cîte trei bărbaţi înăuntru. Chiar şi pentru Alexander, care 
îi instruise personal în biroul lui din Curzon Street, era un 
grup destul de mare de oameni trimişi.să invite o persoană 
de aproape optzeci de ani să-i însoţească pentru o discuţie cu 
foştii lui subalterni. Maşinile ieşiră de pe autostradă la 
Newport Pagnell, luînd-o pe un drum secundar care tăia cîmpiile 
plicticoase de la graniţa ținuturilor Buckingam şi Bedford. 

Orăşelul era încă adormut, era duminică, şi nimeni nu 
observă că prima maşină parchează pe drumul ce ducea la 
biserică. Zidul grădinii din spatele cabanei dădea înspre drum 
ŞI cei trei bărbaţi se răspîndiră de-a lungul lui, unul dintre ei 
apucînd revolverul pe care îl avea prins la briu. Cea de-a 
doua maşină parcă pe o stradă de lîngă White Hart Inn şi alți 
doi bărbaţi se apropiară de intrarea în micul cartier de cabane 
ŞI vile. 


În Londra, Nairn îşi începu ziua cu o plimbare solitară. 
Se trezise devreme, după o noapte agitată, şi, trăgînd 
draperiile, observă că soarele răsărise deja peste casele din 
Chiswick. Douăzeci de minute mai tîrziu, lăsa în urmă City 

Barge, şi se aşeză pe o bancă privind două lebede adormite, 
cu capul în pene. Stătuse acolo o vreme, aproape o oră, doar 
el cu gîndurile sale. 

Sarah era o fată remarcabilă, matură pentru vîrsta ei, şi 
cu o experienţă bogată. Cine ştie, poate că peste trei ani urma 
să se întoarcă... În ceea ce priveşte MI5, puteau să şi-l 
păstreze. Şi aşa şi plănuiau. Urma să mai stea la Century 
pentru încă un an, asta în cazul în care Walker ar fi fost de 
acord, dar nu avea de gînd să moară în şa precum Alexander. 
Oricum ideea lui Jim Simon era prostească. Îşi privi ceasul 
în timp ce se apropia de podul Kew. Se făcuse aproape nouă, 
era timpul să dea telefonul pe care îl plănuia de atita vreme. 
Se întoarse şi se grăbi să ajungă înapoi în apartament. 
Telefonul suna cînd deschise ușa. 


Cei doi bărbaţi se apropiară de uşa din față a cabanei, 
în lumina slabă a dimineţii. Unul dintre ei folosi ciocănelul 
ataşat pe uşă, dar nu primi nici un răspuns. Ciocăni din nou, 
de data aceasta mai tare, şi perdelele de la geamurile celorlalte 
case fură trase cu repeziciune, din cauza zgomotului. O dubă 
roşie a poştei se apropie şi parcă. Poştaşul în uniformă cenușie 
cobori şi începu să distribuie scrisorile ca şi cînd nu s-ar fi 
întîmplat nimic ieşit din comun; după ce trecu pe la celelalte 
case, deschise şi poarta grădinii în care se aflau cei doi. 

— Neaţa! ÎI căutaţi pe domnul Fell? 

Bărbatul mai înalt, arătind absurd îmbrăcat cu pardesiul 
şi pălăria lui, se întoarse. 

— Da, pe dumnealui îl căutăm. 

— Îmi pare rău, amice, aţi venit prea tîrziu. A murit ieri 
din cauza unui atac de cord; nici fiica lui nu este acasă. O 
tipă drăguță. 

În timp ce poştașul se îndepărta, cei doi se uitară unul 
la celălalt. 

— Dumnezeule, murmură cel îmbrăcat în pardesiu. Ar 
trebui să verificăm informaţia asta! Sună la spital. 

Tovarăşul său dădu din cap. 

— Directorului general nu o să-i placă chestia asta, să 
ştii. O să înnebunească — acum nu vor afla niciodată adevărul, 
nu în totalitate. Am întîrziat doar douăzeci şi patru de ore. 
Ce încurcătură blestemată. 


Sarah îşi făcea curăţenie în biroul din Century House, 
cînd sună telefonul. Erau cei din Somerset şi cei din Avon 
Constabulary. Conducătorul operaţiunii nu ştia cum să 
procedeze, și faptul că sunaseră la departamentul lui Nairn 
era o întîmplare. 

După ce îl sună pe Nairn la apartamentul lui din 
Chiswick, nu îi ascultă sfatul şi nu se duse acasă. Oricum 
urma să părăsească Serviciul, aşa că de ce naiba să nu vadă 
cazul — cazul ei — ajuns la un sfîrşit? Maşina ei era parcată la 
subsol şi dură două ore pînă ajunse pe autostradă la locul 
accidentului. O luă spre sud, către Bristol, gîndindu-se că 
lasă în urmă oraşul unde Klaus Fuchs se refugiase şi, douăzeci 
de minute mai tîrziu, oraşul unde murise Carteret. 

Maşina se afla pe o străduță la nord de Taunton. Era 
arsă complet, cu caroseria răsucită și înnegrită. Urmele 
maronii din iarbă dovedeau faptul că derapase de pe drum, 
lovindu-se de peretele de piatră. Alături erau parcate două 

maşini ale poliţiei, cu girofarurile pornite, şi vreo cinci 
poliţişti stăteau degeaba prin împrejurimi. Unul dintre ei 
încercă să o dirijeze pe Sarah, dar ea îşi opri maşina de-a 
curmezișul străzii, cu roțile lovindu-se bordură. În timp ce 
se dădea jos un sergent de poliție fugi către ea făcîndu-i semne 
să se urce înapoi în maşină. 

— Sînt de la Ministerul Afacerilor Externe, spuse ea cu 
fermitate, departamentul de apărare. M-au trimis să fac un 
raport imediat cum au auzit de accident. 

Sergentul o privi cu suspiciune. 

— Nu sînteţi de la vreun ziar? 

— Nu. Sînt de la Ministerul Afacerilor Externe. 

— Puteţi să-mi dovediţi în vreun fel? Polițistul vorbea 
cu un accent de Somerset. 

— Nu, nu pot. Noi nu purtăm actele la noi. 

— Nu vă ţineţi de glume, nu? Oricum trebuie să verific. 

— Chiar te rog, zîmbi ea rece. Acum, sîntem amici? 

— Amici? Cum adică amici? Acesta este un accident de 
circulație. Aşteaptă în maşină ca o fată cuminte. 

Sarah făcu un pas înainte. 

— Nu sînt fata dumitale cuminte. Am venit aici cu afaceri 
urgente. Aşa că, pentru numele lui Dumnezeu, du-te şi obține 
aprobarea să vorbeşti cu mine, nu-mi pot permite să pierd 
toată ziua. 

Sergentul se înnegri la față. Nu era obişnuit să țipe la 
el blonde drăguţe cu maşini scumpe. Se îndepărtă spre 
mașina sa. 

— Ai nevoie de o bătaie bună, murmură el în barbă. 

— Cum ai spus, sergent? 

— Am spus că victimele au fost transportate la morga 
din Taunton, domnişoară. 

— Cîţi erau? 

— Patru, domnişoară. 

Sarah dădu din cap şi se apropie de maşina care încă 
fumega. Două dintre cele patru cauciucuri explodaseră, fîşii 
de cauciuc atîrnau de metalul roţilor. Uşile atîrnau deschise 
şi în interior era o învălmăşeală de arcuri înnegrite şi PVC. 
Cu grijă, îşi băgă capul înăuntru, dar orice urmă de sînge 
fusese ştearsă de incendiu. 

Merse înapoi la polițist, care se aplecase într-una din 
maşinile de poliție, vorbind încet într-o stație de emisie- 
recepție. Îşi ridică privirea întrebător, dar ostilitatea lui 
dispăruse, transformîndu-se chiar în respect. 

— Vă pot ajuta cu ceva, domnişoară? 

— Trebuie să vorbesc pe o linie sigură. Cred că 
departamentul vostru special poate să-mi ofere una, nu-i aşa? 


Nairn ajunse cu elicopterul în cîmpul de lîngă Taunton, 
o oră şi jumătate mai tîrziu. Aparatul, un Westland Lynx cu 
însemnele Marinei pe el, îl luase de pe terenul de fotbal al 
şcolii de lîngă locuinţa lui din Chiswick. Sarah îl întîmpină 
şi merseră apoi în oraş cu maşina ei, escortaţi de două maşini 
de poliţie. Nici o altă maşină cu ofițeri SIS nu avea să fie 
implicată în vreun accident în raza teritorială a oraşelor 
Somerset-ului sau Avon Constabulary. 

— Încotro? întrebă ea repede. La morgă? 

Nairn mormăi afirmativ. 

— Spun că sînt arşi şi nu mai pot fi recunoscuţi, dar cred 
că vrei să vezi cu ochii tăi lucrul acesta. 

El mormăi din nou. 

— Oh, pentru numele lui Dumnezeu! ţipă ea. Nu mai sta 
aşa, spune ceva. La naiba, David, am muncit pe brînci atîtea 
săptămîni şi eu mi-am riscat şi viaţa pentru a o convinge pe 
femeia asta blestemată să fugă şi acum a murit! Am aşteptat 
patruzeci de ani momentul acesta! Atitea eforturi, atitea 
riscuri asumate! E atît de frustrant, încît, dacă nu l-aş con- 
duce pe omul care tocmai şi-a ratat şansa să devină şeful 
MIS-ului, aş țipa ca o nebună. Lovi volanul cu pumnii. 

— Te rog, nu ne omori! spuse Nairn laconic. 

— Cum dracu” să nu o fac? Oh, David, ticălosule! Ticălos 
blestemat ce eşti tu! Eşti cel mai bun dintre toți dar, de data 
asta, ţi-ai dat în petic! Ce dracu” a fost în capul tău cînd ai 
lăsat-o să meargă cu maşina? 

— Era păzită de trei oameni înarmaţi. 

— Pentru numele lui Dumnezeu, pînă şi banii se 
transportă în dube blindate, ce mențin permanent contactul 
radio cu baza. Aveai în mînă cel mai valoros trădător din 
toate timpurile, dar n-ai cerut nici escorta poliției, nici con- 
tact radio, ci doar cîțiva amăriţi cu pistoale de jucărie, care 
n-au fost în stare decît să o scoată de pe drum şi să o omoare. 
E patetic! Oh, David, sînt atît de furioasă... 

— Vai, mi se părea mie! 

Sarah parcă lîngă spitalul modern şi maşinile poliției îi 
încadrară. Un polițist îi conduse printr-o uşă laterală pe un 
coridor pe deasupra căruia treceau niște conducte şi care 
dădea într-o curte. Morga era o clădire micuță, separată de 
restul spitalului. Polițistul împinse o uşă şi intrară într-o 
cameră lungă, cu pereții zugrăviți în alb. Unul dintre pereţi 
era acoperit cu uşi înalte de un metru şi jumătate fiecare, cu 

numere vopsite pe ele, pentru a marca sertarele metalice 
dinăuntru. Se auzea zumzetul unor ventilatoare. 

Un alt polițist stătea de pază. 

— Dumnealui este domnul David Nairn, spuse polițistul 
care îi condusese pînă aici. Poţi să-l chemi pe doctorul 
Rathbone? Se întoarse spre Nairn. Rathbone este medicul 
legist. Aşteptară nerăbdători cam zece minute pînă cînd 
doctorul îşi făcu apariția. Era un tip slab, cu răsuflarea scurtă, 
arătînd de parcă ceva l-ar fi iritat tot timpul. 

— De obicei, punem trupurile neînsufleţite în capelă, 
pentru a fi identificate, dar dumneavoastră nu păreți a fi rude, 
nu-i aşa? 

— Nu. Nu vrem să vă deranjați din cauza noastră, spuse 
Nairn. 

— M-aţi deranjat deja — trebuia să ies din tură. Medicul 
legist dădu din cap spre un tehnician îmbrăcat într-un halat 
alb, ce deschise una dintre uşile joase. Un aer îngheţat invadă 
încăperea. În lumina unui bec se vedeau trei corpuri în 
interiorul congelatorului, fiecare dintre ele înfăşurat într-un 
sac de plastic. 

— Pe care vreţi să-l vedeţi primul? întrebă legistul fără 
nici o altă introducere. Sînt doi bărbaţi neidentificaţi şi o 
femeie. 

— Femeia, vă rog. 

Tehnicianul trase unul dintre sertarele galvanizate ce 
se deplasă cu ajutorul rotițelor de metal. 

— Nu e o privelişte prea plăcută, Sir. Vorbea de parcă se 
scuza, cu un uşor accent vestic. 

Legistul se aplecă şi trase fermoarul sacului de plastic, 
descoperind capul şi partea de sus a corpului. Sarah gemu la 

vederea pielii înnegrite presărate cu fişii de haine arse şi 
lucioasă precum cărbunele. Incizia făcută la autopsie fusese 
cusută într-o linie curbă care cobora pe piept. Îi venea să 
vomite din cauza mirosului dulceag, apăsător. 

— Arşii miros mai urît decît cadavrele obişnuite, explică 
doctorul arătînd cu un instrument cromat locul de unde 
dispăruse o jumătate de față. Dar rănile acestea sînt ciudate 
pentru o VAR. 

— Pentru o ce? 

— Victimă a unui accident rutier. Carnea nu arde prea 
bine, nici chiar în benzină, dar corpurile astea au fost foarte 
distruse. 

— Care-i cauza morţii? 

— În toate cele trei cazuri e vorba de plăgi prin împuşcare 
la nivelul capului şi al pieptului. 

— Au fost împuşcaţi? Sarah îl privi îngrozită pe Nairn. 

— Sigur, nu v-au spus şi poliţiştii? Ciudat. Le-am făcut 
autopsia în după-amiaza asta. Din cauza numărului mare de 
răni, cred că erau morţi în momentul incendiului. Femeia nu 
a fost împuşcată în cap, ci în spate de vreo douăsprezece ori, 
aşa că nu se afla în mașină în momentul acela. 

— În spate? Sarah tresări în momentul în care sacul fu 
desfăcut şi mai mult şi văzu inelul chinezesc de metal răsucit 
pe mîna ei stingă, înnegrit, dar destul de uşor de identificat. 

— Nu scoatem niciodată bijuteriile, spuse tehnicianul. 

— Oh, Doamne, oftă Sarah, aplecîndu-se înainte în ciuda 
mirosului pestilenţial, pentru a vedea mai îndeaproape 
rămăşiţele feţei. 


42 
Taunton 


Maşina gonea cu aproape nouăzeci de kilometn la 


oră, cînd primul glonţ îi atinse roata. Ambele roţi de pe partea 
dinspre şosea explodară şi maşina ieşi de pe drum cu un 
zgomot de metal frecat de piatră, rupînd parapetul şi izbindu-se 
de zidul de piatră cu un zgomot terifiant. 

Un bărbat se apropie în fugă dinspre intrarea în tunel, 
ținînd în mînă un pistol automat marca Heckler and Koch; 
un altul apăru din spatele zidului, purtînd acelaşi gen de armă. 
Se apropiară precauţi de maşină, amîndoi îmbrăcaţi în 
salopete negre. Nu se vedea nici o mișcare. Caroseria albastră 
era îndoită şi spartă de bucăţi de metal, parbrizul era acoperit 
de crăpături. Cele două siluete din față zăceau nemişcate pe 
bord. 

Una dintre cele două portiere din spate era încuiată, dar 
cealaltă sărise din balamale. O traseră și mai tare, cu grijă, şi 
se ocupară de cei trei pasageri din spate care erau conștienți, 
dar ameţiți. Bărbatul, ce se afla cel mai aproape de ei, ridică 
un revolver, dar înainte să poată spune vreun cuvînt un snop 
de gloanţe i se înfipseră în piept. Se rostogol din maşină şi 
se prăbuşi într-o baltă de sînge. Celălalt gardian încercă să 
se ferească de ei atunci cînd o scoaseră pe femeie din maşină, 
dar patul unui pistol îi zdrobi fața şi el sări înapoi acoperindu-şi 

ochii cu mîna, cu firişoare de sînge prelingîndu-i-se printre 
degete. 

Bărbatul mai înalt o ajută pe Sonia să iasă din maşina 
avariată. 

— Repede! Am venit să te salvăm, spuse el în rusește. 
Tovarăşul lui trase o salvă rapidă în direcția paznicului care 
urla pe bancheta din spate a Rover-ului, apoi îi trase un singur 
glonţ în cap şoferului. Sonia își feri ochii de priveliştea 
masacrului şi se lăsă în braţele omului din fața ei. 

— Terminaţi-vă treaba! murmură ea. Nu era nevoie de 
toate astea. 

— Erau îngrijorați de faptul că aţi fi putut fi interogată, 
tovarăşă colonel. Zîmbi în timp ce rostea cu emfază gradul 
militar. O conduse către o poartă, unde se opriră şi el se uită 
la ea, curios. Aţi fost interogată, tovarăşă colonel? 

— Nu. 

— Deloc? 

— Nu, deloc. Fra iritată de atitudinea lui. Simţi cum braţul 
lui se retrage, şi îl văzu cum face un pas înapoi. Se întoarse, 
pe jumătate surprinsă, în timp ce el ridica pistolul automat şi 
fu împinsă înainte cînd gloanţele îi loviră spatele. 

După ce focurile de armă încetară, se aşternu o tăcere 
nefirească. În cîteva secunde, trupurile Soniei şi ale agentului 
care o păzea fură puse înapoi în maşină, Sonia fiind 
înghesuită între cei doi bărbați morți. Urmele de sînge de pe 
caldarîm fură şterse cu ajutorul unei cîrpe. Cei doi bărbaţi se 
dezbrăcară de salopete. Pe dedesupt aveau costume elegante. 
Aruncară salopetele în interiorul maşinii, acestea fiind urmate 
şi de un recipient cu o substanță maronie. În momentul în 
care Datsun-ul închiriat ajunse pe şosea cu motorul pornit, 

bărbatul înalt se întoarse şi calculă cam pe unde putea fi 
poziționat rezervorul maşinii. Trase trei focuri de pistol în 
direcția pe care şi-o alesese. O flacără subțire, gălbuie se 
extinse rapid cuprinzînd întreaga maşină, într-o văpaie 
portocalie. 

Nu trecuseră mai mult de două minute de cînd 
începuseră să tragă; după alte cinci se aflau deja pe 
autostradă, pierduţi în trafic, îndreptîndu-se spre nord, către 
Bristol. Înainte ca maşina poliţiei să descopere incendiul, 
ajunseseră deja la aeroportul din Bristol şi luaseră cursa 
EI283 spre Dublin. Unul dintre ei avea paşaport vest-german, 
celălalt călătorea sub o identitate daneză; dar înainte de 
sfîrşitul zilei, se aflau amindoi în drum spre Sofia, folosind 
paşapoarte eliberate de guvernul lor. 


— Biata, biata Sonia. Vocea lui Nairn se reduse la o 
simplă şoaptă. Au trădat-o cînd l-au luat pe Sorge din Shang- 
hai; şi din nou cînd i-au ascuns faptul că a fost executat. 
Acum a avut loc cea de-a treia şi ultima trădare... 

— Ce ați spus? se răsti legistul. 

Sarah interveni. 

— Aţi putea să-mi spuneţi de unde provin gloanţele? 

— Nu sînt expert în balistică. Poliţiştii le-au dus la 
laboratorul criminalistic. Dar... 

— Da? 

— Ei bine, am mai văzut gloanţe şi înainte — avem şi noi 
parte de crime şi sinucideri — deci sînt destul de familiarizat 
cu cele folosite în mod frecvent. Dar oamenii ăştia au fost 
omorîţi cu un tip de muniţie pe care nu l-am mai văzut pînă 

acum. Şi tuburile cartuşelor pe care le-a ridicat poliţia aveau 
nişte însemne străine. 

— Da, exact aşa cum mă aşteptam. 

— l-au găsit pe cei care au făcut asta? 

— Nu încă. 

Legistul îl privi curios pe Nairn. 

— Nu pot să-mi imaginez de ce. Mă gîndeam că lucrurile 
vor fi mult mai simple. Doi nelegiuiți împuşcă patru oameni 
în miezul zilei doar la cîțiva kilometri de un oraş mare — 
unde dracu” au dispărut? 

— Sînt sigur că poliția îi va găsi în scurt timp. 

— Sper. Nu pot să-mi imaginez ce fel de ţară am ajuns, 
dacă se întîmplă astfel de chestii. 

Cînd se întorceau la maşină, începu ploaia. Sarah se 
agăţă de brațul lui Nairn, în timp ce mergeau încet spre locul 
unde parcaseră autoturismul. 

— Nu merita asta, ţipă ea. E o poveste toată arureala asta 
cu Centrul care are grijă de agenţii săi. Petrecuse şaizeci de 
ani în partid, era o eroină, şi totuşi au ucis-o pentru a nu 
putea să vorbească. Oh, David, e atît de mizerabil! 

— S-ar putea să aflăm că tot ei s-au ocupat şi de Fell. 
S-ar putea să fi fost totuşi vorba doar de un atac de cord, o 
coincidență monumentală, dar după ce s-a întîmplat astăzi 
sînt sceptic. 

Sarah înlemni şi se uită la el. 

— A murit şi Fell? 

— Aseară. Doctorul lui a constatat că a avut un atac de 
cord. 

— Nu au ei nişte arme cu gaz care te fac să te îneci şi-ţi 

provoacă infarctul, pentru ca totul să pară că s-a întîmplat 
din cauze naturale? 

Nairn dădu din cap trist. 

— Da, au astfel de arme de ani de zile. Totul ar fi putut fi 
făcut cu foarte mare uşurinţă. Poate a primit o vizită aseară 
în cabană, cînd soția lui era plecată, poate era cineva cunoscut 
de la ambasada sovietică, o discuție prietenească, un pic de 
gaz — am uitat cum îi spune, cred că cianid — şi s-a dus. Fără 
urme. 

— Şi nimeni nu-l va putea lua la întrebări acum pe nici 
unul dintre ei. Dacă Fell a lăsat vreun succesor sau o întreagă 
linie de succesori... Porni maşina, strîngînd volanul pentru 
a-şi potoli tremurul miinilor. 

— Nu cred că a făcut asta, spuse Nairn cu convingere. 
Nu pot să cred că a făcut asta. 

Tîrziu în seara aceea, pe cînd se afla singur în 
apartamentul din Chiswick, indoielile lui luară sfîrşit. 
Lungul şir de decepţii ajunsese la final, Kirov dăduse greş, 
şi era vremea să sărbătorească. Îşi turnă un pahar de whisky, 
sărbătorind de unul singur. Fell — evazivul, curajosul, 
singuraticul, înşelătorul Fell — era cheia. Dacă nu lucrase 
singur, dacă mai era cineva infiltrat în sistem, înţelese acum 
ce căutau. 

Şi atunci realiză. Eliminarea Somiei fusese prea rapidă, 
prea curată; ucigaşii aflaseră cumva cum urma să fie 
transportată, aflaseră toate detaliile planului. Cu cît îşi dădea 
seama de mai multe, devenea din ce în ce mai sigur; şi, brusc, 
simți că lichidul auriu, cu un uşor gust amărui îi arde gura 
precum un acid. 

Feribotul Sealink, ce venea de la Portsmouth, intră în 
Cherbourg duminică la şapte dimineaţa, lăsînd în urmă 
rămăşiţele vechiului terminal. Cuplul de tineri se întoarse 
de pe covertă, de unde admiraseră cum orizontul ceţos se 
transformă în coastele înverzite ale Normandiei. Bărbatul 
se aplecă şi îl luă pe copil în brațe. 

— Tati, întinse fetița mîna către silueta aplecată care 
privea ţintă marea, aşa cum o făcea de mai bine de o oră. De 
ce e trist bătrînul acela? Dar întrebarea se pierdu în larma pe 
care o făcea mulțimea care invadase puntea. 

Bărbatul în vârstă nu avea nici maşină, nici bagaje. Purta 
un pardesiu ponosit şi o pălărie veche de fetru. Aştepta 
răbdător, printre pasagerii şi bicicliştii îmbrăcaţi cu pulovere 
roşii şi galbene, ca pasarela să atingă cheiul. Se grăbi să 
traverseze biroul de imigrare şi tresări cînd doi bărbați 
îmbrăcaţi în costume închise la culoare îl flancară. 

— Paşaportul dumneavoastră, vă rog, m ieur. Ochii 
polițistului scanară documentul de un albastru închis şi 
întlniră privirea bătrînului, satisfăcuți. Nu, m Sieur, nu sînteți 
domnul Pritchard. Avem motive să credem că sînteți Sir 
James Simon şi am fost solicitați de către autorităţile britanice 
să vă oprim. 


Cînd Nairn ajunsese în Great Rollright, tîrziu în după- 
amiaza aceea de duminică, ea îl aştepta în bucătărie. 

— De ce n-ai vrut să te întîlneşti cu mine la Oxford? 
întrebă ea, cu ochii şi părul strălucindu-i în lumina răspîndită 
de becul ce atîrna de grinzile de deasupra. Ţi-ar fi fost mai 
uşor, nu ar fi trebuit să conduci pînă în văgăuna asta. 

— Am vrut să vin din nou aici, să văd unde a trăit spioana 
mea. 

— Cînd ai sunat aseară, m-am gîndit pentru un minut că 
vrei să mă vezi pe mine. Îi zîmbi, înainte ca el să-i poată 
răspunde. Nu fi atît de serios, David Nairn. 

— Îmi cer scuze. Îi zîmbi şi el, dar văzu că ea îl privea 
întrebătoare. 

— S-a întîmplat ceva, nu-i aşa? 

— Nimic important. 

— Ţi-ai schimbat atitudinea de cînd m-ai sunat. Îi luă 
mîna. Am fost întristată să aud despre omul acela, Simon, 
emigrantul care s-a dovedit a fi un spion. Am auzit la radio — 
ce moarte tristă, să te sinucizi într-o închisoare străină. 

Nairn ezită. ; 

— Am lucrat cu omul acela, Alison. 

— M-am gîndit eu. ÎI trase spre ea, de parcă îl cunoștea 
de un secol; atingerea ei era uşoară şi parcă îl transmitea şi 
lui un pic din vitaliatea și căldura ei. Îmi pare rău — cred că 
s-a simțit foarte singur la sfîrşit. Cred că şi pentru tine e 
groaznic. Îl cunoşteai bine? 

— Am lucrat împreună douăzeci de ani. Credeam că îmi 
e prieten. 

— Crezi că e adevărat? Atunci înseamnă că era deja 
comunist atunci cînd avea doar nouăsprezece ani, cînd a ajuns 
aici de la Viena? 

— Chiar nu ştiu. Dacă e aşa, s-a adaptat foarte bine. 

— Vrei să vorbim despre asta? 

— Nu. Nu astăzi. Probabil niciodată. N-ar fi trebuit să-ți 
spun nimic. Oricum, am venit să te scot în oraş, nu să te 

întristez cu problemele mele. Ea îl văzu cum arborează o 
atitudine defensivă, încurcată, şi nu mai insistă. El schimbă 
brusc subiectul. Casa e foarte liniştită. Ce s-a întîmplat cu 
copiii? 

— Nu stau prea mult pe la mine, doar cîteva săptămîni, 
cînd apare vreo criză. Au plecat toţi, cu excepţia celor doi 
adolescenţi — şi ei sînt în oraş. Nu m-am decis încă dacă mai 
vreau să mai iau şi alții — poate că a trecut îndeajuns de mult 
timp şi acum pot să mai fac şi altceva. 

— Ce ţi-ar plăcea să faci? 

— Te referi la seara asta, sau la viața mea? 

— Alege tu. Eu nu mai pot să iau decizii. 

Ea se ridică rizînd şi îl sărută pe frunte. 

— De fapt, am greşit — nu eşti deloc înspăimîntător — şi 
nici nu pari prea macho. Mi-ar plăcea să mergem într-o 
cîrciumă din Oxford, pe care o cunosc. E plină de studenți, 
clocotind de viaţă. După asta, tu decizi. Îşi feri privirea, 
timidă. Nu mai fi aşa încurcat, şi eu mă simt destul de ciudat — 
n-am mai ieşit în oraş de la moartea lui Tom. 

El zîmbi. 

— În cazul acesta, mă simt foarte onorat. 

— Da, aşa şi trebuie. Rise uşor şi tensiunea dispăru atunci 
cînd el o luă în braţe şi o sărută. leşiră din casă ţinîndu-se de 
mînă. Pietrişul scîrțiia sub paşii lor. Ea lăsase uşa bucătăriei 
deschisă şi se opri aşteptîndu-l pe Nairn s-o închidă. 

— Mulţumesc, mereu uit să o închid. Zîmbi senină în 
timp ce el îi cuprinse talia cu braţul. Se ghemui la pieptul 
lui. Ştii, David, nu ştiu nimic despre tine. 

— Nu sînt prea multe de ştiut. 

— Nu cred. Apropo, se întoarse ea privindu-l gînditoare. 
Ai aflat răspunsul pe care îl căutai? 

— Ce vrei să spui? 

— Cînd ai fost ultima oară aici, căutai ceva, nu-i aşa? 
Mă întrebam dacă ai aflat ceea ce căutai, asta-i tot. 

Îi deschise portiera şi îi zîmbi. 

— Da, cred că am aflat. 


Postfată 


A treia trădare este un roman de ficţiune şi nu trebuie 
să fie citit decît în acest fel. 

Toate personajele sînt imaginare, cu excepția lui Richard 
Sorge, fost agent de bază al Biroului 4 din Armata Roşie 
(actualul GRU, Serviciul Sovietic Militar de Informaţii) care 
a lucrat în Extremul Orient din. 1929 pînă în 1944. După ce 
a lucrat în China, s-a infiltrat la ambasada germană din Tokio 
în anii de dinaintea celui de-al doilea război mondial. Pozînd 
drept ziarist german şi nazist, a devenit unul dintre cei mai 
importanți spioni din timpul războiului. Prin intermediul lui, 
Rusia a ştiut că Japonia nu intenţiona să o invadeze din est 
şi, astfel, s-a reuşit concentrarea tuturor forțelor împotriva 
invaziei germane din vest. Chiar şi aşa, Stalin a fost aproape 
de înfrîngere. Sorge a fost capturat de japonezi şi executat 
în 1944. 

Ruth Kuczynski a fost de asemenea o agentă curajoasă 
şi pricepută, a cărei asociere cu Richard Sorge se pare că i-a 
schimbat viaţa. Din motive de respect, am hotărît să nu dau 
alte nume acestor agenţi, care şi-au recunoscut afinitățile 
sovietice. Totuşi, personajul Soniei, deşi inspirat de Ruth 
Kuczynski, trebuie considerat în întregime imaginar. Pentru 
anumite pasaje, m-am folosit şi de Amintirile lu Ruth 
Kuczynski, în care descria perioada în care ea fusese agent 

secret, publicate în Germania de Est în 1977 şi, în acele 
momente, intriga acțiunii s-a apropiat ceva mai mult de 
adevăratul curs al evenimentelor. Dar chiar şi Kuczynski a 
recunoscut că nici confesiunile ei nu sînt în întregime reale. 
De altfel, aşa cum arăta şi ea în cuprinsul Amintirilor, „orice 
autor întîmpină dificultăți cînd vine vorba să-şi povestească 
amintirile: am încercat să spun adevărul în varianta mea, cu 
selecțiile şi compromisurile de rigoare“. Altfel, personajul 
ei, acţiunile sale şi evenimentele la care ia parte pe parcursul 
romanului sînt pură ficțiune şi, de la al doilea război mondial 
încoace, în întregime imaginare. Adevărata Ruth Kuczynski 
nu a fugit în Vest şi, din cîte se ştie, trăieşte încă onorabil în 
Gemania de Est. 

Celelalte personaje sînt de asemenea imaginare şi, 
pentru a clarifica lucrurile, cu excepţia lui Len Beurton şi a 
prenumele copiilor Soniei, nu au mai fost folosite alte nume 
reale. Aşa cum reiese şi din Amintirile ei, primul soț al lui 
Ruth Kuczynski era un arhitect din Berlin, dar numele lui 
nu era Friedmann. În aceleaşi Amintiri se mai arată că al 
doilea ei soț era englez şi îl chema Len Beurton; copiii ei 
aveau prenumele pe care le-am folosit în roman, dar nici 
Len şi nici cei trei copii nu au fost descrişi în carte. Din cîte 
cunosc eu, nici unul nu s-a numit vreodată Werner şi nici 
Ruth Kuczynski nu a folosit acest nume decît ca pe un 
pseudonim literar. 

De asemenea, toate evenimentele descrise în roman sînt 
ficțiuni şi aşa ar trebui să fie considerate. Ca multe alte cărți 
de acţiune, A treia trădare este inspirată din activitatea 
sovietică de spionaj, dar orice asemănare cu evenimente reale 
este pur întîmplătoare. 


Celebrul autor MICHAEL HARTLAND îşi etalează în 
paginile romanelor sale întreaga experiență de peste 
douăzeci de ani, acumulată în cadrul serviciilor secrete ale 
Statelor Unite, conferind astfel naraţiunii o puternică tentă de 
autenticitate. 

Ne aflăm în 1973, an tulburat de atmosfera tensionată 
dintre marile puteri, indusă de războiul rece, cînd Sir Jack 
Carteret, director general al faimosului serviciu secret MI5, 
este înmormîntat în cimitirul din Somerset. A fost el, oare, 
trădătorul care a vindut Uniunii Sovietice secretele ţării sale, 
sau, dimpotrivă, adevăratul trădător continuă să furnizeze 
inamicului,din umbră, toate informaţiile? 

După 13 ani, David Nairn, agent al Secret Intelligence 
Service, caută cu disperare un răspuns. El descoperă o 
întreagă țesătură de intrigi, violențe şi şantaj, o adevărată 
istorie singeroasă inițiată de Moscova anilor '40. 

Brusc, un tînăr om de ştiinţă german îşi încalcă 
principiile şi face o mărturisire şocantă, relevînd fapte 
neaşteptate din activitatea fostului şef al MI5. 

Nairn este conştient că trebuie să rişte totul, inclusiv 
viața colaboratoarei lui Carteret, Sarah Cable, pentru a 
descoperi cea mai periculoasă cirtiță a tuturor timpurilor. 


Situaţii reale sau ficțiune? Un roman exploziv, care se 
citeşte cu sufletul la gură. 

